
NOTA AUTOAREI 


Când s-a ivit prima dată în imaginaţia mea, bărbatul 
cu păr de gheaţă şi mantie în culori pământii nu era 
singur. Era urmat de un leopard al zăpezii, un vultur 
auriu, rândunele, o haită de lupi, o vidră, un iepure de 
câmp, un uliu, o bufniţă şi multe alte fiinţe din lumea 
naturii. Şi acolo apărea şi Luka. De fapt, aceasta este 
povestea lui Luka. Călătoriţi împreună cu el! Împărtăşiţi- 
i temerile şi bucuriile, şi vrăjile care îl pot salva sau, 
dimpotrivă, îi pot pune viaţa într-un mare pericol! 

IARNA 


Un bărbat străbate muntii. Părul lui e alb ca de 
gheață. Pe umăr are o bufniţă, iar un iepure de câmp 
aleargă pe lângă el. 

Șapte lupi aşteaptă la câţiva paşi. 

Bărbatul este un şaman din timpuri de demult. Dintr- 
o răsucire, el răstoarnă mănunchiul de nuiele de pe 
spinare. Cu puțină iască şi o bucată de fier, face un foc 
şi pe fața lui se ivesc lumini aurii. Priveşte în jur. 
Lipseşte o făptură, aşa că omul cu părul de gheaţă îşi 
pune degetele în gură şi începe să fluiere. 

De undeva, din munti, aleargă în salturi un leopard al 
Zăpezii. Blana felinei este acoperită de pete de nori. Ea 
se aşază lângă foc încolăcindu-şi coada lungă 
împrejurul său. Un băiat va porni în căutarea acestei 
pisici a norilor. 

Băiatul va deveni şi el şaman. 

Dar Băiatul Saman este nesăbuit. 


11 
ÎN CUFĂRUL CU PĂTURI 


Luka stătu treaz toată noaptea, dar nu din pricina 
frigului. Strigătele bufniței răsunau din pomii fructiferi 
despuiaţi, dar nici acesta nu era motivul pentru care nu 
adormise. 

A vrut să stea treaz. În sfârşit, auzi ceea ce aştepta 
să audă. Ceva veni tiptil de prin copaci, prin gaura din 
zid şi apoi în curtea înzăpezită, şi fornăi la uşă, hrrrrr... 
hrrrr. Venise după el. 

Vederea lui Luka se estompa. Era aproape orb şi 
putea să zărească doar umbre. Părinţii lui nu mai erau. 
El nu voia să îşi petreacă toată viaţa în beznă, nu încă, 
şi nu voia să mai audă acea şoaptă defăimătoare: 
„Prostule! Faţă de lopată! Lunaticule! Mama mea ştie 
cine eşti cu adevărat". 

Luka nu mai avea nimic de pierdut, aşa că voia să îşi 
urmeze visul. 

Stătea ghemuit sub pături lângă foc. Îl auzi pe fratele 
lui Jez trezindu-se şi plecând la brutărie. Uşa se închise 
şi, deodată, Luka se smuci din culcuşul de pături şi reuşi 
să îşi croiască drum pe casa scării pipăind treptele. 
Trebuia să fie atent pentru că Jez tăiase o parte din 
lemnărie pentru a face focul în această iarnă cumplită. 
La etaj, podeaua era putrezită şi înţesată cu dinastii de 
şoareci care locuiau sub ea. Luka se târî pe burtă până 
când putu să întindă mâna şi să atingă cufărul cu 
pături. 


Jez îi povestise că străbunicul lor făcuse cufărul dintr- 
un stejar, sculptând ghinde în chipuri de copilaşi 
năstruşnici şi frunze de stejar de jur împrejurul 
capacului. 

Lui Luka îi plăcea să le urmărească conturul cu 
degetele şi să le simtă nasurile ascuţite şi gurile 
zâmbitoare. Cufărul cu pături era cea mai bună 
ascunzătoare. Luka ridică apoi capacul şi intră înăuntru. 
Abia dacă încăpea înăuntru, deoarece cufărul era plin 
de pături scorţoase primite pe timpul războiului. 

Luka lăsă capacul să cadă peste el şi se ghemui 
trăgând cu urechea la orice zgomot. 

Auzi căţeaua care adulmeca în jurul cufărului. Auzi 
autobuzul, care se mişca prin zăpadă asemenea unei 
bătrâne, urcând dealul pentru a ajunge la el să îl ducă 
la orfelinat pentru încă o zi interminabilă. Motorul tuşi şi 
se opri. Şoferul autobuzului, Peter, tuşea şi el pentru că 
fuma prea mult. Luka detesta acel miros de tutun din 
autobuz, în fiecare dimineaţă. 

Se auzi un ciocănit grăbit în uşă. Căţeaua latră. Luka 
îşi tinu respiraţia. Ciocănitul se auzi iar. Din nou căţeaua 
latră. Apoi, motorul tuşi şi autobuzul se îndepărtă 
duduind. Luka răsuflă uşurat. Cu buzele lipite de 
păturile scorţoase, spuse: 

— Îmi pare rău, Imogen, dar nu pot să vin astăzi la 
orfelinat. De azi înainte voi schimba lucrurile. 

Luka tresări exaltat cu gândul la ceea ce voia să facă. 

leşi din cufăr. Se târî pe scări până jos şi începu să 
bâjbâie prin culcuşul de pături căutându-şi ciubotele. Se 
încălţă. Erau încă pline de apă de la zăpada de ieri şi se 
lipiră de glezne cum se lipesc mâinile ude şi Luka 
regretă că nu le lăsase mai aproape de foc noaptea 
trecută. Deodată simţi un curent de aer rece şi îşi dădu 


seama că era căţeaua care îşi gudura coada pentru că 
îşi imagina că vor pleca undeva. 

— Dă-te din calea mea să nu cad peste tine! 

Târâi scaunul până la uşa din spate şi se poticni în el. 
Căută încuietorile. Incuietoarea de sus era înţepenită. 
Cea de jos era uşor de deschis, dar trebuia să tragă tare 
de uşă pentru că lemnul se umflase din cauza umezelii. 
Incă o smucitură puternică, şi uşa se deschise. 
Priveliştea de un alb ameţitor îl izbi. Zăpada parcă era 
făcută din paiete. 

— Incetează, lumină orbitoare! spuse Luka. 

Apoi, cu ochii întredeschişi, se strădui să vadă urmele 
din zăpadă. „Da. Aici erau. O potecă cu trandafiri negri 
pe zăpadă." 

Luka întinse mâna dreaptă ţinând palma deasupra 
unui trandafir negricios. Era aşezat invers. Se ridică de 
pe treaptă, cobori în curte şi se întoarse către uşă. Cu 
vârful degetelor nimeri urma rece a unei pernuţe 
rotunde din amprenta unei labe. O atinse cu palma. 
Dădu de patru degete puternice, dar nu găsi degetul 
mare. 

— Are labe de trei ori mai mari decât mâinile mele! 
exclamă el. 

Se ridică şi merse în casă să îşi ia mănuşile, 
pacheţelul cu mâncare pe care i-l pregătise Jez pentru 
orfelinat şi toba de un galben ca mierea. Le îndesă în 
rucsacul pe care şi-l puse la spinare. Căţeaua vru să 
vină cu el, dar Luka trânti uşa şi ea nu apucă să iasă. 
Băiatul încercă din răsputeri să zărească urmele de pe 
zăpadă, mergând de-a buşilea de jur împrejurul curţii 
până la gaura din perete. 

Căţeaua  schelălăia şi zgâria la uşa bucătăriei. 
Adulmecase miros de iepure de câmp mai devreme, dar 
acum simţise ceva mult mai pătrunzător. li mirosea a 


pericol şi a fiară sălbatică. Urletele pe care le auzise în 
nopţile de demult de pe vremea când trăia în sălbăticie 
se auziră şi acum, şi nu erau urlete de câini. De teamă, 
în jurul gâtului blana i se ridicase ţepoasă şi semăna cu 
un guler. 


2 
CASA DE SCORŢIŞOARĂ 


jez abia îşi târa picioarele pe străduţele înzăpezite. 
De-a lungul anilor, războiul distrusese aproape tot satul 
şi lăsase în urmă ruine asemenea turnurilor din lego 
răsturnate ale copiilor de la orfelinat. Jez nu a înţeles 
niciodată cine cu cine se lupta şi pentru ce. Micul lor 
ţinut din Europa de Est era ticsit de soldaţi din alte ţări 
şi îşi schimbase numele de atâtea ori încât nimeni nu îşi 
mai amintea cum i se spunea la început. 

Un iepure mare îi tăie calea. Se aşeză pe marginea 
străzii privindu-l pe băiat. 

— Dispari, iepuroiule, strigă Jez. Ai noroc că nu am o 
puşcă la mine. 

lepurele îşi ciuli urechile negre, fugi ţopăind şi se 
ascunse după un maldăr de pietre. Jez grăbi pasul 
uitându-se în toate direcţiile. Nu aveai cum să ştii dacă 
în spatele uşii sau într-o casă părăsită nu se afla un 
ţintaş decât dacă auzeai scrâşnetul puştii sau ţipătul 
victimei lui. Întotdeauna exista un duşman nevăzut. 
Acest duşman aprindea chibrituri şi le arunca în 
canistrele cu combustibil ale oamenilor, ca ei să ardă în 
flăcări. Acest duşman se ascundea în turla bisericii şi 
deschidea focul când băteau clopotele. Acest duşman 
fura găini şi oi, smulgea varza de pe ogoare, dezgropa 


cartofii, cufunda oraşul în beznă şi punea otravă în 
fântâni şi în ţevile de apă. Acest duşman provoca ţipete 
de groază care îi trezeau pe Jez şi pe Luka devreme, 
făcându-i să îşi astupe capetele cu pernele pentru că nu 
puteau îndura acest chin. 

Castanul era încă acolo. Jez se opri sub el şi se holbă 
la împletitura de crengi împodobite cu ţurţuri albi. Văzu 
muguri strălucitori care semănau cu nişte copite mici. In 
fiecare toamnă, tatăl lui îl ridica în braţe să ajungă la 
castane. 

„Despică învelişul verde şi spinos, şi caută castana 
care se ascunde în catifea. Inmoai-o în oţet, înşir-o pe o 
sfoară şi să înceapă lupta!" Jez fusese campion pe 
şcoală la conker! trei ani la rând. 

jez oftă şi imaginea tatălui lui zâmbind îi dispăru din 
minte. 

La capătul străzii în paragină se afla brutăria. Era o 
casă înaltă cu un acoperiş în două ape inegale şi o uşă 
albastră. Casa stătea aplecată pe un colţ ca şi cum se 
întreba dacă să se prăbuşească la fel ca suratele ei 
dărăpănate sau nu. Frăţiorului orb al lui Jez, Luka, îi 
plăcea să vină aici să facă pâine în formă de steluțe şi 
peştişori frământând şi lovind aluatul moale şi elastic. 
Dimitri brutarul le băga la cuptor la micul dejun. Uneori 
Dimitri îl punea pe Luka să îi facă o pâine în formă de 
rândunică pentru că era pasărea lui preferată. Apoi 
Luka se juca cu Syrup, pisica portocalie şi cei şase pisoi 
ai ei, cu lăbuţele lor moi ca nişte pernute. 

Jez deschise cu efort uşa cea albastră şi mare, şi 
inspiră mirosul călduţ. S-au copt aici atâtea brioşe şi 
mere umplute cu miere şi stafide, de atâta amar de 
vreme, că până şi cărămizile din perete erau îmbibate 


1 Conker - joc de copii în care jucătorii încearcă să lovească şi să spargă 
castanele celorlalţi; în engleză conker înseamnă castană sălbatică. (n.tr.) 


de dulceaţa parfumată a scorţişoarei și la fel şi ţiglele 
de pe acoperiş. 

După lumina cenuşie şi difuză din stradă, brutăria 
părea neagră ca smoala. Lângă cuptoare se putea 
vedea o formă albă semănând cu un dragon cu o aură 
de flăcări ce pâlpâiau cu un furnal deasupra capului. 
Dragonul se ridică şi strigă: 

— 'Neaţa, Jez! 

Era Dimitri cu şorţul lui legat strâns de-a curmezişul 
pântecului şi cu boneta de bucătar trasă pe ochi până la 
sprâncenele negre ca nişte omizi. 

— 'Neaţa, Dimitri! mormăi Jez, apoi îşi spălă mâinile 
în apa rece ca gheaţa. 

O tavă cu cocoloaşe de cocă era gata de băgat la 
cuptor. Jaz le unse cu lapte şi începu să presare mac pe 
deasupra. 

Uşa de la intrare se deschise şi o rafală de vânt rece 
pătrunse în brutărie vuind. Katrin cea înaltă îşi scutură 
cizmele roşii pe rogojină „Un', doi!" şi apoi trânti uşa. Îşi 
scoase fularul albastru şi îşi scutură părul. Zăpada 
zbură pe dalele de piatră ale pardoselii şi licări un timp 
până se topi. Scoase din haina de blană un ziar 
împăturit şi îl trânti pe masă. Se uită la Dimitri şi apoi la 
Jez. 

— Pregăteşte-ne nişte ceai, Katrin, spuse Dimitri. 
Ceaiul e sus la etaj, iar cafeaua aici. Aşa a fost 
dintotdeauna şi aşa este şi acum. 

Katrin urcă treptele tropăind. 

„Aşa este şi acum", îngână Jez ca pentru el. Spuneau 
aceleaşi lucruri în fiecare zi şi lui îi plăcea asta. li plăcea 
rutina. Când termină de presărat macul pe pâine, băgă 
tava la cuptor şi îl închise. 


— Avem aici pâine pregătită special pentru noi, 
pentru micul dejun, spuse Dimitri, bătându-se cu mâna 
pe burtă. 

Se auzi ca şi cum cineva ar fi spart o pungă de hârtie. 
Katrin cobori scările tropăind cu o tavă cu ceainicul 
maroniu aşezat ca o coroană regală pe o pernă. Cei trei 
îşi încălzeau mâinile pe cănile de ceai. Pe mijlocul mesei 
stătea pâinea aburindă special făcută pentru ei, cu 
brânză topită din belşug, proaspăt scoasă din cuptor. 
Ceaiul îi potoli stomacul lui Jez. 

— Ce mai face frăţiorul tău? întrebă Dimitri. 

Jez oftă. 

— E nepăsător. Mă sperie, Dimitri. Vederea lui e din 
ce în ce mai proastă, dar nu va recunoaşte asta 
niciodată. 

— Poate că e din cauza şocului provocat de moartea 
părinţilor voştri, adăugă Dimitri. Ştii bine că eu şi Katrin 
vom face tot ce ne stă în puteri să vă ajutăm. 

Katrin cea înaltă încuviinţă, apoi lăsă capul în jos 
amintindu-şi de cei trei străini care o opriseră pe stradă 
în acea dimineaţă. Erau doi bărbaţi şi o femeie cu faţa 
umbrită de o bonetă împodobită cu blană de hermină, 
care se aplecă către Katrin şi îi spuse: 

— Am fost trimişi să luăm orfanii. 

Lui Katrin i se făcu pielea ca de găină. 

— Vă vom da bani buni pe ei, spuse femeia. Dar unde 
sunt? 

„Să cumpere copii?" Katrin ridică braţul şi indică 
drumul ce ducea la ieşirea din sat. 

— Vreţi să spuneţi că au fost luaţi deja? spuse 
femeia. 

Katrin încuviinţă cu înverşunare. Străinii ezitară, 
aruncându-şi priviri bănuitoare. Se întoarseră şi o 
porniră la drum. Abia când nu se mai zăriră, Katrin grăbi 


pasul gândindu-se: „Oare când se vor întoarce aici după 
căutarea lor zadarnică?" 

Katrin cea înaltă oftă. Luă ziarul, îl despături şi îl 
netezi pe masă. Se uită la Dimitri şi apoi la Jez. Pe prima 
pagină era o poză. 

— E doar un troian de zăpadă, zise Jez. Ce este aşa 
deosebit? 

Dimitri îşi puse ochelarii pe vârful nasului şi privi din 
nou. 

— Nu este doar un troian de zăpadă, Jez. Este o fiară 
sălbatică slobodă. N-ai auzit? A furat o oaie şi a târât-o 
într-un copac. A mâncat doar o parte din ea şi restul l-a 
păstrat pentru mai târziu. 

— Aiurea! spuse Jez. Este o vulpe înfometată sau 
cineva care nu avea mâncare să-şi hrănească copiii. Vor 
să scrie şi altceva în ziar în afară de război. In plus, 
ziarul e de acum patru zile. 

Dimitri îşi propti degetul plin de făină pe o umbră 
ştearsă din colţul pozei. 

— Asta este o fiară, insistă el. 

— Este un troian de zăpadă, Dimitri, spuse Jez, 
râzând în hohote. 

— Poate că este, poate că nu. Ai grijă, Jez. Şi ai grijă 
şi de frăţiorul tău. 

__— A! Trebuie că este deja la orfelinat acum, zise Jez. 
li place de Imogen, cea care lucrează acolo. Va fi în 
siguranţă cu ea. 

— Foarte bine, pentru că este un pericol iminent, 
avertiză Dimitri. Femeia aceea Vaskalia a fost ieri pe 
aici şi a spionat brutăria. Katrin crede că îl căuta pe 
Luka. 

— N-am mai văzut-o pe Vaskalia de atunci de la 
şcoală, spuse Jez. 

— Când la şcoală? Povesteşte-mi. 


— S-a întâmplat cu ani în urmă, înainte de război, 
când şcoala era încă deschisă. Fiul Vaskaliei, Simlin, era 
la fel de ascuns şi de duşmănos ca o urzică. Avea un 
semn ca un scorpion pe frunte... mă batjocorea. În 
timpul orelor, mă înţepa cu bolduri în spate. Odată s-a 
căţărat pe grinzi şi a turnat lapte acru pe mine. După ce 
tata a... a murit, a început să şuşotească pe la spate 
despre Luka destul de tare încât să se facă auzit. ÎI 
făcea „nătărău, imbecil, chior". 

— Ce viperă! Luka era foarte micuţ atunci. Şi ce s-a 
întâmplat? 

— l-am dat o palmă lui Simlin. Tare. l-a rămas o urmă 
roşie ca macul pe obrazul alb ca laptele. La început m- 
am simţit mult mai bine. Nu mai avea să-mi 
ponegrească fratele. 

— Nu te învinuiesc, Jez, spuse Dimitri, dar pariez că 
povestea nu s-a sfârşit aici. 

— Sigur că nu, zise Jez. Dimineaţa următoare copiii 
strigau: „Păzea că vine mama lui Simlin, piaza rea!" Am 
încercat să o evit, dar m-a înhăţat de mână şi m-a 
ameninţat cu vârcolaci şi strigoi dacă nu îmi cer scuze 
de la fiul ei. Timp de trei zile în jurul mâinii am avut ca o 
brățară sângerie, iar la degetul de la picior unde m-a 
scuipat mi-a apărut o umflătură ca o ciupercă 
portocalie. 

— Bietul Jez, mumură Dimitri. Nimeni nu ar trebui să 
se pună rău cu Vaskalia, cu atât mai puţin tu şi Luka. 
Astfel de lucruri rele s-au mai întâmplat în trecut. 

— Ce lucruri? 

— Vaskalia voia să se căsătorească cu tatăl tău. 

Jez o văzu pe Katrin cea înaltă aprobându-l şi simţi un 
fior de teamă pentru că avea o mină serioasă şi ochi 
înspăimântați. 

Dimitri continuă povestirea. 


— Vaskalia îl voia pe tatăl tău numai pentru ea. Dar 
el a plecat în călătorie şi s-a întors cu frumoasa ta 
mamă. Vaskaliei nu i-a picat bine. Era întruchiparea 
geloziei, Jez. Ea ştie un secret despre familia ta. Nu prea 
iese din casa ei cu cinci laturi, aşa că, dacă este prin 
sat... ai grijă, ai mare grijă. 

Jez se ridica şi spuse: 

— Dimitri, te rog, încetează! Mă sperii. Voi avea grijă 
de Luka. Îl voi ţine departe de Vaskalia şi de acea fiară 
sălbatică. 


3 
PODUL SUSPENDAT 


„De ce mai merg de-a buşilea?" 

Luka se ridică în picioare şi privi printre gene la 
urmele din zăpadă. Pesemne făptura e de mărimea 
leului din cartea pe care mama i-o citise în flecare 
noapte cu ani în urmă, înainte să înceapă 
bombardamentele nemiloase, exploziile aducătoare de 
praf şi pocnetele armelor. Era o carte deosebită, cu o 
copertă de culoarea florilor de genţiană, plină de 
poveşti cu monştri, balauri şi făpturi sălbatice dansând 
în jurul focului. Şi mai era pe lângă toate astea un 
bărbat cu o frumoasă mantie multicoloră. Când cartea 
era închisă, marginile paginilor aveau ceva din 
strălucirea durabilă a aurului întocmai ca verigheta 
mamei lui. 

Apoi au începură să dispară oameni din lumea lui 
Luka. Nu ştia ce se întâmplase cu tatăl lui. Jez nu vru să 
vorbească despre asta. Curând după dispariţia tatălui 
său, vederea lui Luka începuse să slăbească. Şi, ce era 


şi mai rău, mama lui se îmbolnăvise şi apoi fusese luată 
de lângă ei. 

Luka ştia că era diferit. Cu ochii minţii se vedea pe el, 
stând în spatele unui perete de sticlă, cu mâinile 
rezemate de acesta. De cealaltă parte a sticlei, Jez, 
Dimitri, Katrin cea înaltă, Imogen şi copiii de la orfelinat 
citeau, coceau aluaturi, se jucau şi desenau. Privindu-se 
în ochi, îşi puteau surprinde unul celuilalt feţele triste 
sau vesele ca într-o oglindă. Luka nu trăia în lumea lor 
şi îşi căuta o lume de vis, numai a lui. Noaptea trecută, 
Pisica Norilor venise să îl caute, mergând în jurul casei 
lui, în oraşul mohorât, lăsându-şi urmele ca el să 
găsească drumul. 

— De astăzi totul se va schimba! strigă Luka, 
mergând după urme cu braţele întinse pentru a-şi ţine 
echilibrul. 

Chicoti gândindu-se că seamănă cu un pinguin. 

Trebuia să aibă grijă. Undeva departe de sat erau 
munţii. Ca să ajungă acolo, era nevoit să traverseze 
dealurile şi spera că Pisica Norilor nu-l va conduce către 
ţinuturile prăpăstioase ale Lumbului. La început, lui 
Luka îi plăcu cadenţa paşilor săi înceţi şi apăsaţi. 
Peisajul înzăpezit era neclintit. Dar curând ochii 
începură să îl usture din cauza vântului. Vru să închidă 
pleoapele. Plămânii îl apăsau cu flecare respiraţie şi 
gâfâia. Îl durea în gât. Liniştea îl apăsa. Nu mai zări 
urmele Pisicii Norilor. Se opri. 

Simti că stătea lângă ceva înalt. 

— Şi tu ai îngheţat? întrebă Luka. Nu primi nici un 
răspuns. Bâjbâi cu mâna încet. Era un copac. Nu, era 
prea neted pentru a fi un copac. 

Era un stâlp acoperit cu gheaţă. De la el pornea o 
frânghie. Luka întinse şi cealaltă mână şi descoperi încă 
un stâlp şi o frânghie. Luka îşi scoase mai întâi o 


mănuşă, apoi pe cealaltă şi le lăsă să cadă în zăpadă 
lângă stâlpi, apoi îngenunche. 

„Buşteni. Sunt buşteni găunoşi." 

Îşi înfipse degetele într-o scobitură din lemn şi 
începură să se clatine toţi buştenii. Erau legaţi între ei 
printr-o frânghie, împinse încet un buştean şi începură 
toţi să se bălăngăne. 

Cu inima strânsă, Luka îşi dădu seama că ajunsese la 
podul suspendat. Îşi aminti de vorbele lui Jez: „Să nu 
treci podul, Luka. Dacă vei cădea în prăpăstiile 
Lumbului îţi vei găsi sfârşitul". 

Luka clipi, cercetând podul încărcat cu zăpadă 
pufoasă. lută! Pe alocuri zăpada era răscolită. De bună 
seamă Pisica Norilor trecuse pe acolo. 

Cum puse piciorul, podul începu să se mişte. Luka 
apucă frânghia cu ambele mâini încercând să-şi 
menţină echilibrul. Podul scârţâi şi se legănă. Atunci 
tinu frânghia şi mai strâns, îşi închipui cosiţele groase 
ale lui Imogen şi în momentul acela şi-ar fi dorit să se 
agate de ele în locul frânghiei care era subţire şi roasă 
în bătaia puternică a vântului. Luka se opri şi îşi spuse: 
„Mergi înainte, nu te opri, trebuie să ajungi la capătul 
celălalt înainte ca frânghia să cedeze". 

Mai făcu un pas. Drumul îngust ducea undeva în jos. 
Un vânt năprasnic spulberă zăpada în toate direcţiile, 
astupând orice urmă. 

În apropierea lui se auzi un foşnet în zăpadă. Oare ce 
să fie? Luka era prea obosit ca să-i pese. Singurul lucru 
pe care şi-l dorea era să se întindă şi să doarmă fie 
chiar şi pentru o clipă. Nu. Dacă s-ar fi culcat, ar fi murit 
îngheţat. Se şterse la ochi. Ţurţuri mici îi atârnau din 
păr. O pojghiţă de gheaţă îi astupase nările. Simţea 
junghiuri în plămâni. Avea lacrimi îngheţate pe obraji, 


dar îşi spuse: „Totul va fi bine de îndată ce o voi găsi pe 
Pisica Norilor”. 

Cărarea începu să urce devenind abruptă. Simţi 
denivelări sub zăpadă. Poate că erau urme de paşi sau 
bolovani. 

Ajunsese din nou în patru labe, trudindu-se să-şi 
croiască un drum sigur. De frig, stomacul i se făcuse cât 
pumnul. Îşi ţinea ochii înlăcrimaţi întredeschişi pentru a 
se feri de zăpadă. 

Nu mai erau bolovani. Luka încercă să-şi recapete 
echilibrul şi se ridică împleticindu-se. Când deschise 
ochii, avu impresia că se uită printr-un binoclu. Cercuri 
de zăpadă se formaseră în jurul ochilor. Ba mai rău de 
atât, era lovit din toate părţile de rafale duşmănoase de 
vânt, care vâjâiau şi îi biciuiau faţa. Lui Luka i se păru 
că aude o şoaptă: „Prostule! Prostule!" Se ghemui la 
pământ ca pentru a se ruga, în timp ce rafalele de vânt 
îl izbeau ca o gaşcă de bătăuşi. Suspinele umpleau 
văzduhul. Era vocea /ui. 

— Jez? Jez! suspină el. 

Vântul îşi schimbă direcţia. Luka îşi dădu seama că 
nu vântul era cel care îi sufla în faţă şi îi biciuia obrajii, 
ci o vietate. Se auzi un fâlfâit de aripi. Era ceva mare. 
Orice ar fi fost îl pândise şi aşteptase ca el să îşi piardă 
ultimul strop de vlagă. 

— Te rog, nu face asta! imploră el, agitând mâinile în 
aer pentru a se apăra. _ 

Era inutil. Nu putu să atingă vietatea. Işi încolăci 
braţele în jurul capului, în timp ce bătăile aripilor se 
auzeau tot mai aproape. 

Luka auzi un țipăt şi în momentul acela ştiu că nu 
avea nici o scăpare. 


4 
PUSTIETATE 


În întunericul acelei după-amiezi, Jez îşi târa cu greu 
picioarele către casă. Ţinea strâns o traistă cu biscuiţi 
calzi şi o bucată de unt învelite cu grijă în pânză de 
muselină de către Katrin cea înaltă. Îi lăsa gura apă. Se 
gândea că Luka ar vrea să le mănânce cu gem de 
cireşe. 

Zăpada domnea peste străzile distruse, acoperind 
dărâmăturile şi transformându-le în castele ca-n basme. 
larna se aşternuse cu luni în urmă şi nu mai plecase. 
Lumea era cu susul în jos, lipsită de lumină şi căldură, şi 
uitase să revină la viaţă. 

Jez auzi un scârţâit. Privi peste umăr cu teamă, dar îşi 
spuse că probabil era doar un acoperiş ce se tânguia 
sub povara zăpezii. Se grăbi şi apoi se opri câteva clipe 
ţinându-şi respiraţia. 

De pe o alee apăru o arătare voinică. Se îndrepta 
greoi către Jez. Era un bărbat care mergea împleticindu- 


se pe lângă un măgar ce îşi făcea loc cu greu printre 
bolovanii de pavaj acoperiţi de zăpadă. 

Jez ezită. Ce să facă? Să o ia la fugă? Văzu că şi 
bărbatul era la fel de speriat ca şi el şi se făcuse mic 
ascunzându-se după măgarul lui ca şi cum ar fi vrut să 
se facă nevăzut. Măgarul era împovărat de coşuri de 
răchită. Pe spinare ducea o femeie înfofolită ca pentru 
iarnă. Erau refugiați. 

Cu toate că bărbatul avea capul înfăşurat în 
broboade, Jez putu să îi observe privirea înspăimântată. 
Avea ochii migdalaţi. Jez era sigur că era un om al 
munţilor. 

Oamenii aveau totuşi ceva ce îl făcură pe Jez să se 
înduioşeze. Se întoarse şi îi privi cum mergeau legănat 
pe potecă. Cu toate că era neîncrezător din fire în 
străini, strigă după ei: „Drum bun!" 

Bărbatul nu se întoarse, în schimb ridică braţul în 
semn de mulţumire. 

jez se gândea la focul din sobă şi la biscuiţii calzi, şi 
se grăbi să ajungă acasă. 

Descuie uşa şi dădu buzna înăuntru. 

— Luka? M-am întors! Am adus biscuiţi şi unt. 
Căţeaua veni tiptil şi se aşeză la picioarele lui. Urechile 
îi erau date pe spate scoţându-i în evidenţă ochii. 

— Ce se întâmplă cu tine? Ai ochii cât cepele. Luka? 
Luka! 

Vocea lui Jez răsună în toată casa. Urcă scările în 
fugă. Se uită în jur. Trase cu putere de capacul cufărului 
în care îl găsise adesea ascuns pe Luka. Dar băieţelul 
nu era acolo. 

jez cobori scările tropăind. Cineva încuiase la loc uşa 
care dădea în curte. Jez trase tare de ea şi aruncă o 
privire afară. Se aşternuse un strat proaspăt de zăpadă. 
Intră înapoi şi zăvori uşa şi, când se întoarse, calcă pe 


laba căţelei care începu să scheaune. Jez o bodogăni şi 
apoi ieşi în grabă pe stradă împleticindu-se, cobori 
dealul şi străbătu satul părăginit către orfelinat. In urma 
lui alerga căţeaua cu burta atârnându-i până la pământ. 

Orfanii locuiau într-o clădire în paragină cu spărturi în 
acoperiş şi cu ferestre astupate cu scânduri. Fusese 
şcoală mai întâi, dar, când a izbucnit războiul oamenii 
au preferat să îşi ţină copiii acasă. Şcoala a fost închisă. 

Acum clădirea era înconjurată de moloz. Uşa de la 
intrare era ca o sită. Nişte bărbaţi înarmaţi căutaseră 
un fugar care se ascunsese acolo. Ciuruiseră uşa cu 
gloanţe şi făcuseră praf ferestruicile mai bine decât ar fi 
făcut-o nişte puşti aruncând cu pietre. 

Intră val vârtej înăuntru căutându-l cu privirea pe 
Luka. O fetiţă cu părul negru şi cârlionţat şedea pe 
podea fredonând un cântec ca pentru ea, în timp ce 
construia un castel din cuburi de lemn. Aşezase un rând 
de arcade în vârf. O altă fată o privea nemişcată. 

Jez văzu pătuţurile de fier masiv ale copiilor orânduite 
într-un colţ. Un copilaş în scutece stătea în picioare într- 
unul dintre ele, ţinându-se de gratii ca şi cum ar fi fost 
într-o cuşcă. Il privea cu ochi mari pe Jez. Eva, care 
lucrase la şcoală se grăbi să ajungă la copil. Jez îşi 
aminti de râsul Evei şi de vremea când se jucau la 
şcoală „Impărate, împărate, cât e ceasul la cetate?" Ea 
obişnuia să le cânte copiilor cu vocea ei cristalină de 
clopoțel. La scurt timp de la începerea războiului însă, 
casa îi fusese bombardată şi fiul ei murise. Faţa îi era 
posomorâtă, iar ochii îi deveniseră şterşi de atâta plâns. 
Se transformase într-o femeie îmbătrânită prematur 
care nu putea face rău nici unei muşte. 

Uşa de la capătul celălalt al încăperii se deschise şi 
intră o fată înaltă cu un copil în braţe. Era Imogen. Când 
ajunsese ea prima oară în sat, Luka nu îşi pierduse 


vederea de tot. El descria înfăţişarea lui Imogen, 
cosiţele ei lucioase şi pielea ei fină ca o caisă. Jez nu o 
privise cu atenţie niciodată până astăzi. 

Insă ochii ei mari şi negri îl făcură pe Jez să se 
fâstâcească. 

Băieţelul pe care îl ţinea Imogen în braţe nu avea 
picioare. El se aplecă spre Jez şi îi dădu un ghiont în 
coaste. 

— II cauţi pe Luka, nu-i aşa? spuse el cu o voce 
piţigăiată. N-a venit astăzi. 

„Cred că el este Aidan. Luka are dreptate, vocea lui 
este ca un scârţâit." 

Aidan făcu ochii mici de parcă avea un secret 
important de împărtăşit. El zise: 

— Luka e un băiat rău. El nu vede şi crede că nici noi 
nu-l vedem pe el. Bate toba aia mică şi dansează 
prefăcându-se că nu este aici. Este foarte obraznic. 

— Nu este mai obraznic decât tine, Aidan, spuse 
Imogen cu vocea coborâtă ca a unui violoncel. 

Ea avea sprâncene arcuite şi fine care îi aminteau lui 
Jez de aripile lucioase ale unei rândunici. Il aşezase pe 
Aidan pe un scaun. El se încruntă la ea şi îşi ţuguie buza 
de jos. Jez se uită la coada groasă care îi atârna pe 
spate lui Imogen şi o asemui cu sfoara clopotului din 
biserica cea veche. 

— Poate că Luka s-a dus să te aştepte la muncă, 
spuse ea. 

— N-ar fi plecat fără căţea, bombăni Jez. 

— Simte nevoia să fie independent înainte să-şi 
piardă vederea complet. 

— Mda. Doctorul acela care a venit cu ocupaţia 
străină a spus că s-ar putea să fie o boală de-geni-ra... 

— Degenerativă, spuse ea. 


— Ştiu cum se numeşte, răspunse Jez pe un ton 
obraznic. Luka este mai norocos decât mulţimea asta 
de orfani. Mă are pe mine, are căţeaua, un acoperiş 
deasupra capului şi mâncare, şi... 

— Şi în curând va rămâne orb, aşa că încearcă să-şi 
testeze limitele. 

— Îmi testează mie limitele, mormăi Jez, dar îşi zise în 
gând: „Poate că are dreptate. S-o fi dus la brutărie de 
unul singur să mă aştepte". 

Lui Jez îi apăru în minte imaginea lui Luka stând la 
masă în brutărie şi înfulecând brioşe în timp ce Dimitri 
sforăia pe scaunul lui. Jez zâmbi când îşi aminti cum îl 
lua Dimitri în braţe pe Luka şi îl învârtea doar ca să-l 
aşeze la masă unde îl aştepta plăcinta cu mere a lui 
Katrin cea înaltă. 

„Ceea ce îmi doresc în fiecare zi este alinare. 
Siguranţă. Rutină." 

Jez oftă. Se simţea de parcă purta o cingătoare grea. 
De ea atârnau mici efigii de metal reprezentând tot 
ceea ce pierduse: bicicleta promisă, o undiţă de pescuit, 
un set de unelte pentru sculptură, o minge de fotbal să 
joace cu tatăl său, tortul pentru aniversarea a 
paisprezece ani, prima aniversare fără părinţii lui, 
partitura pentru cântecul pe care mama lui îl cânta în 
bucătărie în timp ce cresta modele de diamant pe 
cartofii mari, aşezându-i lângă carnea ce sfarâia şi doi 
oameni făcuţi din metal: mama şi tata. Lucrurile pe care 
le pierduse atârnau ca trofeele din metal rece, 
trăgându-l în jos şi îngreunându-i respiraţia. 

Niciodată nu-i trecuse prin cap că ar putea să-l piardă 
şi pe Luka. 


5 
BĂRBATUL CU PĂRUL DE GHEAŢĂ 


Imogen spuse: 

— Mă duc să-ţi fac un ceai şi ceva de mâncare. 

Jez stătea chircit pe un scăunel. Genunchii osoşi 
aproape că-i atingeau bărbia. Copiii îl priveau atent cu 
chipurile lor drăgălaşe. 

Imogen îi aduse un castron plin cu terci fierbinte de 
ovăz cu lapte, un bulgăre de gem de prune şi o cană de 
ceai de mere îndulcit cu miere. 

Aidan se întinse spre castronul lui Jez, clănţănind 
furios din dinţi ca o veveriţă. Imogen râse şi se duse să 
îi prepare şi lui terci. Aidan duse castronul la gură şi 
începu să lipăie zgomotos. Imogen se întoarse către Jez 
şi îi zâmbi, iar el se înroşi la faţă şi în acel moment se 
întrebă cum arată, încercând să îşi netezească părul 
care era aspru şi puţin cleios. Jez mormăi: 


— Îmi cer scuze. Mă enervez repede mai ales când 
vine vorba de Luka. Acum să nu îmi spui să îmi ţin 
respiraţia şi să număr până la zece. 

— Până la zece e prea mult, Jez. Eu îi pun pe copii să 
numere până la şapte. Trebuie să se gândească la 
şapte lucruri fru moase. Câteodată se gândesc la şapte 
poveşti preferate. Nu le cer niciodată să se gândească 
la şapte persoane preferate pentru că, de cele mai 
multe ori, ele nu se află lângă ei. I )e obicei le place să 
numere şapte feluri de mâncare pe care le plac cel mai 
mult. Este mai simplu pentru ei pentru că toţi pot face 
asta. 

Ea chicoti încet şi Jez se întrebă dacă ea îl considera 
un ţăran neîndemânatic, lipsit de bune maniere, care 
mânca prea repede. 

— Nu eşti de prin părţile locului, nu-i aşa? Ai accent 
diferit. Zâmbetul ei se stinse. 

— Sunt din sud. N-am putut să rămân în oraşul meu 
natal. Într-o bună zi, în timp ce eram la facultate, mi-au 
luat familia, toţi fraţii şi surorile. Tot ce mai rămăsese 
din casa mea era un morman de pietre. Acum lucrez 
aici cu aceşti copii. Le ofer un cămin. 

— Cred că te înnebunesc de cap, spuse Jez, aruncând 
o privire la stropii de terci de pe nasul lui Aidan, la 
băiatul cu ochi de viezure care trăgea de gratiile 
pătuţului şi la fetiţele care se dondăneau pentru cuburi. 

— Cu ei îmi trece timpul mai repede. Sunt prea 
ocupată ca să mă mai gândesc la altceva pentru că 
trebuie să am grijă de ei, spuse ea. 

Vorbea domol. Se gândea înainte să spună ceva. „Nu 
ca mine!" gândi Jez şi zise: 

— Eu... Şi părinţii mei s-au stins. 

— Întotdeauna se va găsi cineva care să te ajute, Jez. 
Nu eşti singur pe lume. 


Jez îşi simţi ochii jucând în lacrimi. „Repede, să nu mă 
vadă!" Înghiţi în sec şi zise: 

— Ce a vrut să zică Aidan despre Luka şi toba aceea? 

Imogen se duse la un dulap şi luă o tobă mică de 
culoarea mierii. O puse pe masă. Era confecţionată din 
lemn şi deasupra din piele fină, bine întinsă. De jur 
împrejur erau sculptați urşi, lupi şi cerbi cu coarne, 
alergând. Oameni stilizaţi din bețe dansau şi îşi unduiau 
mâinile, şi Jez observă un foc mic de forma unui cort cu 
norişori de fum. 

— Erau două tobe, spuse Imogen, dar cealaltă a 
dispărut. Luka bate la ele cu palmele şi degetele. Parcă 
ar fi inima lui bătând. Închide ochii şi câteodată 
dansează. Poartă mantaua aceea de blană din lada cu 
costumaţii. Ne pune să ghicim ce animal imită. Se lasă 
dus de val şi se cam pierde în spaţiu, nu-i aşa? 

— Da şi de data asta s-a pierdut de-a binelea, oftă 
Jez, luând toba şi răsucind-o pe toate părţile. 

Se gândi la faţa mică şi gravă a lui Luka, cu pielea 
atât de fină încât aveai senzaţia că e transparentă. |n 
jurul ochilor pielea era delicată ca petalele unei 
brânduşe pline de vinişoare liliachii. 

— Ţi-a povestit vreodată despre visul lui? întrebă 
Imogen. Luka încercase să îi povestească, dar Jez îl 
ignorase. 

— Nu am timp de vise. Sunt preocupat de muncă şi 
de ce pun pe masă. 

— El ţine foarte mult la tine, Jez, zise Imogen. 

Ridică privirea. Imogen avea o gură frumoasă, 
proeminentă, cu buze arcuite ca acelea ale statuetei 
îngerului care orna odinioară cornişa bisericii satului. Jez 
se jenă, înroşindu-se la faţă. 

— Am pictat visul lui Luka, zise ea. Priveşte! 


Îi arătă o pictură ce reprezenta un grup de siluete în 
jurul unui foc. 

— Este foarte frumoasă, spuse Jez. N-am mai văzut 
niciodată un bărbat cu pielea verde-aurie... E ca o 
ghindă înainte să se coacă. 

— Luka zice că e la fel ca verdele-auriu al unui măr 
creţesc. Părul bărbatului are străluciri de gheaţă. Poartă 
o mantie. El este stăpânul creaturilor sălbatice. Le 
cheamă pe toate la un loc, îşi pune două degete în gură 
şi fluieră aşa... şi Imogen începu să şuiere ascuţit ca un 
tren cu aburi. 

Toţi copiii în afară de Maria începură să ţipe şi să 
râdă. 

— La poalele munţilor sălăşluieşte o pisică mare. Se 
vântură pe lângă picioarele bărbatului ca o adiere. Luka 
îi spune Pisica Norilor. Ea se aşază lângă foc. Când 
respiră, toarce atât de profund încât freamătă tot 
pământul. Pisica Norilor îşi încolăceşte coada lungă în 
jurul capului ca pe o eşarfă şi adoarme. Luka spune că 
ea crede că nu poate să o vadă nimeni dacă îşi acoperă 
ochii cu coada. Imogen zâmbi muşcându-şi buza. Oare 
Luka s-a dus în căutarea visului? Lui i se pare atât de 
real! Ştia perfect cum arăta această Pisică a Norilor. 
Cred că este un leopard al zăpezii. Aşteaptă, Jez! 

Dar Jez deja o zbughise afară cu căţeaua alergând la 
picioarele lui. 


6 
CAMIONUL BLINDAT 


jez alergă până la brutărie. Dimitri era în curte 
adunând lemne pentru dimineaţa următoare. 

— Dimitri, nu-l găsesc pe Luka, suspină Jez. 

— E periculos... N-ar fi trebuit să plece mai ales că 
fiara sălbatică umblă după pradă şi... 

Dimitri se opri la timp. 

Avea o presimţire rea ca şi cum ar fi ştiut unde se 
afla Luka, dar nu vru să-l îngrijoreze pe Jez şi mai tare. 
Aşa că zise: 

— Mă voi duce să-l caut. 

Şiroaie de lacrimi izvorâră din ochii lui Jez. Ştia că 
Dimitri îl va ajuta. Întotdeauna a făcut-o. 


— Mulţumesc, Dimitri. Dacă îl cauţi tu prin sat, eu mă 
duc spre munţi. Sunt sigur că a traversat prăpăstiile 
Lumbului doar pentru că i-am interzis eu să facă asta. 
jez începu să tremure şi, ca să-şi ascundă frica, 
îngăimă: Brrrr! E aşa de frig şi întuneric! Nu uita să 
închizi uşa şopronului cu lemne. Nu cred că vrei să se 
ude lemnele. 

Apoi se grăbi să ajungă acasă. 

In casă era frig ca într-un cavou gol. Jez alergă afară 
în curte. 

— Luka! Luka! 

Vocea lui spartă răsună deasupra zidurilor şi apoi 
deasupra dealurilor. Nu răspunse nimeni. 

Alergă înăuntru şi împacheta un sac de dormit. Luă 
un rucsac în care puse o lanternă, chibrituri, un ghem 
de sfoară groasă, un cuţit cu mâner sculptat care 
fusese al tatălui lui, mere şi o bucată de brânză. 
Deasupra puse biscuiţii şi untul. Se întoarse să plece şi 
începu să fluiere o melodie pe care o uuzise des la 
radio. Era un cântec despre o mierlă care cânta tn 
noapte şi apoi învăţa să zboare. 

Fluieratul i se stinse de pe buze. 

O pereche de ochi galbeni îl priveau prin fereastră. 
Clipiră şi apoi dispărură. Se auzi un fâlfâit de aripi pe 
lângă geam. 

Căţeaua, care se afla lângă el, scheună. Jez îşi luă 
inima în dinţi şi fluieră din nou ca un ibric de ceai în 
clocot. Parcă îi mai trecuse puţin spaima. 

Afară, în curte, urmele erau deja răvăşite şi presărate 
cu zăpadă proaspăt căzută. Jez văzu o urmă a ghetei lui 
Luka. Erau şi nişte urme mai lungi, urme de iepure şi 
altele mai mari şi rotunde. Toate duceau spre gaura din 
zid. Jez trebui să se aplece ca să încapă. Căţeaua sări în 
gaură urmându-l. 


| se părea ciudat să urce dealul fără ca Luka să îi 
atingă braţul din cinci în cinci minute pentru a se 
asigura că era prin preajmă. Se aşternuse tăcerea. Jez 
văzu doar o luminiţă jos în sat, răsărind pe străzi ca un 
licurici. 

„E Dimitri! Poate că Imogen are dreptate. Nu sunt de 
unul singur." 

jez şi căţeaua se plimbară când în sus, când în jos, 
încercând să meargă pe urmele lui Luka. Căţeaua se 
opri brusc. O ureche era ciulită, iar cealaltă pleoştită ca 
o ciupercă. Era ceva care se mişca acolo în faţa ei şi 
parcă o chema. Avea urechi lungi şi negre la vârfuri. 
Căţeaua alergă după arătare către vârful colinei, 
facându-se în scurt timp nevăzută. 

— Căţeluşo! Treci imediat înapoi! zbieră Jez. 

O strigă, o fluieră şi o blestemă, dar ea nu se 
întoarse. 

„Toţi mă părăsesc, chiar şi căţeaua." 

Jez porni la drum pe coasta dealului către Prăpăstiile 
Lumbului. Purta haina tatălui său şi pălăria mamei pe 
post de armură. Se străduise să răzbată în viaţă fără 
părinţii lui. Lumea era rea. Prostuţul de Luka nu-şi 
dădea seama în ce se băgase. _ 

O pată cenuşie îi atrase atenţia. Incepu să zboare 
neregulat şi fără zgomot. O fantomă! Nu îndrăzni să se 
întoarcă să o privească. Zbură pe deasupra lui. Se înălţă 
spre vârful dealului şi veni înapoi de parcă ar fi vrut ca 
Jez să o vadă. 

Îi mai dădu târcoale o dată şi apoi ateriza într-un 
copac. În momentul următor, se auzi un țipăt puternic. 
Lui Jez i se făcu inima cât un purice. Arătarea cenuşie 
ţipă din nou. Tremurând, tânărul îşi luă inima în dinţi şi 
se uită spre ea. Doi ochi galbeni îl priveau mânioşi ca şi 


cum el ar fi fost singura vietate din toată pustietatea 
înzăpezită. 

Era o bufniţă. 

— Dispari din calea mea, bufniţo! strigă Jez şi apoi 
bătu din palme. 

De ce nu-l lăsa în pace? Încercă să meargă către 
răsărit  bolborosind şi  blestemând, dar, în ciuda 
eforturilor, picioarele nu-l ascultară, schimbând direcţia. 
Merse greoi spre bufniţă, o creatură mare şi înaripată 
ca o oază de speranţă în pustietate. 

Bufnița ţipă triumfătoare. Glasul ei răsună în tăcerea 
nopţii ca sirena unui vapor pe mare. Ţâşni în aer şi Jez o 
urmă. 

Deodată se porni cea mai cumplită furtună de zăpadă 
pe care o văzuse Jez vreodată. Era un vârtej de fulgi de 
nea. Între cer şi pământ nu puteai vedea nimic altceva 
decât zăpadă şi Jez avu sentimentul că se află pe un 
titirez alb care îl învârte. Furtuna se înteţea, iar 
văzduhul părea tot mai întunecat. Jez îşi ridică privirea. 
Fulgii ca nişte bucăţi mari de funingine îl sufocau. Mii de 
ace reci îi săgetau faţa. 

Orbit de viscol, Jez se împletici şi se lovi de ceva dur. 
Era un zid de piatră. Se sprijini cu umărul de el şi 
înainta cu paşi mici, trecu un colţ, se prăvăli înăuntru 
printr-o intrare, ajungând în sfârşit la adăpost. Pe 
duşumea era zăpadă, nişte fân ud şi o vatră mică. 
Undeva, sus, fusese odată o fereastră mică. Acum nu 
mai avea geamuri. Jez se lăsă în genunchi. Părea a fi o 
colibă pentru păstorii de capre. 

Băiatul fu cuprins de un sentiment de uşurare care îi 
inundă corpul ca o băutură caldă. Făcu un efort, se 
ridică în picioare şi trase uşa spre el, târând-o prin 
stratul gros de zăpadă. Ar putea să rămână aici până în 
zori. 


Când se trezi Jez, era întuneric. Nu îşi dădu seama 
dacă era noapte sau dimineaţă. Căzuse aşa de multă 
zăpadă, încât formase un bloc de gheaţă în ochiul de 
fereastră. Nici o rază de lumină şi nici un firicel de aer 
nu pătrundea înăuntru. 

jez se năpusti la uşă. O lovi cu pumnii şi strigă, dar 
uşa nu se clinti. Era prins între troiene. 

Se auziră zgomote jalnice şi înfiorătoare. Erau urlete 
de foame... aproape... tot mai aproape. Lupii! De bună 
seamă că îl auziseră ţipând. Se îndepărtă de uşă. 
Urletele veneau acum chiar din faţa colibei. La scurt 
timp încetară. Le putea auzi respiraţia şi se gândi la 
boturile ascuţite cu limbile roşii salivând şi la colții lor 
tăioşi ca sabia. 

Se aşternu liniştea. Apoi se auzi alt zgomot mai rău 
decât un urlet. Dezgropau zăpada de la uşă. 

jez tremură de frică. „Sunt o halcă de carne 
aşteptând în zăpadă." Erau la fereastră acum. Săpau 
încontinuu cu îndârjire. Ar fi încăput un lup pe acolo. S- 
ar fi strecurat unul câte unul şi l-ar fî încolţit. Oare câţi 
erau? 

Jez auzi pocnetul unei puşti în depărtare. Fusese 
suficientă o rafală de armă ca să îi alunge. Incepu să 
dea la o parte zăpada care bloca fereastra. Săpăturile 
lupilor o îndepărtaseră, în colţul din partea dreaptă a 
ferestrei zăpada începu să se sfărâme. Plângând cu 
sughiţuri, Jez trudi să îndepărteze îndeajuns de multă 
zăpadă să iasă. 

Afară, în pustietatea aceea observă că zăpada era 
răscolită de urme. Cu toate acestea, lupii nu se zăreau 
nicăieri. Cerul era mohorât. De la zăpadă, văzduhul 
devenise ceţos. Jez avu impresia că îşi croia drum cu 
greu prin cenuşa uscată a unui vulcan. Prin ceața 


deasă, zări un copac în care stătea bufnița care îl 
aştepta. 

Cu cât înainta, cu atât zăpada era mai înaltă. Jez îşi 
pierdu echilibrul şi se trezi îngropat până la brâu într-un 
troian. Se dovedi istovitor să iasă de acolo. Păşea încet 
şi cu greutate deoarece bocancii săi erau îmbibaţi cu 
apă. 

— Aşteaptă, bufniţo! strigă el. 

Se aşezase într-un copac scuturându-şi aripile şi 
acum se întorsese către el îmbufnată, ca şi cum i-ar fi 
spus: „N-ar trebui să fiu trează în timpul zilei. Ar trebui 
să dorm şi să nu te văd în faţa ochilor”. 

jez scotoci în rucsac căutând un biscuit făcut de 
Katrin cea înaltă. Avea un gust aromat şi dulce. Mânca 
stafide, pierdut în gândurile sale. Avea apă din zăpada 
topită, avea mâncare şi chibrituri ca să facă un foc. 

Jez ştia că totul va fi bine atâta timp cât îşi făcea de 
lucru. Toată viaţa cioplise bucăţi de lemn. Voia să 
confecţioneze lucruri minunate la fel ca bunicul său. 
Acesta nu era timpul şi nici locul potrivit pentru a 
sculpta lemnul, dar îşi putea face nişte şoşoni pentru a 
putea merge mai uşor prin zăpadă. Se caţără într-un 
mesteacăn şi coji două fâşii de scoarță argintie. Le legă 
de bocanci în jurul călcâiului cu sfoară din ghemul din 
rucsac. Se ridică în picioare şi păşi cu grijă. Şoşonii alu- 
necară pe zăpada ca mătasea. 

jez se întoarse şi privi în jos către sat. Acoperişurile 
caselor pe care încă le mai zărea erau ca nişte stoluri 
de păsări albe şi dincolo de ele se putea vedea marea 
de un cenuşiu de culoarea gheții cu licăriri argintii. Se 
vedea şi strada care ducea la ieşirea din sat. Acolo o 
văzuse Jez pe mama sa pentru ultima dată, fiind luată 
de lângă ei în remorca unui camion. Jez privea 
neputincios scena cu Luka ţinându-se strâns de 


picioarele lui. Mama lor privea spre ei; faţa ei licărea ca 
o stea palidă în bezna din camion. Chiar şi acum, 
aducându-şi aminte, Jez avea sentimentul că îi smulge 
cineva inima din piept cu ambele mâini. 

Zăpada era de un alb orbitor aici sus. ÎI dureau ochii. 
Jupui coaja de pe o creangă şi cu cuțitul tatălui său îşi 
făcu o mască pentru a-şi proteja ochii de lumina 
puternică. Făcu două găuri în fiecare parte, trecu prin 
ele o bucată de sfoară, îşi puse masca la ochi şi o legă 
la spate. 

jez era foarte încântat de improvizaţiile sale. Cel 
puţin acum zăpada nu îl mai orbea. Apoi începu să îşi 
facă griji, întrebându-se cât timp va supravieţui Luka în 
sălbăticia asta. 

In curând se înnopta. Era cea de-a doua noapte 
petrecută aici. 

Ceva voluminos îşi făcea loc prin zăpadă. Jez se trânti 
la pământ rugându-se ca zăpada care se aşternea să îl 
facă nevăzut. 

Un camion blindat, cu roţi uriaşe acoperite cu şenile 
trecu pe lângă el. Auzi voci, făcu ochii mari şi văzu nişte 
căşti. 

Jez stătu acolo nemişcat mult timp după ce pământul 
încetă să se mai cutremure. 

Se aşternuse noaptea. Luna strălucea transformând 
zăpada într-o mare de argint. Bufnița zbura fluturându- 
şi uşor aripile ca o molie uriaşă. Ateriză din nou 
privindu-l urâcios. Jez auzi o apă curgătoare şi observă 
un şuvoi de ape de culoarea mercurului. Pesemne de 
aici izvorea râul. 

De-a lungul apei, erau şapte pietre strălucitoare şi 
albe asemenea perlelor aşezate ca o potecă. Bufnița 
stătea pe piatra din mijloc. Ea zbură deasupra râului 
ducându-l pe băiat pe o terasă a muntelui. 


— M-ai adus pe munte pe o altă rută, nu pe deasupra 
Prăpăstiilor Lumbului, zise Jez, respirând uşurat. Îţi 
mulţumesc, bufniţo! 

Se cuibări pe tăpşan. Voia să doarmă. Îşi scoase sacul 
de dormit şi se vâri în el. 

În depărtare se auzi explozia unei grenade şi 
pocnetul unei Împuşcături. Jez simţi că aceste sunete 
erau o parte din viaţa lui. 

Visând cu ochii deschişi, îi apăru în minte chipul drag, 
ca o rază de soare, al tatălui său în timp ce se ghemuia 
lângă peretele casei murmurând: „Stai aici”. 

In cele din urmă, din păcate, visul se spulberă. 

Ce îi urmă se dovedi îngrozitor. 


40 
CORUL LUPILOR 


Dimitri se îndrepta către ieşirea din sat, şi de aici spre 
drumul ce ducea spre mare. Pe drum, ciocănea la uşile 
oamenilor şi îi ruga să îl caute pe Luka. Merse cu greu 
până ce ajunse la o casă mică cu cinci pereţi. Ochiurile 
de geam erau crăpate şi pline de pulbere maronie, ca şi 
cum nici o fiinţă umană nu ar fi privit prin ele de ani de 


zile, dar Dimitri simţi miros de lemn ars în aerul rece. 
Vaskalia era acolo. 

Ciocăni uşor în uşă. Aburii respirației lui se împrăştiau 
în întuneric. 

Nu peste mult timp uşa se deschise scârţâind. 

Dimitri era un bărbat scund, dar până şi el era mai 
înalt decât femeia aceasta înfofolită în şaluri şi fulare. 

Vaskalia purta mănuşi fără degete dintr-un material 
negru şi încâlcit. În jurul încheieturilor firave avea 
brățări de aramă. 

Il cercetă cu ochi curioşi. Avea privirea rătăcită şi el 
se întrebă dacă vedea dincolo de el. 

Fiul ei, Simlin, zăbovea în pragul uşii în spatele ei. 
Dimitri îi observă faţa palidă, mâinile lungi şi picioarele 
subţiri ivindu-se în jurul ei de parcă împreună formau o 
creatură ciudată asemenea unei zeități. Dimensiunile 
mari ale Vaskaliei ascundeau corpul slăbănog al fiului 
ei. Cercetând casa, atât cât putu vedea pe lângă 
Vaskalia, Dimitri observă un glob de foc strălucind în 
mijlocul duşumelei. Diferite obiecte atârnau de grinzi, în 
bătaia vântului care intra prin uşa deschisă. Puteau fi 
peşti uscați, mănunchiuri de ierburi şi flori sau şaluri de 
schimb. 

Pe podeaua pământie erau oase aruncate. 

Dimitri îşi drese vocea şi spuse: 

— İl caut pe Luka, pe băiatul orb. 

— Ştiu foarte bine la ce băiat te referi, zise ea, 
clănţănind din dinţi. L-am văzut în tot felul de locuri. Nu 
putem să vă ajutăm. 

— Scorpie fără inimă! strigă Dimitri, neputând să se 
abţină. Oamenii te-ar ajuta dacă ar dispărea fiul tău. 

— Fiul meu n-ar dispărea, brutarule, pentru că nu 
pleacă niciodată de lângă mine. Tu eşti un prost să-ţi 


laşi brutăria nesupravegheată. Cine ştie ce nenorocire 
se poate întâmpla. 

— Lasă-mă cu prostiile astea de superstiții, femeie! 
spuse Dimitri. 

— Bagă de seamă cum vorbeşti cu mine şi ai grijă în 
sălbăticia aia, îl avertiză ea. S-au întors lupii în pădure. 
Ai fi o masă nemaipomenită pentru ei, brutarule. Apoi 
îşi puse mâna la ureche şi şopti: Ascultă... ascultă cum 
cântă lupii. 

Cum pomeni de lupi, Dimitri îi auzi în depărtare. Mai 
întâi urlă un lup, apoi altul, apoi altul, pe mai multe voci 
ca într-un cor jelitor. 

— Ştii, un cor de lupi prevesteşte moartea, fredona 
încet Vaskalia, şi ţi-ai uitat pușca. Este o iarnă grea, 
brutarule, dar nu atât de grea precum iernile din 
copilăria mea. Mergeam la şcoală călare pe un ţap cu 
călimara vârâtă la subsuoară ca să nu îngheţe. Copilăria 
mea a fost plină de neajunsuri. 

— Crezi că a mea nu a fost? zise Dimitri. Dar iarna 
asta nu se compară cu nici una. E mult mai grea, şi ştii 
asta. 

Vaskalia nu răspunse. Din maldărul de şaluri şi fulare 
scoase o cănuţă strălucitoare de aramă şi i-o întinse. Un 
zâmbet discret i se ivi pe buze. 

Dimitri ezită, gândindu-se că ar putea să dea de 
necaz dacă îi refuză ospitalitatea. Duse cana la gură şi 
dădu pe gât licoarea. 

Mmm... era dulce şi aromată cum nu mai băuse 
niciodată. li alunecă pe gât şi simţi flăcări în piept. 

— Asta a fost o băutură de bun venit din partea casei, 
făcută după o reţetă de-a mea, murmură ea ca şi cum 
ar fi cântat o serenadă. Aşa mă bucur că ţi-a plăcut! 
Apoi tonul curtenitor se transformă într-un răcnet de 
mânie: Pleacă odată, grăsanule! Dacă eşti înţelept, şi 


nu e cazul, vei avea grijă când o să vorbeşti cu mine 
altă dată. 

— Nu-ţi face griji. Plec, strigă Dimitri şi plecă 
valvârtej: Du-te şi pune-ţi cazanul la fiert, cotoroanţo! 
mormăi el, regretând că a stat de vorbă cu ea. 

Mergea greoi luminându-şi calea cu torţa a cărei 
lumină se proiecta pe zăpadă ca o pară de foc. Hanul 
era la o cotitură. De când îl văzuse ultima dată Dimitri, 
acoperişul îi fusese luat de vânt. Brutarul zări lumină în 
spatele ferestrelor şi auzi voci murmurând în timp ce 
trăgea de zăvorul masiv. 

Dintr-odată lumina se micşoră. Vocile încetară. Cu 
timpul, oamenii începuseră să se teamă de sunetul 
zăvorului, de străinii de la uşă. Cine ar putea fi? Bărbaţi 
cu salbe de gloanţe în jurul gâtului sau cineva care să 
aducă medicamente pentru copilul tău? 

Dimitri cercetă în întuneric. Sticle şi pahare luceau în 
lumina focului, dar nu se zărea nimeni. 

— Om bun, strigă el. E Dimitri de la brutărie. 

Oamenii se ridicară de după mese. Lămpile se 
aprinseră din nou şi le lumină uşor feţele de parcă ar fi 
fost un tablou în ulei. 

— Dimitri Founari! strigă hangiul. Ce vânt te aduce 
aici pe o astfel de vreme? 

— İl caut pe micuțul Luka. A dispărut. 

— Băiatul acela ciudat? Frăţiorul lui Jez? 

— Da. Vă rog pe toţi să fiţi cu ochii-n patru. El ar 
putea dormi în hambarul vostru sau e posibil să fi căzut 
pe undeva şi să-şi fi scrântit glezna. 

Hangiul îi turnă un pahar lui Dimitri. 

— E din partea casei, spuse el, împingând monedele 
oferite de Dimitri. Mă bucur să te văd, cu toate că o 
întâmplare nefericită te-a adus aici. Off! larna asta mi-a 
prefăcut coniacul în sirop. Te rog să iei loc, Dimitri! 


Dimitri se conformă plin de recunoştinţă. Turnă pe 
gât paharul care îi înfierbântă gâtlejul. Aruncă o privire 
în jur. Recunoscu feţe pe care nu le mai văzuse de luni 
de zile: George cizmarul, Peter şoferul de autobuz, Ivan 
fierarul şi bătrânul doctor. 

— Băiatul acela orb nu a mers în dimineaţa asta cu 
autobuzul meu, brutarule. Am ciocănit şi iar am 
ciocănit, dar nu mi-a răspuns nimeni. 

Înainte ca Dimitri să dea un răspuns, o voce 
necunoscută spuse: 

— O fiară sălbatică e în libertate. Voi, bărbaţii, ar 
trebui să o vânaţi. 

— Pădurea noastră e plină de fiare sălbatice, zise 
hangiul, în timp ce lustruia un pahar. Nu prea ies la 
drumul mare din cauza războiului. 

— Ar trebui să faceţi ceva în privinţa asta, scârţăi 
vocea necunoscută ca o cizmă alunecând pe pietriş. 

Dimitri băuse atât de mult că acum nu mai vedea 
decât trei siluete vagi stând într-un ungher lângă 
şemineu, trei capete acoperite cu glugi. 

El zise: 

— Noi am trăit întotdeauna laolaltă cu animalele 
sălbatice. Nu ne deranjează. 

— Ar trebui să le omorâţi înainte să vă omoare ele, 
pufni vocea. Gândiţi-vă câţi bani puteţi să câştigaţi pe 
blana lor. 

Dimitri se ridică. Feţe schimonosite îi jucau în faţa 
ochilor. Ochii sătenilor sclipiră la gândul vânătorii. El 
oftă. In ultimii ani fuseseră prea multe Împuşcături şi 
crime, dar puţină mâncare, puţini bani sau tihnă. 

El văzu pe o masă cutia unei viori. Nu mai cântase la 
scripca lui de ani de zile. Zăcea pe un raft la brutărie, 
acoperită de praf, pentru că nu se mai ţineau nunţi, 
petreceri sau baluri. Erau numai înmormântări, la care 


toată lumea bocea şi se jeluia de durere. Acum a 
dispărut şi Luka. Lui Dimitri îi dădură lacrimile pentru că 
îi iubea pe Luka şi pe Jez ca pe propriii fii şi ei suferiseră 
deja prea mult. 

Deschise cutia, scoase scripca şi o puse pe umăr. Luă 
arcuşul şi începu să cânte o muzică plină de tristeţea 
meleagurilor lor. Nu cântă mult. Începu să se simtă rău. 
Îl durea capul. Se simţi ameţit. Se îndreptă către uşă 
împleticindu-se. 

Străinii cu glugi se aplecară şi îl urmăriră cu privirea 
cum se depărta. 


8 
USTUROI ŞI BUDINCĂ 


Dimitri voia să îl mai caute pe Luka, dar se simţea 
rău. Picioarele ştiau drumul spre casă. Când ajunse la 
brutărie, urcă clătinându-se până în dormitor şi adormi 
imediat încălţat şi cu paltonul pe el. Avu vise 


înspăimântătoare. Se făcea că era urmărit de un trol? 
care saliva şi avea o tăietură în jurul capului. 

Se trezi într-o zăpuşeală copleşitoare. În casă se 
simţea o dogoare ca-n iad. Dimitri cobori încet scările. 
Avea o presimţire rea. 

Instinctul său de brutar îl împinse să se uite la ultima 
fărâmă de drojdie, miracolul brutarului. 

Drojdia se transformase într-un noroi maroniu. 

Se duse în cămara cu provizii, îşi cobori privirea către 
urciorul mare şi alb şi adulmecă. Laptele avea miros de 
peşte mort. Dimitri simţi un gol în stomac. 

Podeaua de piatră şi pereţii cămării ţineau răcoare. 
Cum se stricase laptele aşa de repede? 

Dar untul? Katrin cea înaltă îl folosea la prăjituri din 
trei în trei zile când se termina pâinea. Dimitri luă 
taburetul cu trei picioare, se urcă pe el balansându-se 
din cauza ameţelii. Untul era întins pe dalele de 
marmură ca o mocirlă. Începuse să picure pe podea şi 
se transformase într-o baltă galbenă de grăsime. 

— E precum ceara de lumânare, mormăi Dimitri. 
Bălăngănindu-se pe scăunel, îşi băgă degetul în 
unsoare şi îl duse la gură. Puah! E rânced, zise el, 
scuipând. 

Mânerul uşii de la intrare se mişcă. Dimitri sări de pe 
taburet şi se ghemui pe podea cu mâinile pe cap. O auzi 
cum îşi scutură cizmele pe preş: un! doi! Dimitri îşi 
răsuci capul sub mâini şi deschise un ochi. O văzu stând 
în picioare cu haina pe ea. Femeia strâmbă din nas. 
Dimitri se ridică şi o văzu prin uşa cămării. Işi scoase 
fularul şi îl aşeză cu grijă pe masă. 

Dimitri respiră adânc şi ţâşni afară din cămară. 


2 Trol - spiriduş zburdalnic, care trăieşte în munţi sau în 
păduri, întruchipând forţele rele ale naturii, (n.tr.) 


— Bună ziua, Katrin. Ăăăăă... drojdia... laptele... şi 
untul... 

Se simţi ca un puşti obraznic la şcoală minţindu-şi 
profesoara. Îi arătă firimiturile noroioase de drojdie care 
nu mai erau bune să crească aluatul şi apoi laptele. 
Katrin se uită la el şi apoi la laptele acrit. Strâmbă din 
nas, deschise o fereastră, luă urciorul şi vărsă tot 
conţinutul urât mirositor afară în zăpadă. 

Apoi se îndreptă să vadă untul. Dimitri alergă după 
ea şi se urcă pe taburet ca să fie la aceeaşi înălţime cu 
ea. Ochii lui Katrin îi aminteau lui Dimitri de zahărul 
maroniu-închis amestecat cu scorţişoară pe care îi 
presăra din abundență pe brioşe aşa încât să se 
topească şi să se transforme în caramel. 

Dimitri începu să pălăvrăgească despre cocioaba cu 
cinci pereţi, despre peştele uscat, oase, ierburi şi 
despre Simlin ghemuit lângă foc. 

— Katrin, Vaskalia vorbea despre stricăciuni şi 
moarte, şi spunea că l-a văzut pe Luka în tot felul de 
locuri... 

În mintea lui se adunară laolaltă duşmănii vechi, 
discordiile din familii şi răul străvechi. Se gândi la 
minciuni, farmece rele, ace înfipte în gâtul păpuşilor şi 
blesteme rostite pe la colţuri. 

Katrin cea înaltă îl privi îndelung. Luă o bucată de 
pânză şi puse untul rânced în ea, înnodând capetele, 
apoi şterse marmura. Scoase şi fărâma de drojdie care 
nu mai era bună de nimic şi o împachetă în muselină. 

Katrin tăie nişte felii groase dintr-o prăjitură. Aceasta 
era prăjitura preferată a întregului sat, o budincă făcută 
din resturi de pâine, fructe şi marţipan. Ea alese o 
prăjitură cu ghimbir ce arăta ca o bucată de bronz, o 
prăjitură aurie presărată cu cireşe şi o prăjitură 
înzorzonată cu nuci ca şi seminţele dintr-o pălărie de 


floarea-soarelui. Din fundul unui dulap scoase nişte 
cartoane împăturite şi asamblă o cutie mare. Aşeză 
prăjiturile pe care le alesese în cutie şi umplu golurile 
cu felii de budincă. 

— De ce ai pus atât de multe? strigă Dimitri. Unde ți- 
e mândria, Katrin? 

Katrin îşi puse fularul şi îl legă sub bărbie. În tot acest 
timp nu-l slăbi din ochi pe Dimitri. El se întoarse şi privi 
înapoi. Ochii aceia puteau preface un bărbat în cremă 
de zahăr ars. 

— Aşteaptă, vin cu tine. Ştiu exact ce e de făcut. 

Alergă până la cămară şi băgă mâna sub un raft unde 
ţinea un coş cu legume. Scotoci până ce mâna lui atinse 
un bulb ce părea învelit în hârtie satinată. Era un bulb 
mare de usturoi, suculent, format din căţei roz şi albi 
înveliţi în pojghiţa lor subţire ca hârtia. 

Dimitri îl flutură prin faţa lui Katrin. Ezită puţin apoi 
deschise larg gura, îndesă căpăţâna de usturoi şi muşcă 
din ea. Usturoiul! ASTA era soluția împotriva 
blestemelor, vampirilor şi a vrăjilor de demult. Dimitri 
îngăimă ceva şi apoi tuşi. Ochii şi nasul i se umeziră 
atât de tare încât trebui să se îndepărteze de Katrin şi 
să scuipe pe podea usturoiul mestecat. Katrin îl privi. Îşi 
agită mâna ca să împrăştie mirosul şi se strâmbă. Îi 
dădu lui Dimitri o bucăţică de budincă să îi atenueze 
gustul înţepător de usturoi din gură. 

Apoi ea închise la loc cutia cu prăjituri şi aşteptă ca 
Dimitri să deschidă uşa. 


9 
PRĂPĂSTIILE 


Acel ceva îl împinse pe Luka în Prăpăstiile Lumbului. 
Se rostogoli iar şi iar într-o ploaie de pietre şi grohotiş 
huruitor. Se opri. Se zbătu să stea drept. II durea 


spatele. Simţea cum mii de înţepături îi străbat corpul. Îi 
era atât de frig, încât îl dureau oasele şi nu putea să 
respire normal. Îşi simţi faţa apăsată şi rece. Scoase 
limba şi gustă. Era zăpadă. „Prostule! Prostule!" 

Luka îşi fixă ochii minţii la Pisica Norilor. Torcea 
undeva departe, ascunsă în peisajul ei de leopard 
străjuit de zăpadă şi pietre. Se oprise cu silueta 
sprintenă şi încordată sărind peste o prăpastie a 
munţilor. Graţia şi puterea pisicii îi ridicară moralul lui 
Luka. Vigoarea i se împrăştie în mâini şi picioare în timp 
ce ochii minţii o priveau cum se plimba ţanţoşă cu 
petele şerpuitoare de pe blana ondulându-se pe trupul 
puternic. Se întoarse şi aruncă o privire de parcă s-ar fi 
uitat direct în ochii lui. 

Luka începu să sape cu mâinile. El împinse şi împinse 
cu umărul drept, săpând şi îndepărtând zăpada chiar 
dacă braţele lui erau fără vlagă. Cu un scârţâit, zăpada 
din partea dreaptă se crăpă, se sfărâmă şi căzu. Luka 
se târî mai departe de nămete. Zăcu acolo amorţit. 

Pisica Norilor îi dispăru din minte. 

El auzi o vibraţie ca şi cum Dimitri ar fi smuls o 
coardă de la scripca lui. Ceva se învârtea pe sub 
pământ. Vibraţia se înteţi într-atât încât Luka fu nevoit 
să îşi astupe urechile cu mâinile. Zgomotul care venea 
chiar de sub el era ca acela făcut de tancurile care 
împânziseră satul alunecând pe scoarţa pământului. 
Oare ce este? 

Luka îşi aminti că Imogen spunea de fiecare dată 
când se simţea rău: „Singura cale este înainte!" 
Adunându-şi şi ultima picătură de energie, Luka încercă 
să fugă de ceea ce voia să-l prindă, căţărându-se pe 
munte. Ceva încercă să îl prindă de gleznă şi să îl tragă 
în jos. „Totuşi, trebuie să merg înainte." 


Fu nevoit să se caţăre încontinuu. Alunecase de două 
ori, nu mult, dar îndeajuns să îl facă să plângă de 
frustrare. 

Apoi îşi simţi pleoapele de un alb imaculat. Se făcuse 
ziuă. Lumea se deschisese în faţa cerului. Auzi un 
behăit. O vietate se îndepărtă sărind din stâncă-n 
stâncă. Poate e o capră de munte sus pe coastă. 

Il durea în gât ca şi cum ar fi ţipat prea mult, dar se 
gândi triumfător: „Jez, am reuşit să ies din Prăpăstiile 
Lumbului”. 

Se ridică în picioare şi puse rucsacul pe genunchi, 
lăsând să alunece bretelele de pe umeri. Scoase toba. O 
bătu uşor. Unde erau mănuşile? Il dureau mâinile şi, cu 
toate astea, începu să bată cu degetele un ritm uşor. 
Sunetul era liniştitor ca un cântec de leagăn numai că 
nu îl adormea. Îi încetini respiraţia şi îl calmă. Gândul îi 
zbură iar la Pisica Norilor. Era acolo, departe, sărind 
peste piscuri cu labele ei puternice. li văzu ochii ca 
nişte bucăţi de aur îngheţate, omoplaţii alunecând ca 
nişte pistoane sub haina tărcată. 

„Te rog, vino mai aproape! Te rog, vino la mine!" 

Bătăile tobei stăruiau în aer în jurul lui. Pisica Norilor 
era de negăsit. Din cauză că se gândise la ea prea mult, 
lui Luka îi slăbiră puterile. Oricât încercă, nu reuşi să o 
aducă mai aproape. 

Cum stătea el şi bătea la tobă, un şobolan înfometat 
o zbughi spre podul suspendat, se caţără pe buturugile 
podului în direcţia opusă lui Luka şi roase frânghia până 
ce aceasta se rupse. 

Podul se nărui cu şobolanul care se ţinea strâns de 
frânghie, apoi se legănă zadarnic de partea cealaltă a 
defileului. Acum nu mai era cale de întoarcere pentru 
Luka şi nici de trecere pentru Jez. 


Şobolanul se caţără până în vârf ca şi cum s-ar fi 
îmbarcat pe o navă şi apoi o luă la sănătoasa spre o 
nouă viaţă. 


10 
VRĂJI DE DEMULT 


Katrin cea înaltă străbătu satul în lung şi-n lat. 
Cizmele ei roşii scârţâiau. Merse cu paşi grăbiţi până ce 
ajunse în faţa căsuţei cu cinci laturi. Fum negru pufăia 
prin hornul din mijlocul acoperişului. Katrin bătu cu 
putere de trei ori în uşă şi întreaga casă se cutremură. 

Bucăţi de zăpadă alunecară de pe acoperiş şi se 
izbiră de pământ. 

Bătu din nou la uşă. Uşa se deschise scârţâind. Katrin 
văzu faţa palidă a lui Simlin. O privi fix fără să 
clipească. De mic copil Katrin cea înaltă fusese 
campioană la privitul insistent şi nici acum nu era mai 
prejos. Curând, Simlin îşi plecă privirea către picioarele 
sale slăbănoage şi goale. Katrin cea înaltă auzi zgomote 
răsunătoare şi o bufnitură înăbuşită când Vaskalia căzu 
din pat şi îşi târî picioarele până la uşă. Vaskalia apăru 
lângă fiul ei. Faţa ei era zbârcită de atâta răutate. 

— Cum ţi-a ieşit pâinea astăzi, căpcăuno? o batjocori 
ea. 

Katrin cea înaltă îşi feri capul şi se strecură înăuntru. 
Cizmele ei stacojii striviră ceva. Katrin strâmbă din nas. 
Cocioaba mirosea a babă, a haine nespălate şi a lucruri 
care nu şi-ar avea rostul în casa nimănui. Katrin aşeză 
cutia cu prăjituri, drojdia şi untul stricate pe masa 
soioasă. 

Ochii Vaskaliei se rotiră ca ochii unui cameleon. Ea 
strigă: 

— Crezi că eu am încins brutăria? Crezi că eu am 
stricat şi râncezit untul şi drojdia? Oare am eu 
asemenea puteri? Ei bine, ai dreptate. Eu am facut-o. 

Katrin cea înaltă deschise cutia. Vaskalia începu să 
saliveze, privind cu lăcomie. 

— Ha-ha! Prăjiturele! Prăjiturele! Îţi accept oferta şi 
scuzele, şi nu îţi voi mai strica drojdia de acum încolo. 


Katrin îşi înclină capul cu graţie. Vaskalia şi fiul său 
începură să se îndoape cu prăjituri. 

— Asta să vă fie învăţătură de minte, îngăimă 
Vaskalia. Să nu uitaţi niciodată vrăjile de demult. 
Soldaţii de peste mări au adus noi vrăji. Au adus 
podoabe, poze mişcătoare, ace pentru oamenii bolnavi, 
cutii care îţi fac faţa să dispară. Când soldaţii pleacă, îşi 
iau şi vrăjile cu ei, dar vrăjile vechi rămân aici. Şi aşa va 
fi întotdeauna. De aceea, v-aş sfătui să-l ţineţi pe 
băiatul cel orb în casă. 

Un strop de salivă cu firimituri ateriză pe bărbia lui 
Katrin. Ea îşi scoase batista şi îşi şterse faţa cu grijă 
spunându-şi în gând: „Mâine voi avea o pată portocalie 
în locul acesta". Vaskalia se linse pe buze cu limba ei 
ascuţită, adunând toate resturile şi Katrin făcu un pas 
înapoi să se ferească. 

— Şi ei transformă tot, ei, cei de peste mare. Au făcut 
iarna asta mai rea cu vrăjile lor noi, cu maşinăriile lor şi 
cu fleacurile lor. Ar trebui să stea acasă şi să facă rău 
acolo. 

Ceva lovi uşa. Vaskalia se repezi şi o deschise. 

La început, Katrin crezu că e un gândac uriaş, pentru 
că avea o carapace cu aripi lungi, dar avea numai două 
picioare, nu şase, care păreau destul de puternice să 
ridice un copil. Era un vultur imens cu un cap golaş, dar 
cu pene în jurul ciocului. 

Vulturul merse legănat până la Vaskalia şi îi trânti la 
picioare un iepure plin de sânge. Intoarse capul spre 
Katrin şi o privi cu ochi necilintiţi ca de piatră, apoi îşi 
desfăcu aripile şi le flutură atât de tare încât rafale de 
aer rece făcură flăcările să pălească. 

Simlin era ghemuit într-un ungher. Nu îl plăcea pe 
Sfarmă-Oase. Ştia mult mai multe lucruri decât o pasăre 


obişnuită şi mânca tot ce găsea până la ultima 
firimitură. 

Vaskalia spuse cu şiretenie: 

— De ce nu îl întrebi pe Sfarmă-Oase al meu dacă l-a 
văzut pe băiatul orb? 

Se îndreptă spre un raft înalt. Katrin văzu acolo 
păpuşi înfăşurate în bandaje murdare, la fel ca mumiile, 
pline de ace. Vaskalia încercă să ajungă la ele pentru a 
cotrobăi după ceva, dar Katrin ajunse acolo înaintea ei, 
găsi un obiect care-i atrase atenţia, îl luă şi îl ridică, 
ţinându-l strâns să nu-i fie luat. 

Vaskalia zbieră plină de mânie şi sări în sus şi în jos, 
lovind-o pe Katrin cu pumnii înveliţi în mănuşile negre 
fără degete, apoi îşi înfipse dinţii în braţul lui Katrin, dar 
aceasta o zgâlţâi la fel cum un terrier zgâlţâie un 
şoarece şi se uită în jos la ceea ce ţinea în mâini. 

Era un glob de sticlă ce semăna cu pluta unei plase 
pescăreşti. Globul era mânjit de unsoare şi funingine. 
Katrin îl întoarse şi i se tăie respiraţia. Înăuntru era 
Luka. 

El se lupta cu ceva din interiorul globului. Lovea cu 
mâinile, apoi se opri şi se ghemui ascunzându-şi faţa. 

Vaskalia şuieră printre dinţi: 

— Ce vezi? Rupe tăcerea, căpcăuno! 

Katrin tăcu. Dacă i-ar fi zis vreun indiciu sau secret 
despre Luka, această femeie l-ar fi folosit împotriva lui. 

Vaskalia luă toporul şi, holbându-se la Katrin, încercă 
să afle ce văzuse aceasta în glob. Lama toporului lucea 
în lumina focului. Pe masă erau o piatră netedă, 
acoperită de frunze, mănunchiuri de fructe de pădure 
roşii ca focul şi fâşii de coajă de copac. Vaskalia începu 
să ciopârţească ţinând toporul cu ambele mâini. 
Fructele roşietice sângerară pe piatră. Un os căzu de 
sus de pe o grindă, dar Vaskalia nu se opri din ciopârţit, 


aşa că îl transformă şi pe acesta în mici fărâme în timp 
ce ochii îi jucau în cap. Amestecul mirosea a brânză 
stricată. Vaskalia se lăudă: 

— Fiecare ingredient preţios este din grădina mea. 
Am mai mult de o sută de ierburi acolo. 

„Face vrăji vechi. De ce? Ce are cu Luka?" 

Vaskalia îi ghici pe dată gândurile lui Katrin. Ea 
şuieră: 

— Să-ţi zic eu ceva, pentru că ştiu că vei păstra 
tăcerea. În familia lui Jez şi Luka există un har. El vine o 
dată la câteva generaţii şi acum a apărut. Jez, 
sperietoarea asta slăbănoagă, nu e înzestrat cu nimic. 
De ce tocmai Luka să primească darul ăsta? Ar trebui să 
fie rândul fiului meu, rândul lui Sim/in. 

În faţa privirii îngrozite a lui Katrin, Vaskalia răsuci 
toporul deasupra capului din ce în ce mai iute, 
văicărindu-se: 

— Tatăl lui Luka ar fi trebuit să se căsătorească cu 
mine. la gândeşte-te ce pereche nemaipomenită am fi 
fost şi ce copii înzestrați am fi avut, de s-ar fi dus 
vestea. Numai uită-te cu ce gură-cască m-am ales. 

Vaskalia azvărli toporul. Puțin îi lipsi să-l nimerească 
pe Simlin. Se înfipse în perete, vibrând asurzitor. Işi 
roase brăţările de aramă, apoi îşi umplu gura de salivă 
şi scuipă tare în foc. Flăcările explodară şi sfârâiră, şi se 
făcură verzi ca smaraldul. 

Simlin scânci în colţul lui. „Biată fiinţă palidă", gândi 
Katrin. Pentru prima dată zări pe fruntea lui un semn 
din naştere roşu. Era în formă de scorpion ce avea 
coada cu acul veninos răsucită pe spate. 

Vaskalia zise: 

— Luka nu ştie că are acest har. Dacă descoperă că îl 
are şi îl foloseşte măcar o singură dată, va deveni din 
ce în ce mai puternic. ÎI va avea pentru totdeauna şi 


vieţile noastre se vor schimba. Dar eu am ceva ce este 
legat de acest har. 

„Ce o fi oare?" Katrin înclină capul. „Şi unde este?" 

— Ha-ha! Nu mă păcăleşti tu să-ţi spun aşa ceva, se 
făli Vaskalia. Este ascuns într-unul din cele mai secrete 
locuri. 

Katrin cea înaltă privi la globul ce se afla în mâinile ei 
şi ridică din sprâncene. 

— Familia mea foloseşte de sute de ani acel glob, 
spuse Vaskalia încântată. Nu suntem ţărani ca voi, 
oameni din popor. Pot să-l văd pe Luka oriunde ar fî. 

„Minte", îşi zise Katrin, punând globul înapoi pe raft. 
Vaskalia spuse cu viclenie: 

— Dar cu ce grijă umbli cu globul magic! Ştiu că îl 
vezi pe băiatul orb acolo. Dacă globul magic se sparge, 
oricine se află în el va muri. 

Katrin cea înaltă se grăbi să ajungă la brutărie. Un 
bilet atârna pe uşă. Era scris cu un creion gros pe o 
bucată de carton maroniu dintr-o cutie, fixat cu două 
cuie: 


NU AVEM PÂNE ASTĂSI DIN CAZA 
UNOR ÎMPREJIRĂRIRELE, RELE. 
NE PARE RĂU. 


Lui Katrin îi mirosi a cafea. Dimitri avea nevoie de o 
oală plină cu cafea pentru a se linişti. Şi Katrin avea 
nevoie după ce fusese la femeia aceea. 

Împreună trebuiau să pună la cale cum să îi găsească 
pe cei doi fraţi înaintea Vaskaliei. 


11 
TRANSFORMAREA 


Urcând pe munte, Luka se împiedică înaintând prin 
zăpadă. Parcă ar fi călătorit zile în şir într-o pustietate 
alburie. 

Foc de armă. Una, două, trei împuşcături se auziră în 
văzduh şi Luka se trânti la pământ, stând neclintit şi 
şuşotind: 

— Te rog, Jez, stai acasă în siguranţă. 

Armele amuţiră. Luka ascultă tăcerea, dar în mintea 
lui răsunau acele cuvinte şoptite: „Prostule! Față de 
lopată! Lunaticule! Mama mea ştie cine eşti cu 
adevărat. Prostule!" 

Şoaptele acestea îl făceau întotdeauna să dea înapoi, 
dar acum mânia luă locul ezitării. De acum înainte nu 
va mai auzi aceste insulte. Şi-a dat seama că îşi va 
pierde vederea într-o zi de vară când şi-a întins mâna să 
elibereze un fluture galben din pânza unui păianjen. De 
fapt, era doar o frunză. Acum era aproape orb, dar nu 
era prost. De ce nu tăcea Şoptitorul şi de ce nu înceta 
să se mai lege de el? 

Luka strigă cât putu de tare: 

— Deci mama ta ştie totul despre mine, nu-i aşa, 
Şoptitorule? Ştie cine sunt cu adevărat, nu? Ei bine, o 
să-ţi arăt cine sunt cu adevărat. O să-ţi arăt ce pot să 
devin. O să vă arăt tuturor. 

Se ridică şi bătu din picioare în zăpadă. Se învârti ca 
un titirez şi căzu din nou, chicotind neputincios. După 
ce se potoli, Luka se ridică ţanţoş. Se simţea calm şi 
sigur pe sine. Mânia dispăruse şi ea, lăsând în urma ei 
fermitate dură şi rece ca fierul. Merse voiniceşte înainte 
până când se simţi în siguranţă în ţinutul care părea că 
îl primeşte cu braţele deschise. 


Luka îşi drese glasul. Se aşeză să cânte din nou la 
tobă. Bătăile uşoare urmau ritmul inimii. De data asta 
continuă până când spiritul lui se trezi la viaţă. 
Broboane de sudoare îi năpădiră faţa şi tot corpul. 

Brusc, Pisica Norilor îşi făcu apariţia lângă el. Luka 
putea să îi atingă blana bogată şi albă. O mângâie. 
Blana era deasă şi tărcată cu cercuri negre ca şi cum 
picături de zăpadă topită căzuseră din copaci şi 
creionaseră modele pe ea. Pisica gâfaia uşor şi Luka îi 
simţi respiraţia fierbinte pe obraz. Luka se uită lung la 
capul ei rotund cu urechile mici. Pe spatele fiecărei 
urechi era câte o pată albă în mijlocul blănii negre. li 
văzu corpul puternic şi coada groasă ca un fular şi 
înţelese că nu o mai vedea cu ochii minţii. 

Pisica Norilor venise, în sfârşit, la el. _ 

Îi venea să se ridice şi să danseze de fericire! Îi venea 
să se avânte în lumină. Viaţa lui era ca o cuşcă şi Pisica 
Norilor venise să îl ajute să iasă din ea. Curenţi de 
energie caldă adiau între ei. Băiatul strigă: 

— Pisica Norilor, ia-mă cu tine! Lasă-mă să fiu tu şi să 
văd prin ochii tăi, te rog! 

Luka se opri din cântatul la tobă şi stătu nemişcat. 
Pisica îi umpluse gândurile. Îi simţi respiraţia tăioasă şi 
fierbinte, şi îi văzu dinţii curbați. Un hârâit se auzea din 
gâtul ei. Se uită în ochii ei ca două pepite de aur şi simţi 
cum îl absorbeau, până ce uită de el. Pisica era peste 
tot, în stânga, în dreapta, în faţă şi în spate. Apoi Luka 
simţi că păşeşte de pe un versant de munte în gol. Era 
pierdut, dar se simţea fericit şi nu îl durea nimic. Inima i 
se opri. Aluneca, trecând pe lângă lucruri pe care 
credea că ar fi trebuit să le simtă, dar nu le simţea. 
Lumea întreagă se dădea din calea lui. 

Luka îşi părăsi trupul. Îşi schimbă înfăţişarea şi deveni 
totuna cu Pisica Norilor, în sfârşit. 


Alergau pe o cărare întortocheată; Luka simţi umeri 
puternici tremurând şi labe rotunde păşind pe zăpadă. 
Undeva, în apropiere, auzi o respiraţie precipitată şi 
profundă care devenea mai vioaie pe măsură ce urcau 
şi se depărtau de Prăpăstii, pe stâncile atât de abrupte, 
încât Luka se simţi ameţit, dar totuşi în siguranţă. 

Respirația lui era agitată şi iute, iar când răsuflă, 
împrăştie un nor de cristale. 

Cu un foşnet uşor, ploaia de cristale a răsuflării lui se 
revărsă pe stratul de zăpadă. Deci acesta era sunetul 
necunoscut pe care îl auzise el. 

Luka putea să vadă. Aproape de el văzu blană deasă, 

cu imprimeu de trandafiri de cărbune, iar în depărtare 
se întindeau cerul albastru şi lanţuri de munţi cu vârfuri 
albe. La poalele munţilor erau răspândite pădurile 
împovărate de zăpadă. 
__ Printre copaci ţâşneau animale mici mereu ocupate. 
In apele râurilor Luka văzu peştii strălucitori şi ochii 
luminoşi ai animalelor acvatice cu trupurile lor maronii 
Şi lucioase. 

Aici sus, pe versanţii munţilor, vântul vâjâia printre 
piscuri, intonându-şi cântecul sălbatic. Îi aducea un 
miros sărat şi răcoros de departe, şi Luka văzu marea 
prin ochii vigilenţi, o mare argintie şi violetă, mişcându- 
se şi apoi stând neclintită. 

Cei doi ţâşniră într-o arcuire înaltă, peste un loc 
întunecat, peste torenţi de apă înspumată şi aterizară 
doar ca să alerge din nou în salturi peste pietrele 
îngheţate şi albe ca perlele. Nu se auzeau Împuşcături, 
nu erau oameni, nu se lupta nimeni. 

Gustul libertăţii îl făcu pe Luka să vrea să strige în 
gura mare. Strigătul semăna mai degrabă cu un răget. 

Umblau prin zăpadă cu picioare calde şi îmblănite, 
care nu distrugeau crusta stratului de zăpadă, alergând 


în salturi lungi peste stânci netede, de un albastru 
argintiu asemenea unui lac îngheţat, într-o întunecime 
prietenoasă. Era uscăciune. Vântul tăios nu mai bătea 
acum. 

Limba aspră şi caldă îi curăţă faţa. Se cuibări în 
această peşteră, foarte înfometat, găsi un sac cu 
mâncare, mancă, hap! hap! Privi la acoperişul albastru- 
închis, cu stânci împodobite cu stele precum cerul 
noaptea. Începu să toarcă de plăcere. Obosise. Era aşa 
de liniştitor aici, în afara pericolului, în siguranţă. Apăru 
sentimentul de mulţumire. 

Peste tot în jur se lăsase un întuneric profund şi nu 
erau umbrele înceţoşate ale vederii lui slabe. Era un 
întuneric liniştitor asemenea catifelei albastre pentru că 
această peşteră era făcută din stânci albastre 
strălucitoare. Luka îşi recăpătase puterile. Percepu un 
ritm ca şi cum degetele sale ar fi continuat să bată 
toba. Luka ascultă. Îşi zise că este inima pisicii şi a lui, 
dar se mai auzeau încă dovă bătăi ca două tamburine şi 
un miros puteric de pisică de parcă erau multe pisici ca 
Syrup şi pisoii ei, dar mai aprig. 

Se simţea şi un miros de lemn ars. 

Luka auzi pârâiturile şi scânteierile ramurilor. 

Zidurile peşterii licăriră portocalii. Luka văzu o umbră 
întinzându-se pe peretele de culoarea portocalei. Era 
umbra unei pisici înălțându-se deasupra lui. Işi întoarse 
capul şi, mârâind, se aplecă peste umbra unui băiat 
care stătea ghemuit lângă peretele stâncos şi îl împinse 
cu botul. 

Ecouri străbătură peştera prin rocile poroase ca un 
fagure. Erau cuvinte. Cuvintele răsunară şi alunecară 
unul după altul ca nişte piese de domino. Erau cuvinte 
ca desprinse din vis care aduceau mai mult a muzică 
decât a vorbe, dar îi erau adresate numai lui. 


„Luka! Băiat nechibzuit! Ai ales de prima dată cea 
mai dificilă transformare. lepurele şi bufnița s-au oferit 
să-ţi fie călăuze la prima ta schimbare, dar tu nu ai vrut. 
Luka a vrut-o pe Pisica Norilor. Luka a ţintit sus." 

— Pentru că mi-am dorit-o pe ea mai mult decât 
orice, strigă Luka. 

„Pisica Norilor a coborât din munţi pentru tine. Nu 
poate să stea prea mult de data asta. Nu te-ai gândit la 
ce pericol ai expus-o. Trebuie să înveţi să fii prudent şi 
răbdător dacă vrei să fii un şaman adevărat şi să porţi 
mantia..." 

Umbra imensă a pisicii se mişcă pe peretele 
portocaliu. Traversă peştera de-a curmezişul şi trase 
umbra băiatului în ea însăşi. 

TĂNDĂRI ŞI OASE 


Vaskalia fusese ocupată întreaga seară, înfigând ace 
în păpuşile ei. Ochii ei se roteau, fiecare într-o altă 
direcţie, iar din când în când reveneau amândoi la 
normal şi atunci ea împungea acul adânc. Păpuşa cea 
nouă era una mare cu ochii negri, desenaţi cu o 
rădăcină din grădină, iar picioarele şi tălpile erau 
colorate roşu aprins, în loc de cizme. Pentru ea folosise 
toate acele din cutie. 

Vaskalia îşi puse din nou nişte licoare din urciorul ei 
mare de aramă. Băutura avea culoarea purpurie a 
măselariţei* din cauza poamelor negre înmuiate la 
fundul vasului. Ochii îi lăcrimau şi i se făcea gura 
pungă. Se apucă să lucreze la o altă păpuşă, una mai 
mică cu burta rotofeie. Voia să-i pună o bonetă albă de 
brutar, dar nu găsi nimic alb în cutia ei cu mărunţişuri. 
Furioasă, Vaskalia scuipă faţa păpuşii grase şi se duse 
cu paşi apăsaţi spre pat. i 

Simlin auzi arcurile metalice ale patului scârțâind. In 
flecare noapte mamei lui îi lua destul timp până să 
adoarmă. O tot auzi foindu-se, murmurând ca pentru 
sine: „Ţine secretul bine ascuns. Ţine-l în siguranţă..." în 
timp ce patul zăngănea şi se hâţâna, dar într-un final o 
auzi sforăind şi şuierând ca un porc. Se furişă de îndată 
să caute resturi de mâncare. Cotoare de măr, sâmburi 
de prune, bucăţi de zgârciuri, oase de copane, grăsime 
de pe masă, ar fi mâncat orice pentru a-şi astâmpăra 
foamea ce-i rodea stomacul. Mama lui mânca tot ce era 
mai bun. 

Simlin se caţără pe perete până la grindă. Când cu o 
mână, când cu cealaltă înainta repede. Nu era nici o 
delicatesă acolo... Pipăi cu mâna şi dădu de un craniu 


3 Măselariţa - plantă erbacee otrăvitoare, cu frunze vâscoase 
şi inflorescenţă galben-verzuie (n.tr.) 


îmblănit cu un bot subţire şi ascuţit. Cu degetele pipăi 
ochii ca de sticlă afundaţi în faţa scofâlcită. Aceasta 
fusese odată o vulpe cenuşie cu coada stufoasă ce 
alerga pe coastele dealurilor. Mai era şi o blană de 
vulpe albă ca zăpada, lipsită de viaţă acum. Mama lui îşi 
înfăşură în jurul gâtului blănurile moi ori de câte ori 
ieşea afară. Când Simlin era mic ochii sticloşi şi feţele 
ascuţite îl înspăimântau. Acum însă îi era milă de ele. 
„Săracele vulpi goale pe dinăuntru!" 

Cum stătea el atârnat de grindă, examina păpuşile 
mamei lui de pe raftul înalt. Luă păpuşa-brutar şi o 
mirosi, sperând că miroase a pâine. Însă nu era aşa. 
Simlin adulmeca adesea cu poftă acel miros dulce de 
pâinişoare proaspete care venea dinspre casa înaltă a 
brutarului. Oare ce gust aveau? 

Puse păpuşa la loc şi sări uşor înapoi pe podea. Văzu 
un schelet mic lângă un lemn uscat. Se năpusti asupra 
lui şi începu să îl roadă la fel cum o veveriţă roade o 
nucă, dar Sfarmă-Oase mâncase deja şi ultimele 
rămăşiţe de carne de pe os. 

„Globul de sticlă..." Simlin sări pe masă întinzându-şi 
mâna către raft până ce reuşi să apuce globul. 
Picioarele i se împleticiră. Îşi recapătă echilibrul şi 
apucă mai bine globul. Cobori cu atenţie şi se ghemui 
lângă vatră, focul luminând globul. 

„Mamă proastă." Ea uitase cum pusese mâna pe 
acest glob. Nu-i spusese adevărul femeii celei mari. 
Globul nu aparținuse niciodată familiei mamei lui. 
Globul venise singur la Simlin. Când fusese bebeluş, 
Vaskalia îl ţinuse într-o cutie. 

Crescând mai mărişor, reuşea să deschidă capacul. 
Începuse să se târască şi să meargă de-a buşilea. Mama 
lui îl punea înapoi în cutie apăsându-i capacul deasupra. 
Simlin credea că toţi băieţii mici trăiesc în cutii. 


Când Vaskalia se ducea la piaţă să-şi vândă leacurile 
şi licorile, îl ţinea pe Simlin sub tarabă într-o cutie de 
lemn laolaltă cu ceapa şi guliile din grădina ei. Într-o 
dimineaţă, el auzise ceva rostogolindu-se pe strada 
pietruită. Se ridicase dintre zarzavaturi şi văzuse un 
glob care cobora dealul, apoi căzuse într-un şanţ şi se 
rostogolise de-a lungul lui ca într-un joc. Era strălucitor 
şi încântător, smulgându-i lui Simlin un strigăt de 
fericire. 

Globul se opri. Şanţul era înfundat cu frunzele unui 
nuc bătrân care se înălța în mijlocul satului, ferind piaţa 
de insecte târâtoare şi de muşte. Globul nu se putea 
rostogoli mai departe. Soarele scânteia pe sticlă. 
Vaskalia îl auzi pe fiul ei scâncind şi mişunând în cutie, 
şi se aplecă cu gândul de a-l înşfăca de ceafă, dar el 
întindea mâinile după globul care strălucea în şanţ. 
Uitându-se în stânga şi în dreapta, Vaskalia o rupse la 
fugă pe drumul pietruit, luă globul, îl dosi sub bluză ca 
pe un al treilea sân şi îl mască cu fularele. 

— Al meu, al meu! bolborosi Simlin. 

Mama lui îl lovi tare peste ureche. Îşi puse marfa în 
cutia cu ceapă, aruncând deasupra lui legumele, licorile 
şi pastilele, grăbindu-se să ajungă acasă. In cutia pe 
care o sprijinea de şold era Simlin care plângea şi 
căruia îi curgea nasul. 

Simlin nu apucase niciodată să se joace cu globul de 
sticlă. Locul lui era sus pe raft. Încercase mereu să-l 
mişte şi să-l dea jos, dar Mama îl baricadase, punând 
nesuferitele de păpuşi în jurul lui ca să nu se 
rostogolească. În flecare seară îl lua şi se holba în el 
cântând. Ea nu îi dădea voie lui Simlin să îl ţină în 
mână, dar el o făcuse în secret când Sfarmă-Oase ieşea 
noaptea la vânătoare, iar Mama lui dormea. Apoi se 
căţăra pe cei cinci pereţi şi privea în glob. 


Odată văzuse un lup cu fălcile salivând. Altă dată 
văzuse un scorpion... dar nu îi spusese mamei lui. 

Simlin începuse să bănuiască faptul că Mama lui nu 
vedea nimic în glob. 

Apoi scuipă pe glob şi îl frecă cu mâneca. Îşi puse 
faţa aproape. Se vedea clar. Zări un băieţel prins 
înăuntru care ori dormea, ori era mort. 

In spatele băiatului era o umbră. Uitându-se mai 
atent, observă că umbra căpătă un contur mai clar. Era 
o creatură mare având pieptul larg şi oasele umerilor ca 
nişte lame de topor. Simlin rămase cu gura căscată. Era 
băieţelul de la orfelinat, cel cu fratele lui cel mare şi 
fanfaron, care îl pălmuise la şcoală cu ani în urmă! Lui 
Simlin îi plăcea să stea atârnat ca un liliac de căpriorii 
acoperişului de la orfelinat şi să-i şoptească vorbe urâte 
acelui băiat: „Faţă de lopată! Lunaticule!" şi insulta lui 
preferată: „Prostule!" 

Simlin respiră adânc, luă globul şi îl trânti cu toată 
puterea lui. 

Globul magic se făcu bucăţi. Bucăţile de sticlă strălu- 
ceau ca nişte aşchii de gheaţă. Simlin deschise uşa şi, 
cu paşi şovăitori, ieşi afară. Lumina zilei îi deranja ochii. 
Zăpada îşi pierduse acea fragilitate şi picioarele lui 
goale se scufundară într-un terci ca şi cum se afla într-o 
mlaştină cu gheaţă. Se ascunse printre nişte rugi de 
mure şi spionă casa întunecată din ascunzişul lui cu 
ghimpi. 

Aşchii de sticlă străluceau pe podeaua pământie. 
Deodată, ele începură să se mişte. Se apropiară şi se 
adunară laolaltă, unindu-se la loc. 

Globul magic se rostogoli pe uşă, prin grădină şi apoi 
departe, pe drumul ce ducea spre mare. Simlin sări în 
sus de bucurie. Globul de sticlă era în puterea lui, şi nu 
a mamei sale. 

ZMEUL FĂRĂ SFOARĂ 


Visul lui Jez cu chipul drag al tatălui lui se spulberă. 


Acum, o bufniţă plana deasupra stâncilor reci ale 
munţilor, ezitând să aterizeze. Se aşeză pe rucsacul lui. 
jez era copleşit de un alt coşmar. Era ca şi cum ar fi 
avut o pernă pe faţă. Auzi un zgomot, privi în sus şi 
observă un zmeu imens cu o faţă pictată, plutind 
deasupra lui. 

Zmeul nu avea sfoară. Era un vultur cu faţa albă. 
Ceva atârna neputincios sub el. Era ceva mic. Oricât se 
suci şi gemu, Jez nu putu să se trezească. 

În sfârşit îl trezi liniştea. Era pe o stâncă. Sub el, o 
apă se unduia printre pietre ca un şarpe. De-a lungul lui 
se vedeau şapte insule mici. 

Putea să vadă clar acum pentru că, în sfârşit, nu mai 
ningea. 

jez îşi aminti că bufnița îl adusese aici noaptea 
trecută. Nu s-ar fi descurcat singur. Unde era ea acum? 

Jez merse cu grijă de-a lungul stâncii şi ajunse la gura 
unei peşteri. Intunericul ei părea aşa de dens încât Jez 
avu impresia că, dacă îşi vâră mâna înăuntru, îl poate 
pipăi şi îi poate simţi catifelarea. Il ademenea, dar în 
acelaşi timp îl şi înfricoşa. Peştera era ca o gură uriaşă, 
care abia aştepta să-l înghită. 

Intră înăuntru suspinând adânc. Tavanul avea o boltă 
ca a unei catedrale de un albastru strălucitor şi era 
presărat cu stele. Stalactitele atârnau ca nişte lacrimi 
de piatră. Din această peşteră se deschideau alte 
peşteri mai mici asemenea unui fagure creşă dintr-un 
stup. Erau toate albastre şi strălucitoare. In peşteră, pe 
jos, erau tăciuni aprinşi, semn că acolo fusese un foc. 
Jez simţi un miros vag de lemn ars, care era acoperit de 
mirosul mai puternic al unei vietăţi. 

Auzi o respiraţie profundă, agitată şi cercetă în 
întunecimea peşterii. Indată două pietre aurii se 
aprinseră lucind în faţa lui. Întunericul luă forma unui 


leopard alb uriaş, întins lângă o stâncă. Ochii lui îl fixară 
pe Jez şi îl conduseră într-o lume sălbatică, fără oameni, 
în care totul îi era necunoscut. 

„Fugi! Fugi!" îi răsună în cap o voce supărătoare. 
„Fugi!" 

Nu putu să se mişte. Era țintuit de această privire de 
parcă ar fi fost hipnotizat. Leopardul se aplecă şi 
împinse cu botul ceva şi apoi îi aruncă o privire lui Jez 
de parcă ar fi vrut să-i spună: „la uite ce am!" În faţa lui 
Jez se contura o mogâldeaţă. Sprijinit de leopard, zăcea 
un copil chircit şi nemişcat. 

— Luka! strigă Jez şi ecoul străbătu toate peşterile de 
forma fagurelui. Luka! Luka! 

Faţa lui Luka era palidă asemenea cenuşii rămase în 
vatră dimineaţa. Semăna cu Luka, erau hainele lui Luka, 
dar Jez ştia că Luka nu era acolo. Trupul lui era ca o 
haină pe care o dezbrăcase şi o lăsase acolo. 

Jez îşi dorea să ia băiatul de jos şi să-l strângă la 
piept. Se uită pe furiş la leopard. li dădea flori. Era cu 
mult mai mare decât o pisică obişnuită şi avea labe 
rotunde şi imense, cu câteva pernuţe scurte şi rotofeie 
îmblănite. Jez ştia că acele labe care păreau a fi ale unei 
jucării uriaşe ascundeau gheare ascuţite şi periculoase 
ca nişte săbii şi mai ştia şi că sub acele buze moi avea 
colţi care îl puteau sfâşia în bucăţi. 

Leopardul nu se deranjă să se ridice. Era atât de sigur 
pe sine! Îl privea fără să clipească. Muşchii mlădioşi se 
ondulau sub blana catifelată. Jez auzi respiraţia 
sprintenă a animalului de pradă. 

Ochii ca pepitele de aur îl făcură pe Jez să nu se mai 
teamă. Făcu un pas înainte, apoi altul, se aplecă şi îşi 
strecură mâinile sub trupul fratelui său. Leopardul 
scoase un răget adânc şi îşi mişcă vârful cozii. Jez se 
ridică ţinându-l în braţe pe fratele său care era uşor ca 


un mănunchi de vreascuri. În tot acest timp leopardul 
nu-l slăbi din ochi. Jez făcu un pas înapoi ca şi cum era 
în prezenţa unui împărat. Acei ochi cristalini erau încă 
aţintiţi asupra lui şi el la rându-i îşi pironise privirea 
asupra lor. 

Jez se îndepărtă tiptil spre ieşirea din peşteră cu Luka 
în braţe şi se opri afară pe tăpşan clipind des din ochi. 
Auzi un mârâit care venea din peşteră. Se auzi un 
zgomot uşor, ca şi cum leopardul s-ar fi întins pe 
pământ. Îl auzi cum vine încet după el pe tăpşan. Îi 
văzu ochii palizi, nepământeni cum se schimbă la 
lumina zilei. Pupilele i se micşorară şi se transformară în 
două ace negre într-un cerc auriu. 

Lătră un câine. 

Revenit înapoi în lumea obişnuită, Jez privi peste 
marginea tăpşanului. Un câine mergea lipăind pe 
pietrele din râu. În spatele lui se vedeau ca în ceaţă 
nişte umbre gri, sfrijite. Erau /upi. 

Undeva mai departe, pe coasta dealului, se zărea o 
siluetă neagră ca un băț de chibrit, cu capul plecat, 
căutând urme. Cu arma la spinare şi cu mersul hotărât, 
hoinărea prin zăpadă pe urmele prăzii. Acest om avea 
de gând să ucidă. 

jez simţi că îi atinse faţa ceva străin. Căldură. Ochii 
lui deveniră sensibili şi se umeziră, aşa că trebui să-i 
închidă. Se întoarse către răsărit şi deschise ochii, dar 
totul se întunecă. Clipi repede. | se ridică ceața de pe 
ochi şi văzu plutind deasupra pământului o lumină aurie 
care ieşi la suprafaţă de sub o perdea de nori şi începu 
să strălucească. Soarele. Norii fugiră lăsând în urmă un 
cer atât de senin, că lui Jez i se tăie respiraţia. Il ţinea 
pe fratele lui strâns în braţe cu grijă, gândindu-se că 
astfel căldura trupului lui se va transmite la Luka 
aducându-l la viaţă fără îndoială. 


Către est, orizontul era brăzdat de valuri rozalii, 
turcoaz şi galbene, ca un vitraliu pictat în culori pale. 
Spre vest, cerul era de un albastru la fel de intens ca 
florile de genţiană care creşteau printre stâncile 
munţilor. 

jez simţi o schimbare uriaşă, ca şi cum pământul se 
învârtea mai repede ca să îşi ia revanşa timpului 
pierdut. 

Auzi un mârâit înăbuşit. Uitase complet de leopard. Îi 
auzi respiraţia rapidă şi adulmecă mirosul de pisică al 
blănii lui. 

Leopardul se ghemui, adunându-şi forţele pentru a 
sări. Jez observă cum îi atârna burta de pământ şi văzu 
cum un muşchi se încordează pe sub piele şi cum vârful 
cozii se zbârleşte. Apoi văzu silueta ca băţul de chibrit 
cum se chinuia să ridice arma pe umăr. 

— Nu! strigă Jez. 

Leopardul alb ţâşni. Sări cu o graţie desăvârşită, 
flutu-rându-şi coada precum o corabie pânza şi ateriză 
fără zgomot pe stânca de deasupra tăpşanului. Îi 
aruncă o privire lui Jez şi făpturii fără viaţă din braţele 
sale, iar Jez înţelese că sunt liberi să plece. O porni la 
drum. Zăpada topită făcuse pământul nesigur. Ajunse la 
râu. Şiroaie de zăpadă topită se strecurau prin pojghiţa 
îngheţată, stropind gheaţa cu modele de nori ce-i 
aminteau lui Jez de blana acelui leopard. Cărarea de 
pietre sclipea ca perlele albe. 

Apa alerga în josul versantului formând pârâiaşe 
negre în zăpadă. Jez alergă la marginea pădurii. Zăpada 
se aşternea pe pământ cu fulgi mari şi umezi. Jez se 
opri puţin, cât pe ce să-şi scape fratele din braţe. Văzu 
sânge înroşind zăpada. Urmări cu privirea o dâră de 
picături purpurii care duceau la un morman de pene 
însângerate. „Bufnița cu ochii cât roata carului..." Jez îşi 


aminti acel vis şi foşnetul copacilor, zmeul, zgomotul 
aripilor puternice. Suspină adânc. 

Porni din nou la drum clătinându-se când într-o parte, 
când în alta pe povârnişul dealului şi auzi: 

— Jez! Aşteaptă! 

O siluetă se lupta cu nămeţii ca să ajungă la ei. 

— Dimitri! strigă Jez. 

— Lasă-mă să-l văd, şopti Dimitri. Îşi puse mai întâi 
mâna pe fruntea lui Luka, apoi pe gât. Nu spuse nimic, 
dar se întoarse şi se uită spre deal. 

— Priveşte! strigă Jez. 

Leopardul zăpezii gonea pe deal. Blana lui tărcată i se 
unduia pe spate ca nişte cercuri de apă în lumina 
soarelui. In spatele lui alergau şapte vietăţi slăbuţe şi 
puţin mai încolo ţopăia un iepure. 

In timp ce animalele alergau laolaltă, Dimitri şi Jez 
observară că urmele din zăpadă duceau sus pe munte. 
Dimitri strigă: 

— E cineva acolo sus. 

Jez şi îşi puse mâna streaşină la ochi pentru a-i feri de 
soare. 

— Uite! Departe, în faţa lor... 

Jez văzu cum zăpada dispare chiar sub ochii lui, de 
parcă cineva cu o mantie albă o mătura din calea lor. 
Mantia de zăpadă se retrăgea din ce în ce mai mult. 

In locul ei, acolo unde mantia de zăpadă netezise 
pământul apărură culorile naturii însufleţite: verde şi 
auriu, roşu şi brun. 

— larna s-a dus. Suntem iertaţi, spuse Dimitri. 

jez gândi: „Pământul îşi poartă singur de grijă. Apele, 
pădurile şi toate vietăţile lor vor supravieţui în ciuda 
războiului nostru". 

Leopardul dispăru. Jez simţi cum Luka se mişcă în 
braţele sale. 


14 
PERETELE INVIZIBIL 


Simlin alergă după globul de sticlă care se rostogolea 
pe drum. Îl dureau şalele, dar globul nu-l aşteptă pentru 
că nu-şi dorea să fie luat prizonier şi ţinut sus pe un raft 
înconjurat de păpuşi pline de ace. 

— Aşteaptă, glob de sticlă! Voi avea grijă de tine! 
strigă el. 

Drumul era umed. Apa topită se prelingea dinspre 
munţi clipocind în şanţuri şi îmbibând pământul pe 
măsură ce zăpada abundentă se topea în bătaia 
soarelui. 

— Grădina! gâfâi Simlin, alergând pe stradă. 

Mama lui va dormi până la prânz şi grădina se va 
inunda. Îşi va ieşi din fire, dar ce putea el să facă? „Să o 
ajute." Cu respiraţia întretăiată, alergă pe lângă hanul 
care nu mai avea etaj acum. Auzise că drumul duce 
spre mare. Marea trebuie să fie folia aceea de metal pe 
care o vedea de pe clădirea orfelinatului. Dacă mergeai 
în partea opusă, întâlneai munţi. „Cum erau munţii 
când îi vedeai de aproape? Ar putea să te ocărască? Ce 
era marea? Era bună de mâncat?" 

— Nu voi afla niciodaaaaată, se văicări el. 

Nu putu să meargă mai departe. Vaskalia pusese un 
perete invizibil de-a curmezişul drumului. Simlin lovea 
cu mânie aerul cu palmele, apoi cu pumnii. Nu putea 
trece de acest zid. Nu putea să-l doboare. Mama lui îl 
construise printr-o vrajă ca să-l ţină aproape. Işi luă 
avânt şi apoi lovi tare cu umărul acest perete care îl 
împinse înapoi şi îl trimise în stradă învârtindu-se de 
parcă ar fi fost un titirez pe care îl azvârlise. Lovi 
peretele şi sus, şi jos, alergă înainte şi înapoi, căutând o 
ieşire, dar de fiecare dată acesta îl împiedica să meargă 
mai departe. 

Simlin se învârti, văitându-se şi ţinându-se de umărul 
julit. Vrăjile mamei sale erau puternice ca stâncile. Zări 


o scânteiere. Era globul ascuns sub o ramură căzută. 
„Repede." Se aruncă asupra lui şi îl privi cu atenţie. Nu 
se vedea nimic în el acum. g 

„Adu-l acasă!" Era vocea Mamei. Intotdeauna îi 
spunea ce să facă în fiecare minut din fiecare zi. Cu 
inima grea ca plumbul în adăpostul coastelor, Simlin luă 
globul de jos şi se întoarse. Picioarele goale şi deşelate 
se învineţiseră de frig. Apa murdară şi rece se învolbura 
în jurul gleznelor firave, lăsându-i pe piele un strat de 
murdărie. 

Vorbea cu glas tare ca pentru el în timp ce mergea 
prin apă făcând stropi în jur. Deodată îi veni o idee. 
Parcă i se lumină mintea: „Simlin, trebuie să devii 
puternic şi să faci vrăji. Atunci Mama te va iubi". 


15 
UMBRA DIN MAGAZIA DE LEMNE 


— Katrin? Deschide uşa şi pune ibricul pe foc. 

Se auziră zăvoarele şi uşa se deschise. Dimitri îşi 
întinse înăuntru braţele, în care-l ţinea pe Luka. 

jez îl puse uşor pe Luka pe masa lungă aşezată pe 
capre de lemn. Apoi Dimitri puse lemne pe foc, până ce 
flăcările se înălţară. Katrin cea înaltă troncăni pe scări şi 
puse ibricul pe foc, apoi cobori cu acelaşi zgomot şi se 
aplecă deasupra lui Luka mângâindu-i fruntea. Lui 
Katrin îi era teamă că străinii aceia care îi căutau pe 
orfani îl luaseră pe Luka. Răsuflă uşurată şi ascultă 
povestirea lui Dimitri, cum s-a întâlnit cu cei doi fraţi, 
cum a văzut lupii, mantia de zăpadă care dispărea şi 
leopardul alb. 

— Nu, bineînţeles că nu l-am împuşcat, Katrin, izbucni 
el, gândindu-se: „Era cât pe ce să-l împuşc". 

Katrin îşi puse degetele pe gâtul lui Luka încercând 
să-i simtă pulsul. Ochii ei erau ca două izvoare 
întunecate, plini de tristeţe, şi Dimitri nu putu să o 
privească. Satul nu trebuie să piardă alt fiu. Tot ce 
puteau să facă era să aştepte. Ceainicul fluieră şi Katrin 
urcă treptele bocănind până sus. 

Jez se aplecă deasupra lui Luka şi şopti: 

— Nu înţeleg ce s-a întâmplat, dar tot ce îmi doream 
era să te aduc înapoi şi te-am adus. 

— De ce acel leopard al zăpezii nu te-a atacat, Jez? 
spuse Dimitri, şi de unde ai ştiut unde sunt? 

jez scutură din cap şi îşi ridică mâinile ca Dimitri să 
înceteze cu întrebările. Se simţea ameţit, dar era un 
sentiment plăcut. Se întorsese la oamenii pe care îi 
iubea şi la lucrurile pe care le ştia. Se întorsese la rutina 
lui. Luă o bucată de lemn din coşul cu vreascuri şi îşi 
scoase cuțitul. 

Uşa brutăriei se deschise şi Imogen intră în grabă. 


— Mulţumesc lui Dumnezeu. Cum l-ai găsit, Dimitri? 
spuse ea. 

— Jez l-a găsit, zise Dimitri. L-a salvat din ghearele 
fiarei sălbatice. Jez e un erou. 

— Ştiu asta, spuse ea şi Jez simţi cum se înroşeşte la 
faţă. 

Tânărul zise: 

— Ştiu că sună ciudat, dar nu cred că Luka era în 
pericol. Leopardul zăpezii avea grijă de el. Of... cât aş 
vrea să se trezească! 

— Sssst... Îşi va reveni acum că e în siguranţă cu noi, 
şopti Imogen. 

Katrin cea înaltă cobori treptele cu tava de ceai. Toţi 
patru stăteau cu cănile în mâini, în tăcere, uitându-se 
când unul la altul, când la Luka, când în altă parte sau 
la focul grozav din şemineu. Era o tăcere prețioasă. 

Mintea lui Katrin se frământa ca roata morii, clocotind 
de idei. Jez şi Luka ar trebui să se mute în camerele de 
la etajul brutăriei. Era bine. Ar fî fost în siguranţă. 
Dimitri ar putea să aibă grijă de băieţi (cu ajutorul ei), 
dar trebuie să pară că a fost ideea lui. Katrin îşi bău 
ceaiul şi se duse din nou sus. Deschise nişte dulapuri 
care miroseau a levănţică şi scoase plăpumi, pături şi 
perne care zăcuseră acolo nefolosite de ani de zile. 

După un timp, Dimitri se duse după ea să vadă de ce 
nu pregăteşte masa. 

Se uită la aşternuturile care erau împrăştiate peste 
tot, bătu din palme şi începu să râdă. Cobori scările 
câte două odată, dansând pe podea până la Jez, 
strigând: 

— Ce ar fî dacă v-aţi muta amândoi aici? 

— Aă? 


— Sunteţi mai mult decât bine-veniţi. Ar fi ca şi cum 
aş avea doi fii, dar gata făcuţi. Nu va mai trebui să pierd 
anii schimbând scutece şi trezindu-mă în toiul nopţii! 

Katrin cea înaltă cobori scările clătinându-se cu 
cearceafuri şi pături în braţe. Trase în jos sârmele ce 
atârnau din tavan şi întinse cearceafurile şi păturile pe 
ele ca să se impregneze cu aerul cald cu arome de 
scorţişoară. 

— Dacă ai doi copii acum, atunci trebuie să ai şi o 
soţie, Dimitri, spuse Imogen cu şiretenie. 

Ea şi Jez se uitară la Katrin care era ocupată netezind 
o faţă de pernă. 

— Pot să-mi iau o soţie cât ai bate din palme, chicoti 
Dimitri. Am o iubită într-o cocioabă mică mai la deal, 
dar ochii ei se învârt şi mă sperii, iar buzele mi se 
înverzesc când mă sărută. Îndată îşi dădu seama că era 
mai bine să fi tăcut. Dacă Vaskalia află ce a zis despre 
ea? Schimbă repede subiectul. De mâine totul se va 
întoarce la normal. Vom coace multe pâini, chit că voi fi 
nevoit să folosesc pulberea aceea de drojdie. Nevoia ne 
învaţă, când îşi bagă dracul coada. 

Îşi frecă mâinile una de alta bucuros, gândindu-se că 
mâine va coace tot felul de bunătăţi. 

— Mai bine încălzesc cuptoarele de acum. Zăpada se 
topeşte în sfârşit. Râurile vor creşte şi morarul va fi 
fericit pentru că roata va învârti apa şi va putea să 
macine făina. Poate că oamenii se vor întoarce în sat şi 
vom avea mai mulţi clienţi. 

Îşi luă roaba şi se duse afară la magazia cu lemne. 
Privi în sus şi văzu că cerul era presărat cu stele. Luna 
albă lucea în crai nou. Cerul era senin acum, fără nori 
aducători de zăpadă. „Va veni primăvara. Se vor 
întoarce rândunelele mele şi le voi vedea chipurile 


gingaşe." 


Dimitri deschise uşa magaziei. Ce frumos mirosea a 
lemn de stejar, de nuc, de cireş, măr şi păr! Mmmm... 
cele mai bune lemne pentru brutăria lui. Respiră adânc 
şi îşi dădu seama că mai mirosea a ceva în magazie... 
Să fi trecut Syrup pe acolo? 

Dimitri încarcă roaba cu buşteni şi ieşi cu ea afară. 

Cum ieşi pe uşă, o umbră se strecură afară. O luă 
uşor pe lângă zid, strecurându-se tiptil în stradă, apoi 
alergă în întuneric. 

Era o panteră neagră ce scăpase mai demult de la 
grădina zoologică din Sudul bombardat. Mişunase în 
jurul satului toată iarna. 

Până se întoarse Dimitri să încuie uşa, pantera 
dispăruse în pădurea deasă. 


80 
DANSUL LUI LUKA 


Luka zăcea nemişcat. Asculta zgomotele din brutărie. 
Cu puţin timp în urmă era în altă parte, ascultând 
respiraţia Pisicii Norilor şi clinchetul ţurţurilor de gheaţă 
care se dezgheţau, picătură cu picătură sunând precum 
cioburile de sticlă sparte. Auzise apa zăpezii topite 
picurând, semn că iarna lungă se lăsa în sfârşit 
înduplecată. 

Acum auzea ibricul şuierând, zgomotul pe care îl 
făcea limba lui Syrup în timp ce-şi spăla pisoii şi 
trosnetul lemnelor pe foc. Pisoii miorlăiau, iar căţeaua 
scheuna în somn în timp ce visa. Simţi miros de 
scorţişoară, de prăjitură ce se cocea în cuptor şi de 
levănţică pusă de Katrin cea înaltă în aşternuturi. Se 
simţi iubit şi în siguranţă printre oamenii pe care îi 
îndrăgea. 

Dimitri murmură: 

— Revino printre noi, Luka! Trezeşte-te, te rog! 

Luka făcuse cale lungă şi nu avu puterea să-i 
răspundă sau să-şi deschidă ochii. Auzi un fâsâit. Era Jez 
care scotocea prin rucsacul lui. Jez strigă: 

— Vai! Ce bine! Luka a mâncat toate sendvişurile pe 
care i le-am pregătit şi toate merele. 

— Am hrănit-o pe Pisica Norilor. 

Dimitri şi Jez se uitară unul la altul şi apoi la Luka. 
Faţa lui arăta la fel, dar vorbise şi vorbi din nou: 

— Era aşa de înfometată! Şi Syrup era lacomă când 
avea pui, nu-i aşa? Pisica Norilor are pui în burtă. Am 
auzit două inimi bătând ca nişte tobe. Acum se poate 


duce în locurile ei retrase. Este foarte timidă. Cum m-ai 
găsit, Jez? 

— O bufniţă cenuşie m-a adus la tine, spuse Jez. 
Trebuie să te odihneşti acum. S-a terminat. Vom locui 
aici cu Dimitri, vom fî teferi şi nevătămaţi, şi totul va 
reveni la normal. 

Luka ştia că nu va mai fi nimic ca înainte. Ştiuse 
dintotdeauna că el era cel ciudat şi acum descoperise 
motivul: avea o putere, un har. Spiritul lui putea să intre 
în alte creaturi. 

Lui Luka îi sălta inima de bucurie. Era secretul lui. Mai 
erau multe locuri şi fiinţe de văzut şi, dacă el se putea 
transforma aşa, la fel se putea întâmpla şi cu lumea 
înconjurătoare. 

Simţi că Jez zâmbea la el. Deschise ochii şi Jez 
rămase cu gura căscată. Nu erau ochii lui Luka. Jez văzu 
ochii aurii ai leopardului zăpezii din lumea lor sălbatică. 

Se îndepărtă de Luka, scuturând din cap. „S-a 
schimbat. Va trebui să fiu cu ochii pe el tot timpul. Voi 
avea nevoie de ajutor să am grijă de el." 

— Era şi timpul, Katrin, strigă Dimitri, în timp ce 
Katrin tăia prăjitura cu cacao pe care o făcuse. 

Era dulce şi aburindă, cu glazură cremoasă şi 
presărată cu nucă deasupra. După ce Dimitri mancă trei 
felii, Katrin îl bătu pe umăr şi arătă spre dulapul înalt. 

Dimitri încuviinţă din cap. Luă scăunelul cu trei 
picioare, se urcă pe el şi întinse mâna în spatele 
ultimului raft al dulapului, tuşind din cauza prafului. 
Cobori cu grijă ţinând în mână scripca şi arcuşul. Işi 
puse instrumentul pe umăr şi îl acordă, tresărind când 
auzi scârţâitul lui. Când scripca suna frumos din nou, 
Dimitri începu să cânte muzica rămasă captivă în 
sufletul lui de mult timp. Era o muzică tristă, muzică 
despre iarnă, cântece de dragoste, cântece de jale, 


pentru oamenii dragi pierduţi pentru totdeauna, muzică 
pentru mare, munţi şi păduri. 

Nimeni nu vorbea. Katrin cea înaltă asculta cu ochii 
închişi. Jez privea îndelung focul, în timp ce muzica îi 
inunda gândurile. Imogen se gândea la familia ei. 
Muzica vorbea în locul lor, dar fără cuvinte. 

Căţeaua stătea lângă foc cu picioarele depărtate, 
dezvăluind un pântec roz şi rotofei. Syrup ţintuise un 
pisoi la pământ, spălându-l cu înverşunare cu limba ei 
aspră, timp în care ceilalţi lingeau farfuria pe care mai 
erau nişte resturi de glazură de la prăjitură. 

Acum când Luka îşi revenise şi primăvara bătea la 
uşă, Dimitri era sigur că vor veni vremurile când vor 
dansa din nou, dar nu în seara aceasta, pentru că erau 
toţi obosiţi. Chiar şi aşa, el nu putu să nu cânte un 
cântec vesel şi săltăreţ. 

Numai Luka se ridică în picioare. Îşi întinse braţele 
către ei şi un zâmbet larg îi lumină faţa. Apoi începu să 
danseze. 


PARTEA A DOUA 
PRIMĂVARA 


În înaltul cerului zboară un vultur, scrutând pământul 
cu ochi aurii. 

Bărbatul cu părul de gheață străbate munții. 

EI poartă o mantie care flutură în jurul lui. 

Mantia are culorile pământului: galbenul crăițelor, 
roşul coacăzelor şi verdele primăvăratic al frunzelor de 
fag. 

Vocea lui răsună pretutindeni. Ecoul este purtat de 
vânt printre vârfuri de munte. „Luka, de data aceasta ai 
ales făptura potrivită. O iubeşti îndeajuns de mult?" 


85 
HOŢUL DIN ZORII ZILEI 


Razele soarelui din cerul luminat se revărsau pe 
acoperişul brutăriei. Lumina îl trezi pe Jez. Luka îl auzi 
numărând: „Şapte... paisprezece... douăzeci şi unu... 
Când ajunse la patruzeci şi nouă - ŢUP! - sări din pat. O 
aromă îmbietoare îi dădu fiori. Când ajunse la şaizeci şi 
trei - POC! - trânti uşa de perete. Valuri de aer cald 
veneau din brutărie pe scări şi ajunseră în pod. 

— Vrei să mergem astăzi la râu? întrebă Luka 
somnoros. Ştia că următoarea transformare a spiritului 
va avea loc lângă o apă. De data aceasta se va gândi 
bine înainte ca să nu mai zică omul cu părul de gheaţă 
că este nesăbuit. 

— Da. Putem să mergem când termin treaba, 
murmură Jez. Acum culcă-te la loc. 

Luka îl auzi pe Jez cum se îmbrăcă în grabă, părăsi 
mansarda şi se avântă pe scări. 

Căţeaua stătea tolănită pe picioarele lui Luka. Labele 
ei se mişcară. Visa că alerga cu haita de lupi. Luka 
stătea întins, ascultând râul ce năvălea din munţi. Auzi 
aripile rândunelelor fremătând în timp ce zburau de pe 
acoperişul brutăriei pe magazia de lemne. La parter, 
tăvile cu pâini alunecau în cuptoare. Uşile se trântiră. 
Katrin cea înaltă venise la muncă. În curând, ibricul 
începu să şuiere. 

Luka moţăia. Se lăsa dus de vise în care apărea Pisica 
Norilor. Luka şi Pisica Norilor porniseră la drum prin 


munţi şi el privea cu nesaţ lumea prin ochii ei. Se trezi 
brusc la auzirea paşilor lui Dimitri şi ai lui Katrin pe 
caldarâm, apoi adormi din nou. 

Mama lui Luka avea ochii de argint. 

O văzu zâmbindu-i în visele lui scurte. O imploră să 
rămână, dar ea clătină uşor din cap şi apoi dispăru. 

Luka se trezi transpirat. 

Era cineva la uşa brutăriei. O mână răsucise mânerul 
uşii. Dar asta a fost tot. 

Jos, în brutărie, Jez stătea la masă, gândindu-se să 
mai mănânce o brioşă cu scorţişoară. Luka dormea la 
mansardă şi micul dejun îl aştepta pe o farfurie: două 
felii de pâine special făcute pentru el, cu colăcei de unt 
galben pe deasupra. 

Dimitri şi Katrin cea înaltă se duseseră la morar după 
făină. Prin uşa deschisă, intră o rază de soare. Se 
întindea pe dalele de piatră prevestind parcă zile 
frumoase şi sfârşitul războiului. 

O umbră se strecură pe uşă, eclipsând strălucirea 
soarelui şi totodată şi fericirea lui Jez. li lăsă senzaţia 
aceea groaznică pe care o cunoştea atât de bine, acel 
sentiment înfiorător ca şi cum ar fî purtat o centură 
grea de care atârnau toate comorile pierdute ale 
copilăriei lui, minunăţii ale copilăriei făcute din plumb. 
Erau o adevărată povară pentru Jez. Singura comoară 
care îi mai rămăsese era fratele lui, Luka. 

În timp ce Jez se holba la umbra de pe podea, aceas- 
ta dispăru. 

Se îmbărbătă şi se îndreptă spre uşă. Nu era nimeni. 
Însă, când se uită în strada îngustă, văzu umbra care se 
îndepărta pe dalele de piatră. 

Jez se aşeză din nou. 

„Suntem teferi. N-a fost decât o umbră. Suntem în 
siguranţă aici, la brutărie, cu Dimitri şi cu Katrin." 


2 
ÎN OCHII VULTURULUI 


— Ce e zgomotul acela? întrebă Luka, stând pe malul 
râului. Se aude ceva vibrând ca un motor şi tocmai ce 
am auzit un câine chelălăind. 

Auzul lui Luka era la fel de fin ca al unei pisici. Auzi 
bătăile ritmate ale aripilor vulturului la fel de clare ca şi 
duruitul unei tobe. Auzi şi strigătul lui triumfător. 

— Prostii! zise Jez zeflemisitor. Marea este departe şi 
nu e nici un câine care chelălăie. 

— Dar eu aud un motor sus pe cer. 

— Eu nu te aud decât pe tine sporovăind! spuse Jez. 
Se ridică în picioare şi începu să caşte. Işi frecă ochii şi 
privi în jur. O! Soarele a împrăştiat ceața, în sfârşit. Pot 
vedea vârfurile munţilor. 

— Ce vezi? 

— Doar câteva capre alergând pe stânci, zăpadă şi... 
ia te uită! 

— Ce e? Spune-mi! 

— Sus pe cer, deasupra munţilor, se vede o pasăre 
aurie mare. E un vultur. Acesta era chelălăitul pe care l- 
ai auzit şi zgomotul ca de motor era de fapt fâlfâitul 
aripilor. Luka, am văzut un vultur auriu când erai mic, 
când călăreai un cal cu mama. |ţi aduci aminte? 

Luka simţi o durere ascuţită ce îi străpunse coastele. 
Nu voia să-şi aducă aminte cum călărea cu mama sa, 
ocrotit fiind de braţele ei. Nu voia să-şi amintească 


vocea ei blândă şi calmă. Jez se lăsă copleşit de 
amintiri: 

— Da, tu erai pe cal, dar eu a trebuit să merg pe jos 
şi am făcut bătături groaznice pentru că pantofii îmi 
erau mici. Îţi aminteşti? 

— Nu, nu îmi amintesc. Spune-mi, cum arată 
vulturul? 

— E ca un înger negru poleit cu aur sau... sau ca un 
nor în faţa soarelui. Are gheare ca nişte cârlige în care 
se atârnă mieii şi porcii la măcelării. Tata spunea că 
ciocul şi ghearele sunt furculiţa şi cuțitul lui. 

Luka nu voia să se gândească nici la tatăl său, dar Jez 
continuă: 

— Tata spunea că parcă poartă pantaloni bufanţi de 
pene şi că are ochi aurii cu care vede la o distanţă 
inimaginabilă. 

— Deci poate să ne vadă şi pe noi? 

— Cred că da. 

— Poate să mă prindă, Jez? 

— Şi o rândunică ar putea să te ia în zbor. Stai la 
locul tău, copilandrule! strigă Jez, împingându-l pe Luka 
pe iarbă. Acum mă duc la o plimbare. 

Luka îl auzi tropăind triumfător pe mal şi strivind 
iarba udă cu picioarele. Auzi şi căţeaua care îl urma 
gâfâind şi strigă: 

— Ai grijă să nu calci pe vreo mină explozivă, Jez! Se 
încordă aşteptând să audă un bum, dar nu îl auzi. 
Stratul înalt de zăpadă se topise şi râul era plin ochi, iar 
apele învolburate curgeau către mare. Luka ascultă 
clipocitul râului şi freamătul vântului printre frasini. 
Păsările erau gălăgioase, ciorovăindu-se, bătând din 
aripi şi fălindu-se, iar cucul cânta neîncetat cele două 
sunete prosteşti ale lui. 


Luka auzi pământul cutremurându-se şi firele de 
iarbă rupându-se când Jez veni înapoi. Odată cu 
tropăitul lui veni şi un miros incandescent şi înţepător. 

— Vai, Jez! Ce urât miroşi! Jez îşi mirosi mâneca şi 
zise: 

— Usturoi sălbatic. 

Căţeaua scoase un lătrat ascuţit ce îl făcu să tresară 
şi Jez strigă: 

— Taci şi stai jos! 

Luka întinse mâna să o mângâie şi simţi că i se 
zbârlise părul de pe spate. 

— Nu ai la ce să latri într-o zi atât de frumoasă, spuse 
el şi începu să-i fredoneze o melodie de-a lui Dimitri. 

Cei doi fraţi stăteau cu faţa în sus căutând căldura 
soarelui după iarna lungă. Ei închiseră ochii încântați să 
simtă lumina soarelui mângâindu-le pleoapele. 

Jez nu observă silueta subţire care se strecură printre 
copaci, iar Luka îşi fredona melodia şi nu auzi trosnetul 
crengilor după care aceasta se ascunsese ca să-i 
spioneze. 


3 
MOARTE ÎN CER 


jez deschise ochii şi privi printre gene la steluţele 
galbene împrăştiate prin iarbă. Erau flori de rostopască 
în bătaia soarelui. 

Luka zise: 

— Primăvara este foarte gălăgioasă, nu-i aşa? Nu ştiu 
cum oamenii pot face faţă să vadă, dar să şi audă 
lucruri. 

Vigoarea vieţii îi străbătea corpul. El simţea că, dacă 
întinde mâna, poate să o atingă. 

jez se întoarse către fratele său şi îl privi. El spunea 
adesea lucruri ciudate, dar devenise şi mai ciudat de 
când se rătăcise prin ţinuturile înzăpezite. În lumina 
aceasta a soarelui, faţa lui Luka era mai palidă ca 
niciodată. Arăta ca o inimă fragilă mărginită de cârlionţi 
zdrenţuiţi. Pielea lui părea a fi transparentă. Venele de 
sub piele erau violete ca brânduşa. 

Cu toate acestea Luka nu era plăpând. Avea o forţă 
interioară care strălucea ca şi cum altcineva era cu el, 
înăuntrul lui, făcându-l mai puternic. Jez se temea de 
acea forţă. 

— Să mergem, spuse el, ridicându-se în picioare. 

— Unde mergem? 

— Înapoi în sat. 


Jez îl luă pe Luka de braţ ca să o pornească la drum. 
Vulturul ce zbura în bătaia vântului îi privea cu ochii lui 
aspri şi galbeni. Îşi încorda ghearele şi îşi îndoi aripile 
mari astfel încât penele aurite se unduiră. Sub el, pe 
zăpadă, zbura umbra lui ca un înger al morţii fără de 
ochi. Trebuia să vâneze. Dacă perechea lui ar fi părăsit 
cuibul ca să caute de mâncare, ouăle lor s-ar fi răcit şi 
puii din ele ar fi murit din cauza frigului. 

O ameninţare apăru la orizont. Era o pasăre mare cu 
capul deschis la culoare, ce plana deasupra pădurii. Se 
apropia de teritoriul /ui. Probabil f găsise cuibul. 

Vulturul uitase de acele vietăţi de pe malul râului. 
Întreaga lui fiinţă se concentra asupra intrusului. Se 
ridică pe valul de aer ca o pânză neagră smulsă din 
catargul unei corăbii. 

În ultima clipă intrusul îl zări şi făcu cale întoarsă. Vul- 
turul se lăsă purtat de vânt privindu-l cum îşi croia 
anevoios drumul spre pădure. 

Un croncănit îi atrase atenţia. Era o cioară. Ea nu // 
observase. Vulturul îşi schimbă direcţia şi începu să 
zboare deasupra nefericitei ciori bătând din vârful 
aripilor aurii. Cobori ca lama unei ghilotine înhăţând 
cioara şi sfârtecând-o. 

Luka, Jez şi căţeaua care gâfâia neîncetat nu aveau 
habar nici de moartea din cer, nici de silueta ce îi 
urmărea. 

— Jez, mergi mai încet, strigă Luka. Ce-i cu ciripitul 
ăsta? 

Un cântec armonios se revărsa din ceruri de parcă 
cineva picura argint dintr-un urcior. 

— Este o ciocârlie, spuse Jez. 

Luka se opri în loc, ascultând ciocârlia şi gândindu-se 
că în orice moment se mai poate ivi un cântec la fel de 
vesel. 


— Imaginează-ţi cum este să fii sus pe cer ca ea, zise 
el. 

— Şi închipuie-ţi cum e să zbori ca ea ţâşnind de pe 
pământ, spuse jez cutremurându-se pentru că îşi 
amintise de acele avioane negre care vâjâiau deasupra 
satului când începuse războiul. 

Unul dintre ele aterizase pe stâncile de deasupra 
mării ca un gândac de bălegar, apoi se înălţase cu 
zgomot şi dispăruse. 

Cei doi fraţi se opriră lângă un tufiş de mărăcini. Era 
un gard viu foarte vechi, lăsat în voia sorții pe timpul 
războiului pentru că nimeni nu se mai îngrijise de el. 
Muguri rotunzi ca perlele atârnau printre spinii de pe 
ramurile negre ţepoase. Jez mirosi: „ Mmmm!" Mirosul 
florilor era atât de suav! Jez îşi dori cu tot dinadinsul să 
ia câteva. El văzu o coroană de clopoței albaştri lucind 
în întuneric. Culoarea era atât de intensă, încât părea 
ireală. Jez îşi făcu cu greu loc prin desiş, blestemând şi 
agăţându-se de fiecare tulpiniţă de zambilă sălbatică ce 
îi ieşea în cale. 

— Ce tot faci acolo? strigă Luka. leşi odată! 

Jez nu îl auzi. Era înconjurat de tufişuri, iar mireasma 
verde-albăstruie era îmbătătoare. Işi prinse piciorul într- 
o rădăcină, se împiedică şi începu să ocărască planta 
înfăşurată în jurul gleznei. Era iederă. li înhăţase piciorul 
cu tentacule mici şi puternice de parcă ar fi fost un 
animal. Îndepărtă firul de iederă de la gleznă, se luptă 
cu tufişurile ca să iasă înapoi la lumina primăvăratică. 

— Întinde mâna, spuse Jez şi îi dădu lui Luka un 
mănunchi de flori. 

— Mmmm, minunat! Ce miros paradiziac! zise Luka, 
dar sunt lipicioase şi pline de sevă. Sper că arată mai 
bine decât se simt la pipăit. Ce ai de gând să faci cu 
ele? 


— Le voi duce copiilor de la orfelinat. 

Luka pufni în râs pentru că ştia că Jez vrea să-i ofere 
zambilele lui Imogen. 

Îşi plecă faţa spre flori până când parfumul lor îi 
invadă toate simţurile. 

— Ce nuanţă de albastru sunt aceste zambile? 

— Albastru albastru. Violet. Mai albastre decât 
albastrul... Ei, nu ştiu să ţi-l descriu. Ce crezi că sunt 
eu? Poet? 

— Nu, spuse Luka. În nici un caz. 

Cei doi fraţi se îndreptară din nou spre sat, în timp ce 
vulturul se întoarse la cuib cu cioara prinsă în ghearele 
lui. 

Silueta îi urmărea în continuare pe Jez şi pe Luka, 
ascunzându-se de privirea lor. 

Ţâşni din tufişuri, culese de pe jos o floare căzută, o 
mirosi şi apoi tuşi zgomotos. Aruncă floarea şoptind: 
„Prostule!" 


4 
SFÂRŞITUL POVEŞTII 


jez mergea cu paşi mari prin sat, iar Luka încerca să 
ţină pasul cu el, ciocnindu-se de el din când în când. 
Căţeaua alerga pe lângă ei cu limba roz afară şi 
curgându-i balele. 

În iarna lungă, zăpada aruncase o vrajă asupra 
satului pustiit de război, transformându-l într-un ţinut de 
basm cu castele şi turnuri. Acum zăpada se topise şi îşi 
dezvăluise secretul: acest ţinut era alcătuit din case 
năruite. Era o groapă de gunoi: scaune rupte, sticle 
sparte şi căni provenite din bucătăriile dărâmate zăceau 
printre pietre riscând să-i rănească pe copiii dornici să 
se joace acolo. 

Jez şi Luka dispărură după un colţ. Erau încă urmăriţi. 
Printr-o fereastră fără geam dintr-un perete dărăpănat, 
se ivi faţa urmăritorului lor, Simlin. Ochii i se umeziră la 
lumina soarelui. 

Băieţii şi căţeaua ajunseră la o uşă mare ciuruită de 
gloanţe. Jez luă florile din mâna lui Luka şi le lăsă pe 
verandă. 

Îndată ce păşiră în orfelinat, copiii alergară spre Luka 
şi îl luară de mâini, îl mângâiară pe cap, îl îmbrăţişară şi 
îl sărutară cu zgomot pe obraz. 


Imogen se grăbi să-i întâmpine, iar inima lui Jez stătu 
în loc pentru o clipă. Tânăra îl luă pe Luka şi îl învârti în 
aer. 

— Arăţi minunat! Mă bucur că ţi-ai revenit, strigă ea. 
L-ai îngrijit bine, Jez. 

Faţa lui Jez se îmbujoră de bucurie şi brusc privi în 
altă parte. 

— Dar trebuie să te mai îngraşi un pic, adăugă ea. 

— Eu? Sunt mic şi frumos, răspunse Luka. 

— Arăți foarte caraghios, ţipă Aidan care trebuia să 
fie cărat peste tot. Parcă ai intrat la apă, iar faţa ta e 
mai palidă ca niciodată. Dar am uitat că tu nu te poţi 
privi în oglindă, nu-i aşa? Se năpusti de pe scaunul său, 
îl apucă pe Luka de braţ şi strigă: Vino! Vrem să ştim pe 
unde ai umblat. 

Luka întinse mâinile spre faţa lui Aidan şi îi simţi 
obrajii bucălaţi. Aidan zâmbea şi poate că nu punea la 
cale o faptă rea. 

— Îţi voi povesti tot, zise el. Stai jos, Aidan. 

— Pentru că nu am picioare doar asta pot să fac, 
spuse el, în timp ce Imogen îi punea pernuţe de jur 
împrejur pentru a nu cădea. 

jez aduse un scaun şi îl aşeză pe un covoraş ponosit, 
conducându-l pe Luka într-acolo. Copiii tropăiau pe 
podeaua ce scârţâia, căţărându-se unul pe celălalt şi 
certându-se care să stea mai aproape de Luka. Se uitau 
la el nerăbdători. Jez le cercetă feţele mici şi mature. 
Aceşti copii văzuseră aşa de multă moarte şi durere! 

Din celălalt capăt al camerei se auzi un strigăt: 

—ȘIi eu! 

Eva se grăbi spre pătuţul de fier din colţ unde un 
băieţel trăgea de gratii. Avea ochii rotunzi ca ai unui 
iepure. Ridică mâinile şi Eva îl luă în braţe şoptind: 

— Cum era să te uităm, Stefan? 


El dădu din picioare până ce îl lăsă jos, apoi o zbughi 
de-a buşilea spre copii, se aşeză pe burtă şi se uită lung 
la Luka. 

Ultimul copil sosit a fost Maria care surzise complet. 
Nişte bărbaţi dintr-o vale din est dăduseră foc canistrei 
cu gaz de lîngă casa ei. 

Luka se cocoţă pe scaun, strângându-l cu ambele 
mâini şi îşi legănă picioarele slăbănoage. Acum, când 
venise timpul să-şi spună povestea, îl năpădiră toate 
sentimentele pe care le avusese în zăpadă: spaimă, 
bucurie şi teamă. 

— Haide, Luka! Spune-ne odată, comandă Aidan, 
îngroşându-şi vocea. „A fost o dată ca niciodată..." 

— Voiam să mă aventurez în zăpadă, spuse Luka. Mă 
săturasem de întuneric şi mă săturasem să mă lovesc 
de pereţi. Aveam vise despre alte locuri aşa că... m-am 
ascuns în cufărul vechi cu pături al străbunicului meu 
până ce autobuzul a plecat. Am ridicat capacul, m-am 
furişat, am deschis uşa şi... 

— Şi ce era afară? strigară copiii. 

— Nu are cum să ştie pentru că e orb, preciză Aidan. 
Nu-i aşa? Luka chiorul! 

— Şi ce dacă sunt orb? Nici tu nu ai picioare. 
Jumătate de Aidan! 

— Ochi de mentă! Ochi dulci şi fierţi! De ce ai plecat 
de capul tău? 

— Pentru că aşa am vrut eu. Am vrut să aflu dacă e la 
fel de captivant precum visul meu. 

— Şi a fost? ţipă Aidan, zvârcolindu-se între perne. 

— Da. A fost extraordinar! 

jez văzu faţa senină a frăţiorului său şi simţi o 
strângere de inimă. 

Luka era convingător în ceea ce spunea. 


— M-am târât prin curte, povesti el mai departe. Apoi 
m-am gândit că e stupid să merg în patru labe ca un 
câine, aşa că m-am ridicat şi am mers normal kilometri 
şi kilometri. Cam aşa! Am ajuns la un pod suspendat şi 
ceva a încercat să mă arunce în Prăpăstiile Lumbului. 
Luka lăsă capul în jos. Când îl ridică, spuse: Nu vă spun 
întreaga poveste pentru că unii dintre voi se vor speria. 

— Povesteşte-ne, Luka! Povesteşte-ne! strigară copiii. 

— Am căzut într-o prăpastie în cel mai întunecat loc 
care există. Am urât asta. M-am luptat din răsputeri şi 
în cele din urmă am scăpat. 

Pentru unii dintre copii povestea devenise 
plictisitoare. Michael, întins pe burtă, se zvârcoli pe 
covoraş, apoi se cuibări în poala Evei. Ellie îşi încrucişa 
braţele şi începu să se bâţâie, iar Florin legăna un cub 
de lemn şi şoptea: 

— Poc! Poc! Eşti mort! 

Faţa lui Luka se îmbujoră şi, ridicându-se în picioare, 
strigă cu entuziasm: 

— Am urcat şi am tot urcat... şi le arătă cu braţele în 
aer cum făcuse. la gândiţi-vă ce am simţit eu atunci. 

— Frig? întrebă Lisa. 

— Da. Am crezut că o să îngheţ într-un ţurţure şi că o 
să rămân acolo pentru totdeauna. 

— Apoi ce s-a întâmplat? zbieră Aidan. 

— M-am jucat, zise Luka ţinându-şi respiraţia. Faţa îi 
încremeni. Nu mai putu să continue. 

— Nu ai terminat încă, urlă Aidan, care se făcuse roşu 
la faţă de invidie. Incă nu ne-ai povestit ce ai găsit pe 
fundul Prăpăstiilor Lumbului. Eu cred că eşti un băiat 
rău pentru că ai plecat de unul singur. 

— Nu am fost de unul singur, spuse Luka întorcându- 
se în direcţia de unde venea ţipătul plin de mânie. Nu ți- 
a plăcut povestea, Aidan? 


— Nu. Nu ne-ai spus tot, nu-i aşa? rânji el. Laşule! 

— AIDAN! strigă Imogen. 

Faţa lui era încrâncenată. 

— Am să-ţi povestesc eu tot, Luka, bolborosi el. Mina 
care m-a aruncat în aer se numeşte grenadă şi a fost 
fabricată departe, în ţări străine. Era făcută ca să 
arunce în aer tancurile, dar nu a fost aşa. Mi-a retezat 
mie picioarele şi a împrăştiat peste tot numai schije şi 
mi-a ucis părinţii. E bine aşa? 

Luka se simţi jenat. Sângele fierbinte îi năvăli în faţă. 
Cum de găsea Aidan mereu câte o amintire dureroasă? 

Aidan se cocoţă pe mormanul de pernuţe. Işi 
împreună braţele şi îşi ţuguie buzele a dispreţ. Cracii 
goi ai pantalonilor atârnau în continuarea corpului. 

— Nu ai fost niciodată în cel mai întunecat loc, Luka, 
pentru că ţi-e frică de fantome, nu-i aşa? Mama şi tatăl 
meu sunt fantome şi aşa sunt şi ai tăi. Unde este tatăl 
tău? Dar mama ta? _ 

În sufletul lui Luka se cuibări tristeţea. Înghiţi în sec. 
Aidan zbieră: 

— Ţi-e frică de ei, nu-i aşa Luka? Ţi-e frică! 

Se auzi un trosnet supărător. Tavanul se despică şi 
căzu o ploaie de tencuială şi moloz. Aidan dispăru. Se 
făcu linişte. 

Imogen spuse cu vocea tremurând: 

— Treceţi cu toţii în partea cealaltă a camerei! 

Copiii făcură cum li se ceruse. Erau prea şocaţi ca să 
plângă. Se aliniară şi Imogen spuse: 

— Lipseşte cineva! 

— EU, zise calm Luka de pe scaun, pentru că nu văd 
unde ar trebui să merg. 

— Şi eu sunt încă pe perne, zise Aidan. Eva? Imogen? 
Luaţi-mă de aici! Mă doare capul şi am gura plină de 
moloz. 


— Arăţi ca o statuie pe postament, Aidan, îl tachina 
Eva. Răsfirându-i părul, ea îi găsi o zgârietură. 

Jez stătea lângă Luka şi se abţinea să nu râdă. 

— Arăt caraghios? întrebă Luka. 

— Mă tem că da. Arăţi ca un omuleţ de zăpadă 
murdar. 

Luka schiţă un zâmbet. Căderea tavanului îl 
speriase... dar mai rău era că auzi iarăşi acele şoapte: 
„Prostule! Faţă de lopată! Lunaticule! Prostule!" 

— Mai lipseşte cineva! strigă Imogen. Ar trebui să fie 
treisprezece cu Luka. Unde e unul? 

În mijlocul camerei plutea un nor de praf. Acolo era o 
siluetă mică plină de tencuială. Maria. Imogen se grăbi 
să ajungă la ea şi îi îndepărtă cu mâna praful de pe ochi 
şi gură, apoi îngenunche şi, făcând semne cu mâinile, o 
întrebă: 

— Eşti bine? 

Maria clipi şi dădu din cap. 

— Ptiu! începu Aidan să scuipe cât putu de tare 
pentru a scăpa de praful din gură. 

Curând se adunară toţi să vadă spărtura din tavan. 
Jez spuse: 

— Grinzile ar fi trebuit înlocuite. Probabil că bomba 
care a căzut pe casa Evei a zdruncinat totul în jur şi de 
aceea au cedat. 

Orfanii încuviinţară vorbele mari ale lui Jez care îi 
făcură să se simtă mai bine. 

— În fiecare zi mă gândesc că se poate surpa 
podeaua sau că vechea instalaţie electrică va incendia 
clădirea, se văicări Imogen. Şi acum asta ne mai lipsea! 
Trebuie să îi adăpostesc la loc sigur. Ce aş putea să fac? 

Jez se uită la faţa ei îngrijorată şi inima îi tresări. De 
obicei, ea era calmă şi senină ca lumina zilei. 

El spuse: 


— Ce putem să facem, vrei să zici, Imogen. Nu e 
numai responsabilitatea ta. Copiii sunt ai tuturor. Voi 
căuta lemn ca să acopăr spărtura şi... 

— De ce a aşteptat acoperişul atâta timp ca să cadă? 
îl întrerupse Aidan. Poate că acolo sus trăieşte regele 
şobolanilor care e mare şi gras. 

— Şşşt, Aidan, îl dojeni Imogen. O să-i sperii pe cei 
mici. Aidan chicoti bucuros: 

— Luka? Termină povestea! 

Lui Luka îi era milă de Aidan, dar el nu putea să 
spună nimănui cum se termină povestea lui. Era 
primejdios. El avea un har ascuns care îl tulbura şi îl 
înfricoşa. 


5 
PRIN GAURA DIN ACOPERIŞ 


Simlin aşteptă nemişcat, ca un liliac adormit, mult 
timp după ce tavanul se prăbuşi. Dacă ei ar fî auzit cel 
mai mic zgomot, ar fi privit în sus şi l-ar fî descoperit. 

Auzi fraţii certându-se. Cel mare dorea să plece. 
Băiatul orb încerca să găsească ceva. Simlin auzi uşa 
unui dulap de bucătărie deschizându-se, îl auzi pe Luka 
cotrobăind şi apoi totul din interior se prăbuşi pe 
duşumea. „Prostule!" şopti Simlin. 

În sfârşit, îi auzi spunând: „La revedere". Simlin 
respiră adânc şi se răsuci iute ca un acrobat la circ. Îşi 
agăţă piciorul lung deasupra grinzii şi, atârnând acolo, 
se legănă domol. 

Pentru că se făcuse o spărtură mare în tavan, el putu 
să vadă chiar mai bine. Aceşti copii fuseseră cu toţii în 
jurul unei mese cu excepţia unui băiat care lovea uşa cu 
o bucată de lemn scoțând zgomote înfundate: „Poc! 
Poc! Eşti mort!" 

Femeile tăiau felii de măr ce semănau cu luna în 
creştere. Ele aduseră băuturi. Simlin văzu aburul 
ridicându-se deasupra cănilor. Cineva râse chiar şi dacă 
tavanul se prăbuşise. 

Băiatul gras cu glas piţigăiat fusese cărat şi se 
cuibărise foarte aproape de femeia frumoasă cu părul 


împletit în cozi. Un suspin ieşi din pieptul osos al lui 
Simlin. „Urâtul jumătate de băiat cu ochii mari şi 
bulbucaţi este îmbrăţişat." 

Înghiţi în sec şi îşi suprimă oftatul, dar scăpă un uşor 
scâncet de tristeţe. Vai! Îşi tinu ochii strâns închişi şi 
aşteptă, dur nimeni nu auzise nimic. Erau prea ocupați 
unii cu alţii ca să-l observe pe el. 

Simlin fusese adesea acolo. El se căţărase prin 
exteriorul orfelinatului cu picioarele lui lipicioase ca ale 
unei muşte. Reuşise să scoată uşor câteva ţigle care nu 
erau bine fixate pe acoperiş şi să se strecoare înăuntru, 
încolăcindu-se de-a lungul grinzilor şi străduindu-se în 
continuare să mărească spărtura din tavan pentru a 
putea spiona; iar astăzi gaura de spionat devenise ea 
însăşi mai mare. 

Aceasta era preocuparea favorită a lui Simlin, să 
spioneze, în special pe cei de aici şi să scuipe. El 
învățase asta de la Mama lui care nu îi observase 
niciodată lipsa de acasă... 

Auzi femeia frumoasă spunând: 

— Hai să mergem la o plimbare şi să admirăm 
primăvara. Putem să găsim flori. Deschide uşa, Florin, 
şi, te rog, încetează să mai tragi în noi. 

Eva îl cără pe băiatul leneş fără picioare către uşă. 

— Sunt deja flori peste tot pe podeaua din antreu, 
strigă cu glas piţigăiat băiatul leneş şi fără picioare. 
Unele albastre, fără codiţă şi catifelate. 

Simlin auzi picioarele lor păşind grăbite, uşa 
închizîndu-se şi grinzile scârţiind. Apoi, linişte. Era 
singur. 

Simlin se agăţă strâns de grindă şi înaintă cu braţele 
întinse ca şi când ar fi fost la trapez. Atârna 
bălăngănindu-se înainte şi înapoi, şi se holba în 
interiorul orfelinatului. 


O rază de soare pătrundea de la o fereastră de sus. 
Simlin vedea particule de praf rotindu-se în raza de 
soare, toate aurii. Se uită prin cameră cu nostalgie. Nici 
urmă de miros de Mama acolo jos. Nici funingine 
groasă, nici bucăţi de cartilaje sau de schelete pe 
podea. Doar scăunele şi pătuţuri, ceşcuţe şi farfurii, 
jucării, cuburi de lemn, triciclete şi ursuleţi de pluș. 

Dacă Mama l-ar fi avut pe băiatul orb în locul lui, 
Simlin ar fi locuit acum cu femeile frumoase şi cu 
jucăriile. 

El îşi ridică trupul şi se încolăci după grindă cu repezi- 
ciune ca o şopârlă. Două păsărele zburară ciripind 
deasupra capului său. lşi făcuseră un cuib pentru 
puişori, căptuşit cu puf moale, în care erau patru ouă 
albe împestriţate. Simlin le înhaţă şi le puse în buzunar 
pentru a le mânca mai târziu. Ajuns afară pe acoperiş, 
se întinse şi se uită cu admiraţie în jurul său la natura 
gătită în haine de primăvară. 

Băiatul orb nu va putea niciodată să vadă toate 
astea. 


6 
DORINŢE RELE 


Luka stătea pe un scaun în curte, bucurându-se-de 
soarele după-amiezii. Jez era la orfelinat vorbind cu 
Imogen. Dimitri verifica cu atenţie noii lui saci cu făină. 
Auzise de păţania unui brutar din oraş aruncat în aer de 
o bombă ascunsă în făină. Acel brutar făcea pâine 
pentru armată, dar nu poţi fi întotdeauna destul de 
prevăzător. 

Luka răsuci toba în mîinile sale şi simţi figurinele 
încrustate în lemn. Pielea netedă era strâns întinsă pe 
tobă. Bătu uşor în tobă. Sunetul acestei tobe din dulapul 
de bucătărie era mai profund decât al celeilalte tobe pe 
care i-o bătuse imaginara Pisică a Norilor. Acum el nu-şi 
mai putea aminti unde se află acea tobă. 

Îi căzu ceva pe mână. Se opri din bătutul tobei, 
cercetă în jur, dar nu găsi nimic. Se întâmplă din nou, 
uşor, pe faţă, sărind ca o minge minusculă. Încă una. 
Acum mai multe, ca nişte picături de ploaie, dar nu 
umede. 

Încetară. Luka îl auzi pe Dimitri trebăluind pe afară şi 
sunetul deschiderii unei cutii de tablă. li veni miros de 
vopsea. Brutarul începu să cânte şi să ţopăie. 

— Nu îmi amintesc când te-am auzit ultima oară 
cântând, Dimitri, spuse Luka. 


Brutarul râse: 

— Aproape că nu-mi mai amintesc nici cuvintele. 
Ascultă rândunelele care intră şi ies din magazia de 
lemne. Cântă mai bine decât mine. Îmi plac. Dar 
cuiburile lor sunt într-o stare de plâns după iarna 
trecută, aşa că le căptuşesc cu noroi. 

— Aa... deci asta era, spuse Luka. Ele mă stropeau cu 
noroi. 

— Dar eu nu m-aş supăra pe ele, interveni Jez din 
uşă. Hei, Luka, te cheamă Katrin în casă. 

Luka îşi luă toba şi intră. 

— O, nu, ce-i asta? spuse Dimitri. Apoi aruncă un 
buchet de flori ofilite agăţat de soneria uşii. Este un 
buchet aducător de ghinion. Este o vrajă la mijloc... 
Degetarele vrăjitoarei... măselariţă... Vaskalia a fost pe 
aici. 

El aruncă buchetul jos, îl strivi sub cizmă, răsucind 
călcâiul până când acesta se prefăcu într-o pulbere 
galbenă. Işi luă pensula şi începu să vopsească în 
albastru toată uşa în timp ce şiroaie de sudoare îi 
brăzdau faţa tuciurie. 

Jez îşi plecă privirea spre praful galben care simboliza 
ura Vaskaliei. Acest lucru schimbase totul şi un nor de 
tristeţe plutea peste întreaga brutărie. Jez dorea să 
risipească şi să alunge această stare, aşa că respiră 
adânc şi spuse: 

— O să fie cea mai grozavă uşă din sat, Dimitri. Mi-aş 
fi dorit să pot să fac acelaşi lucru şi pentru orfelinat. 
Sărmanii copii! 

— De ce nu o convingi pe Imogen ca să-i aducă 
mâine la micul dejun! zise Dimitri. 

— Cum, pe toți? 

— Da, pe toți. O să o rog pe Katrin să facă brioşe. 


În dimineaţa următoare, Dimitri îl lăsă pe Jez să facă 
ordine în brutărie, iar el dădu o ultimă mână de vopsea 
albastră pe uşă. Se retrase un pas pentru a o admira. 

— Albastră ca zambilele, zise el cu satisfacţie. 

Luka cobori mai târziu şi, punând toba pe masă, o 
atinse cu dragoste. Katrin cea înaltă începu să-i 
pregătească micul dejun. Luka ascultă cum sfârâie 
untul în tigaie şi cum apoi sunt sparte două ouă de 
marginea unui castron. Mai auzi granulele de sare, 
râşniţa de piper rotită doar pe jumătate şi telul bătând 
ouăle în castron. Acesta zornăi. Ouăle bătute se pre- 
linseră sfârâind în untul fierbinte. 

Pâinea pufăi când cuțitul lui Katrin o străpunse. 
Mirosul proaspăt îl făcu pe Luka să saliveze. Auzi cum 
untul moale se împrăştie, cum capacul borcanului se 
deşurubează răspândind aromă de gem de mure. 

Pisica Syrup îi sări pe genunchi. Luka simţi ace uşor 
curbate înţepându-i piciorul când o pereche de pisoi 
săriră lângă ea. O limbă aspră îi linse mâna. Luka 
mângâie pisica şi pisoii, întâi cu o mână, apoi cu 
cealaltă, cu mişcări din ce în ce mai iuți. Simţi torsul 
domol al pisoilor şi pe cel profund al lui Syrup în tot 
corpul ei. Luka chicoti imaginându-şi că pe genunchii lui 
e cuibărită Pisica Norilor. Ea i-ar netezi pielea cu limba 
ei mare şi aspră. 

„Pisica Norilor..." Luka zâmbi în timp ce îşi amintea 
de timpul petrecut cu ea. Această iarnă lungă acoperise 
totul. Acum viaţa îşi reluase cursul, iar Luka îşi 
recăpătase forţele aşteptând următoarea lui 
transformare, indiferent care va fi ea. 

Katrin cea înaltă aşeză pe masă farfuria cu ouă şi 
pâine prăjită. Luka mancă încet. Chiar şi după ce 
termină de mâncat rămase în lumea lui de vis. Katrin îi 


puse un prosop pe umeri şi începu să-i taie părul, lucru 
pe care voia să-l facă de acum câteva zile. 

Luka stătu în visare până când auzi copiii venind. 

EI îl auzi pe Aidan urlând: 

— Ce lipicios e! 

Toţi ceilalţi copii trecuseră în vârful picioarelor pe 
lângă uşa de un albastru lucios îndreptându-se spre 
micul dejun pregătit anume pentru ei. Aidan însă se 
întinsese din braţele Evei şi, zbierând, şi-şi pusese 
ambele mâini pe uşa proaspăt vopsită. 

Dimitri spuse scrâşnind printre dinţi: 

— Mare noroc ai, Aidan, că mai am o sticlă de diluant 
în magazia de lemne. Acum va trebui să vopsesc uşa 
din nou. 

Se întoarse şi plecă. 

— Nu fi obraznic, Aidan, rosti scurt Eva, iar Luka 
înţelese că Aidan se strâmba în spatele brutarului 
furios. 

O auzi pe Katrin cum mătura cârlionţii de pe jos, iar 
apoi auzi făraşul zdrăngănind când a fost lăsat la uşă 
pentru a fi golit mai târziu. 

Katrin tăie o pâine şi oferi fiecărui copil, cu excepţia 
lui Aidan, câte o felie mare să o înmoaie în castronul cu 
miere. 

— Dă-mi şi mie nişte pâine, grăsano! ţipă Aidan. 

— Dar ai mâinile pline de vopsea, zise Imogen. 

— Te urăsc, zise el, scuipând-o. 

— Poartă-te frumos. Întinde mâinile, zise Dimitri. 

Luka simţi miros de diluant şi auzi cum Dimitri îi 
şterge mâinile lui Aidan în timp ce acesta îi striga vorbe 
de ocară. 

— Aşa, zise Dimitri. Acum arată.-i-le lui Katrin şi, dacă 
ea consideră că sunt destul de curate, poţi să mănânci. 


Luka simți mânia lui Aidan. Katrin, pare-se, 
considerase că acesta avea mâinile destul de curate din 
moment ce Aidan era aşezat la masă, cocoţat pe un sac 
cu făină înfulecând pâine cu miere dulceagă şi lichidă. 
Katrin copsese brioşe rotofeie şi le presărase cu glazură 
de zahăr care curgea pe toate părţile. Erau câte două 
pentru fiecare. Dorea să-i răsfeţe pc copii, fiind mereu 
cu teama în suflet că acei trei oameni s-ar putea 
întoarce după ei. 

Luka mancă ambele brioşe cu zahăr chiar dacă 
înfulecase şi ouăle prăjite cu pâine. 

— Ce e cu tine, Imogen? Nu ţi-e foame? întrebă Jez. 

Ea se întoarse către el, iar ochii ei mari căprui îl 
făcură pe Jez să se emoţioneze. 

— Chiar nu ştiu cum voi putea să mai îngrijesc copiii 
ăştia, zise ea. Nu prea mai sunt bani pentru mâncare. |ţi 
mulţumesc că ne-ai reparat spărtura din tavan. 

Dimitri rupse un colţ de pâine şi spuse: 

— Cei care ne-au târât în război ar trebui să ne 
recompenseze pentru tot răul pricinuit. Işi înmuie 
pâinea în miere şi continuă: Au uitat de noi. Se aşteaptă 
să ne descurcăm singuri. 

Aidan vociferă cu vocea-i piţigăiată: 

— Dar cum putem noi să ne descurcăm singuri, dom- 
nule brutar? Noi nu avem părinţi, nu avem bani, Maria 
nu aude, Luka nu vede. Pe unii nu-i ajută mintea şi unii 
nu au nici picioare. 

— Trebuie să existe o cale de a câştiga bani mai 
mulţi, bolborosi Dimitri cu gura plină. 

— Domnule brutar, ţipă Aidan, îţi curge miere pe 
toată bărbia! Ce scârbos! Ai fost brutar dintotdeauna? 

— Nu, zise el. Timp de câţiva ani am fost marinar şi 
am cutreierat mările. O vreme mi-a plăcut. Cu cât stai 
mai departe de munte, cu atât îl vezi mai clar. Işi şterse 


mierea cu dosul palmei şi adăugă: Am ceva economii 
puse deoparte, dar copiii au nevoie de mult mai mult. 

— Vreau să le cumpăr nişte paturi bune şi să le arunc 
pe acelea vechi şi ruginite, zise Imogen. Avem nevoie 
de un scaun cu rotile pentru Aidan, un aparat auditiv 
pentru Maria şi tu Ellie ai nevoie de o rochiţă nouă. Toţi 
aveţi nevoie de pantofi, cărţi, hârtie şi creioane 
colorate... dar cum vom putea să le avem? 

— Tu eşti îndemânatic, Jez. Întotdeauna se poate 
încerca ceva. Ai putea să sculptezi obiecte şi să le vinzi, 
sugeră Luka. 

— Cred că aş putea să sculptez în lemn, căzu pe 
gânduri Jez, dar mai am o idee. Cândva am văzut ceva 
pe care aş putea să-l sculptez... Când ai fugit, Luka, pe 
unde ai plecat? 

Luka oftă. 

— Pe uşa din spate, prin curte şi apoi pe deal. 

— Şi după aceea? 

— Jez, eu nu văd. Tu ai venit după mine. De ce nu-ţi 
aminteşti drumul? 

— Păi uiţi că totul era acoperit de zăpadă şi că totul 
arăta la fel? 

— Chiar aşa? 

— Vrei să mă înfurii? Ce s-a întâmplat în Prăpăstiile 
Lumbului? 

Luka îşi întoarse capul spre şirul de cuptoare şi nu 
mai scoase o vorbă. Dimitri zise: 

— Nu-l mai cicăli atâta, Jez! 

Jez îşi aminti ce îi spusese Imogen: „Când simţi că 
eşti mânios, numeşte şapte lucruri preferate". Se gândi: 
„Ei îi plac florile, deci: zambile, rostopască, flori de nu- 
mă-uita, piciorul-cocoşului, iederă...' De data aceasta 
însă Jez nu se calmă. Nu mai voia să-şi termine micul 
dejun. Sentimentul de spaimă îi reveni în stomac. Ceva 


spectaculos se întâmplase cu Luka. Ce să fi fost? Oare 
se va mai întâmpla din nou? 


7 
UN COŞ CU CIREŞE 


În afară de Aidan şi Luka, toţi ceilalţi copii adormiseră 
cu faţa în firimituri. 

Aidan stătea cocoţat pe sacul cu făină, iar Luka visa 
cu ochii deschişi. 

— Nimic nu mai este cum trebuie în ţinutul ăsta, zise 
Eva. Aţi auzit de ceasul vechi din oraş? Acela cu figurine 
care se învârt la miezul nopţii? S-a înţepenit. A rămas 
numai Moartea cu coasa, Boala şi oameni războindu-se. 

Eva începu să tremure. 

— Viaţa înseamnă mult mai mult de atât, zise Dimitri, 
apoi se ridică şi se întinse. 

Imogen îi şopti Lisei la ureche: 

— Trezeşte-te! 

Lisa se foi şi zâmbi. Apoi Imogen o bătu uşor pe umăr 
pe Maria. Fetiţa sări şi fără să deschidă ochii trase un 
țipăt. 

— Eu nu vreau să plec, înştiinţa Aidan. 


— O să te duc eu cu Katrin, zise Dimitri şi îl cobori de 
pe tronul lui de saci mângâindu-l şi râzând: Poznaşule 
mic! 

— Mă ierţi? 

— Numai de data asta, mormăi Dimitri. 

După ce plecară toţi, Luka îşi încolăci mâinile pe 
masă şi puse uşor capul pe tobă. 

— De ce nu te duci la culcare? întrebă Jez. 

— Cred că o să mă duc, spuse Luka, urcând stângaci 
scările. Jez începu să facă curat. Şterse cuptorul, 
adunând în căuşul mâinii firimituri şi făină. 

Auzi un zgomot pe treapta de la pragul uşii şi se opri. 
O umbră se furişă uşor spre cărarea pietruită. 

Căţeaua mârâi, apoi se strecură către uşă şi se opri 
cu o labă ridicată şi cu ochii ţintă la silueta lătăreaţă din 
pragul uşii. 

— Nu-mi spune că brutarul ăla leneş şi bun de nimic e 
plecat! zise Vaskalia cu ironie. 

Vulpi negre atârnau în jurul umerilor ei. Aveau boturi 
lungi şi ochi sticloşi. Blana lor era murdară. Vaskalia îşi 
înfăşurase şi capul în eşarfe, lăsând doar o crăpătură 
pentru ochii ei cât roata carului. 

— Cheamă câinele la tine, se rugă ea. 

jez pocni din degete şi căţeaua se strecură înapoi la 
el. 

— Am bătut drumul ăsta ca să-i aduc sărmanului 
băiat orb nişte bunătăţi. l-am adus un coş plin cu cireşe. 
Ştiu că îi plac. la-le, sperietoare de ciori! 

li întinse coşul lui Jez. Era acoperit cu o cârpă 
murdară, dar un miros dulce venea dintr-acolo şi Jez îşi 
linse buzele. 

— Nu ai de gând să mă inviţi înăuntru? întrebă 
Vaskalia. 


— Nu mai avem pâine şi în plus nu e brutăria mea. 
jez se ruga în gând să se întoarcă Dimitri mai repede. 
Vaskalia îşi duse mâna la gură ca şi cum i-ar fi 
împărtăşit un secret şi spuse: 

— Dimitri ar vrea ca tu să mă pofteşti în casă. Este 
unul dintre admiratorii mei. Vrea să mă ceară în 
căsătorie, dar nu are curaj. 

Ar fi vrut să râdă, dar teama îl făcu pe Jez să 
pufnească ca şi cum s-ar fi înecat. Vaskalia îl cercetă cu 
privirea ei saşie. „Vrea să-mi ghicească gândurile", îşi 
zise Jez, care simţi fluturaşi în stomac de spaimă. 

Ea zise cu viclenie: 

— Ştii pe cine am văzut? 

Jez îşi întoarse privirea spre stradă, dar nu se putu 
mişca. Ea îl privi fix în ochi şi spuse: 

— Am văzut-o pe mama ta. 

— Unde? 

— În oraş, mai sus de piaţă, lângă castel, pe o 
străduţă şerpuită, la fereastra unei case înalte de lemn. 

— Mama mea nu mai este şi oricum n-o cunoşti! stri- 
gă Jez. 

— Ba da, am cunoscut-o cu mult timp în urmă. Era 
mama ta. l-am văzut mâna. Îţi aminteşti? 

Desigur că Jez îşi amintea mâna mamei lui. Era una 
dintre primele lui amintiri. 

Fusese vina lui. Când era mic, Jez fusese ispitit spre 
plita cuptorului de nişte norişori de abur şi de o aromă 
delicioasă de fructe. Mama lui trebăluia şi se întorsese 
la timp să îl vadă cum se întindea spre oala cu gem. O 
luase repede ca să nu ajungă la ea şi se stropise din 
greşeală pe mână cu gemul purpuriu. 

Micuţul Jez, speriat de strigătele ei, începuse şi el să 
plângă. Mama lui zâmbi, îl linişti şi îşi băgă mâna în apă 


rece. După aceea, de câte ori observa arsura roşie şi 
încerca să o sărute, ea îl asigura că era mai bine. 

Jez o ura pe această femeie pentru că spusese că o 
văzuse pe mama lui. O ura din tot sufletul. Mama lui nu 
mai era. 

— la te uită cine e aici! Vaskaliiia! mârâi Dimitri, care 
ajunse acasă cu Katrin cea înaltă. Ce cauţi aşa departe 
de casă? Spiritele rele îţi vor cobori pe horn acum că 
eşti plecată. 

— Fiul meu este acasă. Va avea grijă de bordeiul 
meu, spuse ea cu vocea tremurată, apoi îşi roti unul din 
ochi către Jez. 

— Nu mai avem pâine, doamnă, izbucni Dimitri. 

— Nu vreau pâine, zise ea, fluturându-şi genele 
scorţoase către Dimitri. Am venit să-i aduc nişte 
bunătăţi băiatului orb. l-am adus cele mai bune şi mai 
coapte cireşe pe care le aveam. Toate sunt pentru el! 

li întinse din nou coşul lui Jez. El făcu un pas înapoi, 
scuturându-şi capul şi Katrin cea înaltă luă coşul. Faţa 
Vaskaliei se înroşi de mânie. Nu era chip să treacă de 
Katrin cea înaltă şi spuse cu dispreţ: 

— Mă aşteaptă treburi urgente acasă, apoi ieşi în 
stradă, împiedicându-se de făraşul de la uşă care era 
plin de cârlionţii rebeli ai lui Luka. Îi aruncă o privire 
întrebătoare lui Jez şi apoi plecă. 

Katrin cea înaltă îşi aduse lingura de lemn cu mâner 
lung şi mare, ridică cu mare grijă cârpa ce învelea coşul 
şi se încruntă. Era primăvară, mult prea devreme 
pentru cireşe. Erau rotofeie şi lucioase ca nişte gândaci, 
presărate cu zahăr. Katrin se aplecă deasupra coşului şi 
mirosi. 

Observă că se mişcă ceva în mijloc. Cât ai bate din 
palme, Katrin se ridică şi aruncă la loc cârpa pe coş. 


Ce era de făcut? Mormanul ăsta de otravă nu ar 
putea fi ars. Işi aruncă ochii pe coastele dealului şi 
dintr-odată îşi dădu seama că găsise ceea ce căuta în 
depozitul de lemne. Se strecură prin gaura din zid şi 
începu să sape. Ingroparea acestora era singura soluţie. 

După câteva minute, Katrin se sprijini de sapă şi privi 
în jurul ei. Suspină când văzu că sub fereastra din spate 
a brutăriei crescuseră nişte floricele galbene. leri nu 
fuseseră acolo. 

Erau flori de cruciuliță care cresc numai unde 
urinează vrăjitoarele. Katrin cea înaltă şi-o imagină pe 
Vaskalia stând pe vine pe proprietatea lui Dimitri şi 
urinând fluvii de răutate ca un râs care îşi marchează 
teritoriul şi îi veni rău de la stomac. 

Luna mai era neprielnică pentru leacurile şi 
descântecele vechi, dar Katrin cea înaltă găsise 
remediul. Ea îngropă coşul şi puse pământ deasupra lui 
cu lopata. Nu ar fi putut să răzbată nimic afară. În seara 
aceasta va presăra sare peste pământ şi împrejur ca să 
se curețe locul. Peste o zi, două va planta un tufiş de 
mărăcini şi flori de nu-mă-uita aproape de brutărie 
pentru a-i proteja pe Dimitri şi pe cei doi fraţi. 

Şi nu trebuia să uite să şteargă pata de scuipat 
portocaliu de lângă pragul uşii. 


Vaskalia era pitită undeva şi aştepta. O văzu pe 
Katrin când începuse să sape şi se furişă spre uşa 
brutăriei. Cu degetul mare şi degetul arătător luă nişte 
păr de-al lui Luka din făraş. Ascunse bine buclele negre 
sub vulpile moarte şi străbătu în grabă satul, cu capul în 
jos şi cu umbra târându-se în spatele ei. Nu voia să fie 
văzută. Nişte săteni o ocărâră şi cei mai curajoşi dintre 
ei aruncară cu verze după ea. Îi ura pe aceşti oameni. 
Era satul ei. Se născuse în casa cu cinci pereţi, şi nu va 


pleca în veci şi nici nu va renunţa să îl revendice pe 
băiatul orb. 

Pe drumul care ducea spre mare, Vaskalia văzu un 
fum gros ridicându-se deasupra casei ei. Străbătu 
grădina cu paşi apăsaţi, deschise uşa şi ţipă: 

— Nu mai pune atâtea lemne pe foc, papă-lapte! Un 
foc mic e de ajuns ca să îi împiedicăm să coboare pe 
horn. 

Simlin fugi în colţul camerei, trântind o farfurie. Îşi 
ridică mâinile, acoperindu-şi faţa. Oare va observa ea 
tigaia pe care o folosise ca să gătească ouăle pestriţe 
luate de pe acoperişul orfelinatului? O curăţase bine cu 
o piatră ponce. 

Vaskalia era însă preocupată de alte lucruri. Păpuşile 
ei priveau ţintă în jos la mâna ei cu mănuşă fără degete 
care ridicase globul de sticlă privindu-l cu ochii ei saşii. 

— Nu văd nimic! Nimic! se văicări ea. Unde a 
dispărut? Se întoarse mânioasă spre Simlin. De ce m- 
am ales cu tine în loc? Eşti o mare dezamăgire. 

Semnul din naştere al lui Simlin se făcu portocaliu 
aprins. Mama lui spunea că acest semn era o creatură 
numită scorpion care are o coadă cu care înţeapă. 
Spunea că stă pe pietre fierbinţi sau pe chipurile 
copiilor foarte urâţi. Semnul se înroşea când lui Simlin îi 
era teamă de mama sa ori când era furios pe ea. „Nu îţi 
spun nimic. Am fost afară şi l-am văzut pe băiatul orb. 
Nu îţi voi spune că îl văd în globul de sticlă uneori. 
Acesta este secretul lui Simlin." 

Auzi zgomotul arcurilor când se trânti în patul ei şi 
fâşâitul aşternuturilor când se înveli. Simlin o văzu cum 
ascunde ceva sub pernă. De abia aşteptă ca ea să 
adoarmă, dar era greu să-şi dea seama când doarme 
pentru că în micuța casă cu cinci pereţi se auzeau tot 
timpul zgomote. 


Focul din mijlocul podelei şuiera ca un dragon în timp 
ce mistuia buştenii verzi şi umezi. Se auzea forfotă de 
sus de la grinzi unde vulturul Sfarmă-Oase stătea de 
obicei. Îşi întinse aripile mari şi bătu din ele ca şi cum ar 
fî scuturat o haină. 

Simlin auzi scârţâitul arcurilor de la pat. Mama lui se 
răsucea pe salteaua ei groasă. O auzi cum îşi rodea în 
somn brăţările de cupru din jurul încheieturii şi scuipa, 
iar apoi izbucneau explozii de flăcări verzi în foc. 
Vaskalia sforăia şi fornăia. 

Simlin se gândi la copiii de la orfelinat, la băuturile 
aburinde, la cornurile cu mere şi la râsetele lor. Se 
ghemui lângă foc cu braţele în jurul genunchilor şi 
începu să îşi sugă degetul mare. Adormi mulţumit. 

La un moment dat, în noapte, fu trezit de un scârţăit. 
Ceva mare era târât pe podea zguduind-o. Simţi vibrații 
în tot corpul. Vaskalia dădea ordine bombănind: 

— Pune-l aici! Dedesubt... 

Simlin îşi ascunse faţa între genunchi. Puţin mai 
târziu, auzi tropăit de copite îndepărtându-se de casa 
cu cinci laturi. Simlin adormi din nou tresărind din când 
în când. 


8 
DISPĂRUT ÎN NEANT 


Luka se furişă din mansardă până la uşa brutăriei şi 
se aşeză pe scara de la intrare. O auzise pe acea 
femeie vorbind despre mama sa. Vocea ei suna ca un 
ferăstrău care taie o bucată de lemn. Se răsucea ca un 
cuţit în rană. Băiatul suferea. Mama lui fusese dusă 
departe. Ea nu voise să plece, deci şi ea suferă. 

Luka nu putea îndura lucrul acesta. 

Trebuia să afle dacă acea femeie spunea adevărul. 


În dimineaţa următoare, devreme, Luka se strecură 
afară din pat. Jez dormea. Dimitri încă sforăia ca o 
armonică în dormitorul lui de sub mansardă. 

Era înainte de a se crăpa de ziuă, o vreme în care 
lumea nu era tulburată de către oameni. Nimic nu este 
bătut în cuie. Este o vreme în care lumile se 
întrepătrund. 


Era momentul potrivit pentru o transformare şi el ştia 
ce transformare va urma. 

Luka bâjbâi pe scări până jos. Îi chiorăia stomacul de 
foame, dar ştia că nu trebuie să mănânce micul dejun 
într-o asemenea zi. Trebuie să aibă judecata limpede şi 
să fie pregătit. 

Răsuci cheia uşii din spate cât putu de încet. Nimeni 
nu trebuia să fie părtaş la ceea ce se va întâmpla. 

Luka găsi scaunul şi îl duse în grădină. Işi aduse toba 
de pe masă. Se cocoţă pe scaun. Se apucă să bată toba 
cu vârfurile degetelor şi rândunelele începură să 
ciripească şi să scoată triluri. Luka se gândi să cânte şi 
el ca ele. 

Le auzi zburând. Oare cum e să zbori? 

Dimitri îi descrisese rândunelele pentru că erau 
păsările lui preferate. El îi spusese că aveau mereu feţe 
zâmbitoare. Luka îşi imagină cozile lor ca nişte 
steguleţe şi corpurile lor cu pene mătăsoase, albastre 
pe spate precum cerul noaptea, iar sub guşă trandafirii 
ca zorii zilei. 

Luka stătea în picioare cu braţele întinse, apoi le 
îndoi în spate ca pe nişte aripi. 

Oare cum se vede lumea prin ochii unei rândunici? 
Dimitri spunea că ochii lor sunt rotunzi şi vioi încercuiți 
cu galben, iar feţele lor roşii. Ochii lor erau mari pentru 
nişte făpturi aşa de mici, aşa că vederea lor era bună. 

Luka va privi prin acei ochi şi îşi va folosi puterile 
pentru a o căuta pe mama sa. 

Se aşeză din nou. işi luă toba şi începu să bată un 
ritm încet şi calm, dar stăruitor, asemenea ritmului 
pulsului lui. Cântă neîncetat până intră în transă. Ritmul 
ticăia odată cu bătăile inimii lui. O stare de bine îi 
invadase mintea şi corpul. 

Puse toba jos şi aşteptă. 


Simti un curent de aer. Păsările zburară pe lângă el. 
O rândunică îi dădea târcoale. O aripă îi atinse obrazul. 
El ştia că ea era liderul care conducea alte păsări 
deasupra oceanelor şi ținuturilor ciudate pentru a 
reveni aici în fiecare primăvară. O pasăre miraculoasă. 

Luka se concentră şi îşi lăsă gândurile să alunece ca 
atunci când se contopise cu Pisica Norilor. El uită să mai 
respire, uită de foame, de brutărie, de orfelinat, de 
mama lui şi chiar şi de Jez. 

Spiritul lui Luka părăsi corpul. Nu mai exista aer, 
lumină, nu se mai auzeau nici un sunet şi nici o 
respiraţie. Nu mai exista nimic şi el se lupta să iasă din 
neant. 

„Sunt pierdut. Sunt pe moarte?" 

Ca un costum gol, corpul lui Luka stătea pe scaun în 
curtea brutăriei, în timp ce spiritul lui dispăruse în 
neant. Devenise Spiritul Cerului. 

Luka era liber acum. Zbura cu rândunica. Pâlpâitul 
nevăzut al vieţii care era chiar Luka se contopise cu 
pasărea, zburând cu ea şi văzând prin ochii ei. Ei zburau 
foarte sus, unde aerul era rarefiat şi translucid în bătaia 
soarelui. Dedesubt, pământul licărea. 

Luka îşi aduse aminte de o păturică pe care o făcuse 
mama sa. Era făcută din petice colorate. Îi plăcea să o 
pipăie şi să simtă fiecare material: pânza tare de 
cânepă, catifeaua moale, lâna fină, bumbacul aspru şi 
mătasea uşoară. Mama sa le cususe una lângă alta cu 
aţă verde cu cusături arcuite ca nişte poduri. Lui Luka îi 
plăcea să urmărească cu degetele şanţurile lăsate de 
cusături. 

Odată Jez îşi pusese pătura pe umeri ca o mantie 
somptuoasă şi colorată. 

De la această înălţime pământul părea ca o mantie 
făcută din petice. Erau mai multe culori: verdele 


mohorât al unei păduri ai cărei copaci îşi scuturaseră 
zăpada, verdele proaspăt al livezilor şi ținuturilor 
păduroase, rozul florilor şi mugurilor din tufişuri şi 
purpuriul macilor de pe câmpurile cu iarbă lucioasă. 
Culorile erau proaspete şi vii. Soarele era mai aproape 
primăvara. Lumina lui clară mângâia pământul. 

„Undeva acolo se află mama." 

Zburară deasupra satului. Acea casă aplecată într-o 
parte ca şi cum s-ar fi răsturnat era brutăria. Luka văzu 
lucarna* de pe acoperişul înclinat. O pată roşcată umbla 
în sus şi în jos pe stradă, adulmecând şi căutându-l pe 
el. 

Se vedea şi orfelinatul. În acoperiş era o gaură mare. 

Zburară deasupra unei căsuțe cu cinci laturi în formă 
de pentagon. Din horn se strecura un fum negru 
înecăcios. „Oare cine locuieşte acolo?" 

Un stol de gâşte trecură în zbor pe lângă ei, formând 
un vârf de săgeată pe cer şi ţipând frenetic. Luka le 
observă gâturile puternice şi drepte, şi simţi mirosul 
corpurilor împodobite cu pene în timp ce rândunica 
zbura mai sus decât ele. Gâştele se îndepărtară şi odată 
cu ele şi hărmălaia lor. 

O ciocârlie urcă în zbor, apropiindu-se de ei. Urcă din 
ce în ce mai sus, cântând atât de tare încât gâtul îi 
vibra sfidător. Lăsase în urma ei o panglică argintie de 
cântec descătuşată în aer. Luka vru să prindă cântecul 
şi să îl păstreze aievea. _ 

Se gândi: „E semn bun. Înseamnă că o voi găsi pe 
mama teafără şi nevătămată'". 

Undeva jos, în depărtare se zăreau un bărbat şi un 
cal care arau. Brazdele întoarse erau maronii şi 


4 Lucarnă - fereastră mică, amenajată în acoperişul unei 
construcţii, în scopul luminării şi aerisirii podului sau a 
încăperilor aflate la nivelul podului (n.tr.) 


lucioase; uscate de razele soarelui, deveneau roz ca 
penele de pe guşa unui piţigoi. 

In cer, norii navigau ca nişte goelete5. Cerul se 
întindea de la o linie a orizontului la alta. Cum putea 
ceva să fie atât de imens? 

In spatele lor se înălţau munţii, fiinţe de demult cu 
părul alb şi cu picioarele verzi-albăstrui. În mintea lui 
Luka răsună vocea lui Dimitri: „Cu cât stai mai departe 
de munţi, cu atât îi vezi mai bine". 

De aici de sus lumea se vedea paşnică. Nu se auzeau 
focuri de armă, nu se vărsa sânge şi nu exista teamă. 
Aici, sus, Luka înţelese că avea puterile acestea pentru 
a-i ajuta şi pe alţii, nu numai pe sine. 

Luka şi rândunica dansau pe cer zburând şi 
ascunzându-se printre nori. Ei erau dansatorii cerului, 
singurii care ştiau paşii de dans. 


5 Goeletă - navă cu pânze având două pină la şase catarge 
(n.tr.) 

GÂNDURI NĂVALNICE CA MORILE DE APĂ 


Jez stătuse treaz aproape toată noaptea gândindu-se 
la mama sa. Era întotdeauna prezentă în gândurile lui. 
Acum se frământa ca moriştile de apă ale morarului. 
Revăzu în minte faţa îndurerată a mamei în remorca 
maşinii care se îndepărta pe drum, acum mulţi ani în 
urmă. 

Ochii ei nu-i dădeau pace. Erau şterşi şi deschişi, nici 
albaştri, nici verzi şi nici căprui. Tatăl lui Jez spunea că 
aveau culoarea frunzelor de măslin, dar Luka zicea că 
erau din argint. 

In acest război dispăruseră mulţi oameni din senin. 
Jez nu voia să se gândească unde fusese dusă mama lui 
sau ce se întâmplase cu ea. Era convins că nu o va mai 
vedea niciodată şi încerca să nu se mai gândească la 
asta, dar acum Vaskalia îi răscolise amintirile. 

Işi îngropă faţa în pernă şi plânse până adormi. 

Când se trezi, avea dureri de cap. O suliță de lumină 
străbătea prin lucarnă luminând patul lui Luka. Era gol. 
Se pare că Luka se trezise deja. 


jez cobori în grabă scările. Dimitri şi Katrin cea înaltă 
stăteau la masă cu ceştile şi ibricul de ceai în faţa lor. 

— De ce nu m-aţi trezit? ţipă Jez. 

— la-o mai uşor Jez, spuse Dimitri, zâmbind. Am 
considerat că ai nevoie să mai leneveşti puţin. 

Dimitri rânji când îi văzu părul ciufulit ca al unei 
sperietori şi se întinse să i-l mângâie. 

— Arăt caraghios? mormăi Jez. Katrin poţi să mă tunzi 
şi pe mine când ai timp? 

Katrin încuviinţă din cap şi îi turnă ceai într-o ceaşcă. 

— Şi trebuie să mă şi bărbieresc, zise el, pipăindu-şi 
bărbia ţepoasă. Ai cumva un brici vechi, Dimitri? 

— Da. ŢI-l voi da ţie. 

Dimitri căscă, întinzându-şi braţele mici şi puternice 
deasupra capului. Jez se gândi: „E bine de el. Pieptul lui 
e ca un butoi şi braţele lui sunt musculoase". 

— Luka e afară? întrebă Jez. 

Dimitri ridică din umeri. 

— Nu e sus? 

Jez o zbughi în grădină. Îl găsi pe frăţiorul lui stând pe 
scăunel cu ochii închişi. Îi şopti: 

— Luka! Luka! şi apoi îl bătu pe umăr. Luka nu se 
mişcă. Jez fu cuprins de panică. 

— Dimitri! Katrin! strigă el. Nu pot să-l trezesc. 
Dimitri veni în grabă afară. Îl privi atent pe Luka şi, spe- 
rând să îl mai calmeze pe Jez, zise: 

— Lasă-l să se odihnească. 

Îl duseră pe Luka în patul lui. Katrin îşi puse mâna pe 
fruntea lui şi văzu că este rece, apoi îl apucă de 
încheietura mâinii. Încă avea puls, dar foarte slab. 

— Ce este de făcut? şopti Jez, trecându-şi mâna prin 
păr. 

— ÎI vom lăsa să-şi revină, spuse Dimitri. Ceea ce i s-a 
întâmplat când a fost plecat de acasă l-a făcut 


vulnerabil. Tot ce putem fa ce este să îl lăsăm să se 
odihnească. Haideţi să ne vedem de treburile noastre şi 
să îl lăsăm în pace. 

Katrin cea înaltă îl fixă cu privirea. 

Dimitri îşi târâi picioarele pe podea. 

— Nu te uita aşa la mine, Katrin! Desigur că îl vom 
păzi. Este vulnerabil şi ştiu pe cineva care ar profita de 
asta, aşa că Jez, ori tu, ori eu trebuie să fim în brutărie 
tot timpul. 

În ciuda îngrijorării care îl cuprinse, Jez zâmbi. 

— Sunt sigur că Katrin cea înaltă este capabilă să o 
înfrunte pe Vaskalia, zise el. 


10 
VIZIUNI 


Simlin se ghemui la fereastra casei cu cinci pereţi. 
Trase perdeaua cu nasul şi o văzu pe mama sa 
mergând cu paşi greoi prin grădină. Ea îşi puse mâna cu 
mănuşă streaşină la ochi şi privi la cer. La ce se uita? Se 
vedea ceva mic acolo. Era ceva zburător. Părea o 
pasăre ce pleacă iarna în ţările calde. 

Vaskalia dispăru. Imediat Simlin fugi spre raftul cu 
păpuşi. Băiatul orb apăruse din nou în globul magic. 
Stătea pe un scaun. Nu se mişca. Altceva se mişca. Era 
curbat ca un arc. Zbura pe cer ca o semilună. 

Simlin se uita cu gura căscată. „Minunat! Minunat! 
Ooo!" Simlin îşi dădu seama că semiluna era de fapt o 
pasăre. Coada ei era ca o furcă cu două vârfuri. 

Băiatul orb plecase cu ea, dar corpul lui stătea pe 
scaun. 

Auzi un foşnet. Sfarmă-Oase era cocoţat pe grindă. 
Capul lui dezgolit era înclinat într-o parte. Se uita la 
Simlin şi la globul magic. 


Simlin îi scoase limba, apoi se uită în glob. Pasăre 
zburătoare, băiat zburător. Ce norocos! E sus pe cer în 
locuri necunoscute şi vede lucruri noi. 

Scuipatul ajunse înaintea ei, sfârâind în flăcări şi pro- 
vocând o mică explozie verde. Simlin se sperie grozav şi 
sări ca ars. 

Dă-mi-l! ţipă ea. E al meu. Nu ai nici un drept să te 
uiţi ăn el. 

Simlin puse capul în piept pentru a-i arăta că îi pare 
foarte rău. Poate dacă face imediat ce îi spune, nu îl va 
pedepsi. li dădu Mamei globul magic şi aşteptă, sperând 
că arăta ca un mieluşel şi că o va impresiona. 

— Ce ai văzut? pufni ea. Spune-mi, găgăuţă! 

ÎI lovi tare în tâmplă. 

ÎI duru. Unde îl pocnise îi amorţise urechea. Dacă i-ar 
fi spus, ea ar fî ştiut că el poate să vadă ce se întâmplă 
cu băiatul orb şi l-ar întreba neîncetat, aşa că tăcu. 

— ţi spun eu cum stă treaba, zevzecule! ţipă ea. 
Fratele cel mare s-a dus în oraş să-şi caute mama aşa 
că mezinul e lipsit de apărare. 

Simlin ridică din umeri gândindu-se: „Confundă 
fraţii”. 

— Băiatul cel mare ţine la frăţiorul lui şi îl protejează 
aşa cum te protejez şi eu pe tine. 

Simlin se încruntă. Nu-i plăcea ce auzea. Simlin 
credea că într-o zi mama lui va ţine la el sau chiar că îl 
va iubi numai că acest lucru nu se întâmplase. 

Cu coada ochiului văzu o clădire conturându-se în 
globul magic. Era de un roşu-închis ca o rană cicatrizată 
pe care el o jupuia când nu avea ce să mănânce. 
Pasărea zbura pe lângă ea ţinând băiatul orb şi invizibil 
înăuntrul ei. 

„ŞI Mama nu poate să-i vadă." 


Simlin se gândi că nu este cu nimic mai prejos decât 
un prostănac orb. Putea să facă ceva deosebit. Putea să 
vadă băiatul în glob. Simlin scoase un sunet ca un 
grohăit de porc. Nu mai făcuse acest zgomot niciodată 
şi îi plăcu. 

— Cum îndrăzneşti să râzi de mine? urlă Vaskalia, 
trăgându-l de ureche. 

Îl duru aşa de tare că scânci. 

— Pasăre. Pasăre mică. Pasăre cu spatele albastru şi 
coada ca o furculiţă. 

Vaskalia încetă să-l mai tragă de ureche şi începu să 
îşi roadă brăţările de aramă de la mână. Ochii începură 
să i se învârtă în timp ce plănuia ceva numai de ea 
ştiut. Scuipă în foc şi privi îndelung la flăcările verzui- 
deschis, apoi privi în sus la pasărea ghemuită pe grindă 
Şi şopti: 

— Sfarmă-Oase! Trezeşte-te, dragul meu! Zboară în 
noapte! Ai ceva de făcut. 

Sfarmă-Oase sări pe podea şi se mişcă greoi spre 
uşă. Până să plece, se uită urât la Simlin peste umăr. 

Simlin se gândi: „Ţine la Sfarmă-Oase mai mult decât 
la mine. M-am săturat! M-am săturat!" 

Vaskalia îşi făcea de lucru pe lângă oala ei aflată pe 
foc. Turnă nişte lichid maroniu într-un castron. 

— la nişte supă bună şi caldă, dragul meu prostănac, 
spuse ea. Eşti un papă-lapte deştept pentru că ai văzut 
pasărea cea mică. 

„Papă-lapte deştept? Dragul meu prostănac?" 

Cuvintele acestea îi răsunară lui Simlin în cap. El luă 
castronul, îl ridică şi începu să bea supa caldă. Se 
întrebă dacă nu cumva îl hrănea doar pentru că voia să 
afle tot ceea ce văzuse în globul magic. Şi ce dacă ar fi 
fost aşa? 

CASTELUL ROŞU-SÂNGERIU 


În aer pluteau nori de praf. Luka stătu un moment pe 
gânduri, înainte de a-şi da seama că ceea ce vedea sub 
el era oraşul. Parcă era cu susul în jos. Ce straniu i se 
părea! Se vedeau clădiri distruse, de culoarea făinii 
ude, fără acoperişuri, scări interioare prăbuşite şi 
podele deformate. Balcoanele se agăţau de pereţi, în 
mijlocul unui loc pustiu se întindea un crater mare. 
Părea că un meteorit se prăbuşise pe pământ cu viteza 
fulgerului. 

— Cred că a fost o bombă foarte mare, îi spuse Luka 
rândunicii. 

„Am văzut-o în oraş." Vocea Vaskaliei îi răsuna în 
minte lui Luka. In pustietatea asta gri ar putea să fie 
mama lui, în acest loc necunoscut, printre străini. 


Oraşul se schimba pe măsură ce zburau mai aproape 
de centrul lui. Casele încă în picioare erau vechi, cu 
grinzi ce traversau frontoanele€ şi acoperişurile. 

„La etajul unei case înalte de lemn..." Oare ea chiar 
era acolo? 

Un tanc cu şenile mari trecu pe o alee, măturând 
totul în cale. Casele se cutremurau. Luka văzu oameni 
care mergeau grăbit cu capetele plecate. Un camion 
plin cu soldaţi înainta cu greu pe un drum plin de gropi. 
Soldaţii îşi ţineau puştile sus, de parcă erau nişte sulițe. 

Prin centrul oraşului curgea râul mare. Se despărţea 
în două, formând o insulă, iar apoi se unea din nou. Pe 
această insulă se înălța un castel construit din piatră de 
culoarea sângelui. 

Rândunica se lăsă în jos şi zbură deasupra râului. 

— Nu avem timp! strigă Luka, dar rândunica nu-l 
ascultă şi cobori foarte aproape de râu, cu ciocul 
deschis, atingând uşor apa şi sorbind-o. 

Luka îşi dădu seama cât de însetată era pasărea. Se 
întoarse şi zbură de-a lungul râului prinzând insectele 
de deasupra apei cu ciocul, ca şi cum ar fi avut o plasă 
de pescuit. Luka era conştient într-o oarecare măsură 
de aripile aspre şi de picioarele sale subţiri şi îndoite. 

Acum că avea stomacul plin, rândunica zbură drept 
înainte de-a lungul râului, către castelul roşu-sângeriu. 

— N-o vom găsi acolo, spuse Luka, dar pasărea îl 
ignoră şi plană deasupra unui pod mobil unde erau 
aliniaţi ostaşi. 

Ei purtau uniforme de campanie în nuanţe maronii şi 
cenuşii. Rândunica zbură în sus şi dădu ocol castelului 


€ Fronton - element de arhitectură, alcătuit dintr-o cornişă 
curbă sau frântă, care se găseşte deasupra intrării unui 
edificiu, deasupra unei uşi etc. (n.tr.) 


pe sub creneluri”. Prin ele atârnau mici bocceluţe care 
semănau cu umbrele închise, chipuri îmbătrânite şi 
ridate ca spiriduşii. Lilieci. 

Rândunica zbură pe sub podul mobil şi intră printr-o 
boltă într-un tunel plin de apă maronie şi urât 
mirositoare. Duhnea. Luka văzu mocirlă verde pe ziduri 
pe unde apa rece se scursese de sute de ani. Auzi cum 
un şobolan gras căzu în apă. Ba mai rău, auzi oameni 
plângând. 

— Nu-mi place aici, insistă el, dar rândunica nu-l 
ascultă şi zbură mai departe. 

Cu puţin deasupra apei, se aflau ferestre care aveau 
gratii ruginite. Printre gratii apăru o mână şi, când 
rândunica trecu prin dreptul ei, aceasta încercă să o 
înşface de coada bifurcată. Rapidă ca o săgeată, 
pasărea zbură din calea ei în direcţia opusă. Inconjură 
turnurile castelului zburând aproape de zid. Lui Luka nu 
îi plăcea zidul acesta. Piatra sângerie şi groasă 
absorbea totul înăuntrul ei. De partea cealaltă a zidului 
nu se auzea nimic. 

Băiatul şi rândunica zburară mai jos, într-o curte 
interioară a castelului, spre o fereastră săpată adânc în 
zid. Fereastra avea un pervaz mare, iar sticla groasă 
era galbenă din pricina vechimii şi a fumului de ţigară, 
şi era înţesată de pânze de păianjen. 

Rândunica începu să mănânce micii prizonieri captivi 
în pânzele de păianjen: afide* şi musculiţe. 


7 Crenel - flecare dintre deschizăturile înguste, făcute din loc 
în loc, în partea superioară a parapetului unui turn de 
apărare, a unui castel sau a unei cetăţi medievale, prin care 
se aruncau proiectilele asupra inamicului, (n.tr.) 

 Afid, afide - subordin de insecte cu două perechi de aripi 
asemănătoare, membranoase (n.tr.) 


De partea cealaltă a geamului îngălbenit, se aflau 
nişte bărbaţi care stăteau în chip straniu în jurul unei 
mese lungi şi lustruite ce reflecta lumina slabă a zilei ca 
şi cum ar fi fost un lac. Deasupra ei, un fum albastru de 
la trabucurile, ţigările şi pipele lor plutea în aer. 

Erau îmbrăcaţi divers în ţinute de ceremonie, 
costume şi uniforme de campanie, fiind comandanti de 
război. 

Pe peretele cel mai îndepărtat, Luka văzu o strălucire 
metalică de la un mănunchi de chei. 

In capul mesei stătea un bărbat îmbrăcat într-o 
uniformă de culoare deschisă. Pe pieptul lui străluceau 
nasturi de aur. Epoleţii de la umăr străluceau la rândul 
lor. Capul lui era enorm, chel şi deformat. Îşi ridică 
picioarele şi le puse pc masă. Cizmele lui erau la fel de 
maronii şi lucioase ca şi castanele ce creşteau în 
castanul lui Jez. Luka se gândi: „Nu este de prin părţile 
locului”. 

Conducătorul chel îşi aruncă o privire rapidă către 
fereastră şi înapoi cu vigilenţa unei vulpi. Militarii se 
foiau pe scaunele lor. Acum liderul se uita în toate 
părţile. Luka ştia că el încerca să ghicească ce gândeau 
ceilalţi. 

Rândunica luă o ultimă insectă din pânza lipicioasă, 
apoi zbură departe de castel până ce ajunse într-o 
piaţă. 

Două femei stăteau în spatele unei tarabe. Chipurile 
lor erau imobile ca şi cum pielea le era întinsă 
asemenea celei de pe toba lui Luka. Pe taraba lor se 
aflau câţiva cartofi şi nişte verze tăiate în două. Miezul 
lor era colorat în nuanţe de la galben-deschis până la 
verde-închis ca şi culorile unei hărţi. Dintr-odată 
apărură trei băieţi cam de vârsta lui Jez care trecură în 
fugă pe lângă tarabă şi înşfăcară legumele îndesându-le 


sub haine. Femeile strigară la nişte soldaţi care stăteau 
rezemaţi de un jeep. Soldaţii dădură din umeri. Unul 
dintre ei râse şi îşi întinse braţele larg, ca şi cum ar fi 
spus: „Şi ce-i cu asta?" 

Luka şi rândunica zburară şuierând din piaţă, către o 
străduţă îngustă, foarte aproape de ferestrele înalte. 
„Pe un drum şerpuit, la ultimul etaj al unei case înalte 
de lemn." 

Luka se gândi: „Aici trebuie să fie mama". 

CHIPUL DIN OGLINDĂ 


Strada distrusă era atât de inegală, de parcă ar fi fost 
ridicată de cineva şi scuturată. Una dintre uşile de la 
intrare era întredeschisă. Următoarea uşă lipsea cu 
desăvârşire. Ferestrele erau micuţe, iar camerele de 
dincolo de ele, joase şi întunecate. 

Prin prima fereastră, Luka văzu o cameră plină de 
cutii lungi de lemn. Una dintre ele era desfăcută şi Luka 
observă că era plină cu arme. 

În camera de sus a următoarei case se găseau două 
paturi mici acoperite de cuverturi împletite şi viu 
colorate. Pe ambele paturi erau aşezaţi ursuleţi. Cu 


toate acestea, Luka avea sentimentul că în această 
cameră ordonată nu mai dormeau copii. 

Cea de-a treia mansardă era plină de vechituri. Se 
vedeau o valiză ponosită şi un scaun de nuiele rupt. Nu 
genul de cameră în care mama sa ar fi locuit. 

Următoarea fereastră era deschisă. O draperie din 
plasă se unduia uşor peste pervaz. 

Luka simţi miros de parfum. 

In fundul camerei, se zărea reflecţia unei oglinzi 
ovale. In faţa ei stătea o femeie care îşi ridica părul 
peste braţ, trecându-şi peria uşor prin el. Peria aluneca 
peste păr ca şi cum femeia ar fi făcut vrăji. „Chipul ei se 
vede în oglindă", dar era mult prea departe şi Luka nu 
putu să îi vadă imaginea reflectată. 

— Mama mea avea părul lung, îi spuse Luka 
rândunicii. Avea pomeţii bine conturaţi, iar tenul ei era 
închis ca al lui Jez, buzele arcuite de parcă ar fi zâmbit 
tot timpul, ochi argintii şi o cicatrice pe mână. 

Femeia simţi că era privită. Se uită în oglindă, apoi 
puse peria jos, se întoarse şi merse până la fereastră. 

— Mamă!?! şopti Luka. 

Femeia păşi spre lumină. Ochii ei erau umbriţi de 
tristeţe. Sub ei avea cearcăne fumurii de oboseală, iar 
de la gură porneau în jos riduri ca şi cum nu ar fi zâmbit 
niciodată ca să le facă să se estompeze. 

Ea deschise fereastra şi mai mult şi se întinse pentru 
a atinge cu vârful degetului spatele lucios şi albastru al 
rândunicii. 

Nu avea nici o cicatrice pe mână. Luka fu copleşit de 
un sentiment de dezamăgire. Senzaţia era atât de 
apăsătoare încât avu impresia că se vor prăbuşi 
amândoi. Femeia oftă. Se retrase şi închise fereastra. 

Mai era doar o singură casă pe acea stradă. Era 
pustie. Se părea că toată lemnăria fusese pusă pe foc în 


timpul iernii. Scândurile podelei fuseseră smulse. 
Lipseau şi uşile. 

— Hei! Putem să zburăm încă o dată în jurul 
castelului? Nu am ajuns până în vârf. Acolo poate fi un 
indiciu... Te rog, o imploră Luka. 

Rândunica zbură până în vârful castelului. Acolo, pe 
un turn trona Moartea cu coasa în mână. In jurul ei 
stăteau ghemuite siluete înfiorătoare: un bărbat cu o 
armă în mână, o femeie plângând cu un copil pricăjit în 
braţe, un schelet şi nişte copii speriaţi de o siluetă ce 
mânuia un par. În spatele lor se afla un ceas mare. 

— Nu sunt oameni adevăraţi, zise Luka. Sunt făcuţi 
din lemn înnegrit la foc. Dar unde sunt celelalte 
figurine? Cele vesele? 

Limbile ceasului erau blocate la miezul nopţii şi figuri- 
nele înspăimântătoare rămăseseră afară pentru a 
bântui oraşul. Timpul se oprise în mijlocul războiului, 
durerii, foametei şi furiei. Luka era sigur că sunt şi alte 
figurine de pe timp de pace înăuntru, dar care nu pot fi 
văzute de oamenii din acest oraş. 

— Haide să mergem acasă, spuse Luka. 

Rândunica dădu un ocol castelului şi apoi porni la 
drum de-a lungul râului. Dintr-odată fură înghiţiţi de un 
nor negru vâjâitor. 

— Of, Jez, ce mi-ar fi plăcut să fiu acasă cu tine! 
spuse Luka cu regret în timp ce se loviră de un roi de 
diavoli cu cozi de ace zburând de colo-colo cu aripile lor 
în formă de seceră. Rândunica nu se sperie, ci se 
mâhni, fiind nevoită să îşi croiască drum printre 
mulţimea de lăstuni care se grăbeau să ajungă la 
cuiburile lor. Aceştia dispărură la fel de repede cum 
apărură. 

Alt stol agitat venea repede în urma lor. Deasupra 
râului mişuna un nor de puncte negre. Norul vibra în 


timp ce se deplasa spre ei. Punctele aveau aripi. 
Scoteau sunete aproape imperceptibile. 

— Vin liliecii care au pornit în rondul de seară, strigă 
Luka. Este mai târziu decât îmi imaginam, rândunico. 
Nu ar trebui să fim afară după căderea întunericului. 


13 
ŢESTOASA DIN RAI 


Katrin cea înaltă era încă la brutărie. Voia să îl 
vegheze pe Luka în seara aceasta. Jez stătea lângă 
patul lui Luka, de asemenea, frământându-se, 
imaginându-şi acea centură cu efigii din metal. 

Dimitri încercă să îşi ascundă îngrijorarea în preajma 
lor. Era convins că îl va găsi pe bătrânul doctor în hanul 
aflat pe drumul ce ducea către mare. L-ar putea ruga să 
îl vadă pe Luka. 

— Mă duc la han să beau un păhărel, zise el, 
coborând treptele. Nu stau mult. 


Katrin cea înaltă avu o idee. Cum Dimitri nu se putea 
opri doar la un păhărel, ea îl conduse pe Jez până jos ca 
să îl însoţească. 

Dimitri mergea cu paşi mari pe drumul către mare, 
cântând în bătaia razelor lunii, iar Jez mergea gârbovit 
lângă el. Prin iarba deasă de pe marginea drumului, 
ieşiseră din nou la suprafaţă trandafiri sălbatici de 
culoare roz ca nişte scoici şi flori mai bătrâne, de 
culoarea fildeşului, încâlcite precum gulerul de dantelă 
al unei rochii. „Lui Katrin cea înaltă i-ar veni bine un 
guler făcut dintr-o asemenea dantelă pe gâtul ei 
rumen", gândi Dimitri. 

Simţi miros de fum. Se apropiau de casa cu cinci 
pereţi şi hornul de tablă. Dimitri se opri din cântat. 

— Nu mi-e frică de tine, Vaskalia, spuse el nu prea 
tare. Perdelele se mişcară şi Dimitri îl apucă pe Jez de 
cot ca să grăbească pasul. 

O umbră trecu pe deasupra lor şi acoperi lumina 
aurie, apoi ceva vâjâi pe lângă faţa lui Dimitri şi se 
prăbuşi pe drum. 

— Cine azvârle cu bolovani? mormăi el, ridicându-şi 
pumnii în gardă. 

Nu văzu pe nimeni şi orice ar fi fost acea umbră 
dispăruse acum. Dimitri se aplecă şi se uită la bolovan. 
Avea patru picioare mişcătoare şi o faţă ca a unui 
dinozaur în miniatură, întoarse bolovanul şi îl aşeză în 
picioare. 

— Hei! Salutare, ţestoaso, chicoti el. 

— Ai văzut vulturul acela uriaş? strigă Jez, privind în 
sus. Biata ţestoasă! Vulturul acela te-a aruncat ca să ţi 
se spargă carapacea şi să te poată mânca, nu-i aşa? 

Broscuţa ţestoasă clipi din ochii ei mici. Dimitri oftă. 
O ridică şi spuse: 


— Cred că ţi s-ar potrivi numele de Alfonso şi apoi o 
vâri în buzunarul paltonului. Dimitri se întrebă dacă 
ţestoasele se înţeleg bine cu pisoii. 

În seara aceasta, hanul era plin şi zgomotos. Jez se 
simţi stingher deoarece nu cunoştea aproape pe 
nimeni. Dimitri nu mai văzuse atât de mulţi oameni la 
un loc de luni de zile. Îi cunoştea pe majoritatea dintre 
ei. Era morarul, cizmarul, bărbatul care avea livezi de 
meri şi cireşi, păstorul de măgari, Peter, şoferul de 
autobuz, un cioban şi un tâmplar din satul vecin. 

— Cât mă bucur să vă văd pe toţi, strigă el. Ei, iată-l 
şi pe omul pe care voiam să îl întâlnesc cel mai mult. 

— De ce vrei să mă vezi? spuse doctorul. Privi ironic 
la burta lui Dimitri şi adăugă: Mmmm... o problemă 
legată de greutate? Te-aş sfătui să stai departe de 
prăjituri şi brioşe o vreme. Katrin mai are grijă de tine? 

— Da şi sunt încântat, zise Dimitri. Îmi face multe 
prăjituri. Hai să-ţi fac cinste cu o băutură. 

Când hangiul puse băuturile pe tejghea, Dimitri 
spuse: 

— Vreau să îţi cer părerea despre Luka... ştii... băiatul 
care e aproape orb? Este fiul lui Gabriel şi al 
Evangelinei. E cel care a fugit de acasă. Acesta este Jez, 
fratele lui care l-a găsit şi l-a adus acasă. 

— Ce băiat curajos! spuse doctorul, luând mâna lui 
Jez şi strângând-o. Ce s-a întâmplat? 

— Se întâmplă ceva ciudat cu Luka, răspunse Jez. 

— Ce vrei să spui? Are febră? Are frisoane? 

— Nu. 

— Atunci nu pricep de ce vă îngrijoraţi, zise doctorul. 

— Astăzi... el era... cam absent. A căzut într-un somn 
profund. 

— Poate că e doar obosit, zise doctorul. Foamea, 
frământările şi iarna lungă şi crudă i-au slăbit puterile. 


Dădu pe gât băutura şi comandă alta. Jez scutură din 
cap - una fusese de ajuns pentru el. Ceea ce băuseră 
era prea dulce şi prea tare. Voia să meargă acasă. 
Încăperea începu să se încălzească şi mai mult, vocile 
deveniră mai gălăgioase, iar vocea lui Dimitri era cea 
mai puternică dintre toate. 

— Trăim aici, văzându-ne de treaba noastră, făcând 
pâine, de ani buni şi uite ce se întâmplă! strigă el. 

— Ce se întâmplă? 

— Ştii şi tu foarte bine, morar prost ce eşti! urlă 
Dimitri. Oamenii aflaţi de o parte a muntelui s-au certat 
cu oamenii de pe cealaltă parte. Se certaseră pentru o 
stâncă pe care stăteau caprele lor pentru că ambele 
părţi şi-o revendicau. Incepuseră să se lupte şi se 
aliaseră cu militarii. Unul dintre ei a ajuns şef. S-a 
instalat în castel şi şi-a luat o maşină mare şi lucioasă. 
Acest comandant militar priva de libertate pe toţi cei pe 
care nu-i plăcea. 

— Apoi alt tiran a venit la conducere, oftă doctorul. Și 
mai mult război, şi mai multe maşini. Recolta a fost 
compromisă şi oamenii au început să se învinuiască 
reciproc şi să se certe. 

— Militarii au răscolit satele. Au început să se lupte 
între ei, strigă Dimitri. Toată vrajba, resentimentele şi 
suspiciunile au fost reaprinse şi toată lumea se lupta cu 
toată lumea. Nimeni nu ştie cu adevărat de ce. 

jez îi asculta. Ceea ce spuneau părea o nebunie. 
„Vrajbă şi resentimente, şi suspiciuni..." Jez îşi aminti cu 
înfrigurare de Vaskalia. 


14 R 
GHEARA URIAŞA 


Simlin stătea într-un ungher pe întuneric sorbindu-şi 
supa. Oase de aripi de liliac i se înţepeniseră în gât şi fu 
nevoit să bage degetul şi să le scoată. Totuşi, supa era 
caldă şi suficientă cât să-şi astâmpere foamea. Se gândi 
cu jind la biscuiţii şi cornurile cu măr ale orfanilor şi la 
chicotele lor. Oare i-ar da şi lui o bucată de biscuit? 

Simlin aştepta. Focul se stinse. Sfarmă-Oase nu se 
întorsese. Mama sa plecase. Ea ar putea să-l certe dacă 
focul s-ar stinge de tot, deoarece astfel duşmanii şi 


spiritele rele ar putea cobori pe horn fără să fie arşi şi 
omorâţi. De aceea, băiatul încropi un foc mic. 

Nu ştiai la ce să te aştepţi de la mama sa. Niciodată 
nu ştiai ce urmează să facă. Simlin ştia acum că mama 
sa nu-l va iubi niciodată. 

Se târî de-a buşilea către patul de elefant al mamei 
lui. Avea mirosul ei. Mirosul ei era sărat ca acela al 
vântului care bătea tot drumul până acolo sus, dinspre 
mare şi care era ca de varză stricată. În seara asta se 
mai adăugă un miros. Era miros de flori uscate. El văzu 
cutia de pudră albă, rujul unsuros de culoare roşie şi un 
lichid galben lipicios într-o sticlă. 

Îşi strecură cu băgare de seamă mâna pe deasupra 
patului şi nimeri sub perna pietroasă. „Acolo"... 

Îşi trase mâna înapoi şi privi smocul de păr negru, 
cârlionţat, curat şi moale. 

„Trebuie să fie părul băiatului orb. Mama va face o 
păpuşă băiat, cu bucle de păr adevărat şi va înfinge în 
aceasta ace în puncte dureroase." 

Când îşi trase mâna înapoi, Simlin simţi o durere 
ascuţită pe propria piele. Au! Se holbă în jos la o 
tăietură în mâneca sa şi privi cum sângele roşu aprins 
izvora şi răsărea prin urzeală ca şi cum ar fi fost un 
model ţesut. Îşi duse mâna la gură şi începu să sugă 
locul sângerând. Făcuse oare mama sa o păpuşă 
Simlin? „Te rog, nu..." 

Se sprijini de pat şi clipi nedumerit. 

O gheară străpungea salteaua de pe pat. Simlin nu 
mai văzuse niciodată o gheară atât de mare. A cui era? 
Ce avea de gând Mama să facă cu ea? Gheara nu 
fusese acolo dintotdeauna. 

Cu gura încă pe rana sângerândă de pe braţul său, 
Simlin se retrase cu genunchii îndoiţi, până când 
spatele său atinse peretele şi nu mai putu înainta. 


Continuă să se holbeze la acea gheară. Cu o mişcare 
bruscă, aceasta se retrase. 

Simlin stătu lipit de perete toată seara. Nu îndrăzni să 
aţipească. Orice era sub acea saltea ar fi putut să iasă 
afară şi să vină după el. 


15 
PURTĂTORUL DE CUVÂNT 


jez era plictisit. Oamenii încă vorbeau la nesfârşit 
despre ceea ce pornise războiul. Ce confuz era totul! 

— Eu nu am ştiut niciodată de ce se războiesc ei, se 
plânse un fermier, dar cineva a aruncat podul în aer, iar 
eu nu am mai putut să-mi duc animalele la târg. 

— Oricare dintre ei putea fî un duşman, spuse Dimitri. 
Se suspectau între ei fie pentru felul în care se rugau, 
fie pentru că unii mâncau carne de pasăre, iar alţii 
carne de porc, dacă se spălau pe cap vinerea sau 


duminica, ori dacă forma ochilor lor era diferită de cea a 
familiilor din satul din valea următoare. 

— Apoi, toţi străinii au venit cu avioanele, răcni 
proprietarul livezii, speriind toţi bătrânii şi făcând un 
curent care a măturat toate fructele din pomi. La naiba 
cu ocupanţii! Încă mai sunt lupte şi se aud Împuşcături. 

— Şi jafuri. 

— Şi bombe. 

— Şi nu este nici curent electric, nici poştă, nici şcoli 
ori alimente, sau medicamente pentru spitale. 

— Într-o zi nu a fost nici chiar pâine. Urmă o clipă de 
linişte. 

— Aia nu a fost din cauza războiului, recunoscu 
Dimitri. Am avut o problemă cu drojdia şi de aceea îmi 
cer scuze din toată inima. Dar chiar şi atunci a fost din 
cauza certurilor din drum. Vechi vrajbe, gelozii şi vorbe. 
Pământului nu-i pasă de noi. A mai fost şi acea iarnă 
teribilă. 

— Ne-am făcut-o cu mâinile noastre, murmură 
morarul. Pământul ne-a pedepsit. 

— Ascultaţi-mă! zbieră Dimitri, urcându-se pe masă. 
lată-ne blocaţi în acest sat distrus care era odinioară 
atât de înfloritor şi ospitalier. Copiii satului sunt orfani, 
într-o şcoală care stă să se dărâme pe ei şi pe care 
ocupanţii nu au reparat-o de/oc. Ba mai mult, ei au 
bombardat chiar şi străvechiul nuc. 

— Nu, nucul a pierit din cauza îngheţului, explică 
proprietarul livezii. 

Cârciumarul înaintă unduindu-se printre mese cu tăvi 
de băutură pe fiecare braţ. Dimitri luă o băutură în 
fiecare mână, iar Jaz gândi în sinea sa: „O, te rog nu 
mai bea, Dimitri, Katrin s-ar putea supăra pe tine..." 

Şi-ar fi dorit ca Dimitri să meargă acasă, dar brutarul 
îşi turnă lichidul din ambele pahare pe gât apoi le 


aruncă în foc. Tropăi şi bătu din picior încât masa se 
legănă. 

— Ne vom reclădi vieţile, urlă Dimitri. 

— Da, da, veni strigătul celorlalţi, ceea ce făcu ca 
vechiul han să se zgâlţâie din toate încheieturile. 

— Vom cere să ne dea cele trei B-uri. 

— Care sunt alea trei B-uri, brutarule? urlă Peter, 
şoferul de autobuz, râgâind ca o broască uriaşă. 

— Bani, bărbaţi şi bunuri! zbieră Dimitri. 

— Bani, bărbaţi şi bunuri! urlară cu toţii. 

Goliră paharele dintr-o sorbire, apoi aruncară 
paharele în foc. 

— Vă rog, nu faceţi asta, nu-mi pot permite, îi rugă 
hangiul. 

— Să bem pentru oraş, băieţi, zbieră brutarul cu faţa 
roşie, ridicându-şi pumnii în faţă, dansând şi unduindu- 
se ca un boxer. 

Urmă o lungă pauză, apoi bătrânul doctor spuse: 

— Eu nu sunt şşşigur că ei ne vor aşşşculta pe noi. Ne 
vor lua drept nişte fazani-ţărani gălăgioşi din munţi. 

Se aşternu liniştea. Doar focul se mai auzea trosnind 
şi şoferul de autobuz râgâind. 

— Noi ar trebui să avem un... ăăă... turnător de 
cuvânt adică... ăăă, un purtător de cuvânt, un lider care 
să vorbească în numele nostru, spuse doctorul. Bău 
îndelung, plescăindu-şi buzele, pe când ceilalţi aşteptau 
înclinându-se respectuos. Eşte timpul să avem un 
purtător de cuvânt. Inainte, toate satele aveau unul. 

— Deja avem omul potrivit pentru asta, râgâi Peter. 

— Nu, nu avem, strigă Dimitri, bălăngănindu-se pe 
masă. 

— Ba da, avem, spuse Peter. Te avem pe tine. Tu eşti 
purtătorul nostru de cuvânt. Cine e de acord ca Dimitri 
să fie cel care ţine discursuri? 


— Uraaaa! strigară ei, ridicând mâinile în aer. Îl vrem 
pe Dimitri! 

Se îmbulziră spre Dimitri, îl apucară de picioare, îl 
dădură jos de pe masă şi îl purtară pe braţe în jurul 
hanului. 

_ Lui Jez îi era atât de cald încât simţea că va exploda. 
Işi dorea ca toată lumea să se oprească din ţipat şi din 
ciocnit pahare. 

— Dimitri, hai să mergem, stărui Jez. Katrin cred că 
vrea să se ducă acasă şi eu va trebui să o înlocuiesc şi 
să am grijă de Luka. 

— Lasă-l în pace, băiete, strigă cineva. Katrin va 
înţelege. Ar trebui să îşi vadă lungul nasului. 

Dar jez nu putea să mai suporte nici o secundă în 
plus hanul cu aerul încins şi plin de fum, aşa că strigă: 

— Ne vedem mai târziu, purtătorule de cuvânt! Apoi 
se grăbi să plece. 

Oamenii îl cărară pe Dimitri în jurul hanului 
împleticindu-se, dar triumfători. Dimitri începu să se 
întrebe dacă nu cumva visează. 

— În ce m-am băgat? Sunt un brutar, nu un afurisit 
de politician. Puneţi-mă jos, băieţi! Trebuie să mă 
trezesc devreme. 

El căzu pe podea şi începu să bâjbâie căutându-şi 
paltonul. Se încruntă când simţi o greutate în buzunar. 
Băgă mâna, scoase acel lucru şi se uită de aproape cu 
atenţie. 

Un chip micuţ şi ciudat îl privea. 

— Este timpul să mergem acasă Alfonso, mormăi 
Dimitri către broscuţa ţestoasă şi se pierdu în noapte cu 
mersul său stângaci. 

Dar ce se auzea? O voce îl striga încet pe nume: 

— Dimitri! Dimitri!... Vino încoace. Am ceva pentru 
tine. E ceva ce vrei. 


16 
CAPUL DE FANTOMĂ 


La căderea amurgului, băiatul şi rândunica încă 
zburau departe de oraş. 

— Arată altfel faţă de pământul deasupra căruia am 
zburat de dimineaţă, spuse Luka. Întunericul nopţii îl 
întrista. El ştia că, odată ajuns acasă în corpul lui, din 
nou nu va mai vedea şi încă nu îşi găsise mama. Am 
vrut s-o găsesc de dragul lui Jez, rândunico, şi mai ales 
pentru binele meu. 


Rândunica era dornică să ajungă la cuibul ei. Îşi 
adună ultimele forţe să-şi îndeplinească această 
dorinţă. Era obosită, dar nerăbdătoare. Plutea ceva rău 
în aer. Nu mai adia nici vântul, iar întunericul părea că 
îşi ţine respiraţia, aşteptând să se întâmple ceva. 

— Eşti sigură că suntem pe drumul cel bun? zise 
Luka, gândindu-se iar cât de diferită era lumea de sub 
ei. 

Luna nu se vedea. Pământul dispăruse. Luka nu văzu 
nici un contur şi nu percepu nici o mişcare. Se puteau 
afla oriunde. Rândunica cobori mai jos şi pământul 
începu să se întrezărească. Luka îşi aruncă ochii asupra 
unor nori mici şi luminoşi în întunericul nopţii şi îşi dădu 
seama că erau bobocii albi ai gardurilor vii. 

Rândunica se înălţă din nou pentru a nu se lovi de 
copaci. Luka auzi bătăi de aripi care fâlfâiau zgomotos 
şi ritmic în aerul dens. Păreau să se apropie cu 
hotărâre. 

— Nu te îngrijora, micuță pasăre, o linişti Luka pe 
rândunică. Probabil că este o bufniţă care oricum nu 
poate să ajungă până aici. 

Cerul era înţesat de nori. O parte din ei răspândeau o 
lumină galbenă-verzuie. Această lumină misterioasă se 
strecura din cc în ce mai mult spre marginile norului 
cenuşiu ca o aureolă. Încet-încet, prinse contur luna. 
Luka o văzu strălucind pe penele de pe capul rândunicii 
şi luminând ceva ce se apropia de ei. 

— E un cap de fantomă! Un cap fără corp! strigă el. 
Lumina lunii pieri, dar chipul străveziu continuă să 
zboare către ei. Luka observă că era unit cu un corp cu 
aripi înguste şi ascuţite. Creatura îşi îndreptă privirea 
către ei. Luka văzu că avea ochii fioroşi, încercuiți cu 
alb, iar privirea îi era de gheaţă. Observă un cioc 


încovoiat şi simţi un curent de aer cald mişcat de 
bătăile neobosite ale aripilor. Era un uliu. 

Luka simţi că rândunica era înspăimântată, dar el 
avea o rezervă mare de forţă pe care putea să i-o 
transmită micii păsări. Puterea spiritului băiatului şi 
neînfricarea lui o îndemnară pe rândunică să meargă 
mai departe. El îşi transpuse mintea şi toate gândurile 
în corpul mic al păsării. „Zboară! Zboară spre casă! 
Salvează-te!" 

Dar rândunica era atât de obosită! 

Pasărea cu cap de fantomă deschise ciocul şi scoase 
un sunet înfiorător. _ 

Luka recunoscu acel sunet. Işi aminti cu groază, foar- 
te limpede însă, de ceea ce îl atacase pe munte înainte 
de a cădea în Prăpăstiile Lumbului. 

— Zboară mai repede! Zboară mai sus! Putem să 
facem asta! Putem! insistă Luka, dar speranţa lui se 
stingea. 

Se temea că rândunica epuizată ar putea să moară 
din cauza efortului. Numai cu câteva zile în urmă 
ajunsese din călătoria sa de mii de kilometri peste 
mare. 

Sub ei fâlfâia din aripi acea pasăre cu cap de 
fantomă. Nu voia să renunţe până când nu îi sfâşia în 
bucăţi. 

Luka se gândea la un mod de scăpare, dar durerea 
era mistuitoare, iar lupta fără speranţă. Dădeau greş. 
Pierdeau din înălţime, din viteză şi îşi pierdeau şi 
puterile. 

Rândunica bătu din aripi şi se înălţă în zbor. Luka 
simţi cum îi îngheaţă inima de frică. Tot ce putea să 
facă era să zboare cât mai sus ca uliul care îi pândea să 
îi piardă din vedere. 


Departe, jos, Luka zări lumini difuze şi mici ca nişte 
licurici. Ele dispărură aproape toate odată. „Sunt lămpi 
şi lumânări din satul meu. Acolo sunt orfelinatul şi 
brutăria, dar, dacă încercăm să coborâm până acolo, ne 
va prinde uliul. Mergi tot aşa, rândunico! Îndreaptă-te 
spre munţi!" 

Luka văzu înaintea lor un înger negru plutitor. Era 
maiestuos. Zbura către ei. Avea o aureolă în jurul 
corpului. Venea din ce în ce mai aproape de Luka şi de 
rândunică, pironindu-i cu ochiul lui întunecat. 

— E un vultur auriu! Nu avem nici o şansă! Vom fi 
sfâşiaţi de amândoi, strigă el. 

Vulturul se îndrepta încet către ei şi rândunica firavă 
se clătină din cauza valului de curent făcut de zborul 
acestuia. Luka văzu ochii limpezi şi aurii ai vulturului. 

De fapt, vulturul nu îi fixase cu privirea pe ei, ci pe 
pasărea cu cap de fantomă de sub ei. 

Vulturul se năpusti în jos ca o săgeată spre uliu. Cele 
două păsări se înlănţuiră şi se luptară părând a fi o 
singură pasăre cu două ciocuri, patru aripi şi patru 
gheare. 

Rândunica, dezorientată, zbura când încolo, când 
încoace printre nori de pene. Era ca şi cum un uriaş şi- 
ar fi sfâşiat pernele cu cuțitul, învăluindu-le într-o 
furtună de fulgi şi pene. Stropi strălucitori de sânge 
cădeau pe pământ. Aripile fâlfâiau într-un zgomot 
aproape surd, ciocurile jupuiau carnea, iar Luka auzi 
scâncetul vulturului şi ţipătul înăbuşit al păsării cu cap 
de fantomă. 

Intre cele două păsări se afla rândunica neajutorată. 

CUM DE STRĂLUCEŞTE GRĂDINA TA? 


Dimitri nu văzu cine îl striga. 


— Dimitri? Vreau să îţi fac o propunere. Este o 
chestiune de viaţă şi de moarte... Vino în grădina mea. 

Dimitri îşi dădu seama că ajunsese la casa cu cinci 
pereţi. Văzu acea siluetă îndesată şi auzi foşnete şi 
plesnituri în timp ce Vaskalia dispărea în tufişurile 
încâlcite de plante înalte. El nu se gândi prea mult şi se 
duse împleticindu-se după ea. Un crin ce se clătina îl 
bătu uşor pe umăr. O frunză cu vârful ascuţit îl zgârie 
pe mână. Gângăniile îi pişcau genunchii şi un fluture de 
noapte catifelat şi gras se ciocni de faţa lui. 

Dimitri clipi către o floare care părea că-l priveşte cu 
jind. Avea o stamină portocalie luminoasă care se curba 
ca limba unui cameleon. Se simţea ametit. Dacă ar fi 
leşinat în grădină, nimeni nu ar fi ştiut vreodată unde 
era. L-ar fi mâncat plantele. 

— Ce? 

Stelele căzuseră în grădina Vaskaliei. lerburile şi 
frunzele lungi erau stropite cu mici luminiţe care 
străluceau şi îi făceau cu ochiul. Câteva luminiţe erau 
chiar deasupra unor ciuperci negre lipicioase. 

Vaskalia se întoarse în fugă către locul unde Dimitri 
se legăna îngreţoşat. Faţa ei bătea în verde. Culese una 
din micuţele steluțe, îi înşfacă mâna şi i-o puse în 
palmă. 

— Dar de ce a dispărut? întrebă el. 

— Pune-o jos şi priveşte-o, râse Vaskalia. 

Dimitri o aruncă înapoi pe o frunză. Luminiţa verde 
reapăru. 

— Doamna Licurici străluceşte pentru a-şi chema 
adevărata dragoste, strigă Vaskalia. 

Zâmbi apoi cu şiretenie către el, fluturându-şi genele. 
Dimitri văzu că acestea erau acoperite cu negru şi că 
obrajii verzui erau pudraţi intens. În mintea sa obosită 
el şi-o imagină pe Katrin cea înaltă cea cu pielea 


îmbujorată de soare şi vânt. Ar fi dat orice să vină 
Katrin să-l salveze. 

— Dar de ce sunt toate în grădina ta? 

— Creaturile magice se simt atrase de mine, croncăni 
ea. Am şi o alee cu plante. Aş putea să-mi aduc licuricii 
să facă lumină la un festival de vară. Nu şi aceia de pe 
ciupercile negre desigur, se confesă ea, aruncând un 
mic punct luminos de pe o ciupercă, deoarece aceştia 
au fost deja otrăviţi. 

Vaskalia se strecură în apropierea lui. Nici chiar 
mirosul florilor de noapte nu putu să acopere mirosul 
stătut al trupului ei nespălat. 

— Vara este timpul să ne alegem iubiții, Dimitri. 

— Atunci, te rog, nu mă alege pe mine. 

— Mi-am ales iubitul cu mult timp în urmă. L-am ales 
pe tatăl lui Luka, Gabriel. Dar el m-a refuzat. Apoi, eal- 
a furat. Acea Evangelina, acea străină, acea stricată. 

— Era din cealaltă parte a muntelui, asta-i tot, scrâşni 
Dimitri, şi apoi el s-a însurat cu ea, Vaskalia, nu cu tine. 
Sunt ani şi ani de-atunci, aşa că încetează, te rog! 

Dimitri se simţea ca şi când ar fi putut să-i smulgă 
furia în bucăţi mari lipicioase şi să le arunce cât mai 
departe. Ceva îl înţepă în picior. Incercă să se tragă 
deoparte, dar ea îl înşfăca de cot şi şopti: 

— Eu aş putea să-i asigur lui Luka adăpostul perfect. 

— El e fericit locuind cu mine. 

— Dar eu îi înţeleg harul. Din trecutul său înnegurat 
vine o putere grozavă. Eu ştiu lucruri despre familia sa 
pe care nimeni altcineva nu le ştie. El este în pericol 
locuind cu tine. 

— Minti, strigă Dimitri atât de tare încât florile se 
traseră înapoi. 

— Eu aş fi mama perfectă pentru Luka, insistă ea. 
Viaţa sa scurtă va fi plină de pericole. Numai eu ştiu ce 


este de făcut. Si aş putea face ca acest lucru să merite 
efortul din partea ta. 

Ea şoptea chiar în urechea lui Dimitri. Grădina începu 
să se învârtă prinzându-l în hora ei. Dimitri se învârtea 
în cerc, mereu, mereu, neputincios împreună cu flori de 
vis şi luminiţe, şi parfumuri ameţitoare, şi întrebându-se 
de ce oare nu era nici o pasăre în grădină. 

Auzi cuvintele Vaskaliei ca şi cum ar fi venit din 
depărtare. Ea vorbea de promisiune şi plăcere. Lumina 
verde îi ilumina faţa, făcându-i ochii multicolori ca 
opalul şi strălucind pe buzele ei întunecate. 

— Hai, Dimitri! Eu aş putea să o fac pe Katrin cea 
înaltă să se îndrăgostească de tine nebuneşte, cu 
pasiune, în aşa fel încât ea nici să nu ştie ce a lovit-o. 
Cu numai o vorbă aş putea să o fac să uite totul despre 
„Cum-l-o-chema" care a plecat la luptă. Gândeşte-te la 
asta. Eu voi prepara licoarea de dragoste numărul 
douăzeci şi trei, câteva hapuri în ceaiul ei, un descântec 
sau două, cincizeci de ace înfipte într-o păpuşă de-a 
bărbatului ei şi ea este a ta Dimitri, ea este a ta. Şi eu 
mă aleg cu băiatul orb. 

Dimitri simţi că-i vine să vomite. Alungă nişte molii de 
pe gura sa şi îşi scarpină braţul. Preţ de o clipă capul 
său se limpezi, iar coşmarul păru să se oprească. 
Atunci, strigă: 

— Ascultă-mă! Eu nu-l voi trăda pe Luka. El o are pe 
Katrin cea înaltă, pe Jez şi pe mine să-l îngrijim. De ce 
nu te ocupi de propriul copil în schimb? Au! Inspiră 
brusc, umflându-şi pieptul şi încordându-şi burta ca şi 
cum ar fi fost înjunghiat. Au! Altă durere îi lovi tâmpla 
stângă. 

Văzu cinci feţe ale Vaskaliei, fiecare schimonosită de 
răutate. 


— O să-ţi pară rău că m-ai refuzat, Dimitri Founari, 
ţipă ea. 

ŞOARECII CHIŢAITORI ŞI URSUL 
MORMAITOR 


Dimitri intră cu zgomot pe uşa brutăriei. 

— Daţi-mi o cafea, repede, se răsti el la Jez. Îşi scoase 
haina şi era aproape să o agate în cârligul din perete, 
când se opri. Se gândi preţ de o secundă, apoi scoase 
din buzunarul hainei sale ţestoasa Alfonso, pe care o 
aşeză pe duşumea. Se învârti împrejur, încruntându-se. 
Nu mi-ai pregătit încă nimic pentru copt, tună el. Tu ştii 
că mie îmi place ca totul să fie gata chiar în secunda în 
care cobor scările. ` 

Jez evită să-i spună că încă nu era timpul. In schimb, 
zise: 

— Luka încă nu s-a trezit. _ 

Dimitri rămase tăcut. Stătea cu spatele la Jez. Işi 
freca stomacul cu o mişcare circulară ca şi cum ar fi 
încercat să obţină sunetul ciocnirii paharelor. Incepu să 
se plimbe în sus şi în jos cu mâinile în buzunare. Jez 
turnă apă pentru cafea. Aşteptă ca zaţul să se aşeze şi 
să dea savoare băuturii. 

— Mă bucur că ai salvat ţestoasa, zise Jez. Priveşte, 
pisoii lovesc cu lăbuţele carapacea ţestoasei. Ar vrea ca 
aceasta să iasă afară şi să se joace împreună. Poftim 
cafeaua. 

Dimitri căscă întinzându-şi braţele deasupra capului. 

— Cum de eşti aşa de musculos? spuse Jez, încercând 
să-l facă să iasă din pasa proastă în care era. Braţele 
tale par aşa de puternice! Ale mele arată aşa de slabe... 

Dimitri se întoarse şi privi spre Jez ca şi cum nici nu 
ar fi ştiut cine era acesta. Apoi, ceva parcă se şterse de 
pe faţa lui şi spuse: 

— Îmi pare rău, eram la kilometri distanţă. Şi îmi pare 
rău că am fost prost dispus. Am întâlnit-o pe Vaskalia 
pe drumul de întoarcere de la han. Sau, mai degrabă, 
ea m-a întâlnit pe mine. 


— Atunci aşa se explică pata portocalie de pe obrazul 
tău? 

— Mmm... poate. Dimitri îşi duse mâna spre pata de 
polen de pe obrazul său. Dar Luka este în siguranţă cu 
mine. 

— Ce vrei să spui? 

— O, am să-ţi explic cândva. 

Dimitri se învârtea în jurul lui Jez cântărindu-l din 
ochi. 

— De ce eşti tu aşa deodată îngrijorat de felul cum 
arăţi? N-are nici o legătură cu acea femeie drăguță de 
la orfelinat, nu-i aşa? 

jez îşi cufundă bărbia în piept pentru a ascunde 
roşeaţa din obraji. 

— Eu îmi doresc doar să am un corp mai puternic. 

— Nu este nimic în neregulă cu corpul tău. Toţi ne 
dorim să fim altcineva. Tu nu crezi că şi eu aş vrea să 
fiu la fel de înalt ca tine, Jez? Nu crezi că şi eu aş vrea 
să mă uit la Katrin de sus în jos, şi nu de jos în sus? 
Singurul mod de a fi mai înalt este să stau pe un scaun 
şi să am pe cap pălăria mea de brutar. 

— Ăsta-i alt lucru de care sunt nemulţumit; părul meu 
este nefolositor, spuse Jez, încercând să-şi netezească 
părul zburlit. Arăt ca un arici. 

— Cel puţin tu mai aí ceva păr. 

— Cel puţin tu ai muşchi adevăraţi. 

— Aha, mormăi Dimitri, sorbindu-şi cafeaua. Am un 
secret, Jez. 

— Spune-mi-l, te rog. 

— Bine. De vreme ce mi-ai făcut o cafea atât de 
bună, o să-ţi spun. Puse jos ceaşca de cafea şi, 
cotrobăind prin dulapul de bucătărie, murmură: Acum 
unde le-oi fi pus oare? Reveni clătinându-se, cărând 


nişte greutăţi şi punându-le pe duşumea, alături de Jez. 
lată, spuse el. Acum, ridică una din greutăţi. 

jez se holbă la părţile lucioase ale bucății negre de 
metal din faţa sa. Se aplecă spre aceasta. Dimitri strigă: 

— Nu! Îndoaie-ţi genunchii, altfel o să te doară spate- 
le. Urmăreşte-mă! 

Genunchii lui Dimitri scârţâiră ca un chiţăit de 
şoarece atunci când îşi îndoi picioarele. Atinse podeaua, 
se cutremură ca de frig şi înşfacă ambele greutăţi. 

— Uau, e nemaipomenit! exclamă Jez. Cât de departe 
poţi merge? 

Din cauza dinţilor încleştaţi de efort, Dimitri nu putu 
să răspundă. Broboane de transpiraţie îi apărură pe 
nas, iar venele de pe fruntea sa deveniră albastre, 
proeminente. 

Ţinu greutăţile lipite de piept, preţ de câteva 
secunde, scuturându-se şi gemând prelung. Apoi, 
mormăind ca un urs, le ridică deasupra umerilor pentru 
o fracțiune de secundă. 

— Stai, opreşte-te, Dimitri! Îţi vor ieşi ochii din cap. 
Dimitri se aşeză pe duşumea trăgând cu greutate aer în 
piept. 

— Nu am mai făcut asta de ceva timp. Pfui! Dar ăsta-i 
lucrul care mi-a făcut muşchii ăştia, Jez. 

— Ridicând acele fiare? 

— Se numesc greutăţi, nu fiare. 

Jez îngenunche lângă el studiind greutăţile. 

— De unde le-ai luat? 

— De la morar. El are o mulţime de greutăţi pentru a- 
şi cântări făina. Fierarul a sudat două din ele unindu-le 
cu o tijă de metal astfel ca eu să le pot mânui. Ela făcut 
asta bineînţeles la recomandarea mea. 

— Bineînţeles. 


Va trebui să le foloseşti în fiecare zi. Dimineaţa şi 
seara. 

— Le voi folosi, le voi folosi! strigă Jez. Cu siguranţă 
ele te-au transformat într-un om sănătos şi puternic. 
Dimitri... deşi nu e treaba mea... dar de ce tu şi Katrin 
nu... adică vreau să spun că voi amândoi formaţi aşa un 
cuplu fericit. 

Dimitri se ridică şi îşi făcu el însuşi de lucru cu cele 
necesare activităţii de dimineaţă, adică cu făina şi 
drojdia. Jez aduse vasul cu seminţele albăstrui de mac 
şi vasul cu ulei întrebându-se dacă nu cumva spusese 
ceva rău. 

În cele din urmă, Dimitri zise: 

— Deoarece Katrin cea înaltă nu este liberă. 

— Ce înseamnă că nu este liberă? 

— Katrin a fost măritată. La începutul luptelor, soţul 
ei - numele lui era Karl - a înşeuat calul, l-a încărcat cu 
alimente, pături, puşca şi ceva muniţie, şi a sărutat-o pe 
Katrin luându-şi la revedere. Apoi a încălecat şi s-a 
alăturat luptătorilor pentru libertate din pădure. 

— Şi? 

— Câteva săptămâni mai târziu, calul s-a întors 
acasă. Singur. Katrin nu şi-a mai văzut soţul de atunci. 
Îşi ţine calul pe câmp, lângă casă. Dimitri oftă şi ochii i 
se umplură de lacrimi. De-atunci, ea nu a mai scos nici 
un singur cuvânt. 

jez nu ştiuse nimic despre trecutul lui Katrin cea 
înaltă. Nici nu-i trecuse prin minte că ea ar fi avut un 
trecut. Katrin doar luminase brutăria, zâmbind, făcând 
prăjituri şi răsfăţând copiii. Cât de puţine ştia el despre 
vieţile oamenilor! 

ATAC ÎN PICAJ ASUPRA BRUTARULUI 


Dimineaţa următoare, devreme, rândunelele zburau 
în cercuri deasupra grădinii lui Dimitri ca şi cum acesta 
aruncase un pumn de ancore albastre, de oţel în înaltul 
cerului. Câteodată, ele plonjau atacându-l pe brutar 
încât acesta trebuia să poarte pălărie, ceea ce i se 
părea stânjenitor, deoarece lui îi plăcea să simtă 
mângâierea soarelui pe porţiunea cheală a capului său. 

El stivui lemnele în roabă şi le duse înăuntru. Le 
aşeză bucată peste bucată în coşul pentru lemne, apoi 
se întoarse spre Jez. 

— S-a trezit Luka? 

— Nu. Nici nu s-a mişcat. Doarme de multă vreme. 
Lasă-mă să te ajut, Dimitri! 

— Sunt sigur că tânăra Imogen te place cu sau fără 
muşchi. 

— Nu-i nimic de făcut în privinţa lui Imogen, replică 
jez, roşind. Eu doar... ei bine, mie îmi place să fiu în 
formă şi pregătit pentru orice. 

Fără să vrea Dimitri se gândi la acea faţă vicleană, 
verde. 

— Vei fi nevoit să fii pregătit pentru orice, spuse el. 

— Ce vrei să spui? 

— Vreau să spun că există o povară pe care familia ta 
trebuie să o poarte. Şi s-ar putea mai mult ca sigur ca şi 
tu să porţi o parte din ea. Dimitri îşi făcu singur de lucru 
punând coajă de scorţişoară la pisat, bodogănind: E 
timpul, am făcut câteva checuri cu scorţişoară... 

— Încetează să mai schimbi subiectul, Dimitri. Te rog, 
ce ţi-a spus Vaskalia seara trecută? 

— Bine. Vaskalia vrea ca Luka să locuiască cu ea. 

— Numai peste cadavrul meu, urlă Jez. 

Se repezi de-a lungul brutăriei şi lovi cu sete cuptorul. 
Se roti şi se holbă la Dimitri ca şi cum acesta era 
duşmanul său. 


— Vaskalia pretinde că ştie totul despre familia 
voastră. Chestiuni pe care nimeni dintre noi nu le 
cunoaşte... Şi mi-a promis nişte lucruri. Dimitri îşi ţinu 
răsuflarea exact ca atunci când Vaskalia îi şoptise 
secrete la ureche. Işi dădu seama că îl privea cineva şi 
se întoarse cu o privire vinovată pe faţă. Katrin, m-ai 
speriat. 

Ea se îndreptă spre masă, luă o cană în palme şi se 
uită iscoditor la Dimitri parcă adresându-i o întrebare. El 
ştia că ea auzise absolut totul. 

— Nu, Katrin, nu am lăsat-o pe Vaskalia să-mi facă 
acea licoare. Cel puţin, nu până acum, spuse el. 

Katrin puse cana înapoi pe masă. Privi în ochii lui 
Dimitri îndelung, iar faţa lui se înroşi treptat devenind 
stacojie ca o prună. Katrin urcă scările să facă nişte ceai 
şi atunci Jez şopti: 

— Dimitri ce se întâmplă? Ce ţi-a promis Vaskalia? 

— Ea a zis că poate să o facă pe Katrin să se 
îndrăgostească de mine cu pasiune dacă i-l dau pe 
Luka. 

— Te rog, spune-mi că nu ai fost de acord. 

Dimitri se prăbuşi peste masă. Jez văzu lacrimi în 
ochii lui şi simţi o împunsătură de durere. Dimitri era 
aşa de puternic şi jovial... Oare ce l-ar fi putut face să 
plângă astfel? 

— Mi-e ruşine să spun, dar am fost tentat şi încă 
sunt... O iubesc pe Katrin. Doresc să-şi împartă viaţa cu 
mine. Dar... 

— Dar? 

— Vă iubesc pe amândoi, băieţi. Şi, ce crezi, Katrin 
m-ar mai iubi vreodată dacă ar şti că v-am trădat? Voi 
sunteţi ca şi copiii mei. Vaskalia ştie că nu va obţine nici 
un ajutor din partea mea. 


jez îşi puse braţele în jurul micuţului brutar şi-l 
îmbrăţişă cu putere. 

— Katrin ţine la tine orice ar fi. Eşti aşa un tip de 
treabă! Poate te va iubi şi fără intervenţia Vaskaliei. 

Şi gândi: „Te rog să nu-ți schimbi niciodată gândurile. 
Şi te rog să n-o laşi vreodată pe Vaskalia să-l ia pe Luka 
sub puterea ei". 


PENE ZO acu 
ÎN ZĂPADĂ 


După teribilele ţipete şi altercaţii ale păsărilor 
învrăjbite, liniştea munţilor era profundă. 

Luka se trezi în lumina argintie care se strecura 
printre stânci. Afară, cerul azuriu se ivea printre 
piscurile golaşe. Mai jos, o adâncitură ca un bol era 
plină ochi cu zăpadă. 

Troienele se puseseră în mişcare. Făpturi albe, cu 
urechi lungi se alergau în cerc. Ca la un semnal 
nevăzut, acestea se întorceau şi alergau în cealaltă 
direcţie. Sute de iepuri ţopăiau la soare lăsând dâre în 
zăpadă. 

Dar sus în crăpăturile munţilor, rândunica lui Luka nu 
se mai mişca. Luka nu o mai simţea respirând. 

— Ai extenuat biata pasăre. 

Vocea era purtată peste tot de vântul care bătea 
printre vârfurile munţilor. Cuvintele răsunau, iar ecoul 
lor le făcea să pară aidoma notelor muzicale. Luka 
adulmecă mireasma de ienupăr ars şi de lemn de 
mesteacăn, şi atunci ştiu că era omul cu părul de 
gheaţă, omul din visele lui. 

— Ai ales bine, Luka. Însă te porţi încă prea aspru. 
Băiat nesăbuit! l-ai riscat viaţa. 

— Nu am vrut asta. 

— Tu nu gândeşti cu mintea ei. Asta este ceea ce 
trebuie să facă un şaman. l-ai extenuat trupul plăpând 
Şi i-ai secat toată energia. Acum s-ar putea să nu mai 
poată zbura vreodată înapoi spre casă. 

— Dar vulturul a venit să ne salveze, strigă Luka. 

— Vulturul nu a venit să te salveze pe tine. Vulturul a 
venit să-şi apere cuibul şi adăpostul de o pasăre care 
zbura prea aproape de teritoriul său. De ce ar trebui să 
aibă vulturul grijă de oameni? 

Luka suspină: 


— Nu am găsit-o pe mama. 

— Nu, dar poate că ai găsit alte lucruri. 

— Dar la ce e bun harul acesta dacă nici măcar nu o 
pot aduce pe mama înapoi? 

Nu primi nici un răspuns. Luka privi îndelung 
scobitura muntelui. lepurii se jucau de parcă nimic nu s- 
ar fi întâmplat. Pentru un moment auzi urletele şi 
văicărelile corului de lupi. De ce nu putea el să îl vadă 
pe acest om cu părul de gheaţă? El trebuia să fi fost. 
Luka simţi că vocea aceea îl desconsidera. Îl făcea să se 
simtă lipsit de valoare. 

Vocea se auzi din nou. Era mai blândă şi venea 
dinspre altă parte a muntelui. 

— Luka, tu ştii că eu te veghez, dar nu pot să fac mai 
mult decât să îţi ofer sfaturi. Sunt un şaman de demult. 
Tu devii un Băiat Şaman. Acest dar este pentru toată 
lumea, dar grăieşte prin tine. Foloseşte-l căci altfel îl vei 
pierde. Învață cum să îl foloseşti şi vei readuce satul tău 
la viaţă. Unii oameni te pot ajuta, iar alţii vor acest har 
pentru a face rău şi tu eşti mereu în pericol din cauza 
lor. 

Cuvintele răsunară în ecou unul după altul ca într-un 
joc de domino. 

— O vezi pe Pisica Norilor? la-ţi putere de la ea. 

Pe muntele opus, Pisica Norilor stătea într-o spărtură 
în stâncă, căptuşită cu blană. Doi pui mici se 
rostogoleau în culcuşul călduros, lovind-o încet pe 
mama lor cu labele mari şi pufoase. Pisica Norilor 
deschise gura şi căscă. Ea merse de-a lungul stâncii. 

Luka îi privi omoplaţii alunecând sub blana ei bogată. 
Pisica Norilor se opri. Işi întoarse capul mic şi rotund şi 
se uită îndelung peste prăpastie, cu ochii ei ca pepitele 
de aur şi cu pupilele rotunde. Ştia că el este acolo. Luka 
se simţi atras de acei ochi. 


— Te rog, nu lăsa rândunica să moară! o imploră el. 
Cum privea el în ochii Pisicii Norilor, parcă un sentiment 
de siguranţă îl năpădi, încălzindu-i corpul. 

Rândunica plăpândă începu să respire lin. Gâfâia. 
Pieptul ei micuţ palpita. Păsărica îşi deschise ciocul. Era 
atât de slabă! Se puse pe picoarele mici şi ciudate, îşi 
întinse aripile şi începu să îşi curețe penele de un 
albastru cobalt. Era pregătită pentru a pleca spre casă. 

— Dar înainte de plecare, micuță pasăre, spuse Luka, 
trebuie să mănânci şi să bei apă ca să îți recapeţi 
forţele. 


21 
NORII DE BEZEA 


În această dimineaţă, Katrin cea înaltă se îndreptă 
spre muncă fără eşarfa sa. O pală de vânt îi sălta părul 
castaniu. Norii de pe cer erau pufoşi ca albuşurile de ou 
pregătite pentru bezele, iar Katrin simţea că are arcuri 
sub tălpi şi poftă să zâmbească. Totul va fi mai bine. 

Se întrebă dacă nu fusese prea dură cu Dimitri cu o zi 
în urmă. 

Deschise uşa brutăriei. Franzelele erau aliniate pe 
tăvi, gata de a fi băgate la cuptor. Dimitri şi Jez se 
agitau fără rost în preajma lor. 

Katrin îşi ascunse zâmbetul când trecu pe lângă ei şi 
urcă scările să facă ceaiul. 

Jez şi Dimitri se relaxară ascultând jetul apei umplând 
ceainicul, ceştile şi bolul de zahăr aşezate pe tavă. 

Apoi auziră strigătul lui Katrin. Nici un cuvânt, doar 
un strigăt de bucurie. 

Luka se trezise. 

Deodată dorea să meargă la orfelinat să-şi spună 
povestea copiilor. 

— Sigur că ai voie, zise Jez cu un zâmbet larg. 


* 


jez se uită la copiii strânşi în jurul lui Luka. Ochii lor 
erau tulburi şi adumbriţi. Acei ochi văzuseră atât de 
multe lucruri, făcându-i neîncrezători, dar în această 
dimineaţă străluceau în aşteptarea povestirii lui Luka. 

„Ei meritau să asculte povestea lui Luka şi să fie 
fericiţi pentru un timp, gândi Jez. Ce păcat că e numai o 
poveste!" 


— Şi despre timp, de asemenea, strigă Aidan, 
târşindu-şi fundul printre perne. A trebuit să aştept o 
veșnicie pentru a asculta o poveste nouă. Unde ai fost 
în tot acest timp? 

— Am fost în înaltul cerului, cu o rândunică. Şi a fost 
ca şi cum aş fi dansat, strigă Luka, aruncându-şi braţele 
în lături şi înălţându-şi faţa către tavanul orfelinatului. 
Am fost dirijorul cerului. Rândunica şi cu mine am 
dansat printre nori. Pe deasupra norilor, pe dedesubt, 
împrejurul lor şi pe cerul albastru, albastru. Am văzut 
pământul departe dedesubt, arăta ca o pătură mare 
peticită cu păduri şi câmpuri, un cal şi ape strălucitoare. 
Am văzut satul şi brutăria şi orfelinatul. Toate sunt atât 
de mici! 

— Pe mine m-ai văzut, Luka? strigă Lisa, sărind în sus 
şi în jos. 

— Nu, mi-e teamă că nu te-am văzut. Poate erai încă 
în pat, Lisa. 

— Ce ai văzut acolo sus? întrebă Ellie. 

Luka îşi lăsă capul pe-o parte. O ciocârlie. A ţâşnit 
drept în sus, vuuum! Era aşa de mică, dar cânta un 
cântec atât de puternic, aş spune asemănător cu felul 
în care obişnuia să ne cânte Eva. Un cântec cu triluri, 
care urca spre cer. 

Făcu o pauză, iar Aidan începu impacientat să bată 
toba cu vârful degetelor pe braţul scaunului în care 
stătea. Luka îl auzi, dar în acelaşi timp putea auzi şi 
altceva, de asemenea. Acele şoapte, din nou. Papă- 
lapte, idiot, cap sec... 

— Rândunica a fost drăguță să te ia şi pe tine, nu-i 
aşa? întrebă Ellie. 

— Da, a fost, spuse Luka încetişor. Şi a fost cea mai 
bună dintre toate păsările cerului. 


— Bam, bam, bam! Bum, bum! strigă Florin, 
apăsându-şi obrazul cu bucata de lemn pe care o aţinti 
apoi spre Luka, astfel încât acesta îşi trase capul 
speriat. 

— Dar ai văzut şi ceva pinguini acolo sus? întrebă 
Daniela. 

— Nu. Nici unul. Dar am văzut lăstuni. ŞI lilieci. 

— Era pe-acolo şi vreo pasăre mai mare? întrebă 
Ellie. 

— Da. Era un vultur. Avântându-se şi planând 
asemenea unei corăbii negre cu aur de jur împrejur. 
Aripile sale băteau ca nişte tobe mici şi era tot atât de 
mare ca o barcă de călătorie. Acesta ne-a urmărit, 
spuse Luka, tremurând. 

Nu spuse mai mult. Ar fi putut să-i sperie pe copii. El 
nu dorea să-şi amintească acea luptă înfiorătoare. 

— Nu vă speriaţi de vultur copii, spuse Imogen, este 
doar o poveste, dar vocea ei era nesigură. 

Işi furişă privirea spre Jez, dar nu ar fi vrut să-i 
întâlnească ochii. 

Atârnând cu capul în jos agăţat de grinzi, Simlin 
şuieră ameninţător: „Idiotule! De ce nu a fost şi Sfarmă- 
Oase în povestea ta? Mama îl trimisese afară la 
vânătoare. Pun pariu că l-ai văzut". 

— Luka, îl mustră Aidan. De ce ai zburat în înaltul 
cerului cu o rândunică? 

Luka îşi sprijini capul în mâini. Aidan îi punea 
întotdeauna întrebări la care el nu ar fi vrut să-i 
răspundă. 

— Hai, te rog! insistă Aidan. 

— Căutam pe cineva. 

— Pe cine? L-ai găsit? Poate era tatăl tău... 

— Încetează, Aidan, îl apostrofă Eva. Eşti la fel de rău 
precum un câine de vânătoare. 


Luka nu-şi găsi cuvintele. Îi venea să plângă. Acea 
şoaptă pătrunzătoare nu dispăruse încă şi, dacă mama 
sa chiar fusese în oraş, el tocmai ratase şansa de ao 
găsi. Dăduse greş. Nu dorea ca Jez să ştie pe cine 
căutase el pentru că ar fi foarte dezamăgit că Luka nu o 
adusese acasă. 

Aşa că doar clătină din cap. 

„De ce îi spusese oare femeia aceea lui Jez că o 
văzuse pe mama noastră în oraş?" Din nou auzi vocea 
şamanului spunând: „Alţii îţi vor darurile tale... " 


Luka dormi până târziu dimineaţa următoare. Merse 
să se aşeze la soare, ascultând rândunelele, şi se 
întrebă de ce nu o visase pe mama sa. De obicei, el 
privea în sus în ochii ei argintii când se trezea, dar nu şi 
astăzi. |lnsemna asta ceva rău? lşi încordă faţa 
împotriva altei dureri pe care Aidan i-o stârnise. Tatăl. 

Luka nu s-ar fi gândit niciodată la tatăl său. El nu voia 
să-şi amintească de faptul că avea un tată. 

Uşa brutăriei se deschise brusc. 

— Hei! lată-mă! strigă Jez, ţâşnind în curte. 

Luka îl auzi cum îşi scoate cămaşa aproape sfâşiind- 
o, apoi îl auzi gâfâind, tropăind, rostogolindu-se şi 
afurisind din cauza exerciţiilor care acum aveau loc în 
fiecare clipă liberă. Se auzeau zgomot de greutăţi izbite 
de pământ, precum şi gemete, şi înjurături pe măsură 
ce Jez încerca să le ridice. 

Luka chicoti la auzul văicărelilor lui Jez, apoi auzi voci 
vesele afară în stradă, clicul zăvorului de la poartă şi 
ciorovăiala copiilor pe trotuarul de vizavi. Vocea Evei se 
auzi cu autoritate: 

— Aşteptaţi, cu toţii. Nu mai împingeţi! 

În timp ce căută cu stângăcie să-şi tragă cămaşa pe 
el, Jez îndrugă, bâlbâindu-se: 


— Bu... bună, Imo. 

— Nu speriaţi rândunelele, gălăgioşilor, spuse Luka, 
deoarece una dintre ele este foarte obosită. 

— Marele şef Luka, scrâşni Aidan. Lasă-mă jos, Eva! 

— Noi am ieşit afară pentru o plimbare. Aşa că ne-am 
gândit că am putea să-ţi facem o vizită, spuse Imogen. 
Apoi îi şopti lui Jez: Câţiva oameni au trecut pe la 
orfelinat. Nu vreau să audă copiii. 

Luka o auzise deja. 

— Ce oameni? 

jez o conduse în brutărie, unde Katrin şi Dimitri 
stăteau la masă cu ceştile de cafea în faţă. 

— Doi bărbaţi şi o femeie. Au încercat să pătrundă în 
forţă, dar Eva a tras zăvorul. 

— A trebuit să fac asta. Ei chiar voiau să intre, spuse 
Eva. Spuneau că vor să ia câţiva copii pentru a-i duce în 
case şi familii noi. 

— Mie nu mi-au trezit nici un pic de încredere, strigă 
Imogen. Jez, au spus că se vor întoarce. 

— Vă voi construi o casă sigură, făgădui Jez. Până 
una-alta, vă voi monta mai multe încuietori şi... 

— Şi ai face mai bine să repari gaura din acoperiş, 
spuse Luka. 

Jez se holbă în jos spre el. 

— Tu nu ar trebui să tragi cu urechea, Luka. Şi apoi, 
nu aveai cum să vezi o gaură în acoperiş decât dacă ai 
fi fost deasupra orfelinatului. 

jez îşi muşcă buzele. Povestea lui Luka plutea pe 
deasupra vieților lor. Apoi Jez spuse hotărât: 

— Dacă este vreo gaură în acoperiş, am s-o astup. 

— Trebuie să merg la oraş, aşa că o să-ţi cumpăr 
unelte de acolo, anunţă Dimitri. 

— Dar de ce te duci? 


Dimitri îşi plimbă ceaşca de cafea de colo-colo, 
amestecându-i zaţul şi zise: ă 

— Am de gând să cumpăr o furgonetă. Imi trebuie o 
camionetă, să fac livrările. Katrin a început să coacă 
plăcintele cu brânză din nou. Afacerea s-a relansat. 
Oamenii încep să se întoarcă în sat. Şi mai este ceva ce 
ar trebui să ştiţi cu toţii. 

Îşi împinse ceaşca din faţa sa şi îi privi drept în faţă: 
Am fost ales ca Purtător de Cuvânt. 

Luka îşi făcu loc spre Dimitri şi-i strânse mâna. Apoi 
spuse: 

— Asta înseamnă că trebuie să mergi la întunecatul 
castel roşu şi să ceri ajutor. Şi să repari Ceasul din Turn. 

— Cum se face de ştii tu despre castel, Luka? îl între- 
bă Dimitri. 

Dar Luka ignoră întrebarea şi zise: 

— Când vei fi Purtătorul de Cuvânt vei mai cânta? 
Vreau să dansez. Şi vreau ca tu să cânţi din nou, Eva, 
cu minunatul tău glas. 

— Poate am să mai cânt... spuse Eva cu îndoială. 

Pe Jez începu să-l doară stomacul. Se simţea de parcă 
încă ar mai fi purtat centura sa grea de amulete de 
plumb. Cum îşi putea Dimitri permite să cumpere o 
dubită? Îi dăduse oare Vaskalia bani? Şi Luka începuse 
să vorbească ciudat din nou, crezându-şi poveştile, ca şi 
cum acestea ar fi fost adevărate. Jaz simţi cum faţa îi 
devine rece ca gheaţa şi albă ca varul de frică; se simţi 
ca o migdală care-şi leapădă coaja maronie în supă 
fierbinte. 

Buzele lui Luka se răsfrânseră uşor în acel mic 
zâmbet secret care-l înnebunea pe Jez, ca şi cum acesta 
ar fi plecat undeva fără el, undeva într-un loc periculos 
şi misterios. 

Simlin alergă iute ca un iepure înapoi de la orfelinat. 
Casa cu cinci pereţi mirosea îmbietor a friptură, ceea 
ce-l făcu să-şi dorească să mănânce, să mănânce şi iar 
să mănânce. 

Cu siguranţă, de astă dată, nu mai era de la supa de 
liliac. 

— Aa, iată-te, copilul meu! spuse Vaskalia, cu o voce 
plăcută, pe care el nu i-o recunoştea. Ghiceşte ce am 
pus în tocană? 

Simlin mirosi, clipind din ochi. 

— Cred că morcovi portocalii, roşii, cartofi şi ceapă, 
verzituri şi... 

Mamă-sa spuse mai departe: 

— E plină ochi de ierburi bune şi condimente. Boabe 
verzi de piper şi sare din mare. 

Puse un polonic de tocană într-un bol făcut dintr-o 
simplă carapace de ţestoasă. 

Simlin strănută din răsputeri. Scorpionul de pe 
fruntea sa îi produse mâncărime, dar burtica îi chiorăia 
aşa de crâncenă, încât nici nu-i păsă de scorpion. 
Întinse mâinile după bol. 

În mijlocul tocanei lipicioase, era o uriaşă bucată de 
carne. Să fi fost o găină? Simlin văzuse găini rătăcind 
mândre şi încrezătoare prin împrejurimile satului în 
primăvara asta. Nu-şi amintea să fi mâncat vreodată 
măcar una. Ar putea fi ăsta Sfarmă-Oase? 

Simlin înşfacă bucata de carne din castron şi îşi 
înfipse dinţii în ea. Mmm! Nicicând nu gustase ceva atât 


de gustos. Degetele sale alunecară pe bucata de carne 
unsuroasă, dar le va linge mai târziu. 

Mamă-sa urmărea cu capul dat pe o parte cum Simlin 
rupea bucățele de pasăre de pe os şi bea din castron. 

— Mai vrei? îl întrebă ea. 

— Da. 

Urmară alte două castroane pline. Dar când ea îl 
întrebă încă o dată, Simlin scutură din cap. Deodată se 
simţi foarte rău. Ea îl înşfacă de încheietură. 

— Dar noi avem nevoie să te îngrăşăm, să te facem 
puternic. 

Îşi azvârli capul pe spate şi începu să râdă încât guşa 
îi tremura dintr-o parte în alta. Simlin auzi acea notă 
înaltă în vocea ei care însemna rânire. El văzu acea 
străfulgerare ca de amnar în ochii ei. Semnul 
scorpionului începu să-l mănânce din nou, îngrozitor. 
Mamă-sa încetă să mai râdă şi-l privi. Simlin o plăcea 
mai mult când aceasta îl ignora. Dar el trebui să o 
întrebe: 

— Pentru ce? De ce să mă faci mai puternic? 

— Ai nişte secrete faţă de mine, nu-i aşa, Simlin? Ei 
bine, şi eu la rândul meu am câteva faţă de tine. 

Sări peste pat, împiedicându-se. „Oh, nu. Gheara." 

Vaskalia se încordă mormăind şi cu mâinile ei mici 
porceşti apucă şi ridică salteaua de pe partea ei. Se 
auzeau trosnete, pocnete şi se simţea un miros ca de 
peşte stricat. 

— Priveşte  Simlin, cârâi ea. Priveşte ce este 
dedesubt. Simlin crezu la început că salteaua era 
aşezată pe o enormă fantomă. 

El văzu o piele imensă de care atârnau peste tot 
rămăşiţe de vieţuitoare moarte. O piele răsucită de 
şarpe, cu un model aducând cu pietrele de caldarâm. 
Două aripi prelungi. Un cioc. Dinţi galbeni ca pietrele 


funerare. O pereche de carapace goale. Ceva ce nu mai 
văzuse până atunci, un sac pestriţ cu tentacule care se 
bălăngăneau. Un peşte plat cu orbitele ochilor goale. Un 
os de hering cu ţepi ca nişte franjuri. Erau darace, 
bucăţi de lanţ ruginit, un cuţit curbat precum şi o coadă 
soioasă de pisică. 

La capătul cel mai de sus al pielii erau coarne de cerb 
de care atârnau fâşii de catifea. 

Şi mai era acea gheară uriaşă... 

— lată mantia şamanului, mârâi Mama. Aceasta este 
mantia spiritului de schimbare care dansează înăuntrul 
şi în afara creaturilor, înăuntrul şi în afara oamenilor, de 
asemenea. Oricine o poartă aşa va fi Puternicul. Ea lovi 
uşurel pielea cu dragoste şi şopti: Stăpâneşte o bandă 
de fantome, are o suită numai a ei. Toţi cei care au 
purtat-o vreodată vor merge pe urmele noului şaman. 

— Morți? bâigui Simlin. 

— Morți şi vii îl vor urma pe noul şaman, cârâi ea. Şi 
indiferent cine poartă această mantie va fi cel mai 
puternic dintre toţi. 

Simlin dori să se despice pământul în două să 
alunece înăuntru şi să dispară. Işi scutură capul atât de 
straşnic încât crezu că dinţii o să-i sară afară din gură. 
„Nu eu. Eu nu-mi doresc să port vreodată această piele 
împuţită." Sări în lături şi se chirci într-un colţ, plănuind 
cum să procedeze, atât de alb la faţă că mamă-sa nu 
ştia ce-i putea trece prin minte. 

„Acel copilaş orb cu puterea de a fi o pisică mare şi 
pasăre. .. cum putea el să facă toate astea?" 

DIN VREMEA CÂND KATRIN CEA ÎNALTĂ 
ERA FETIŢĂ 


Katrin cea înaltă puse tava cu prăjiturele în formă de 
fluture în cuptor pentru a le rumeni. De dimineaţă, 
bătuse ouăle cu suc de lămâie pentru brânza cu lămâie. 
Acum ea începuse să frământe aluaturile pentru 
plăcintele ei cu brânză. Mâinile cu degete subţiri şi fine 
se mişcau cu iuţeală prin unt şi făină. 

Ea auzi păsările şi se opri să privească prin fereastra 
mică. Rândunelele se agitau mişcându-se cu agilitate în 
şi în afara magaziei de lemne. Pisica Syrup se 
rostogolea pe spate şi visa să prindă una. Pupilele 
ochilor ei verzi se îngustaseră ca un vârf de săgeată în 
lumina soarelui. Pisoii ei se jucau năpustindu-se asupra 
umbrelor. Orfanii se jucau în curte. Katrin adăugase 
încă un zăvor în partea de sus a porţii de la intrare, 
deoarece nu uitase cum veniseră acei trei străini. Copiii 
se căţărau urcând şi coborând dintr-o veche căruţă 
țigănească pe care Dimitri o găsise abandonată pe 
drumul către mare şi pe care îşi pusese în gând să o 
vopsească şi să o decoreze cu steluțe aurii, flori şi 
ornamente. 

Afară în grădină, Katrin o urmărea pe Lisa care 
încerca să convingă căţeaua neascultătoare să îi aducă 
înapoi beţele aruncate de ea. Aidan stătea în roaba lui 
Dimitri. De acolo el dirija pe oricine cu vocea lui 
autoritară şi din când în când ţipa: 

— Plimbă-mă, Eva! 

Maria stătea cu broasca ţestoasă în poală, lovindu-i 
uşor carapacea, în timp ce Erin încerca să o facă să 


mănânce roşii. Florin se furişa prin grădină scoțând 
sunete diverse, rostogolindu-se şi apucându-se de 
gâtlej. 

Katrin cea înaltă îl vedea pe Luka stând rezemat de 
perete. Asculta sporovăiala celorlalţi copii, dar el nu se 
amesteca în poveştile lor. Ea înţelese că mintea lui era 
în altă parte. 

Când era mică, mama ei îi spusese lui Katrin o 
poveste despre cineva pe care îl numea şaman. Lui 
Katrin îi plăcuse povestea. Ea nu văzuse însă niciodată 
un şaman. Până acum. 

Mama lui Katrin îi spusese atunci: 

— Un şaman poate să-şi conducă spiritul său să intre 
într-un alt corp, într-un urs sau bivol sălbatic, sau chiar 
într-un vultur. 

— Şi într-o furnică? 

— Da, chiar şi într-o furnică. El poate să împartă pute- 
re creaturilor. 

— Când pot să văd şi eu un şaman? Curând? Ce 
creatură va fi aleasă cea mai puternică? insistă micuța 
Katrin, deoarece în acele vremuri ea nu se prea putea 
opri din vorbit. 

— Poate într-o zi, draga mea, îi răspundea mama ei. 
Uneori într-o familie se naşte un şaman, fiu sau fiică. 
Acest lucru însă poate aduce necazuri familiei. Şamanul 
se află printre noi în vremuri de restrişte. El călătoreşte 
cu puterea creaturilor sale şi aduce înapoi viaţă pentru 
oricine. Când moare, îşi lasă glasul în munţi pentru a-l 
călăuzi pe următorul şaman. 

Mama ei îi spuse că un şaman era un povestitor 
înnăscut, plin de talent, care iubea pământul şi energia 
sa. Uneori oamenii erau invidioşi pe puterea sa. Dar 
mama lui Katrin o avertizase că nu era sigur niciodată 
că şamanul îşi va folosi darurile sale numai în slujba 


binelui. Circulau povestiri de o extremă cruzime despre 
şamani din cealaltă parte a muntelui. 

Aşadar, un şaman era o fiinţă periculoasă, în mod 
special atunci când era un copil fără mamă. 

„Exact ca Luka. Un băiat nesăbuit." 

Katrin cea înaltă se încruntă privind în jos în bolul cu 
aluat deoarece mama ei nu îi spusese că în familia lui 
Gabriel se născuse un şaman. Katrin înţelesese că Luka 
este şamanul. Darul fusese adus de vânt printre munţi 
precum o ceaţă deasă. Katrin căpătase puţin din acesta, 
destul însă pentru a-l vedea pe Luka în bolul de sticlă, 
cu acel leopard de zăpadă aşteptându-l în apropiere. 
Ceva asemănător, din nefericire, trăiseră şi Vaskalia şi 
fiul ei slăbănog. Dar Luka era plin de acest dar. Orb 
fiind, el ar putea să se întoarcă spre interior atent la 
viaţa sa spirituală. El nu ar mai fi distras de lumea de 
fiecare zi, iar ochii săi ar vedea dacă li s-ar da 
posibilitatea. 

Katrin cea înaltă se simţea apropiată de Luka. De 
acum înainte îl va veghea şi se va asigura că Dimitri îl 
va proteja ca un tată. Katrin zâmbi în timp ce se gândea 
la Dimitri. Cu siguranţă, acesta nu avea nici un dar 
spiritual. Katrin nu credea nici că Jez ar avea această 
înzestrare, dar ei erau cu toţii acolo pentru a-l iubi şi 
sprijini pe Luka. 


PARTEA A III-A 
VARA 


Omul cu părul de gheață se plimbă pe marginea 
râului. Somoni sar peste pietre şi o ştiucă aşteaptă în 
penumbră. Urşii se leagănă deasupra cascadei, iar o 
vidră doarme pe mal în josul râului. 

Omul cu părul de gheață spune: 

„Luka, tu eşti un şaman acum. Eşti plin de daruri. 

Dar alţii le vor dori pentru ei înşişi. 

Fii atent însă, există mai multe mantii de şaman". 


1 
VRĂJI MALEFICE 


Luka alergă afară în arşiţa verii chiar spre calul 
nărăvaş care venea cu zgomot în josul străzii. Calul se 
cabră ocolindu-l pe Luka şi scoțând scântei din 
caldarâmul care mirosea a praf de puşcă. Îşi acoperi 
capul cu mâinile strigând: 

— Ho, Jir, ho! 

Jez alergă cu paşi mari afară din brutărie, strigând: 

— Ai fi putut fi ucis, băiat nesăbuit. 

— Prostii, spuse Luka. 

Stătea pe vârful degetelor picioarelor şi vorbi cu calul 
până când încetă să mai tremure. 

— Ai evadat de la Katrin, nu-i aşa? Cal rău ce eşti! 
Apoi începu să danseze. Işi pocni degetele şi începu să 
cânte: Voi merge la Marele Castel Roşu. Eu voi merge la 
Marele Oraş Rău. 

— Nu sunt sigur că te voi lăsa să mergi, bodogăni Jez. 

— Trebuie să mă laşi, Jez. Dimitri are nevoie de 
susţinerea mea pentru a le cere ajutor generalului şi 
celorlalţi comandanţi de război. 

— Dimitri seamănă cu un gangster în vechiul său 
costum în dungi, râse Jez, apoi devenind din nou serios, 
spuse: 

— Luka, să-i stai aproape fiecare clipă. Acolo vor fi 
bandiți şi soldaţi, şi... 

Jez se opri. Îşi aminti de Vaskalia. 

„Castelul Roşu va fi periculos pentru Luka, dar nu 
atât de periculos ca faptul de a rămâne aici." 


Jez şi Dimitri se luptară să aducă jucăuşul cal de 
munte între dârlogii căruţei ţigăneşti; Dimitri strigă: 

— Grăbeşte-te, Peter! 

— De ce mergem noi cu această căruţă şubredă? 
mormăi Peter. 

— Pentru că tu ţi-ai răsturnat autobuzul ca să eviţi o 
capră, iar acum acesta nu mai merge, îi replică Dimitri. 

— Încetaţi să vă mai certaţi voi doi, spuse Luka. 

jez îl ajută să urce în căruţă tocmai când Katrin cea 
înaltă, plecată în urmărirea calului fugar, se apropie 
gâfâind. Îşi ridică braţele pentru o îmbrăţişare de 
rămas-bun. 

Luka stătea înghesuit între Dimitri şi Peter, în timp ce 
căruţa se îndepărta gonind către ieşirea din sat. Işi 
ridică faţa către soare şi auzi păstăile de seminţe 
coapte plesnind de căldură. Pământul uscat se crăpa 
sub roţile uriaşe. Căruţa săltă peste o groapă din drum 
şi Luka sări în sus chicotind prosteşte. 

— Au, protestă Peter. Ar trebui să mă laşi pe mine, 
brutarule. Cunosc drumul ăsta ca pe propriul buzunar. 

— Katrin mi-a împrumutat mie iapa, spuse Dimitri. 
Este deci responsabilitatea mea. 

— De unde a luat ea calul ăsta? întrebă Luka. Şi este 
un el, nu o ea. 

— Nu fi obraznic, Luka, spuse Peter. Toată lumea ştie 
că eşti ciudat. Eşti la fel de ciudat ca toate poveştile 
alea vechi. 

Luka deveni tăcut. Da, era diferit, şi asta îl făcea să 
se simtă foarte singur. 

Apoi simţi că era apăsat în jos, iar Dimitri îi şopti: 

— Trecem pe lângă casa Vaskaliei. Apleacă-te să nu fi 
văzut. 

Luka simţi că este acoperit cu ceva. Judecând după 
mirosul de tutun stătut, cu jacheta lui Peter. Luka 


rămase nemişcat. Ascultă ritmul copitelor calului şi 
simţi tensiunea celor de o parte şi de cealaltă a sa, 
până când Dimitri ridică jacheta aspră de pe el şi spuse: 

— Poţi să te ridici din nou. Nu poate să te mai vadă 
acum. _ 

Luka îşi ridică mâinile spre faţa lui Dimitri. li atinse 
fruntea şi sprâncenele ca nişte omizi păroase şi simţi 
faţa lui Dimitri încreţindu-se cu un zâmbet. 

— Katrin cea înaltă ar putea să o învingă pe Vaskalia 
oricând, spuse Luka. Aşa crede Jez. 

Dimitri nu era aşa de sigur de acest lucru. Katrin cea 
înaltă era puternică, iar puterea ei venea din bunătate. 
Dimitri nu credea că ea ar putea să se confrunte cu 
vrăjile şi făcăturile din vechile magii ale Vaskaliei. Forţa 
acesteia venea din răutate. Aşa că spuse: 

— Stai cu cei care te iubesc, Luka. Eşti în siguranţă cu 
mine în următoarele două zile şi tu mă poţi ajuta să 
găsesc cuvintele potrivite la Castelul Roşu. 

— Este ceva ce trebuie să cumpărăm pentru festiva- 
lul de vară? 

— Nu cred, spuse Dimitri. Tot ce avem nevoie este 
muzică, mâncare şi pe noi înşine. Acum, că o să 
ajungem la Castelul Roşu, te rog, nu mai cădea în una 
din transele tale. 

Luka îşi întoarse faţa într-o parte şi zâmbi. Transe... 
aşa vedeau ei, aşadar, călătoriile spiritului său. Cum ar 
putea el să le explice darurile cu care fusese înzestrat? 

În dimineaţa aceasta fusese doar el însuşi, călătorind 
cu Dimitri şi Peter prin dulceaţa ținuturilor de ţară cu 
parfum de fân şi trifoi uscându-se la soare. Se gândi cu 
tristeţe lu micile animale ucise de cosaşi, nagâţii şi 
iepurii care cuibăriseră pe sol. 

Când se vor întoarce de la oraş, el ar putea să-şi dea 
frâu liber spiritului său din nou. De data asta se va 


gândi cu mare atenţie ca să nu pună în pericol făptura 
înzestrată cu putere. Avea de gând să-l facă fericit pe 
Jez căutându-i lucrul perfect pentru a fi sculptat. 

Peter începu să-şi răsucească o ţigară. Cotul său 
ascuţit îl împungea pe Luka în coaste. 

— Cine a trăit în această căruţă țigănească înainte s- 
o găseşti tu, brutarule? întrebă Peter. 

— De unde să ştiu eu? Era abandonată. Am reparat 
roţile şi am vopsit-o. l-am agăţat o potcoavă de cal 
deasupra uşii şi chiar i-am atârnat o căpăţână de 
usturoi pentru a îndepărta spiritele rele. 

— Oricine-ar fi trăit în această căruţă şi-a îngropat 
umbrele dedesubt, zbieră Peter. Aşa procedează ele de 
fapt. La noapte, umbrele lor vor ieşi la iveală şi ne vor 
înhăţa. 

— Simt miros de sărat, Dimitri, spuse Luka. 

— E marea. Drumul se bifurcă în curând. În stânga 
spre oraş, iar în dreapta spre mare... este un tractor pe 
drum înţesat cu oameni până sus. 

— Sunt foarte tăcuţi, spuse Luka. 

— Sunt refugiaţi. Îţi pot spune asta după ochii lor. 
Struni calul şi strigă: Urări de bine tuturor, încotro vă 
îndreptaţi? 

Omul care ţinea mâinile pe volan ridică din umeri şi 
răspunse: 

— Noi vrem să mergem acasă în satul nostru, dar nu 
prea a mai rămas nimic la care să ne întoarcem. 

Luka sesiză disperarea din glasul omului şi zise: 

— De ce nu mergeţi în satul nostru, în susul 
drumului? Acolo se află o brutărie bună. 

— Iţi mulţumim. Poate că o să mergem, spuse omul. 

— Să nu mai inviţi pe oricine în satul nostru, 
ciudatule, sâsâi Peter. 

— Dar de ce n-aş face-o? întrebă Luka. 


— Din cauză că tu nu ştii cum sunt ei sau ce magii 
rele ar putea aduce. Înşfacă hăţurile de la Dimitri şi 
urlă: Mişcă mârţoagă, mânca-te-ar lupii! 

Calul înspăimântat îşi aruncă copitele în sus 
nechezând. O porni la trap în josul drumului spre oraş, 
trăgând căruţa cu laturile strălucitor vopsite şi cu cei 
trei pasageri emoţionaţi în ea. 


2 
CINEVA LA FEREASTRA, CEVA LA UŞA 


Simlin privi pe fereastră până când calul şi căruţa 
colorată se îndepărtară agale şi dispărură din vedere. 
Vaskalia sforăia pe salteaua ei unsuroasă. Focul de 
lemne ardea trosnind în mijlocul podelei, răsucindu-se 
într-un fuior de fum ca o spirală, spre tubul îngust al 
coşului şi în lături răspândin-du-se în aer. 

Simlin încercă să dea la o parte perdeaua, dar se 
înţepeni în mâna sa la fel ca o pânză de păianjen, aşa 
că o îndepărtă cu putere spre peretele de lemn. 

„Steluţe galbene şi flori pictate pe un butoi strălucitor 
pe roţi. Ai putea să dormi în interiorul acelui butoi. 
Brutarul şi Peter Autobuz... aşaa, dar unde este băiatul 
orb?" 

Simlin se îndreptă cu paşi iuți spre poliţă, se ridică la 
nivelul ei şi cotrobăi printre păpuşile de înfipt ace, după 
globul magic, globul de sticlă. Işi apropie faţa de el. Ori 
de câte ori îl vedea pe băiatul orb în interior era acolo şi 
o altă creatură cu el. Una care avea oasele umerilor tot 
atât de mari ca lamele de topor. Alta se mişca precum o 
formă de lună albastră întunecată. Astăzi nu era nimic. 

Hăiatul orb trebuie să fie acasă cu certăreţul de frate- 
său ori poate la orfelinat cu femeia aceea frumoasă şi 
biscuiţii... Simlin îşi linse buzele cu o limbă ascuţită. Işi 
frecă stomacul. Se îngrăşase arătând ca un bol în 
partea din faţă, din cauză că mumă-sa îl tot îndopase. li 
ţinea maxilarul cu forţa şi îi turna tocana, asemenea 
unui râu cleios, drept în gâtlej. 


— Te îngraş, tocmai pentru a fi gata pentru festivalul 
de vară, Simlin, în aşa fel ca tu să fii pregătit să porţi 
mantia de şaman, spuse ea cu vanitate. 

Se auzi o uşoară bătaie în uşă. 

Cine ar putea să fie? Era oare cineva de la butoiul 
strălucitor pe roţi? 

Pauză. Poc, poc, poc, poc. Mai tare. 

Simlin strecură globul magic în pantoful scâlciat al 
mamei sale. Se holbă spre uşă. Ceva se prelingea pe 
sub uşă, pe podeaua pământie. Se lăţi într-o mică 
băltoacă. Simlin adulmecă. Sânge. 


3 
LUKA ÎŞI DEZVĂLUIE SECRETUL 


Calul de munte tropăia de-a lungul drumului. Dimitri 
cânta din răsputeri, iar Luka se simţea mândru de a fi 
împreună cu bravul Purtător de Cuvânt şi fremăta de 
speranţă. 

Poate că mama sa era în oraş. Dimitri ar fi putut-o 
observa grăbindu-se în josul străzii. 

Dar, cum orele trecuseră pe nesimţite şi roţile căruţei 
cu coviltir huruiau, spiritul lui Luka se retrase încetişor. 
Cântecul lui Dimitri se stinse. Peter sforăia atingându-şi 
cu zgomot dinţii cu limba. 

Luka îşi aminti ceea ce văzuse prin ochii rândunicii: 
castelul roşu ca sângele şi liderii cu capetele rase. 
Ceasul de miazănoapte unde timpul fusese oprit, 
bântuit pe vecie de plânsetul femeii, omul care tintea 
cu arma, copiii înfricoşaţi, lihniţi de foame şi Moartea cu 
glugă şi coasă. 

Luka oftă. Simţi mirosul frunzelor şi sevei rămurelelor 
tăiate, şi auzi vântul foşnind în copaci. Se grăbeau 
acum de-a lungul drumului din pădure, iar umbrele erau 
reci şi pline de ură. 

Luka ascultă cu atenţie. Oare să fi fost bătaia 
vântului? Să fi fost vulturul care-l atacase în Prăpăstiile 
Lumbului şi-l urmărise atunci când era întrupat în 
rândunică? 

Peter se trezi şi trase un vânt. 

— S-ar putea să fie bandiți înapoia acelor copaci, 
murmura el. 

— Incetează să te vaiţi şi să mormăi atât, omule, îl 
repezi Dimitri. 


— Cum ţi-e vrerea, brutarule. Eu am plecat. Peter 
intră de-a berbeleacul în coviltir. Dimitri spuse: 

— Nu-ţi fie teamă, acest cal se va mişca iute ca 
fulgerul dacă vrem noi asta. Işi bătu apoi, cu gentileţe, 
ceva pe partea dreaptă. Şi mi-am adus arma cu mine. 

Luka însă percepu un tremur de frică în vocea sa. 

Calul se opri şi necheză cu teamă. Peter ieşi târâş din 
coviltir, urlând cu mânie: 

— Mişcă, mârţoagă, mănca-te-ar lupii! Unde e un 
băț? 

— Nu-l lovi, ţipă Luka, sărind din căruţă jos în drum. 
Bâjbâi până la gâtul încordat al calului asudat şi îşi 
plimbă mâna prin coama lui neregulată. 

— Eşti în siguranţă cu noi, Jir, şopti el. 

Luând între palme nasul catifelat, suflă în nările 
calului. Acesta se calmă. Luka apucă strâns cureaua 
căpăstrului apoi se puseră din nou în mişcare. 

— Asta-i felul în care trebuie să te porţi cu un cal, 
spuse Dimitri. 

Apucă mâinile lui Luka şi-l trase înapoi pe banchetă. 
Luka ascultă tropăitul vioi al copitelor calului şi se 
întrebă cum ar fi să fii cal. Visă cu ochii deschişi că 
aleargă tropăind din copite, cu coama şi coada în bătaia 
vântului. Simţi un fior de energie străbătându-i trupul. 
Mergeau la oraş pentru a pune lucrurile la punct pentru 
toată lumea. Se gândi la Imo, Eva şi la orfani, şi la micul 
Stefan în pătuţul său, dar cel mai mult se gândi la 
răutăciosul Aidan. Aidan iubea povestirile lui Luka, dar 
numai pentru că-l făceau pentru un timp să uite de pro- 
pria durere. 

Se gândi la casa sa de la brutărie şi zâmbi. 

— Dimitri, totul va fi bine la castel, strigă el. Tu nu 
eşti numai brutarul nostru. Tu eşti purtătorul nostru de 
cuvânt! Tu eşti eroul nostru, de asemenea! 


Când Luka începu să simtă gustul prafului pe limbă, 
ştiu că erau aproape de oraş. 

— Este un deşert de cratere de bombe şi moloz, 
spuse Dimitri. lată scheletul unui bloc de apartamente 
încă în picioare asemenea unei cutii de ouă goale. Nu e 
nici ţipenie de om împrejur. 

— Asta pentru că sunt cu toţii morţi, se văicări Peter. 

— Nu, nu sunt morţi, spuse Luka. Oamenii sunt 
înăuntru. Spre seară, soldaţii trag cu armele lor spre 
crenelurile castelului şi fiecare intră în casa lui. 

— De unde ştii tu, ciudatule? întrebă Peter cu 
suspiciune. Luka nu îi răspunse. 

— Eu am plecat din nou înăuntru în casa mea, spuse 
Peter şi Luka îl auzi târându-se înapoi în coviltir. 

Dimitri spuse: 

— Are dreptate, Luka. De unde ştii tu? Tu nu ai mai 
fost în oraş. Când te scufunzi în acele somnuri adânci ce 
se întâmplă de fapt? 

— Îmi transfer mintea în trupul altor creaturi, spuse 
Luka. Cu cât exersez mai mult, cu atât reuşesc mai 
bine. Sunt puternic şi pot să văd. Alerg de-a lungul 
poalelor munţilor cu Pisica Norilor. Zbor către oraş 
întrupat în rândunică. Am văzut astfel castelul roşu- 
sângeriu. 

Luka se aşteptă ca Dimitri să râdă de el cu 
neîncredere. In loc de asta, el spuse: 

— Auzisem vechi povestiri despre spirite întrupate. 
Nu am crezut niciodată că voi întâlni unul. Chiar crezi că 
tu eşti un şaman? 

— Ştiu că sunt. Nu-i pot spune lui Jez pentru că nu m- 
ar înţelege şi ar fi îngrijorat din cauza mea. Te rog, 
păstrează nccretul, Dimitri! 

— Nu-i voi spune, Luka, dar mulţumesc că mi-ai spus 
mie. Dimitri îi strânse mâna lui Luka, dar simţi totodată 


cum i se cuibăreşte frica în minte. Acum, în sfârşit, 
înţelegea de ce Vuskalia îl dorea pe Luka. 

— Mai bine am face un popas aici pentru noapte, 
spuse el, strunind calul. 

Luka sesiză din nou acel tremur de frică în vocea sa. 

— Ce se va întâmpla cu calul în timp ce noi vom 
dormi? 

— Îl vom priponi în aşa fel să poată ajunge la fân şi la 
apă. 

— Calul nu va mai fi acolo în zori, avertiză Peter, 
încercând să iasă înapoi pe banchetă. Va fi în oala cu 
tocană a cuiva, iar părul lui îndesat într-o saltea. 

— Dar mai taci odată, domnule Gură-Spartă! strigă 
Dimitri. 

Nimeni nu se odihni bine în acea noapte. 


4 
CEASUL DIN TURN 


În dimineaţa următoare, ajunseră în oraş. Luka 
simţea că acesta se închide în jurul lor. Nu se auzea nici 
un cântec de păsărele, iar o rafală de armă automată îl 
făcu să tresară. 

— Hei, ţăranilor din căruţa țigănească, spuse 
batjocoritor o voce. Unde crezi că mergi, grăsane? 

Luka îl simţi pe Dimitri lângă el întins ca o coardă şi 
pe Peter de cealaltă parte tremurând ca un jeleu. Crezu 
că aude acel cuvânt: /diot. Oare îl urmaseră şoaptele şi 
aici? 

Vocea încetă. 

— Vagabonzi, spuse Dimitri. Au plecat, cred, dar Luka 
încă simţea că îi priveşte cineva. 

Jez avea dreptate. Oraşul era un loc periculos. 

— Priveşte castelul, strigă Peter. Într-adevăr este la 
fel de roşu ca sângele. 

— Este locul unde îşi ţin prizonierii, spuse Luka. 

— Ce prizonieri? Eu nu vreau să-i eliberez. 

— Dar mai taci din gură, Peter, spuse Dimitri. Acum, 
noi trebuie doar să simţim pulsul locului. 

— Deja am simțit pulsul locului, brutarule, şi nu prea- 
mi place, mormăi Peter. Eu o să-mi caut câteva piese 
pentru autobuz şi am plecat acasă repede. 

— Nu vii cu noi la castel? întrebă Luka. 

— Nu. Vezi toate acele figurine înţepenite în jurul 
Ceasului din Turn? Nu este o petrecere. Este Doamna 
Moarte cu coasa sa ascuţită şi Doamna Foame, şi 
Doamna Nebunie bătându-şi copii. Se spune că în 
fiecare noapte acele statui alunecă în josul turnului şi 


aleargă în jurul oraşului prinzând oameni pe care îi iau 
cu ei. Nu vreau să fiu de faţă când se întâmplă astfel de 
lucruri. 

— Dacă te-ar lua, nu am mai asculta acum văicăreala 
ta, îl repezi Dimitri. Am ajuns la parcul de maşini. 

Pe măsură ce se apropiau, Luka simţi mirosul 
petrolului. Auzi paşi care se apropiau cu precauţie de 
căruţa lor. 

— Bună dimineaţa, spuse Dimitri. Vreau să cumpăr o 
furgonetă. 

Luka auzi replica morocănoasă a omului de la garaj: 

— lată, asta este. 

— Oh, dar aveţi doar una? 

— Dar suntem în vreme de război, omule de la ţară, 
sau nu ai observat? 

— Încearcă-o, Dimitri, şopti Luka, apucându-l de braţ 
în timp ce coborau de pe bancheta căruţei. 

— Vreau să fac un drum de probă, te rog, spuse 
Dimitri. Luka auzi clinchetul cheilor, apoi omul spuse: 

— Nu a mai fost condusă de luni de zile. S-ar putea să 
nu pornească. 

Luka îl auzi încercând să potrivească o cheie şi 
înjurături când aceasta nu se potrivea. Omul încercă o 
legătură întreagă de chei. În cele din urmă, auzi o cheie 
întorcându-se şi o uşă deschizându-se. După trei 
încercări nereuşite, motorul bolborosi şi reveni la viaţă. 
Cotrobăiră şi se căţărară peste tot împrejurul maşinii. 
Luka se înghesui şi apăsă arcurile cu un băț. 

— Este perfectă, spuse Dimitri. Aici în spate este loc 
pentru tăvile de pâine şi pot să pun perne peste 
scaunele astea ca nişte găleți vechi. 

— Dar îi va plăcea culoarea lui Katrin? întrebă Luka în 
timp ce se căţărau în camionetă. 

— Da, este albă, spuse Dimitri. Albă cu portocaliu. 


— Partea portocalie este ruginită, zise batjocuritor 
Peter. Aşteaptă-mă să caut şi eu componente pentru 
autobuzul meu. A 

Luka îl auzi cotrobăind primprejur. In cele din urmă, 
Peter găsi ceea ce căuta şi mormăi: 

— lată! Autobuzul meu va fi ca nou. Eu m-am cărat 
de aici, plec înapoi în sat. 

— la aminte să ai mare grijă de cal şi de căruţă, îl 
avertiză Dimitri. 

Luka ascultă copitele calului tropăind în timp ce se 
îndepărta spre ieşirea din oraş. Işi închipui căruţa 
țigănească sosind în satul său şi simţi că i se face dor 
de casă. 

Când nu mai auzi tropăitul copitelor, îl apucă pe 
Dimitri de braţ, trase adânc aer în piept şi spuse: 

— Acum, hai să mergem să-i cumpărăm unelte lui 
Jez. Plecară lăsând furgoneta pentru a o lua mai târziu. 

— Aceste magherniţe par să colcăie de şobolani, 
spuse Dimitri. La fiecare colţ se află cerşetori, iar 
canalizările put. 

Luka sări într-o parte când o mână ca o gheară îl 
apucă de picior şi o voce se tângui: 

— Ce ai pentru mine, micuţule? 

— Ţine aici, colega, răspunse Dimitri, ia o bucată de 
pâine. Hei, nu e nevoie să-mi strângi mâna. 

Luka îl auzi pe cerşetor înfingându-ţi dinţii în bucata 
de pâine. 

— Hai, Luka, spuse Dimitri cu asprime, iar câteva 
minute mai târziu, adăugă: Asta-i locul pe care-l 
căutam. 

Deschise o uşă şi se auzi un clopoțel. Luka simţi 
miros de lemn proaspăt, ulei şi lac. Percepu şi prezenţa 
oamenilor. O voce spuse: 

— Ce doriţi? 


— Bună dimineaţa. Ce frumuseţe de magazin! zise 
Dimitri. Aş dori să cumpăr nişte unelte, vă rog. 

— Ce fel de unelte? 

— Pentru sculptat lemnul şi piatra, interveni Luka. 

— Aveţi noroc. Avem un mic stoc de unelte care a 
supravieţuit războiului, spuse proprietarul magazinului 
căutând în spatele unui raft. 

Luka îşi croia drum prin magazin atingând pensule şi 
tuburi de vopsea, creioane şi cuțite, dălţi, pile şi 
ciocane. 

— Ce sunt acestea, vă rog? întrebă el. Păreau moi şi 
un pic uleioase. 

— Sunt creioane colorate. Diferite culori, cu nuanţe 
foarte subtile şi delicate, spuse proprietarul 
magazinului. 

— Putem să luăm câteva pentru Imogen, Dimitri? Şi 
nişte cerneală pentru desenele ei? 

— Sunt pe lista mea, răspunse Dimitri şi Luka îşi 
închipui zâmbetul de pe faţa lui. 

În timp ce vânzătorul împacheta uneltele, creioanele 
şi vopselele în hârtie maronie, legând pachetele cu 
sfoară, Luka simţi conştient că era privit de cineva. 
Atinse mâna lui Dimitri. Acesta se întoarse. In spatele 
magazinului, în spatele casei de marcat, străluceau 
două feţe. Dimitri văzu un bărbat şi o femeie. Aveau 
pielea arsă de vânt, pomeţii netezi precum platourile 
pietroase, iar ochii negri, ovali, în formă de prună, erau 
aţintiţi plini de uimire asupra lui Luka. 

Omul vorbea în şoaptă cu stăpânul magazinului care 
apoi îi spuse lui Dimitri: 

— l-am luat la mine pe aceşti doi refugiaţi pentru 
câteva nopţi. Doresc să ştie cine este băiatul şi de unde 
vine. Întreabă dacă băiatul cântă la tobă. Pare o 
întrebare stranie. 


Luka zâmbi şi întinse mâna. 

Bărbatul păşi înainte, trecu de casa de marcat şi-i luă 
mâna, apoi femeia îl urmă. Era însărcinată. Omul îi luă 
mâna lui Luka şi o atinse de burta ei. 

— Este minunată, spuse Luka, ştiind că acolo 
înăuntru era un bebeluş strâns ghemuit precum un 
melc. Ea va avea o mamă şi un tată, exact cum am 
avut şi eu. Numele meu este Luka şi sunt dintr-un sat 
din nord, aproape de munţi. 

Vocea omului era slabă, iar accentul diferit, aşa că 
Luka trebui să se concentreze să asculte. 

— Eu sunt Sith, iar ea este Ribi, soţia mea. Noi te 
cunoaştem. la aminte la sfatul nostru, Luka! Trebuie să 
fii foarte atent oriunde ai merge. 

— Cum se face de îl cunoaşteţi pe Luka? El nu a mai 
fost plecat de acasă până acum. 

— Noi îl recunoaştem, spuse Sith. Noi ştim ce fel de 
fiinţă este el. 

Luka roşi la cuvintele lor. 

Dimitri clipi cu nedumerire. Cum puteau aceşti străini 
să ştie cine era el, în timp ce prietenii şi familia nu ştiau 
nimic? Dimitri nu voia ca Luka să fie socotit altfel decât 
ceilalţi. Deşi simţea că se putea încrede în acest om 
deoarece Luka îi arăta. 

— De unde eşti, Sith? întrebă Dimitri. 

— Din cealaltă parte a munţilor. Trebuie să plecăm. 
Mantia şamanului a aruncat o umbră prea neagră 
asupra satului nostru. Este o mantie pentru cei care 
caută spirite rele. Eu sunt un muzicant, dar acum nu 
sunt lăsat să cânt în propriul sat. 

— Un şaman nu ar trebui să arunce o umbră ca 
aceasta, cugetă Luka cu glas tare. 

„Poveştile lui Luka ar putea fi adevărate la urma 
urmei, gândi Dimitri. Va trebui să-l protejez." 


— Şi eu sunt muzicant de asemenea, spuse cu voce 
tare Dimitri. Vino şi cântă în satul nostru, Sith! Vei fi 
bine-venit acolo. 

— Am trecut prin satul vostru, pe la mijlocul iernii, 
spuse Sith. 

— Atunci, te rog, treci din nou. 

— Poftim, spuse vânzătorul aşezând pachetele în faţa 
lui Dimitri. Acum partea mai puţin plăcută. 

Scoase limba concentrându-se în timp ce scria 
preţurile pe coletele învelite în hârtie. 

Dimitri scotoci în buzunare după ochelari, apoi şi-i 
aşeză pe nas. Verifică şirurile de cifre. 

— Drace, uitasem cât de scumpe pot fi 
cumpărăturile. 

Îşi luă puşculiţa din interiorul cămăşii şi aşeză 
monedele în  fişicuri strălucitoare. Apoi mulţumi 
vânzătorului. 

— Deocamdată la revedere, Luka şi Dimitri, spuse 
Sith. 

— La revedere, Sith... Ribi, răspunse Luka. Veniţi să 
ne vizitaţi în satul nostru. 

— Şi adu-ţi şi instrumentele, spuse Dimitri. Vom 
cânta o muzică pe cinste. Luka, ţine-te de haina mea. 
Cu pachetele astea nu mai am nici o mână liberă. 

Luka înşfacă colţul hainei şi sări alături de Dimitri 
gândindu-se cât de mult se vor bucura Imogen şi Jez de 
cadourile lor. 

Dar ziua lui de vis fu stricată de hârşâitul şi 
cadenţa bocancilor militari care se îndreptau direct spre 
ei. O voce repezită dădu un ordin. Bocancii amuţiră, 
trosc! Luka auzi respiraţia omului din patrulă şi simţi cu 
nelinişte miros de transpiraţie şi praf de puşcă. Erau 
lângă el... chiar lângă el. 


— Dimitri? Dimitri! urlă el în timp ce nişte degete îi 
pătrundeau adânc în braţ. 

— Luaţi-vă mâinile de pe noi, urlă Dimitri. 

Luka fu măturat într-o parte de bocancii în marş. Auzi 
în spatele său lovituri şi pumni, şi pe Dimitri strigând de 
durere. Luka se zbătu ca un peşte în cârlig. Se simţi 
revoltat şi încercă să strige, dar în loc de aceasta 
lacrimile îi brăzdară faţa. 

Nu avea nici un rost să te lupţi. Luka se lăsă condus 
cu dificultate. Bănuia unde vor fi duşi, dar nu ştia de ce. 


5 
GHIRLANDE DE GLOANȚE 


Luka auzi bocancii tropăind de-a lungul podului mobil 
al castelului. Auzi din nou acel plânset nesfârşit care 
venea de dedesubt din celulele întunecate. Bocancii se 
opriră. Picioarele lui Luka atinseră pământul. Cu 
zdrăngănit de lanţuri şi o pală iute de aer, podul mobil 
se ridica în spatele lor. O uşă se deschise cu violenţă. 
Luka fu săltat şi cărat cu picioarele atârnate şi cu 
mâinile rănite. Bocancii merseră mai departe pe o scară 
de piatră rece, printr-o altă uşă, într-o cameră cu ecou, 
de-a lungul scândurilor duşumelei care se arcuiau sub 
greutatea lor. Se opriră din nou. 

Camera era fierbinte. Luka strănută. Putea distinge 
miros de tutun, usturoi, cai, praf de puşcă, piei de capră 
şi transpiraţie. Auzi oameni mutându-se de pe un picior 
pe altul, auzi zgomotul unei arme aruncate pe o masă şi 
hârşâitul unui cuţit lung scos din teacă. Ăştia trebuie să 
fie comandanții militari care luptaseră pe pământul lui 
de-a lungul celor patru ani. Acum ei se aflau într-un 
armistițiu dificil sub ocupaţie străină. 

— D-Dimitri, murmură Luka. 

— Sunt aici, Luka, şopti Dimitri. 

Pachetele încă atârnau pe degetele sale agăţate în 
nodurile făcute de patronul magazinului, dar cineva le 
răsucise şi mai mult. Il durea. Dimitri îşi înălţă capul şi 
privi cu teamă împrejur. Văzu încrâncenare, feţe 
neîncrezătoare şi ghirlande de gloanţe purtate ca şi 
cum ar fi fost flori. 


Un om înalt păşi în cameră. Soldaţii îşi loviră tocurile 
arătându-şi respectul. Ofițerii se mişcau şi murmurau 
precum viespile. Nou-venitul purta o uniformă de 
culoarea pădurii cu epoleţi aurii pe umerii săi largi. Păşi 
spre scaunul din capul mesei, se adânci în el şi îşi urcă 
picioarele pe masă. Pingelele cizmelor sale de culoare 
castanie erau atât de curate, încât Dimitri gândi că ar 
putea frământa pe ele aluatul pentru pâine. 

La umărul său se opri un omuleţ cu faţă roz cu o 
pălărie neagră. Omul cu faţa roz se întoarse spre Dimitri 
şi spuse: 

— Domnul General doreşte să ştie cine sunteţi. 

Dimitri trase adânc aer în piept şi încercă să-şi 
controleze tremurul corpului. 

— D-Dimitri Founari. Brutar. Eu sunt Purtătorul de 
Cuvânt al satului meu. 

Omul traduse pentru General care îşi azvârli capul pe 
spate şi râse răsunător, arătându-şi dinţii strălucitori. Işi 
scoase şapca cu emblemă aurie şi o puse pe masă. 
Capul său ras strălucea, iar Dimitri se gândi la oasele 
peştilor de mare de pe plajă. 

— Domnul General spune că şi el este, de asemenea, 
un om care vorbeşte?. Noi toţi suntem oameni care 
vorbim. Sau suntem oare femei care vorbesc? Toate 
femeile vorbesc foarte mult, nu-i aşa? 

— Nu, Katrin cea înaltă nu vorbeşte mult, şopti Luka. 
Cine-i cel care vorbeşte? 

— O acadea roz într-o pălărie, spuse Dimitri, dar nu 
îndeajuns de încet. 

— Sunt Căpitan Lazslo, făcu cunoscut acadeaua. 
Interpretul. De asemenea, lucrez la informaţii. Ce faci 


° Joc de cuvinte: în limba engleză „talking man" înseamnă şi 
„omul care vorbeşte", dar şi „purtător de cuvânt", în funcţie 
de context. 


cu băiatul ăsta, bucătarule gras? El nu poate fi copilul 
tău deoarece nu îţi seamănă. Eşti cumva traficant de 
copii? L-ai răpit pe băiat pentru a-l vinde pe piaţa 
neagră? 

— Nu, urlă Dimitri. El a venit cu mine pentru a vă 
cere ajutorul. Satul nostru este în ruină după toate 
luptele care au avut loc. De atâtea ori nu am avut nici 
apă potabilă, nici electricitate, nici aprovizionare cu 
medicamente. Totul a fost dărâmat de război. Totul 
trebuie reparat. Sunt copii orfani de la distanţă de 
kilometri întregi de sat. 

— Unul dintre ei nu are picioare, altul este surd, iar 
câţiva nu pot vorbi şi nici nu se pot juca, se plânse 
Luka. 

— Domnul General vrea să ştie de ce ai adus la oraş 
un copil orb, Brutarule Vorbitor. 

— lar eu aş vrea să ştiu de ce voi ţineţi oameni închişi 
în celule, ripostă Luka. 

— Chiar vrei cu adevărat? 

Acesta fusese Generalul. Vocea sa era profundă, ca 
un motor care porneşte, iar Dimitri se dumiri că acesta 
nu avea nevoie de vreun interpret. 

Faţa Generalului era albă de furie. 

— Fii atent băiatule, urlă el. Aceasta este o discuţie 
care încalcă regulamentele. Acest pământ este ca un 
butoi de pulbere aşteptând o scânteie. 

— Ştiu că acolo sunt prizonieri, urlă Luka. l-am auzit 
plângând. Şi mai ştiu că fiecare dintre ei este îngrozit 
de figurinele blocate în faţa Ceasului din Turn. De ce nu 
le reparaţi? Fratele meu ar putea să le repare. Toată 
lumea s-ar simţi mai bine. 

— Băiatul e mic, îi imploră Dimitri. A suferit în 
războiul ăsta. Toți am suferit. 


— Continuă, Purtătorule de Cuvânt, în costumul tău 
de Al Capone, hai spune-ne totul despre asta, adăugă 
cu sarcasm Căpitanul Lazslo. 

Luka îşi lăsă capul în jos în faţa râsului batjocoritor. 
Fanfaroni, gândi el. Dimitri îşi puse mâinile la spate şi 
încercă să stea drept şi mândru aşa cum Katrin cea 
înaltă îi arătase, trăgându-şi umerii înapoi şi scoţându-şi 
pieptul înainte. Deschise gura, dar frica îi gâtui 
cuvintele. 

Aşa că Luka spuse: 

— Orfelinatul este o epavă. Va cădea peste noi. 
Trebuie să construim unul nou. Ne trebuie jucării. Şi o 
rochie pentru Ellie, un scaun cu rotile pentru Aidan cel- 
care-trebuie-să-fie-cărat-peste-tot şi o mulţime de cărţi 
deoarece el este aşa de plictisit încât devine răutăcios. 
Maria are nevoie de un aparat care să o ajute să audă, 
toată lumea cu excepţia lui Aidan, are nevoie de 
încălţăminte. Şi mai avem nevoie de un pat adevărat 
pentru Eva ca să nu mai fie nevoită să doarmă pe 
duşumea. 

Văzând curajul lui Luka, Dimitri îşi aminti care era 
menirea lui acolo şi uită umilinţa suferită. 

— Daţi-ne cărămizile de care avem nevoie să ne 
clădim vieţile, ceru el. Daţi-ne malaxoare de ciment şi 
oameni care pot munci cu adevărat. Daţi copiilor 
mâncare adevărată, pături, paturi şi haine de care să nu 
le fie ruşine să le îmbrace dimineaţa. 

Luka spuse: 

— Fratele meu este gata să sculpteze lucruri şi să le 
vândă pentru a face bani. Şi, uitaţi-vă la asta. Se căută 
sub cămaşă şi scoase întinzând pe masă o bucată de 
hârtie, pe care o netezi cu dragoste, spunând: De ce nu 
cumpăraţi această pictură? Este a lui Imogen, fata care 


are grijă de noi. Ea spune că sunt munţii. Şi o va vinde. 
Pariez că e bună. 

— Mmmm... e bună, recunoscu Generalul. De fapt, 
este excelentă. Cred că pot să aranjez pentru ca mai 
multe asemenea pasteluri să fie colectate şi vândute. 
Pictează această Imogen păsări şi flori? 

— Sunt sigur că ar putea. 

— Pictează şi animale? 

Fusese cea mai amabilă, dar falsă voce a Căpitanului 
Lazslo. Asta îl făcu pe Luka să se gândească la răceala 
cuburilor de gheaţă. 

— Am auzit zvonuri despre leoparzi albi care se 
ascund sus în munţi. 

— O, nu, spuse Dimitri cu repeziciune. Ei au fost 
vânaţi în totalitate şi ucişi cu mult timp în urmă de către 
vânzătorii de blănuri. 

Privi într-o parte încât ceilalţi nu-i putură vedea 
minciuna din ochi. Pisica Norilor trebuia să rămână un 
secret, altfel ar putea fi ucisă pentru blana ei. 

— Hmmm... un băiat şi un brutar... Voi vă comportaţi 
ca nişte conspiratori. Spune-mi, copile, dacă tu eşti orb, 
cum de ştii de figurile Ceasului din Turn? 

Luka ridică din umeri. 

— Toată lumea a auzit de acestea. Dar 
dumneavoastră nu aţi auzit despre satul nostru. De ce 
nu veniţi să vedeţi cum arată? Veniţi la festivalul nostru 
de vară! Dumneavoastră nu ştiţi nimic stând înţepenit 
aici la castel. 

— Fii atent cum vorbeşti, şuşoti Dimitri. 

Dar Luka îl ignoră şi strigă: 

— Eu nu vă pot vedea, domnule general, dar toţi 
ceilalţi pot să vă vadă. Vreţi ca ei să creadă că sunteţi 
lipsit de inimă? 


În tăcerea ca de gheaţă care urmă, Dimitri închise 
ochii şi aşteptă să fie aruncat afară şi închis într-o celulă 
umedă, plină de şobolani. 

— Incerc să fiu corect, Luka, zise Generalul. Tu eşti 
cam obraznic şi liber la gură, dar îţi admir curajul. Aş 
putea să accept oferta şi să trimit nişte oameni în satul 
tău să vă ajute. Găsiţi teren şi construiți o casă pentru 
copii. Brutarule, vei avea cărămizile şi malaxoarele 
cerute. Cine ştie... poate o să vin şi la festivalul vostru 
de vară, în cele din urmă. lată, Generalul strânse 
degetele lui Luka în jurul câtorva bancnote, spunând: la 
astea să plăteşti această acuarelă. Dar fiţi atenţi, 
brutarule şi tu copile orb! Vom fi cu ochii pe voi. 

Dimitri şi Luka fură escortaţi înapoi peste podul 
mobil, către oraş. Dimitri era sigur că fuseseră urmăriţi, 
dar îndată ce întâlnirea cu Generalul se sfârşi, Luka nu 
se mai putu gândi decât la următoarea lui transformare. 
Aceasta urma să se petreacă foarte curând. 


6 
ÎN GLOBUL MAGIC 


Simlin stând ghemuit în colţul casei cu cinci pereţi, 
privind pata de sânge strecurându-se pe sub uşă şi 
împrăştiindu-se pe podeaua pămârntie. 

Mama se cutremura cu un sforăit de porc sălbatic. 
Apoi se ridică în picioare. 

— Draga mea păsărică, se boci ea, ce te-a rănit aşa 
de rău? Capul pleşuv şi ciolănos a lui Sfarmă-Oase 
strălucea albicios, dar penele din barba sa erau 
încleiate de sânge. Un ochi era închis şi acoperit de o 
pieliţă prăfuită. Încercă să-şi întindă o aripă. Simlin văzu 
că penele de zbor îi fuseseră smulse de pe corp. 

Sfarmă-Oase se mişcă el însuşi în faţă către foc, 
târâş-grăpiş. Alunecă pe podea şi îşi întoarse capul. Cu 
singurul ochi valid se holba la Simlin. 

— Cred că ţi-ai ales greşit pasărea cu care să te lupti. 
Eşti lihnit, nu-i aşa? Ce să-ţi dăm? 

Mama îşi lovi brăţările de cupru şi scormoni în foc 
până când acesta se înteţi în pâlpâiri verzi-gălbui. 

— Dă-i tocana mea, spuse Simlin. 

Ea se supuse. „Bun'. 

Simlin stătea în colţul său cu braţele lungi încolăcite 
în jurul genunchilor şi cugetă în timp ce Vaskalia 
pregătea leacuri pentru  Sfarmă-Oase. Flori albe 
frumoase de chimen... coada şoricelului... şi măcriş 


negru. Şi un suc foarte special. Limba îi ieşi printre dinţi 
în timp ce se concentra asupra castronului şi baghetei 
fermecate mărunţind amestecul urât mirositor. 

— Măcar ai omorât acel păsăroi nesuferit, dragul 
meu? şopti ea. 

Simlin ar fi vrut să se uite în globul de sticlă să vadă 
ce se întâmplase. Il şterpeli din pantoful Vaskaliei unde 
îl pitise. Globul magic îi răspunse destul de repede 
acum. Era prietenul lui secret. Işi aduse faţa aproape de 
el. Bila mirosea ca pantofii Vaskaliei, ba mai degrabă cu 
un vechi cuib de şoarece. 

Şi mai era ceva acolo înăuntru. O vieţuitoare tărcată 
de culoare castanie şi albă. Făcea zgomote mari. Simlin 
lovi globul cu blândeţe şi îl duse la ureche. Auzi un 
nechezat strident, apoi mai încet, ca atunci când cineva 
ciupeşte coarda unui instrument. Era calul munţilor pe 
care el îl văzuse trăgând strălucitorul butoi pe roţi. 

— Unde eşti, copil idiot? şopti el. 

— Copilul idiot este chiar aici, în faţa mea! scrâşni 
Vaskalia, smuncindu-i din mâini globul de ghicit. O-ia-ii- 
io-ia. E întotdeauna gol când mă uit eu în el. 

Simlin strigă: 

— Pleacă! Ai speriat calul şi strici vraja. 

ÎI lovi în cap, poc, trosc, cu o durere ce-l străfulgeră şi 
Simlin se temu că spărsese globul magic. Stătu 
nemişcat la podea cu o durere năucitoare în cap, dar 
bucurându-se că Mama nu putuse să vadă băiatul din 
globul de sticlă zărit de el. 

Făcuse ca această putere să-i aparţină lui şi numai 
lui. 


7 
ÎNTUNERICUL DIN PĂDURE 


Motorul hârâi. Furgoneta se mişcă puţin, apoi 
înţepeni. 

— Ca o broască ce tuşeşte, spuse Luka. Calul şi 
căruţa erau mai bune, Dimitri. 

— Atât maşina, cât şi eu suntem lipsiţi de practică, 
spuse Dimitri, cu o voce afectată: Ah, tare aş vrea să 
plec din oraşul ăsta! Pare lipsit de viaţă. 

Luka rămase tăcut. Ştia că erau priviţi tot timpul. 
Furgoneta se cutremură, făcu un salt, încât Luka avu 
impresia că o să-i iasă capul prin tavan. După câţiva 
kilometri, furgoneta mergea mai bine, dar Luka ar fî 
putut să spună oricui că se întâmplase ceva rău când o 
cotiseră către drumul spre nord, acolo unde se 
hurducaseră peste gropile din drum la venire. 

— Este cineva aşezat pe coama dealului, zise Dimitri. 
E Peter. 

— Ce-o fi făcut cu Jir şi cu căruţa? întrebă Luka. 

— Habar n-am. Nu-i văd pe nicăieri, spuse Dimitri 
supărat, ieşind şi trântind portiera maşinii. 

Luka bâjbâi după mânerul portierei şi ieşi după el. 
Dimitri urlă: 

— Ce-ai făcut cu căruţa şi calul, Peter? 


— Acel cal, brutarule, şi-a pus căruţaşul la pământ şi 
a fugit în pădure, spuse Peter. Eu cred că acele umbre 
de dedesubt au ieşit la iveală şi l-au înfricoşat. A trebuit 
să sar din mers şi să mă izbesc de pământ, bum! Ce 
părere ai despre asta şi ce ai de gând să faci, brutarule? 

— Uită că ai făcut bum. Ce ai tu de zis despre 
minunata mea căruţă țigănească şi despre calul lui 
Katrin? li aparținuse soţului ei, Karl. Cum ar putea ea 
vreodată să mă ierte? 

Luka nu ştiuse despre Katrin cea înaltă că avusese un 
soţ. El întotdeauna se gândise la Dimitri şi Katrin ca 
fiind împreună. 

— Stai aici şi nu te mişca, Peter! ordonă Dimitri. Ai 
grijă de furgonetă în timp ce eu plec în căutarea bietului 
cal. 

— Ce facem cu băiatul? Lasă-l în grija mea. 

— Să-l las pe Luka cu tine când tu nu ai fost în stare 
să ai grijă de un cal? Cred că glumeşti. Dimitri îi înşfacă 
mâna lui Luka atât de rău, că îl duru. Să mergem! Vom 
merge după şanţurile lăsate de roţi şi urmele copitelor. 

Părăsiră arşiţa de afară pentru umbra pădurii ca şi 
cum ar fi plonjat într-un bazin cu apă rece. Picioarele lui 
Luka se afundară într-un strat trosnitor format din ace 
de pin. Aerul era dulceag, cu miros de răşină. Îl făcea să 
viseze şi să-şi simtă capul uşor. Auzi chiţăieli, triluri şi 
zgomotul înfundat al picioarelor şi ceva mare iţindu-se 
printre copacii din faţă. 

— Sunt cumva urşi în această pădure, Dimitri? 

— Da. Şi căprioare. Şi porci sălbatici, şi lupi. 

Luka se feri de crengile care se arcuiau peste tot ca şi 
cum pădurea voia să se închidă deasupra lor şi să-i 
ascundă departe în interiorul ei. Dimitri spuse: 


— Războiul se simte şi aici de parcă ar fi prins în 
întunericul dintre copaci. Dar nu mai văd nici o urmă 
acum. Mi-e teamă că ne-am rătăcit... 

— Hai să-l strigăm, spuse Luka. Jir! Jir! 

— Calule, calule, calule, ţipă în gura mare Dimitri. 

Dar acesta nu apăru. Picioarele lui Luka deveniră 
grele ca şi cum spiritul lui ar fi coborât în ele. Spuse: 

— Eu nu pot să merg mai departe, Dimitri. 

Cărarea era blocată cu bolovani. Pământul îi 
aruncase la suprafaţă. Se aflau şi cranii printre aceştia. 
Era ca o ascunzătoare. Şi ca o fortăreață secretă. 

Luka tremura. 

— Cred că aici s-a petrecut ceva îngrozitor. 

O mică potecă ducea dincolo de fortăreaţa de piatră 
şi Dimitri văzu o grămadă de pământ. Morminte. larba 
începuse deja să crească peste ele. 

— Luka, ascultă-mă... 

— Nu trebuie să spui nimic, şopti Luka. 

In mintea sa, el auzea focuri de armă şi strigăte de 
durere. Îşi înclină capul în acel loc atât de trist. 

Un zgomot înspăimântător sparse tăcerea ca şi cum 
un demon urla din rărunchi trăgând ceva gigantic după 
el şi rupând ramurile copacilor. 

— Ce este asta? se sufocă Luka. 

— Nu ştiu... spuse Dimitri. 

Jir venea în galop peste copaci direct spre ei, trăgând 
căruţa şi fornăind bucuros că nu mai era singur în acele 
locuri, în sfârşit. 

— Unde ai fost? strigă Dimitri, supărat şi încântat în 
acelaşi timp. O să-i spun lui Katrin ce cal rău eşti. 

Luka alergă înainte, respirând mirosul cald al calului 
şi-şi încolăci braţele în jurul gâtului său încins. Calul se 
întoarse şi se îndepărtă cu căruţa rulând agale după el. 


Dimitri putu cu greutate să se mai uite la mormintele 
săpate în pământ. Unele dintre ele erau marcate cu 
cruci de lemn. 

— La ce te uiţi? spuse Luka. 

— Sunt nume. Acum ştiu de ce calul a alergat înapoi, 
aici. Işi căuta stăpânul. 

— Soţul lui Katrin? şopti Luka. 

— Da, Karl. Acesta este mormântul lui. 

Dimitri se înfioră gândindu-se la durerea lui Katrin. 

— Va trebui să-i spui, zise Luka. 

— Presupun că da. 

— Poţi să recunoşti vreunul din celelalte nume, 
Dimitri? 

Luka nu îndrăzni să-l întrebe ceea ce era cu adevărat 
în mintea sa: „Este şi tatăl meu acolo? Este Gabriel unul 
din numele scrijelite pe crucile de lemn?" 

— Nu. Dar este aşa o risipă de vieţi, spuse Dimitri. 
Lacrimi îi curseră în jos pe obraji. Se chinui să plângă 
fără zgomot, fără sughiţuri şi smiorcăieli, dar Luka ştia. 

Calul scormoni pământul cu copita şi necheză, dornic 
de a fi departe de acel loc. 

— Acum, putem pleca, te rog? întrebă Luka. 

— Da, răspunse Dimitri. Hai să mergem acasă. 

Se îndepărtară împleticindu-se prin pădure. Calul lăsă 
capul jos şi porni în urma lor, trăgând căruţa după el. 

Furgoneta era acolo unde o lăsaseră. Peter Autobuz 
sforăia în spatele volanului, cu o ţigară umedă 
atârnându-i dintre buze. 

— Scoală-te! strigă Dimitri. Ar fi trebuit să păzeşti 
maşina, nu să sforăi. Deschide ferestrele şi lasă fumul 
să iasă, şi urcă în căruţă. Lăsaţi-mă doar să adun câteva 
flori pentru Katrin, apoi plecăm. 

Se lăsa noaptea de vară. Pământul se întindea vast şi 
dezolant în depărtări de neajuns pentru simţurile lui 


Luka. După morminte, şi ofiţeri, şi General, voia să 
cheme Pisica Norilor la el şi să fugă de nenorocire, în 
tărâmul acesteia. 

El gândea: „Mama a plecat. Tatăl meu a plecat, de 
asemenea, oftă Luka cu tristeţe. Dar... Generalul ne va 
ajuta în cele din urmă". 

După o îndelungă tăcere, băiatul întrebă: 

— De unde vine acest parfum? 

— Caprifoi. Este dulceag în timpul nopţii. Pe cer 
străluceşte o superbă lună nouă, Luka. Seamănă cu un 
cercel de argint. Aş fi vrut să o poţi vedea şi tu. 


Prin fereastra murdară a casei cu cinci pereţi, Simlin 
privea scrutător luna nouă. Îi amintea de unghiile 
galbene ale Mamei sale. Oare trăieşte cineva acolo sus? 
Nu, ei nu aveau cum să locuiască pe lună, pentru că, 
atunci când aceasta descreştea, ar fî căzut şi s-ar fi 
rănit. Când luna devenea din nou rotundă, semăna cu 
un glob magic. 

O camionetă albă trecu, cu brutarul înăuntru, urmată 
de calul pe care îl văzuse în globul magic, trăgând 
butoiul cu decoraţii aurii. Numai că acesta era zgâriat şi 
prăfuit peste tot şi cineva stătea ghemuit pe banchetă... 
Peter Autobuz. 

Unde era băiatul orb? Mama pusese globul magic 
înapoi pe raft înconjurat de păpuşile ei de înfipt ace, 
astfel că Simlin nu mai putea să se uite în glob fără ca 
ea să ştie. 

Deodată Simlin îşi dădu seama unde era băiatul orb 
fără a se mai uita în globul magic. 

— Ura! strigă el entuziasmat. Băiatul se reîntorsese în 
sat. 


8 
PACHETELE CU CADOURI 


— Treci înapoi, Katrin, ţipă Jez, trăgând-o pe Katrin 
înapoi din uşa brutăriei. Afară sunt focuri de armă. 

Inima lui tresări. Putea el oare ajunge la timp la 
Imogen, la orfelinat? Dar el trebuia să stea aici şi s-o 
apere pe Katrin cea înaltă. Dacă s-a întors războiul oare 
unde era Luka? 

Câţi oameni erau afară? 

Cineva râse misterios în stradă. 

jez deschise cu iuţeală uşa şi îl văzu pe Dimitri 
uitându-se cu atenţie la spatele unei camionete 
ruginite. 

— Această maşină sună exact ca o armă de război, 
urlă Jez. Este o micuță furgonetă grozavă. Vreau să 
învăţ şi eu să o conduc. 

— Hmmm... Nu ştiu, vom vedea. Este o micuță 
furgonetă bună, dar eşapamentul scoate flăcări, spuse 
Dimitri. la aceste pachete, Luka! 

Dimitri păşi ţanţoş înăuntru, întoarse ţestoasa cu 
picioarele în sus proptind uşa deschisă cu ea, apoi se 
aplecă iar, întorcând-o în poziţie normală. Îi înmâna lui 
Katrin trandafirii sălbatici şi se întoarse să inspecteze 


micul său imperiu. Totul era aşezat şi pregătit pentru a 
doua zi, pentru o nouă zi de muncă. Acolo se aflau 
drojdia, făina măsurată, tăvile de copt curate, farfuriile 
cu seminţe de mac, scorţişoară şi zahăr brun. 

Luka o apucă de mână pe Katrin şi spuse: 

— Totul este în regulă, Katrin. Peter conduce căruţa. 
Dimitri privi îndelung la scaunul său din faţa focului, 
încărcat de pisici. Incuviinţă dând din cap când Katrin 
puse cafea cu linguriţa în cafetieră, apoi spuse: 

— E bine să fii acasă. 

— Deci cum a fost, Purtătorule de Cuvânt? întrebă 
jez. Nu cumva vreunul din pachetele astea e pentru 
mine? 

— Dă-i cadourile pentru el, spuse Dimitri. 

Luka scoase pachetele afară şi chicoti în timp ce Jez 
rupea ambalajele. Ţopăia aşteptând reacţia lui Jez. 

— Fantastic! ţipă Jez. Acum tot ce-mi trebuie este 
ceva să sculptez. 

Luka zâmbi în sinea lui. El ştia ce putea fi acel materi- 
al: pietrele albastre strălucitoare din acea peşteră unde 
fusese cu Pisica Norilor. Numai de ar mai nimeri drumul. 
Căută un scaun şi-şi dădu drumul în el. Căţeaua îşi lăsă 
capul pe genunchiul său adâncindu-şi obrazul în el 
astfel că Luka ştiu că ea era acolo. O bătu încetişor 
peste cap şi spuse: 

— lţi voi spune eu cum a fost, Jez. Dimitri a fost un 
Purtător de Cuvânt extraordinar. Era acolo un general 
impunător, care o să ne ajute să ne construim o casă 
nouă şi va vinde picturile lui Imogen pentru noi. Pariez 
că o să vândă şi sculpturile tale, de asemenea. Şi am 
întâlnit nişte munteni care aveau un copil şi pe care i- 
am invitat să cânte muzică, nu-i aşa, Dimitri? 

— Da, spuse Dimitri. 


Privirea lui întâlni ochii lui Katrin cea înaltă. Îi era 
teamă să-i spună despre mormântul soţului ei. Poate că 
ea deja ştia. 

— Katrin, continuă Dimitri cu voce scăzută, când va 
ajunge şi căruţa, am să dezham calul şi am să vă duc 
pe amândoi acasă. 

Luka moţăia, dar mintea lui încă făcea planuri. „Am 
să găsesc drumul înapoi spre peştera Pisicii Norilor şi 
am să iau o bucată de piatră albastră strălucitoare. Jez 
va putea să o sculpteze. Cu banii câştigaţi, vom putea 
schimba viaţa orfanilor." 

A doua zi dimineaţă, după ce scoaseră bunătăţile din 
cuptor, Jez şi Luka plecară spre orfelinat. 

— la te uită cine a venit! ţipă Aidan. 

Luka auzi copiii alergând spre el. Se opri şi începu să 
scoată capacul cutiei pe care o căra. 

— Ascultaţi-mă cu toţii, spuse el. Katrin cea înaltă v-a 
trimis felii de măr copt. 

— Pe unde-ai mai umblat de data asta? Ce ai mai 
văzut? 

Luka simţi invidie în glasul lui Aidan. 

— Am fost în oraş cu Dimitri şi ştii foarte bine că nu 
am văzut nimic, Aidan. 

— Cel puţin tu poţi să mergi. Spune-ne povestea. 
Cum a fost la oraş? 

— Foarte mult praf, urât mirositor şi cu cerşetori 
peste tot. 

Copiii se adunară împrejur pe vechiul covoraş, 
molfăindu-şi feliile de măr, iar Maria traversă în grabă 
camera să-l hrănească pe Stefan printre zăbrelele 
pătuţului. Luka începu să povestească: 

— Noi am plecat cu căruţa țigănească pe care Dimitri 
a pictat-o pentru voi. 


Apoi le povesti despre cal şi despre oamenii munţilor 
pe care-i întâlniseră la magazin. 

— Şi iată, Imo, ce am adus pentru tine. 

Cu toţii îşi ţinură răsuflarea până ce el dezlegă sfoara 
ce lega pachetul, apoi scoaseră sunete de încântare pe 
măsură ce scotea una câte una, cerneala şi culorile, şi 
vopselele, şi le arăta copiilor. 

Jez şi-ar fî dorit ca e/să fi fost cel care le alesese. Jură 
că într-o zi el o să-i cumpere nişte culori chiar mai bune 
decât astea. 

Luka spuse mai departe: 

— Un om de la castel ţi-a cumpărat tabloul, Imo. Se 
scotoci în buzunar după bani şi îi înmână, spunând: Şi o 
să-ţi cumpere mai multe. 

— Asta-i minunat, răspunse Imogen. Dar tu ştii ce o 
să pictez mai întâi? Portretele voastre. Pe fiecare dintre 
voi. 

— Să nu îndrăzneşti să-mi faci mie portretul, Imogen, 
spuse Aidan, întinzându-se după o altă felie de măr. Şi 
Luka oricum nu va fi în stare să-l vadă. lam, plescăi el 
încântat. Katrin a pus şi miere de albine. Sunt bune, nu-i 
aşa? 

— Da, iar eu am de gând să vă aduc mai târziu nişte 
somon, spuse Jez, deoarece Luka şi cu mine o să 
mergem la râu după-amiază. Se aplecă spre Imogen şi 
şopti: Pictează un portret de al lui Luka pentru mine, cu 
părul sălbatic, faţa albă şi celelalte, ştii tu... 

— Bineînţeles că o să pictez. Acum, Luka, spune-ne 
despre Dimitri ca Purtător de Cuvânt. 

— A fost înspăimântător la început, spuse Luka. 
Soldaţii ne-au dus la Castelul Roşu, crezând că Dimitri 
este un traficant de copii. Generalul acela este suspicios 
pe toată lumea, dar Dimitri i-a câştigat respectul. 


— Dimitri mi-a spus că tu ai fost acela care l-a 
convins. 

— Doresc să aud despre domnul brutar la castel, 
Luka, comandă Aidan. 

— Domnul brutar a fost un erou. Le-a spus că trebuie 
să repare tot ceea ce au stricat, iar Generalul i-a 
răspuns: „De vreme ce sunteţi nişte oameni aşa de 
micuţi şi îndrăzneţi, poate am să o fac". 

— Chiar crezi cu adevărat că ei ne vor ajuta? întrebă 
Aidan. 

— Da, răspunse Luka. Generalul a spus că poate chiar 
va veni la festival. A zis: „Găsiţi teren şi construiți o 
casă pentru copii". 

Imogen bătu din palme. 

— Ar fi mult mai bine decât să cârpăcim vechiul 
orfelinat. Jez şi-a petrecut toată ziua de ieri reparând 
gaura din acoperiş, Luka. 

— Încă mai am nevoie să repar nişte încuietori pentru 
a vă şti pe toţi în siguranţă, spuse Jez. 

— O nouă casă ar fi fantastică, strigă Imogen. Se află 
ceva teren liber în partea de nord a satului. Este 
pământul comunităţii, dar eu am să-i întreb pe fiecare 
despre acest lucru. Oh, Jez, asta ar fi ceva minunat! Vrei 
să mă ajuţi să desenez un plan pentru casă? 

Vocea lui Imogen era atât de plină de emoție încât 
Luka crezu că o să izbucnească în lacrimi. 

Nu le povesti copiilor despre Ceasul din Turn, nici că 
Peter socotea că figurinele ceasului bântuie noaptea 
străzile. Nu le spuse copiilor nici despre mormintele 
ascunse adânc în pădure. De ce să vadă cu ochii minţii 
alte întâmplări oribile? 

Incă se simţea neîncrezător. El dorea să parcurgă 
următoarea transformare, spre binele tuturor, în special 


pentru Jez. Trebuia să găsească din nou drumul spre 
acea peşteră. 


Umbra lui Simlin se întinse peste dalele aleii de la 
intrarea în orfelinat. Avea capul într-o parte, chinuindu- 
se să audă ce se spunea înăuntru. Gurile lor erau pline. 
Nu îndrăzni să meargă mai departe. Ar putea să-i 
zărească nasul sau degetul. 

Simţi mirosul de mere dulci. Îi lăsa gura apă. Îşi dori 
şi el o felie de măr copt în miere. 

Băiatul orb vorbea despre un festival. Asta va fi 
atunci când, aşa cum îi spusese Mama, va trebui să 
poarte acea mantie. Băiatul nu ştia despre acest lucru, 
nu-i aşa? 


9 
ÎN ARINUL DE PE MALUL RÂULUI 


În acea după-amiază, fraţii se îndreptară spre râu. 
Căţeaua adulmeca în urma lor cu limba scoasă din 
pricina căldurii. 

Luka era preocupat. Îşi planificase următoarea 
manevră. Râul ar putea fi începutul călătoriei lui pentru 
că îşi amintise că se afla dedesubtul peşterii Pisicii 
Norilor. 

— Vom merge către cascadă, spuse Jez. Acolo voi 
avea mai multe şanse să prind peşte. Uau! Un pescăruş 
tocmai a trecut în zbor. O clipă de neatenţie şi l-ai ratat. 

— L-aş fi ratat oricum. 

— Era de culoarea smaraldului şi turcoaz şi maro ca 
scorţişoara. .. ca o săgeată de sticlă colorată. Şi iată 


acolo un bâtlan stând într-un picior, uitându-se cu 
atenţie în apă. 

Luka auzi un sunet enervant - Cra-ac, şi apoi up up 
de la aripile bâtlanului care fâlfâiră agale pe deasupra 
lor. Îşi imagină că erau prinse ca nişte balamale. 

Auzi un alt sunet... 

— Asta-i cascada, Jez. 

— Bine. Dă-mi mâna, spuse Jez. 

Îl conduse pe Luka pe după un arin, de-a lungul malu- 
lui, după cotul râului. Apoi zgomotul deveni asurzitor. 
Apa cădea năvalnic de la mare înălţime, dintr-un loc 
întunecat străjuit de scoruşi în care străluceau poame. 
Cascada semăna cu o avalanşă de apă, curgând într-un 
cazan din rocă neagră într-un vârtej ameţitor, aşa că Jez 
îl apucă pe Luka de braţ şi-l trase înapoi. 

— Dar îmi plac picăturile de apă pe pielea mea 
încinsă, strigă Luka. 

— Ţine-te strâns lângă mine, prostule, strigă şi Jez. 
Este periculos. Vom merge pe dedesubtul căderii de 
apă, pe malul celălalt. 

Luka pipăia forma tuturor pietrelor cu mâna liberă, 
încercând să şi le întipărească în minte pentru că, data 
viitoare când va veni aici, va fi singur. Invăţă să 
recunoască sunetul apei care-şi schimba tonalitatea în 
funcţie de locul unde cădea. Ţinându-se unul de altul, 
fraţii se căţărară de-a lungul rocilor umede. Lumea din 
spatele cascadei suna misterioasă, apoi Jez strigă: 

— Am ieşit pe partea cealaltă. 

Mugetul din capul lui Luka se limpezi pe măsură ce 
înaintau în lumina soarelui. Ce fusese mai rău trecuse. 

Departe de şuvoiul înspumat al cascadei, bazinul apei 
deveni liniştit. Apa îşi încetini mersul şi aproape se opri 
de tot înainte de a se strecura bolborosind în mici 
căderi de apă către râu. 


Luka simţi pietrele ude şi îşi încleştă degetele adânc 
într-o pernă de muşchi fixată într-o crevasă. 

Jez îl conduse spre un pietroi turtit şi neted. 

Cu vârful degetelor descoperi găurele, cochilii şi frun- 
Ze, şi linii curbe, fosile ale creaturilor care trăiseră cu 
mii de ani înainte. 

— De ce vin peştii aici, Jez? 

— Ei sar înapoi în sus, peste cascadă, spre locurile de 
baştină. Îşi urmează instinctul. Înoată în amonte dinspre 
mare şi îşi depun icrele. Tu ştii ce urmează apoi. li 
urmăresc, îi culeg din apă şi îi pun în găleată. Ei oricum 
mor după depunerea icrelor. 

— Înţeleg. Jez, de la ce se aude această 
pălăvrăgeală? 

— Nu ştiu... sună ca şi cum ar fi un nagâţ căutând să 
se impună în teritoriul său, dar parcă nu ar trebui să fie 
vreun nagâţ pe aici. Nagâţ sau doar o adiere de vânt. 
Dar este ceva acolo jos. Seamănă cu o pisică. 

— O pisică înotând? 

— Stai liniştit, Luka, o să sperii peştele. 

— Eu sunt liniştit, replică Luka. Tu eşti cel care face 
zgomot. Am ceva pe faţă. 

— Este doar un fluture, zâmbi Jez. Are antene lungi 
albastre, care te fac să clipeşti. 

Jez suflă uşor şi fluturele de culoarea caisei zbură de 
pe obrazul alb a lui Luka. 

Luka şi-ar fi dorit să aibă toba cu el. Data viitoare o va 
aduce cu el şi o va bate uşurel pentru a aduce 
creaturile către el. Încă nu ştia care creatură va fi 
aceasta. 


Simlin stătea în vârful unui arin cu picioarele strâns 
încolăcite în jurul trunchiului. Genunchii săi se proiectau 
în afară precum colţurile unei garnituri pătrate. Soarele 


bătea din spate, iar transpiraţia i se prelingea printre 
omoplaţi. Putea ţine sub observaţie o bună bucată de 
drum. Uitându-se în jos, zări seminţe de floare plutind 
pe suprafaţa apei. Dacă privea în faţă, vedea munţii. 
Dacă se uita în partea opusă, el vedea acel lucru gri 
metalic numit de ceilalţi „Marea". 

Dar cel mai bine dintre toate era că Simlin îi putea 
vedea pe fraţi. Fratele băgăcios se uita în apă după 
peşti. Atingea mereu apa cu mâna aşteptând să prindă 
unul. Băiatul orb stătea pe o piatră. 

Simlin dorea să-l vadă pe Luka făcând vreuna din 
scamatoriile sale. 

Vârful copacului se legănă cu delicateţe. Simlin se 
legănă odată cu el. Îi plăcea să fie în vârful copacului. 
Putea să se ascundă aici o veşnicie. Îşi ţinu genunchii 
strâns de copac, de parcă ar fi călărit un cal sălbatic. 
Înclinându-se pe spate, el rulă în palme un fruct de arin 
şi-l aruncă în jos spre băiatul orb. Acesta ateriza în 
bazin, lângă el, părând a fi un mic găinaţ. Băiatul se 
uită spre locul de unde se auzise plescăitul, dar asta 
fusese tot. 

Fratele băgăcios strigă că el prinsese destul peşte şi 
că ar trebui să plece. 

Simlin cobori puţin pe trunchiul copacului ca să îi 
audă mai bine. 

— Nu vreu să merg, se smiorcăi micuțul. Nu putem să 
mai rămânem? 

— Nu, urlă fratele băgăcios. Am să duc acest peşte la 
orfelinat astfel ca Eva şi Imo să-l gătească. După asta 
vreau să merg după o osie pentru furgoneta lui Dimitri. 
Acum hai să mergem! 

Băiatul orb se întoarse, îşi puse mâna căuş la gură şi 
vorbi către ceva aflat acolo jos în apă. 


Simlin se lăsă şi mai mult în josul copacului, 
ascultând cu atenţie. 

Băiatul orb şoptea: 

— Voi fi din nou aici mâine. Devreme. 

— Aşa voi face şi eu, râse încetişor Simlin sus, în 
copacul său. 


„10 
BĂIATUL-PEŞTE 


Simlin se trezi leoarcă de sudoare. Nu era nici o 
adiere. Pe toată durata nopţii scurte de vară arşiţa 
învăluise pământul ca o mantie. Merse şi se uită pe 
fereastră. Clipi. Soarele se ridicase deja sus pe 
surprinzătorul cer albastru. Întârziase. Chiar şi Mama 
era în picioare. Simţea mirosul sărat al femeii care 
tocmai îl mângâia pe sărmanul Sfarmă-Oase. 

Simlin o văzu cum îşi vopsea gura cu un băț unsuros 
care-i făcu buzele la fel de întunecate la culoare ca 
boabele de soc. Işi dădu cu parfum - puf, puf - făcându- 


| pe Simlin să strănute şi să lăcrimeze. Ferindu-şi faţa la 
strănutul lui, se întoarse şi numără câţiva bănuţi. Şi-i 
îndesă între sâni şi părăsi în cele din urmă casa cu cinci 
pereţi. 

Simlin aşteptă un timp. Aruncă priviri furişe de jur 
împrejur. Mama sa nu era nicăieri cât vezi cu ochii. 
„Bun." El avea o misiune importantă de îndeplinit. 

Intr-un colţ al casei cu cinci pereţi se afla o găleată 
argintie. Zăpada iernii se topise şi, pătrunzând prin 
găurile din acoperiş, o umpluse ochi. Muşte pluteau pe 
suprafaţa murdară a apei. Simlin o adună în căuşul 
palmei apoi picură apa maronie pe capul lui Sfarmă- 
Oase. Păsăroiul se trezi şi se holbă la el cu singurul lui 
ochi sănătos. Se ridică apoi cu greutate şi bătu din aripi 
zburând până pe grinzile acoperişului. 

Simlin scoase limba la el şi o zbughi de-a lungul 
drumului ocolind satul spre râul care susura agale. 
Ţopăi aidoma unui iepure pe picioarele lui lungi şi albe, 
sfărâmând pietrele, dar, grijuliu să nu zăngănească 
găleata, se strecură pe sub căderea de apă şi ajunse 
dincolo de ea. 

Acolo era bazinul cu apă limpede. Deasupra, 
strălucea apa pulverizată a cascadei şi un nor de mici 
curcubee în lumina soarelui. 

Simlin auzi un zgomot uşor, de căzătură. Agăţă 
găleata de o ramură, îşi înălţă mâinile lungi şi se trase 
în copac. Se uită cu atenţie şi-l văzu pe băiatul orb 
cocoţat pe piatra netedă cu picioarele încrucişate. El 
bătea o tobă, iar bazinul era un tumult de sclipiri argintii 
datorate peştilor care se răsuceau şi săreau în bătaia 
tobei. 7 

Băiatul încetă să mai bată. Işi puse toba deoparte pe 
piatra de lângă el. 

Zbuciumul peştilor se amplifică, apoi încetă. 


Simlin clipi şi se holbă cu încordare. Gălbenele de 
culoarea untului şi mătasea broaştei de culoarea 
smaraldului, ca pletele fetelor, străbăteau bazinul, dar 
acum el nu mai zări nici un peşte. 

Simlin aşteptă. Băiatul aşezat pe piatră nu se mişca. 
Era palid ca şi ciupercile Mamei. Ochii săi erau albi şi 
nemişcaţi. 

Băiatul trebuie că şi-a ieşit din trup. La fel cum şi-ar fi 
schimbat hainele. 

Dar unde a plecat? 

Era un peşte care-şi deschidea gura la suprafaţa apei 
chiar dedesubtul pietroiului. 

Băiatul trebuie să fie în peşte. 

Simlin îşi dădu drumul în jos de-a lungul trunchiului 
arinului şi îşi luă găleata din copac. 

Uşor ca o lăcustă, păşi spre pietroi şi aşteptă. 

Peştele îşi închidea şi-şi deschidea branhiile ca pe 
nişte apărători de-o parte şi de alta a capului. Coada i 
se mişca uşor. Simlin nu trebuia să-şi lase umbra să 
cadă deasupra peştelui deoarece asta l-ar putea 
îndepărta. 

„ACUM." Simlin îşi roti găleata sa de argint scufun- 
dând-o în apă. 

„TE-AM PRINS!" 

Simlin alergă pe mal lăsând găleata jos. Cu mâinile în 
şolduri, urmări panica şi buimăceala peştelui. Acesta se 
răsucea şi sărea făcând valuri în găleată. | se vedeau 
branhiile argintii, deschizându-se şi  închizându-se 
repede, de parcă ar fi vrut să-i desprindă capul de trup. 

„Ha-ha-ha! Nu prea-ţi place să fii acolo, băiatule- 
peşte, nu-i aşa?" 

Simlin ţopăi în jurul găleţii într-un dans sălbatic 
sărbătorindu-şi victoria. Ridică găleata şi porni grăbit 


spre casă, cu apa sărind şi stropind cu un sunet plăcut 
urechilor sale. 


11 
LECŢIA DE GĂTIT 


Simlin puse găleata pe masă. Se uită cu atenţie 
înăuntru. Peştele respira cu greutate. Era pe o parte, cu 
branhiile argintii deschise şi cu ochiul dilatat în orbită. 
Simlin începu să ţopăie încântat. Dacă urmărea acest 
peşte, ar putea să afle cum băiatul orb se putea 
transfera din corpul său în corpul altor creaturi. Simlin 
putea afla şi el cum se face acest lucru. 


Orice ar face, Mama tot nu l-ar iubi. Aşa că va ţine 
secret acest lucru, îl va păstra doar pentru sine. Putea 
să ia băia-tul-peşte şi să dea fuga până la târg. Să-l facă 
să se transforme înapoi în băiat şi apoi să transforme 
băiatul înapoi în peşte. Oamenii ar plăti bani mulţi să 
vadă asta. Simlin ar fi atât de bogat! Ar putea avea 
propria afacere, la fel ca brutarul. 

Sus pe grinzi, Sfarmă-Oase, se trezi. Simlin îi văzu 
ochiul sănătos aţintit asupra găleţii. Îşi deschisese 
ciocul şi-şi scosese limba puternică, şuierând. 

— Nu, lasă peştele, creier de puf, sau am să te leg cu 
frânghii de iederă! 

— Ce peşte? 

Focul se învăpăie de la curentul iscat de intrarea 
Vaskaliei pe uşă. 

Un nou miros veni odată cu ea, un miros de păr, 
blană şi noroi. Încă protejându-şi găleata, Simlin privi 
peste umerii ei. 

— De ce ai adus un catâr? întrebă el. 

— Nu, Simlin, ăsta este un măgar, un măgar puternic. 
El trebuie să care ceva special. 

— Dar unde va sta? 

— Aici, bineînţeles. 

Sfarmă-Oase scoase un țipăt de spaimă, /i-haa. 
Singurul său ochi bun era aţintit asupra măgarului. 
Picături de apă căzură pe crucea neagră de pe spatele 
măgarului. Urechile măgarului se rotiră spre înapoi. 
Buza de deasupra se încreţi peste dinţii săi mari şi trase 
un răget profund, icnind cu sughiţuri din adâncul 
pieptului. 

— Ce faci tu cu cea mai bună găleată a mea? Dacă 
ştiam că mergi la râu ţi-aş fi spus să-mi aduci nişte 
lipitori. Nu mai am deloc. 


Mama privi în jos şi văzu băiatul-peşte răsucindu-se 
în apa puţin adâncă. 

— Ooo! Ce somon grozav! Nu am ştiut că ai pescuit, 
spuse ea, salivând de plăcere. Scuipă în foc. Flăcările 
izbucniră într-o coroană de smarald, iar Mama începu să 
aţâţe focul, spunând: îmi place peştele prăjit cu ierburi 
pentru a-i da savoare. Cinci frunze de pătrunjel şi cartofi 
pe o parte. Fără mărar. Mărarul afectează constituţia 
doamnelor aşa ca mine. Tot aşa şi usturoiul. Aşa că iată 
ce-ţi propun, nătărăule: Tu ai să găteşti peştele. 

— Dar... 

— E timpul să înveţi. La urma urmei, eu nu o să fiu 
aici tot timpul. 

— Nu, nu vei fi. 

Încercă să stea serios şi să nu exclame de bucurie. 
Dorea să pară un pic că regretă şi e trist, dar nu reuşi. 

Ochii Vaskaliei se colorară rând pe rând în diverse 
culori, sfârşind prin a deveni violet-închis. Cotoroanţa îşi 
băgă cu iuţeală mâna în găleată, înşfacă peştele şi-l 
tinu aproape de faţă încât, deschizând şi închizând 
gura, peştele părea că vrea s-o sărute. 

— Pune-l la loc! strigă Simlin. Peştele se va zbate şi 
va muri în aer. 

Mama aruncă băiatul-peşte înapoi în găleată. 

— Mai întâi, un secret pentru gătit. Fă focul mare şi 
foarte încins. 

— Ar trebui să ţinem peştele o săptămână. Să se 
fezandeze, spuse el. 

— Merele, iepurii şi fazanii se fezandează. Peştii doar 
mor şi se împut. 

— Lasă-l să crească mai mare, mai încercă el. 

— Să crească mai mare într-o găleată? Dacă vrei ca 
peştele să crească, trebuie să-i dai drumul înapoi în râu. 

— NU, NU, NU. 


— Acum taci din gură. AU! 

Măgarul îi dăduse un ghiont în spate. Urmă o 
împroşcătură şi un miros tare şi greţos. 

— Afară cu tine, bălegosule, scrâşni ea, alungând 
măgarul în curte. 

Simlin privi pe furiş în găleată. Trebuia cumva să o 
prostească pe mama lui. O să pretindă că va găti 
peştele până în ultimul moment. Ridică pirostria cu 
degetul mare şi o aruncă peste flăcări. Ea îşi dorise 
ierburi pentru savoare. lute ca un şarpe, Simlin se 
strecură afară. Mama era la celălalt capăt al grădinii 
vorbind cu măgarul, clătinând din deget în faţa botului 
său prelung. Simlin smulse pătrunjel, asmăţui şi câteva 
tulpini de mărar, apoi alergă înăuntru. Se opri. Se gândi 
o clipă. O zbughi din nou afară. Scurmă cu degetele în 
pământ după o căpăţână de usturoi mică şi rotofeie. 

Simlin îngenunche lângă foc şi rupse ierburile în 
bucăţi mici. Curăţă învelişul ca de hârtie al căpăţânii de 
usturoi. Dedesubt erau căţeii zemoşi de culoare roz. Luă 
un căţel şi-l strivi pe fundul găleţii. Apoi puse bucăţi de 
pătrunjel şi de usturoi pe pirostie astfel încât orice ar fi 
gătit Mama ar fi mirosit a usturoi şi pătrunjel. 

Simlin sări de încântare. Ascunse restul căţeilor de 
usturoi, sus, printre păpuşile împunse cu ace, care se 
retraseră cu scârbă, strâmbând din nas. Nici lor nu le 
plăcea usturoiul mai mult decât îi plăcea Mamei. _ 

Vaskalia se întoarse cu paşi apăsaţi înăuntru. Il 
împinse pe Simlin din drum, trase afară peştele din 
găleată şi-l trânti pe masă. 

În spatele ei, Simlin aproape leşină. Până aici se 
rezuma participarea lui la gătirea băiatului-peşte. 

Acum, el nu va mai afla niciodată cum îşi făcea Luka 
trucurile sale. 


12 
ADIO, BAIATULE-PEŞTE! 


Lemnele pârâiau cuprinse de flăcări. Pătrunjelul 
mărunţit şi usturoiul se încreţiră şi se prăjiră pe 
pirostrie, iar solzii se arseră şi pocniră răspândind un 
miros puternic. Gura lui Simlin se deschise. Va putea 
oare băiatul orb să se învârtă şi să iasă ca un strigoi? 
Oare va începe să ţipe? 

Simlin atinse pielea crocantă şi se trase iute înapoi, 
şocat. 

Băiatul-peşte era prăjit de-a binelea. 


Vaskalia îl împinse din drum, smulse peştele fierbinte 
şi-l jongla între palme. Cu un mormăit, rupse capul 
peştelui, iar trunchiul îl aruncă înapoi pe pirostrie. Îi 
făcu cu ochiul lui Simlin, scoase capul peştelui dintre 
dinţii săi şi-i smulse un ochi. ÎI ridică în raza piezişă de 
praf şi lumină şi spuse: 

— Adio, dragă peştişorule, neicuşorule, apoi îşi băgă 
ochiul înapoi în gură şi-l înghiţi. Delicios. Peştii din râu 
te vor face puternic, Simlin. Ţine... 

Rupse o bucată din falca peştelui şi o îndesă printre 
buzele lui Simlin. Acesta se forţă să înghită, deşi 
înghiţitura ameninţa să-i arunce tot ce avea în stomac, 
pe duşumeaua pământie. 

Ce făcuse? Acum nu va mai putea să fugă de mama 
sa cu băiatul-peşte în găleată. Acum nici nu va mai fi 
bogat. Nimic nu se va schimba. Viaţa lui va rămâne 
aceeaşi aici, aici cu Mama, pentru totdeauna. 

Vaskalia apucă cu buzele din carnea peştelui. Scoase 
oasele aşezându-le grămăjoară pe masă. Îşi curăţă 
dinţii cu o bucată de rădăcină, apoi se prăbuşi în patul 
ei de elefant. Dosul ei răsună trimițând afară mirosuri 
tari, care-l făcură pe Simlin să lăcrimeze. 

Traversă camera şi căută globul de cristal printre 
păpuşile cu ace înfipte. Se uită în el. Nici urmă de 
băiatul-peşte în globul magic. Asta pentru că băiatul- 
peşte fusese prăjit şi mâncat. 

Băiatul orb era mort. Simlin simţi ceva cald pe 
picioare, îşi udase pantalonii. 

Ceva se mişcă în globul de sticlă. Era maro ca o 
nucşoară şi acoperit de blană, blană udă, adunată în 
smocuri ascuţite. Avea ochi mici şi strălucitori, urechi 
înguste şi mustăţi lungi cârlionţate. 

„Oh, tu eşti din nou, băiatule orb!" 

Deci în cele din urmă nu se transformase în peşte. 


13 
GRĂDINI ÎN PARAGINĂ 


— Voi merge să-l scol pe Luka, spuse Jez. Imogen 
doreşte să-i facă portretul astăzi. 

Katrin cea înaltă se întoarse spre el şi-şi scutură 
capul. Ochii ei căprui se întunecară. 

— A plecat iar de capul lui? mormăi Jez. Pariez că ştiu 
unde. Nu voia să se întoarcă acasă de la râu nici ieri. 
Este periculos acolo. Pacoste mică! 

Luka ieşea uneori afară, urmat îndeaproape de căţea. 


— Îi voi explica lui Imogen, zise Dimitri. Vii, Katrin? 
Katrin încuviinţă, înclinând din cap. Dimitri îi spusese lui 
Katrin că văzuse mormântul lui Karl. Brutarului i se 
păruse că ea ştia deja că soţul ei era mort. Acum ea îşi 
acoperi castronul cu unt şi zahăr cu muselină şi îşi 
dezlegă şorţul. Merseră împreună prin sat. Văzură o 
femeie adunând ouă de găină, apoi Dimitri discută cu 
un bătrân care voia ca ea, Katrin, să-i facă cremă de 
zahăr ars cu ouă şi glazurată cu nucşoară. Lumina 
soarelui mângâia ruinele. 

Terenul din jurul orfelinatului fusese curăţat şi 
măturat. 

— Ce se întâmplă aici? îi întrebă Dimitri pe copiii de 
afară. 

— Grădini părăginite, ţipă Lisa, împroşcând apa dintr- 
o cană într-un cerc făcut din pietre diferite. 

Apă şi pământ picurau pe margini. Grădinile 
părăginite erau acum pline cu margarete, tufe de 
rozmarin şi pălăria-cucului roşie. Katrin cea înaltă îl bătu 
uşor pe mână pe Dimitri. Ea arătă spre o mulţime de 
călţunaşi roşii şi portocalii care atârnau dintr-o cutie 
veche de ulei de măsline. 

— Mai avem multe de făcut, spuse Ellie, arătând spre 
o grămadă de plante, degeţei roşii, albăstrele, floarea 
focului, coacăze şi rădăcini de soc, căldăruşe roz şi 
liliachii. Inflorescenţe stăteau uscându-se la soare gata 
să plesnească şi să împrăştie seminţele. 

Dimitri putea să simtă un puternic parfum de migdale 
şi nucă de cocos, şi văzu o tufa de drobiţă plantată într- 
o cutie veche de vopsea. Era acoperită cu boboci 
galbeni semănând cu nişte mici rinichi. 

— Am luat florile din grădinile bombardate, spuse 
Lisa. 


— E periculos, îi avertiză Dimitri. Acolo mai pot fi 
mine şi bombe neexplodate. 

— Dar nu erau. 

— Bine. Acum, sunt bucuros că v-aţi apucat de 
grădinărit. Şi mie îmi place. Am plantat o renglotă chiar 
lângă zidul grădinii. 

Dimitri se facu că nu observă privirea compătimitoare 
pe care i-o aruncă Katrin. Bine, de acord, acolo nu prea 
avea mult teren şi nici nu prea era un grădinar 
adevărat, dar pe ucest pomişor voia să-l apere cu preţul 
vieţii. 

În antreu se mai afla o surpriză. 

— Văd că gâştele din sat s-au mutat aici, spuse 
Dimitri. 

— Lor le plac locurile răcoroase, spuse Lisa, 
deschizând uşa chiar în mijlocul unui meci de fotbal. 

Bang, bang, aau! Florin aruncă în ei cu o bucată de 
lemn. 

— Încetează, Florine! strigă Dimitri. 

Katrin cea înaltă păşi energică şi plină de încredere 
spre pătuţul unde, culcat, Stefan îşi întorcea capul de 
pe o parte pe alta. Un ursuleţ fusese tras printre barele 
pătuţului. Avea capul strivit. Katrin cea înaltă salvă 
ursuleţul şi-l ridică pe Stefan. El privi împrejur cu ochii 
săi rotunzi ca de iepure şi se întinse spre faţa ei. Katrin 
îl cără afară la o masă plină cu hârtie groasă, fasole şi 
borcane, şi-l aşeză pe genunchii ei ca să poată privi în 
jur. Fetitele se ţinură după ea. Se apucară de lucru, 
răsucind hârtia în interiorul borcanelor. Puseră apoi 
fasolea înăuntru şi o stropiră cu apă. 

— Vom face colibe indiene din vrejurile lor, spuse 
Ellie. Putem mânca fasole verde. Dar fii fără grijă, 
Stefan! Nu vor deveni uriaşe. 


— Hei, tu eşti acolo sus, Aidan? întrebă Dimitri 
mogâldeaţa cu părul decolorat aflată pe treapta de sus 
a scării. Nu ţi-ai băgat încă mâinile în vopsea? 

Aidan nu-i răspunse. Ochii lui albaştri aprigi se uitau 
undeva pe perete. Îi urmă privirea şi dintr-odată simţi 
că i se face rău de o bănuială. 

„Vaskalia." 

Imogen intră şi se grăbi spre el. 

— Dimitri. Ce bine că te-am întâlnit! Această doamnă 
s-a oferit să facă o grădină parfumată pentru copiii care 
nu văd bine. 

Dimitri auzi vocea blândă şi plăcută a lui Imogen, şi 
gândi: „Ce drăguță este! Nu mă mai mir de ce Jez s-a 
îndrăgostit de ea. Dar tremură. Până şi ea este 
înspăimântată de Vaskalia". 

O trase la o parte şi spuse: 

— Imogen, Luka nu va veni astăzi. Jez crede că el s-a 
întors la râu. 

— Deschide uşa, domnule brutar. Sunt atât de 
înfierbântat încât nu pot să respir, comandă Aidan de 
pe marginea treptei pe care stătea. 

Dimitri îi şterse transpiraţia de pe faţă, apoi se 
întoarse să deschidă uşa. Intră un gâscan declanşând 
un vârtej de pene albe. Cu gâtul întins, acesta înainta 
cu repeziciune împleticindu-se de-a lungul camerei 
sâsâind şi îndreptându-se Vaskalia. Imediat Vaskalia o 
trase pe micuța Maria în faţa ei ca pe un scut. 

— Ar fi trebuit să ţii uşa închisă, schilodule, urlă ea la 
Aidan. 

— Nu striga la el în felul ăsta, îi răspunse Dimitri. Eu 
am am făcut-o. Eu am deschis uşa. 

Katrin cea înaltă oftă. Se uită la Dimitri, apoi la Aidan. 
Ea se ridică şi se îndreptă cu paşi mari spre gâscanul 
care le ţinea captive pe Vaskalia şi pe micuța ei ostatică 


într-un colţ, împungând cu limba ascuţită, iţită din 
ciocul său portocaliu larg deschis. Katrin îl îngrămădi, îşi 
încolăci braţul în jurul lui, iar cu cealaltă mână îl apucă 
de gât, astfel că acesta deveni inofensiv. 

— Arăţi de parcă ai cânta la cimpoi, Katrin cea înaltă, 
spuse Aidan. 

— Acest gâscan crede că eu i-am gătit perechea în 
oala mea de tocană, zise Vaskalia cu sarcasm. 

— Şi aşa este? întrebă Dimitri. 

— Poate că da, poate că nu, zâmbi ea. Gâtul de gâscă 
este atât de tare! 

O lăsă pe Maria să plece şi micuța fată alergă de-a 
lungul camerei direct în braţele deschise ale lui Imogen. 

Dimitri era îngrijorat de modul cum se comporta 
Vaskalia. Era ca şi cum ea ştia ceva ce ei nu ştiau, dar 
cel puţin, dacă ea era cu ei aici, nu avea cum să îi facă 
rău lui Luka. 

Copiii se vânzoleau, se smiorcăiau şi se certau. Ei 
stăteau departe de privirea Vaskaliei cât de mult 
puteau. Din când în când, se uitau pe furiş, dorindu-şi 
ca ea să plece. La fel simţea şi Imogen încă 
îmbrăţişând-o pe Maria care plângea cu sughiţuri. In 
cele din urmă Vaskalia îşi aranjă vulpile moarte din jurul 
gâtului şi, cu un surâs fals, le spuse: 

— Adio, dragilor!... A fost încântător să vă întâlnesc. 

Cotoroanţa se îndreptă cu paşi mari către uşă. 

— A fost dezgustător să vă întâlnesc, o îngână Aidan 
din vârful treptei unde era cocoţat. 

Vaskalia se opri. Se întoarse spre Aidan. Pe faţa ei 
licări răutatea. Stomacul lui Aidan era blocat de frică, 
dar nu avea de gând să-i arate e; asta. Işi scoase limba 
afară, îşi încrucişă ochii şi-şi vâri degetele mari în 
urechi, iar pe celelalte le flutură deasupra capului ca pe 


nişte pene din creasta unui cufundar care pluteşte pe 
râu. Dimitri încercă să nu râdă. 

— Ai grijă, Aidan. Adu-ţi aminte că tu nu poţi fugi de 
ea. 

Katrin cea înaltă se întoarse fără gâscan. Lisa şi Ellie 
alergară să-i pună şiruri de margarete în jurul gâtului şi 
lui Dimitri de asemenea. 

— Sper ca Luka să se întoarcă repede înapoi, spuse 
Lisa. Vă rog, aduceţi-l aici să ne spună povestea lui. 

Katrin cea înaltă zâmbi spre copii, dar surâsul i se 
stinse repede. Vaskalia purta nenorocire oriunde se 
ducea. Puteau fi cireşe otrăvite într-un coş, un bucheţel 
de flori rele pentru uşă, o vorbă de ură sau un blestem. 
Ce fusese astăzi? Trebuie să fi fost ceva. 

Katrin ieşi afară să caute prin grădina părăginită, ce 
ar fi putut să fie astăzi, răul magic. Şi găsi ce căuta. 
Omag, inimă însângerată, urzică usturătoare şi limba 
dracului cu frunzele în forma lamei de cuţit. Mai erau o 
orhidee roz periculoasă şi trei bulbi mari. Din ei puteau 
răsări crini carnivori, portocalii sau negri, îndeajuns de 
puternici să înfulece un sticlete sau să muşte un copil 
de ureche. 

Dimitri şi Katrin cea înaltă cărară braţe pline de 
plante din curtea lui Dimitri şi le aruncară peste gard, 
urmând ca după ce se vor fi uscat la soare, să le dea 
foc. 

Katrin îl puse pe Dimitri să se spele pe mâini şi braţe 
cu meticulozitate sub robinetul din curte, apoi se spălă 
Şi ea. 

În timp ce-şi spăla mâinile pe o parte şi pe cealaltă 
sub jetul de apă rece, mintea ei zbură de la 
periculoasele plante de la orfelinat la plantele din piaţă. 
Şi-o aminti pe Vaskalia la prăvălia ei cu ani în urmă. 


Vaskalia se fălea cu o baghetă făcută din lemn de 
porumbar. 

Mima un act de dans şi cântec. Atunci se oprise şi 
arătase cu bagheta spre burta Evangelinei care era 
însărcinată cu Luka. 

Nuiaua de porumbar ar fi putut provoca o naştere 
prematură. De data aceea nu se întâmplase, dar Katrin 
se întrebă dacă nuiaua de porumbar nu afectase cumva 
vederea lui Luka. 


14 
CĂLĂTORIA LUI LUKA PESTE APE 


Vidra adormi pe malul apei. În visele sale molfăia un 
peşte. 

Ochii i se deschiseră. 

In faţa ei era o pietricică albă. Foarte aproape de 
labele sale. Se jucase jonglând cu aceasta, pe malul 
apei, aseară, înainte de a adormi şi după ce mâncase 
peştele. Se rostogoli pe spate, aruncă piatra în sus şi o 
prinse jucăuşă cu lăbuţele din faţă, apoi o aruncă 
urmărind cum se rostogoleşte la vale. Căscă şi se ridică 
cu lăbuţele din faţă ţinute în sus pentru a răspunde 
somonilor care săreau pe ritmul bătăilor tobei. 
Ridicându-şi brusc mustăţile, scoase un sunet strident şi 
alunecă pe ierburile încâlcite ca pe un tobogan direct în 
apă. 

Ajunsă în apă, deveni o formă întunecoasă, 
alunecoasă. Labele sale cu degetele unite deveniră 
adevărate lopeţi ducând-o departe în bazinul de apă. Se 
ridică pe o piatră continuând să-şi mişte picioarele în 
lumina soarelui şi se scutură din cap până la coadă. 
Picături de apă săriră în toate părţile strălucind ca nişte 
diamante. _ 

Vidra se  rostogoli pe spate. Işi începu igiena, 
netezindu-şi blana şi firele de păr pentru a fi gata de 
călătorie. Strălucea, cu reflexe verzi şi aurii de la 
copacii şi apa din jur. Când îşi termină toaleta, se ridică 
şi începu să scoată sunete spre Luka, aşteptând cu 
nerăbdare începutul unui nou joc. ` 

Luka lăsă vidra să-i umple mintea. In forma acestei 
vidre, Luka dorea să călătorească pe râu, alunecând cu 
iuțeală pe suprafaţa apei, şi să şerpuiască de-a lungul 
pământului pentru a găsi din nou acea peşteră. Nici un 
peşte nu ar fi putut face asta. Şoarecele de câmp şi 
broscuţa erau prea mici şi aveau prea mulţi duşmani. 
Vidra părea să fie cea mai bună alegere. 


— Pleacă acum, insistă Luka şi voioasa vidră alunecă 
în apă. 

Inotă la suprafaţa apei precum un câine înainte de a 
se scufunda în adânc, acolo unde putea să înoate iute şi 
suplă aidoma unei balerine. Luka se simţi ager, 
respirând uşor şi urmărind lumea din bazin, prin ochii lui 
joşi. Vidra se învârti în cercuri cu ajutorul picioarelor 
mari din spate cu aspect de evantai, arătându-i lui Luka 
cum să facă şi el acelaşi lucru. 

Se răsuceau printr-o grădină subacvatică plină de 
plante ramificate. 

Gândaci plonjau şi se ridicau din nou, tulburând luciul 
apei. Peştişori înotau cu iuţeală în bancuri, iar Luka 
văzu mormoloci având picioarele din spate de două ori 
mai lungi decât ei înşişi. Deasupra lor fierbea apa sub 
umbrele dolofane ale rațelor şi lişiţelor propulsate ca 
vapoarele cu zbaturi de tumultul făcut de labele lor. 

Lumea subacvatică se perinda cu repeziciune, la fel 
de neprevăzută ca un vis. Peste tot împrejur vâjâiau 
curenţi de apă, fiecare pe câte o tonalitate diferită. 
Culorile se schimbau şi se îmbinau variind de la turcoaz, 
cuarţ şi verde ferigă la alb, cenuşiu de piatră umedă şi 
caramel. 

Înotă împreună cu vidra şerpuind printre umbre 
mişcătoare. O umbră lungă stătea la pândă printre 
plante, ascuţită ca o torpilă. O știucă. Plutea în apă 
închizându-şi şi deschizându-şi gura. Luka văzu o 
ghilotină formată din colţi şi dinţi mai mici, dar vidra 
înotă cu curaj mai departe. 

Un pui de pasăre neagră cu smocuri portocalii în jurul 
gâtului se învârtea în cercuri deasupra lor. Vidra luă o 
pauză. leşi la suprafaţă, înşfacă pasărea şi o puse la 
subsuoară ca pe o jucărie pentru a se juca mai târziu cu 
ea. 


— Nu o face, se va îneca, ţipă Luka. 

Vidra îl lăsă să scape. Puiul ţâşni în sus la suprafaţă şi 
porni în căutarea părinţilor săi. 

Vidra schimbă direcţia şi înotă de-a curmezişul 
bazinului. Apa începu să freamăte. Vântul încreţea 
suprafaţa apei de parcă ar fi fost un câmp arat, 
străveziu. Lumina scânteia pe întinderea vălurită a apei, 
iar bulele mari cât cireşele se ridicau la suprafaţă. 

Se apropiau de cascadă. Luka era înfricoşat, dar şi 
entuziasmat în acelaşi timp. Vidra chiţăia cu bucurie în 
apa înspumată de la poalele cascadei. Se caţără pe o 
piatră pentru a se scutura ea însăşi de apă. 

Frunzele copacilor se legănau aruncând umbre pe 
suprafaţa apei. Luka văzu pe mal şi trandafiri sălbatici 
de un roz intens reflectându-se în apă. Libelule 
scânteiau verde smarald, iar peştişorii albaştri dădeau 
din aripile la fel de transparente ca țesătura de nervuri 
a frunzelor. _ 

Vidra înşfacă un iris auriu cu lăbuţele din faţă. Il 
mirosi. Strănută. Scoase un şuierat jos şi încă un sunet 
care aducea cu scârţâitul uşii cuptorului de la brutărie. 
Luka chicoti. Se opri când văzu peştii. Somonii aşteptau 
să capete energie înainte de a se arunca spre cer ca 
nişte săbii argintii. Îşi aminti ce îi spusese Jez: „Sărind 
peste cascadă, ei se întorc la origini". 

Vidra urcă din piatră în piatră până-n vârful cascadei 
şi se întoarse să privească înapoi. Apa se prăvălea 
peste marginea stâncoasă. |n faţă, nişte bolovani 
blocau curgerea râului. Pe pietroaie stăteau trei urşi 
maronii, care se legănau greoi pe picioarele scurte din 
spate. Ei înşfăcau peştii care apăreau zburând peste 
pragul cascadei. 

— Ne vor mânca şi pe noi? 


Vidra se răsuci cu iuţeală de-a lungul malului până la 
cotitură şi alunecă înapoi în apă. Urşii erau atât de 
prinşi în jocul lor cu peştii, încât nici nu o observară. 

Un vultur auriu plutea pe o pală de vânt cu ochiul 
aţintit asupra râului. Luka îi văzu nimbul auriu precum 
soarele în spatele unui nor întunecat. Vulturul se repezi 
spre apă şi plonja în râu ridicându-se apoi cu un peşte 
în gheare. 

Luka crezu că le-a venit sfârşitul, dar vidra nu era 
speriată deloc. Se învărti în apă ca un titirez, în jurul 
unui con de pin. Il împinse cu vârful nasului, îl conduse 
în zigzag şi-l urmări ca pe o minge. 

— Eşti aşa de hazlie, chicoti Luka, iar vidra chiţăi în 
loc de răspuns şi înotă mai departe în susul râului 
îngust, agilă şi suplă ca un ţipar. 

La un moment dat se opri să se joace cu pana verde 
ca smaraldul a unei rațe sălbatice. Altă dată, alergă 
după o frunză de salcie de-a curmezişul apei, sărind 
apoi din apă şi făcând tumbe până ameti. Luka râse 
cum de mult timp nu o mai făcuse. Era o încântare să 
vadă toate astea şi părea că trecuseră ani de când nu 
se mai jucase cu adevărat. Inotară în susul râului până 
când drumul le fu blocat de bolovanii împrăştiaţi de la 
un mal la altul, aidoma unui colier de perle uriaşe, 
şlefuite de apă de-a lungul a mii de ani până să strălu- 
cească argintiu-albastru. 

„Acestea sunt pietrele pe care a păşit Jez, deci 
peştera unde m-am adăpostit cu Pisica Norilor trebuie 
să fie în apropiere." 

Vidra se caţără sărind din piatră-n piatră, ca un clovn 
durduliu şi mustăcios, cu picioare scurte. 

Odată ajunşi sus pe mal, merseră de-a lungul terasei 
către peştera care boltea deasupra capului precum un 
cer albastru de noapte, presărat cu stele. Mici galerii şi 


tuneluri porneau din peştera largă. Erau pline de 
întunericul miezului nopţii. Dacă priveai îndeajuns 
tavanul peşterii scânteind, aveai impresia că stele de la 
ani-lumină distanţă trimiteau semnale către pământ. 

Vidra nu avea asemenea simţăminte copleşitoare. Ea 
începu să dea de-a dura de colo-colo o piatră albastră 
strălucitoare, cu lăbuţele, ca şi cum ar fi jucat fotbal. 
Apoi alergă de-a curmezişul peşterii, se întoarse şi 
împinse ceva cu vârful nasului spre Luka. 

„Aşadar, aici am lăsat-o." Era mica tobă de lemn pe 
care o luase de la orfelinat când fugise să o urmeze pe 
Pisica Norilor. 

„Îl voi ruga pe Jez să o ducă înapoi." 

Acum, Pisica Norilor era sus în munţi cu puii ei, 
ducându-şi viaţa departe de ochii lumii. Luka îşi aminti 
puterea pe care i-o dăduse aceasta. Deşi îndrăgea 
micuța rândunică şi vidra de asemenea, se regăsea mai 
mult în spiritul Pisicii Norilor. Aceasta era o singuratică, 
la fel ca el. 

Luka rugă vidra să ia bucata de rocă strălucitoare la 
subsuoara sa pentru a i-o duce lui Jez. 

— El va fi fericit când va putea sculpta toată ziua aşa 
cum făcea străbunicul, spuse Luka vidrei. 

Pe drumul de întoarcere, vidra răsturnă o piatră din 
râu. De dedesubt ţâşni un mic ţipar drept în căuşul 
lăbuţei, apoi în gura vietăţii, urmat imediat de un crab 
de apă dulce. Vidra îşi clămpăni fălcile şi sparse 
crustele acestuia ca pe o nucă. 

— Eşti aşa lacomă, chicoti Luka. 

Râul curgea domol spre mare. Devenea tot mai 
întunecat. O umbră neclară sclipea de-a lungul 
malurilor râului. „Era ştiuca, iarăşi." Ţâşnea spre înapoi, 
iar apa se învolbura la dispariţia ei. Vârtejul apei 
semnala doar locul unde aceasta stătuse la pândă. 


Luna albă călătorea în înaltul cerului, dar şi acolo jos, 
în apă. Vidra vână luna care oscila pe suprafaţa apei. 
Continuă să încerce să o atingă, străduindu-se să prindă 
discul alb care se spărgea în bucăţi alunecând în 
zigzaguri sclipitoare pe suprafaţa apei, dar se rotea fără 
să fi fost în stare să o prindă cu lăbuţele ei. Apa spărgea 
lumina lunii într-o mie de ţăndări. 

De două ori vidra scăpă piatra albastră şi tot de 
atâtea ori o aduse înapoi. 

Noaptea se arcui peste pământ. Luka privi stelele 
scânteietoare şi se întrebă câte alte creaturi de noapte 
străbăteau în zbor aceste spaţii vaste. 

Râul începu să curgă din ce în ce mai repede. Stelele 
brăzdau cerul. Nu se mai auzea decât apa, cu torentele 
ei, ce se prăbuşeau zdrobindu-se în depărtare, apoi din 
ce în ce mai aproape, trăgându-i într-un vârtej, din nou 
şi din nou, iar ei ţipând cu frica şi teroarea de a fî 
înghiţiţi şi traşi peste pietre. Luka, băiat călător peste 
ape, o lua la vale, pe căderea de apă. 

Pe lângă ei trecu o arătare, o faţă având o creatură în 
flăcări pe fruntea ei... „S-a dus." 

Ultimul lucru pe care-l văzu Luka, înainte de a fi 
aruncaţi în haos din nou, fu trupul unui copil stând pe o 
piatră, aşteptând ca spiritul lui să se reîntoarcă. Ultimul 
lucru pe care-l auzi fu o voce al cărei ecou răzbătu 
printre stânci ca o muzică: 

— Bine ai revenit, Băiatule Şaman! De data asta, 
transformarea ta a fost perfectă. 

FRATELE CEL MARE PLÂNGE 


Gâscanul alb licărea pe cărarea din grădina Vaskaliei. 
Katrin cea înaltă îl cărase de la orfelinat pentru a 
împărţi ograda cu Jir. Gâscanul însă se dusese degrabă 
la casa cu cinci pereţi, în caz că perechea lui se 
întorsese. 

Înăuntrul micii căsuțe, Vaskalia puse mai multe 
lemne pe foc. Nu lăsa niciodată acest foc să se stingă, 
nici chiar în aceste zile toride de vară. Acesta 
descurajează spiritele nedorite să coboare pe hornul 
său. 

Înşfacă o oglindă pătată şi, văzându-şi imaginea, 
tuguie buzele mormăind pentru sine: 

— Când mă va vedea la festival, în rochia mea roşie, 
Dimitri va înţelege că eu sunt femeia visurilor sale. 
Ehee! Dar ce-i asta? 

Era o bucată de hârtie pe pervazul ferestrei. Vaskalia 
îşi întinse mâna prin ochiul de geam spart, luă biletul şi- 
| flutură pe sub nasul lui Simlin. 

— Citeşte-l, pămpălăule... 

— Scrie: „Se construieşte o casă nouă pentru copii pe 
terenul din nordul satului..." Vor să fie siguri că terenul 
aparţine comunităţii... 

Simlin lăsă jos bucata de hârtie. Ştia ce avea să 
urmeze. Ochii Mamei coborâră şi se uitară direct în ochii 
lui. Intenţiona să-i spună o minciună. 

— Acel pământ aparţine familiei mele, spuse ea. Nu 
pot să-l folosească. 

— Nu aparţine, spuse Simlin, şi, Mamă, tu nu mergi 
niciodată în nordul satului. 

Ea îl scuipă pe faţă de trei ori, o dată pe fiecare obraz 
şi o dată peste scorpion, semnul din naştere: 


— Somn de frumuseţe pentru o fată superbă, spuse 
ea şi se aruncă pe patul scârţâitor. Curând se scufundă 
în somn. 

Simlin îşi şterse scuipatul portocaliu de pe faţă şi de 
pe scorpion. Se strecură afară pe uşă şi o şterse pe 
lângă bătăiosul gâscan, cu paşi mari, fără zgomot. 
Alergă tot drumul înapoi până la râu şi se caţără în 
arinul său. 

Acolo era trupul băiatului stând pe pietroi, încă golit 
de spirit. Auzi crenguţe rupte şi conuri de arin strivite. 

„Altcineva a venit să spioneze... băgăciosul de frate- 
său şi o căţea aurie." 

Fratele merse către pietroi. Îl împunse pe băiat. Se 
holbă la faţa sa. Părea îngrijorat. 

— Luka? şopti el în urechea băiatului. Apoi, mai tare: 
Luka! Căţeaua mirosi trupul gol al băiatului şi dădu din 
coadă. 

Fratele mai mare culese toba de lângă el şi se holbă 
la ea. O bătu încetişor. Merse să se aşeze pe piatră. Işi 
suflecă mânecile să-şi arate muşchii umflaţi, iar Simlin 
gândi: „Fratele ar putea odată să mă pocnească destul 
de rău". 

Se afla o licărire pe obrazul fratelui mai mare. Simlin 
clipi şi se holbă la el din nou. Licărul prinse lumina 
soarelui: „Fratele băgăcios plângea..." 

Simlin simţi o mică strângere în piept. Dori să 
coboare şi să-i spună ceva fratelui. Dar ce ar putea să 
spună? Aşa că rămase tăcut în copac. Fratele mai mare 
stătu mai departe pe piatră. 

Se însera. Cântecul păsărilor suna melodios, nu ca 
ţipătul lui Sfarmă-Oase, //-arc! 

Apoi se lăsă întunericul. Simlin nu putu să adoarmă. 
Îşi dădu drumul să alunece pe trunchiul copacului în jos, 
apoi se strecură în patru labe spre pietrele de deasupra 


cascadei. Aici aşteptă. Moţăia când, deodată, sări în 
picioare deoarece se rostogolise ceva în jos, în râu, cu 
un țipăt. Repede! A fost oare strălucirea unui ochi? 
Acesta se scufundă din nou în râu. Simlin alergă şi se 
caţără înapoi sus, în arinul său, apoi aşteptă. 

În sfârşit auzi un pleosc în apă, o rămurică trosnind şi 
fâşâitul ierbii. Ceva se mişca pe malul râului printre 
înaltele flori roz de bucuria casei, aruncând în lături 
capsulele cu seminţe coapte, pocnitoare. Acum stătea 
lungit pe malul râului. Semăna cu un buştean de lemn, 
strălucind maro în lumina dimineţii. Buşteanul alunecă 
în râu, făcând un zgomot ca un bolborosit de apă. 
Simlin văzu spumă şi un vârtej pe apă. O dâră de 
nucşoară maro se plimba pe suprafaţa apei intrând şi 
ieşind din mătasea broaştei. Căţeaua aurie se ridică şi 
începu să dea din coadă. Creatura dungată se ridică şi 
ea pe piatră şi-şi întoarse capul mic spre fratele cel 
mare, care sări cât colo, trezit de-a binelea. 

Creatura dungată îşi mişcă mustăţile. Lăsă ceva să 
cadă de sub braţ lângă piciorul fratelui mai mare. Simlin 
aproape căzu din copacul său în încercarea de a vedea 
ce era. Un obiect albastru, umed şi sclipitor... Fratele îl 
întoarse pe o parte şi pe cealaltă în mâna sa. Creatura 
dungată se scutură din cap până-n coadă şi atunci 
Simlin îşi dădu seama că aceasta este o vidră. 

Vidra chiţăi. Ţopăi prin preajmă, apoi sări în apă şi se 
îndepărtă. Acum că era în siguranţă, la ea acasă în 
mediul acvatic, semăna cu un extraterestru. Trupul 
băiatului orb se mişcă. Luka se întorsese. Era din nou el 
însuşi. Fratele mai mare voise să-l ducă pe cel mic în 
braţe, dar acesta dorea să meargă, ţinându-se de 
fratele său cu o mână şi ducând toba în cealaltă. 

După plecarea celor doi, Simlin alunecă jos din copac 
şi parcurse grăbit tot drumul până acasă, conversând 


cu el însuşi. Pe măsură ce se apropia de casa cu cinci 
pereţi, o văzu pe Mama sprijinindu-se de perete, 
săltându-şi sânii şi ţuguindu-şi buzele la un bărbat care 
stătea lângă un camion militar. Acesta avea o faţă roz 
luminoasă şi purta o pălărie neagră cu pană. 

Simlin trase cu urechea. Omul cu faţa roz insista 
întruna: 

— Vino cu mine dincolo de mare, o tu, femeie 
splendidă. Acolo poţi fi vindecătoare într-o ţară bogată. 
Oamenii te-ar plăti pentru  descântecele, pentru 
leacurile şi pentru sfaturile tale. Leacuri de dragoste, 
leacuri de ură, descântece uşoare, descântece de 
groază... Ai putea fi o celebritate. Ai putea obţine o 
grămadă de bani. 

Simlin văzu că Mama îi pregătise omului cu faţă roz 
băutura ei specială într-o cupă mică de cupru. Bărbatul 
o dădu pe gât şi-şi plescăi de plăcere buzele roşii. 
Ridică o bucată de sticlă în lumina soarelui şi trimise o 
rază pe perete. Aceasta înnegri şi arse lemnul, şi făcu o 
mică dâră de fum. Vaskalia îşi supse brăţările de cupru 
şi scuipă spre perete. Bărbatul scuipă şi el, iar lemnul 
aprins fumegă şi se stinse, fapt ce atrase o mulţime de 
exclamaţii de încântare din partea lor. 

Bărbatul întoarse apoi sticla spre măgarul priponit în 
grădina Mamei. Simlin îşi acoperi urechile cu palmele 
pentru a nu mai auzi răgetul oribil al măgarului şi fugi 
din grădină în casă. Nimeni nu veni după el. 

Întors din călătoria sa pe râu, Luka stătea pe scaun în 
curtea brutăriei, lenevind la soare, cu căţeaua aşezată 
la picioarele sale. Asculta  forfecarea aripilor 
rândunelelor care plonjau în interiorul magaziei de 
lemne. El încercase deja să le explice lui Jez şi lui 
Dimitri cum să găsească peştera albastră. Zâmbi apoi, 
imaginându-şi vidra lenevind la soare, încălzindu-şi pie- 
lea udă şi jonglând între lăbuţele sale o capsulă de 
gălbenele. 

Luka adormi. Fu trezit de lătratul căţeluşei şi de 
zgomotul potcoavelor de fier pe caldarâm. Jez şi Dimitri 
se întorseseră. Aduseră calul lui Katrin în curte, 
nechezând şi transpirând, deoarece fusese încărcat cu 
samare cu roci de la peşteră. 

— Ti-am urmat instrucţiunile, Luka, spuse Jez, am 
recunoscut peştera imediat ce am ajuns în preajma ei. 
Este precum cerul nopţii. Este locul unde te-am găsit 
ultima dată. Şi tot ce a trebuit să fac a fost să mişc 
târnăcopul şi pietrele au căzut într-o ploaie albastră. 

Îngenunche lângă scaun şi-l studie pe fratele său cu 
atenţie. Când găsise trupul lui Luka lângă cascadă, faţa 
lui era încremenită şi palidă. Acum era mai mătăsoasă. 
Ochii lui se mişcau sub cascada de păr negru. Mâinile îi 
erau relaxate fără a mai avea degetele încleştate, şi 
căpătase puţină culoare în obraji. 

— Eşti într-o formă mult mai bună decât ultima oară 
când ai fost plecat, spuse Jez. 


— Îţi aminteşti dacă mi-am adus toba înapoi? 

— Da. 

Jez luă toba dintr-un samar şi o aruncă ca pe o jucărie 
în poala lui Luka. 

— Uraa, ţipă Luka, înconjurând cu ambele mâini 
lemnul de culoarea mierii şi simțind încrustaţiile de pe 
laturile sale. 

— Crezusem că n-o să mai ajungem niciodată la acea 
peşteră care se ascundea privirii, spuse Dimitri. 

— De îndată ce am văzut pietrele de păşit, mi-am 
amintit, spuse Jez. 

— Eu am avut o vidră care m-a ajutat, zise cu mân- 
drie Luka. 

— Eu am avut doar... un brutar, glumi Jez. Hei, simţi 
această piatră? 

— Este rece ca gheaţa, se plânse Luka. Dă-mi o pilă 
s-o netezesc. Aş putea să fac un ou de piatră. 

— Voi sculpta câteva boluri mici şi voi decora câteva 
plăcuţe, poate şi un suport de lumânări, zise Jez 
gânditor. Abia aştept să încep. Mulţumesc, Katrin. 

— Fiecare este atât de ocupat, spuse Luka cu gura 
plină de plăcintă cu brânză. 

O voce se împotrivi protestând: 

— Eu nu sunt ocupat, ciudatule. 

— Peter... la nişte plăcintă, zise Dimitri. Îţi voi găsi 
ceva care te va ţine ocupat. Ce ai zice să fii tăietor de 
lemne. Copacii din jurul pieţei au crescut stufoşi ca în 
pădure. Taie-i până la festival, iar crengile tăiate 
clădeşte-le pentru iarna care vine. Apoi şlefuieşte 
mobila pe care tâmplarul a facut-o din lemnul de nuc. 


În spatele gardului de la curtea brutăriei, se furişa 
Simlin. 


Se uită cu atenţie la mica pădure verde smarald 
formată din  muşchiul crescut pe pietre şi la 
încrengătura de licheni. Le desprinse cu meticulozitate, 
trăgând cu urechea. Femeia frumoasă sosise împreună 
cu Eva cea cu faţa tristă, cărându-l pe băiatul leneş şi 
fără picioare. Toţi ceilalţi copii zgomotoşi sosiră şi ei, de 
asemenea. Se căţărară în coviltirul pictat şi deasupra 
lui. O fetiţă înşfăcase ţestoasa şi încerca să o înveţe să 
sară peste un băț. 

Fratele cel băgăcios se învârtea în jurul femeii 
frumoase, îndoindu-şi braţele şi arătându-şi muşchii 
bombaţi. Ea nici nu mai putea să vorbească, era toată 
numai un zâmbet. Avea flori albe împletite în păr. 
Fratele clipi, ameţit de zâmbetul ei. Roşeaţa îi cuprinse 
gâtul şi faţa până sus la chica sa de sperietoare de ciori. 
Îi dădu ceva femeii frumoase. 

— Ce piatră minunată! exclamă ea. 

— Îţi voi face un bol decorat, Imogen, spuse Jez cu 
mândrie. 

Băiatul leneş spuse cu glas strident: 

— Deci ai fost într-o altă călătorie, Luka? Arăţi ca un 
strigoi şi eşti cam şifonat. Cei ca tine nu mai au nimic 
pe dinăuntru. Noi vom avea o petrecere. Dimitri spune 
că n-ar trebui, din cauza acelei Vaskalia. Zice că ea 
seamănă vrajbă şi duşmănie. 

„Mama?" 

— Trebuie să-i acordăm a doua şansă, Aidan, spuse 
femeia frumoasă. Ea doreşte să ne facă o grădină 
înmiresmată... 

Cu capul într-o parte, Simlin ascultă glasul calm şi 
plăcut al femeii frumoase. 

Vocea lui Dimitri era aspră şi gânditoare. 


— Spui că trebuie să iertăm şi să uităm, Imogen, şi 
ştiu că tu ai dreptate. Aşa că Vaskalia poate să vină la 
festival. Dar ce o să mai aducă de data asta cu ea? 

„Grădină înmiresmată? Mama spune că plantele nu 
au ochi, dar au minte. Plantele se strecoară, se ascund 
şi se camuflează. Cele periculoase cresc lângă cele 
sigure şi pretind că sunt inofensive. Mama poate să facă 
plantele să-i îndeplinească tot ceea ce doreşte ea. Aş 
vrea să plec de la ea..." 

— Haide, Luka, vreau să-ţi ascult povestea, chiţăi 
băiatul leneş. 

— Ţi-o voi spune, Aidan, dacă îmi duci toba asta şi o 
pui alături de cealaltă, în dulapul din bucătărie. Şi... 

Un ciocănit puternic în stradă zgâlţâi pereţii brutăriei. 

— Ce naiba a fost asta? sări Jez. 

Din vârful butoiului, Florin strigă: 

— Bang, bang! Soldaţii şi un om roz. 

— A văzut careva un băiat orb şi un brutar gras şi 
vorbăreţ? răcni cineva. 

— Suntem aici în curte, răspunse Dimitri înainte de a 
se fi putut stăpâni. 

Luka auzi bocancii soldaţilor care aterizau pe 
caldarâm. Apoi poarta se deschise scârţâind şi se auzi 
vocea mieroasă şi rece ca gheaţa a Căpitanului Lazslo: 

— Măi, măi! Nu am ştiut că mai sunt oameni care 
încă trăiesc în locuri ca astea. 

— Era încântător pe aici înainte de toate aceste lupte, 
spuse Luka. 

— Generalul ne-a trimis să le facem să devină 
încântătoare din nou şi asta pentru că tu eşti un băiat 
atât de convingător. Dar el este cam neliniştit. A auzit 
poveşti despre magii malefice în aceste locuri. 

— Nu de aici, nu a auzit de aici, sări Dimitri. 


— Brutarule, tu ai face mai bine să înţelegi că aici eu 
sunt şeful tuturor lucrărilor pe care le vor construi 
soldaţii. Deci ar fi preferabil ca tu să te întorci la pâinea 
şi prăjiturelele tale. 

Vocea lui Dimitri răsună ca o trompetă: 

— Eu sunt Purtătorul de Cuvânt. Voi superviza ceea 
ce se întâmplă cu satul meu şi cu oamenii mei, să nu 
uiţi asta. Şi, ascultă-mă, orăşeanule, noi am găsit deja 
locul ideal pentru construcţia caselor. 

— Femeia înţeleaptă de la casa cu cinci pereţi 
pretinde că acela este pământul familiei sa/e. 

— Care femeie înţeleaptă? Nu este al ei. Noi vom 
construi casele noastre acolo, iar Vaskalia nu are nimic 
de a face cu asta. Jez? Prezintă-ne planurile. 

Imogen şi Jez acoperiseră pagini întregi cu desene ale 
noilor case. Acum ei le întinseră pe toate pe masa 
brutăriei. Copiii făcură ochii mari la vederea 
dormitoarelor cu paturi suprapuse, a camerelor de 
joacă, a grădinii şi terenului de joacă plin de leagăne şi 
tobogane. 

— Luka, ţipă ascuţit Aidan. Au desenat şi un lift. Voi 
urca la etaj, aşa voi face. 

— Deci, caporal, eu, ca urmare a toate astea, îţi 
ordon să începi construcţia, imediat, proclamă solemn 
Dimitri. Nivelează terenul şi toarnă fundaţiile. 

— Adresează-te conform gradului, bucătarule gras, 
dacă nu te superi, mârâi Lazslo. Ştii foarte bine că eu 
sunt căpitan. 

Astfel, în ziua următoare începu lucrul. Soldaţii se 
apucară devreme de lucru pentru a evita canicula zilei. 
Peste noapte stătuseră la han. Când Dimitri întrebă cum 
merg lucrările, soldaţii mormăiră: 


— Acel leneş Lazslo ne spune ce să facem. Apoi 
dispare în josul râului, afară din sat. Nu a ridicat nici o 
cărămidă. 


În casa cu cinci pereţi, Vaskalia se tatua cu o pereche 
de fălci de ştiucă. Picături de sânge cădeau pe duşumea 
pe măsură ce-şi înţepa colții de-a lungul gâtului şi pe 
piept. 

Simlin se uită pe furiş la arcurile, stelele, crucile şi 
toate acele simboluri care păreau străvechi. 

Vaskalia se urcă pe masă şi făcu o piruetă în rochia ei 
roşie, atât de repede încât fusese gata să cadă de pe 
masă. 

— Uită-te la mine, Simlin. Sunt un mac superb într-un 
lan, ţipă ea, răsucindu-se cu repeziciune pentru a face 
ca fusta să-i salte-mprejur. Am vopsit această rochie cu 
fructe de pădure pentru domni şi doamne. Şi priveşte! 
Am cusut aceste picăţele de satin alb. Ei, ce zici? 

„Mama este o ciupercă otrăvitoare, roşie cu picăţele." 

Semnul din naştere al scorpionului de pe fruntea sa 
începu să-i producă mâncărime, ca şi cum coada 
acestuia se arcuise peste spinare, gata să înţepe. 

— Nu ai nimic să-i spui mamei tale, guriţă dulce? 
Oamenii din acest sat vor veni să mă înfrunte. Dimitri şi 
căpitanul vor veni să mă ia la pumni. Se va bate vreunul 
cu tine? Il ciupi de braţ. Nici un muşchi aici, nu-i aşa? 
Te-am hrănit cu gâscă grasă şi cu iepure ţinut agăţat 
până se înnegrise şi începuse să cadă carnea de pe 
oase, dar tu eşti tot moale ca un vierme. Oh, da, 
presupun că grăsimea de la acea gâscă pe care am 
gătit-o ne va ţine de cald la iarnă. Apoi îşi zdrăngăni 
brăţările de cupru, zicând: Dar poate că lucrurile se vor 
schimba până atunci. 

„Da, Mamă. Lucrurile se vor schimba până atunci." 

Piaţa satului fusese aranjată pentru această seară 
luminoasă de vară ca şi cum ar fi fost o scenă gata 
pentru începerea unei piese de teatru. 

Peter lustruise mesele făcute din bătrânul nuc până 
când acestea începuseră să strălucească precum 
oglinzile negre. Tăiase copacii doar atât cât trebuia. 
Dalele din pavajul pieţei fuseseră acoperite cu pete mici 
aurii ca şi cum cineva cu vârful degetelor ar fi apăsat cu 
monede noi. În seara răcoroasă, parfumul florilor de tei 
şi liliac era suav şi încântător. Fiecare respira profund 
sperând să absoarbă cât mai mult parfum. Eva şi copiii 
umpleau căni chinezeşti cu suc de caprifoi şi trandafiri, 
şi le puneau pe fiecare masă. 

Katrin cea înaltă îl convinsese pe Dimitri să-i repare o 
veche masă pliantă, pe care ea o periase şi-o spălase 
de trei ori înainte de a o încărca de bunătăţi. 

Aidan zise cu glas piţigăiat: 

— Luka, ar trebui să vezi ce avem aici. Rulouri 
crocante şi plăcinte aurii, roşii, brânză şi; pui, şi fructe 
roşii, şi prăjituri cu mere mari cât roata carului. Dar 
Katrin le acoperă acum pe toate, din nou. 


Katrin cea înaltă râse în timp ce scutura faţa de masă 
albă de satin. Aceasta pluti şi se aşeză peste peisajul cu 
mâncare, precum o ceaţă. 

— Vara asta, cu siguranţă, este înmiresmată, spuse 
Luka. 

— Şi fiecare este gătit din cap până-n picioare, 
completă Aidan. Uită-te la vesta mea. lartă-mă, voiam 
să spun că poţi să simţi broderia. Imogen are o rochie 
albastră, iar părul ei este împletit cu flori albe. 

— Aş fi vrut să o pot vedea şi eu. 

— Ea crede că Jez este un băiat chipeş. Nu şi-a luat 
nici un moment ochii de la el. 

— Acum, el îşi petrece secole gătindu-se. 

— Şi Katrin cea înaltă şi-a lăsat şorţul acasă, iar părul 
ei i se revarsă pe umeri. E aşa păcat că domnul brutar 
arată atât de caraghios în costumul lui vărgat, oribil. 

— Este singurul lui costum, râse nervos Luka. 

Se ridică şi-l mângâie pe Aidan pe faţă. Uneori 
aceasta era crispată şi marcată de suferinţă. Durerea 
lui Aidan se manifesta în furia lui, dar în această seară 
faţa lui părea moale şi relaxată. Băiatul continua să-i 
vorbească lui Luka despre participanţii la festival. 

— Sunt o grămadă de oameni. Cu toţii par puţin 
timizi. 

— De ce ţipă copiii? întrebă Luka. 

— Spun că au văzut nişte feţe în măslini. Stefan 
merge de-a buşilea de colo-colo cu paşi mici, seamănă 
cu un crab. Cred că se va ridica în picioare. Oh, dar văd 
acolo nişte feţe măslinii, de munteni. 

O voce pe care Luka o recunoscu imediat spuse: 

— Este Luka, nu-i aşa? Ne-am întâlnit în oraş. 

— Sith şi Ribi, bună ziua. Sunt bucuros că sunteţi aici. 
Puteţi rămâne în vechea noastră casă, dacă vreţi. 


— Mulţumim. Luka, ai adus cu siguranţă viaţă în 
acest sat. 

— Nu este vorba de mine. Toţi contribuie la asta. 
Faceţi cunoştinţă cu prietenul meu Aidan. Aidan, aceştia 
sunt Sith şi Ribi. Vor avea în curând un copil. 

— Vă salut pe toţi trei, chiţăi Aidan. Ribi atinse faţa 
lui Luka şi spuse: 

— Vorbim mai târziu. Trebuie să-l salutăm pe Dimitri. 
Aidan îşi continuă comentariul: 

— lată-l pe căpitanul acadea roz şi soldaţii şi acea 
familie care a venit cu un tractor. Sunt câţiva pe care 
nu-i cunosc. Nu-i pot vedea pentru că poartă ochelari de 
soare. Toți sunt aici. Cu excepţia ştii tu cui. 

— Haideţi voi doi, ticăloşilor! Staţi cu noi, spuse Jez. Îl 
urcă pe Aidan pe umerii săi, îl apucă de mâna pe Luka 
şi-i conduse pe amândoi spre o masă unde Eva stătea 
cu George pantofarul, care îi povestea că fusese bolnav. 

— Bietul George! Te simţi mai bine acum? 

— Un pic mai bine. Am crezut că o să ratez acest 
festival, murmură el. Acea femeie, Vaskalia, a venit ieri 
la mine la atelier. Nu o mai văzusem pe-afară de ani. 
Mi-a comandat o pereche de pantofi de dans roşii. „Nu, 
i-am răspuns, nu am timp suficient pentru a-i face." 
Deodată, picioarele mi s-au muiat, cu crampe. Nu 
puteam să merg. Am stat toată noaptea să-i 
confecţionez pantofii şi încă simt că sunt bolnav... 

— A început muzica, George, spuse Eva. Ascult-o şi 
las-o să-ţi facă bine. Uită-te la Dimitri, dragul de el, cum 
stă cu ochii închişi, absorbit de muzică... 

Dimitri dădea tonul cu violina sa. Sith cânta la lira cu 
trei corzi, iar mandolina lui Ribi scotea sunete care 
aduceau a clinchete de clopoței. Vărul lui Peter venise 
să cânte din cimpoi, iar chemările lui dulci şi sălbatice 
se răspândeau de-a curmezişul pieţei. 


Luka stătea în picioare. Era primul gata să danseze. 
Imogen îl luă pe Jez de mână şi-l conduse afară. Copiii 
se apucară de mână şi începură să danseze în cerc, în 
timp ce Aidan bătea toba pe tăblia mesei, dând 
instrucţiuni din scaunul său: 

—  Învârtiţi-vă încă o dată. Acum, sTrop! Schimbaţi 
direcţia, şi ATENŢIE toată lumea, a dispărut Stefan. 

Peter bătea cu două pietre în butoaiele proprietarului 
hanului, aşa cum făcuseră şi tatăl şi bunicul său la 
festivaluri cu ani în urmă. 

Luka dansă mai repede, pe ritmul lui Peter. Muzica 
răsuna împrejurul pieţei şi se ridica spre cer, iar Luka, 
gândea: „Îi am pe Jez şi pe Dimitri, pe Katrin, pe Imo şi 
pe orfani. Am o familie bună. Sunt fericit, nu-i aşa?" 

Dimitri strigă: 

— Eva? Vino aici şi cântă. Este prea mult timp de 
când nu ţi-am mai auzit vocea angelică. 

lar Eva cântă atât de mişcător încât Luka o auzi pe 
Katrin cea înaltă plângând de emotie. 

Aerul serii era cald şi parfumat, plin de insecte 
îmbătate de nectar, stând treze mult după ora lor de 
culcare. Muzica se înălța spre cerul nopţii şi mai departe 
spre stelele care ascultau. 

Şi totuşi, Luka era neliniştit. Aştepta să se întâmple 
ceva extraordinar. 

DANSATORUL ÎNFLĂCĂRAT 


Dimitri îşi aşeză violina jos şi-şi puse boneta albă pe 
cap. O tavă de gătit fu aşezată pe jarul de cărbune, 
presărată cu rozmarin şi cimbru, şi el se apucă să 
gătească. Curând, carnaţii şi ardeii începură să sfârâie. 

Oamenii înfometați se îngrămădiră în jurul grătarului. 
Luka era chiar în faţă, simțind că salivează de foame. 

— Platoul ăsta este pentru mine şi Aidan, spuse el. 

— Mai bine păstrează-te pentru pateuri şi plăcinta cu 
cireşe, spuse Dimitri, încărcându-i tava cu vârf. Hei, Jez, 
poţi să tragi o fugă şi să aduci mai multă pâine? 

După ce mâncară pe săturate, Aidan strigă: 

— Mai multă muzică, domnule brutar, vă rog, apoi 
mica formaţie începu să cânte din nou. 

Dimitri era extaziat, adâncit în visul său muzical. 
Interpretă cântece populare pe care le ştiau cu toţii 
trecând apoi natural la cântece rapide care-i făceau pe 
cei prezenţi să-şi dorească să danseze şi iar să danseze. 
Aidan se întoarse spre Luka şi spuse: 

— Eşti norocos. Cel puţin tu ai picioare. Dansează în 
locul meu, vrei? dar, exact când se ridică, auzi oftatul 
adânc a lui Aidan. 


Cineva tocmai începuse să danseze în mijlocul pieţei. 
Pantofi cu margini şi tocuri de metal începură să bată 
într-un ritm neobosit. 

— Este ea, şuieră Aidan şi Luka simţi fericirea 
părăsin-du-i trupul. 

Paşii dansului stacato răsunară ca gloanţele. Dimitri 
se forţă să deschidă ochii şi văzu o imagine roşie 
neclară, învârtindu-se pe tocurile înalte ale pantofilor de 
dans, pocnind din degete ca şi când ar fi fost 
castaniete. Pe capul ei era o creastă roşie, fixată cu un 
pieptene din oase de ştiucă şi susţinând un voal din 
panglici negre care să-i ascundă ochii. În josul spatelui îi 
atârna un şarpe din păr uleios. 

Dimitri trebui să recunoască pentru el însuşi că era o 
dansatoare foarte îndemânatică. Nu putea să-şi ia ochii 
de la ea. Vaskalia. Ea dansa o vrajă, o flacără roşie în 
amurg. Dori să pună jos arcuşul, dar se văzu nevoit să 
continue să cânte. 

Altcineva se ivi atunci în câmpul său vizual. Cineva 
înalt. Katrin cea înaltă. Ochii ei erau adânci ca nişte 
fântâni. Dimitri întotdeauna voise să se scufunde în 
acele fântâni şi să se înece. In această seară, acei ochi 
îi susţinură privirea şi nu renunţară până ce el nu făcu 
ceea ce aceştia doriseră ca el să facă. „Incetează să 
mai cânţi la violină. Acum..." 

Cu un efort care-l răni în piept, Dimitri îndepărtă 
arcuşul ca şi când ar fi scos o sabie din rană şi-l aruncă 
la pământ. 

Vaskalia încetă să mai danseze. Luka tremura ca o 
frunză într-o furtună cu grindină, aşteptând, până ce el 
auzi acei pantofi bocănind către ringul orchestrei şi pe 
Aidan ţipâna: 

— Fii atent, Dimitri. Vine să te prindă. 


Dimitri alerga de-a curmezişul pieţei gâfâind şi 
sufocându-se, iar pantofii de dans clămpăneau în forţă 
după el. Aidan lovi cu pumnul în masă urlând: 

— L-a prins în capcană în jurul copacului, după un 
scaun, dar, o nu, a scăpat, pfuu. 

Din fericire, Luka auzi ritmul calm al paşilor lui Katrin, 
la fel de calm ca al unei împărătese în mijlocul pieţei, 
iar Dimitri oftă în timp ce cădea în braţele ei. 

Vocea Vaskaliei despică aerul, albă şi rece ca lumina 
unui fulger: 

— Îţi va părea rău că m-ai refuzat, Dimitri. Prietenul 
tău Gabriel a făcut aceeaşi greşeală şi a luat-o pe 
şleampăta de Evangelina în locul meu. Şi unde sunt ei 
doi acum, ha? 

„Chiar aşa, unde sunt ei?" răsună ca un ecou în 
mintea lui Luka şi lacrimi şiroiră pe faţa lui. 

— Am să-ţi pun un diavol în cămară şi un monstru de 
foc în cuptoare, bucătarule. lar tu, căpcăună tâmpită, 
păzeşte-ţi capul în pragul fiecărei uşi ori o să-l pierzi! 

Blestemele  Vaskaliei  răscoliră ca nişte spirite 
răuvoitoare sufletul sătenilor chiar şi după ce ea părăsi 
piaţa cu paşi apăsaţi, dispărând printre copaci. 

Oamenii rămaseră tăcuţi până ce atmosfera se 
limpezi. Era ca după trecerea unei furtuni. Frunzele de 
măslin foşneau ca nişte lame de argint în adierea 
vântului. Aidan puse o băutură de soc şi piersici în 
mâna lui Luka. Apoi spuse: 

— A plecat, Luka. Dar tu ştii că altcineva ne-a urmărit 
de dincolo de măslini. 

— Are un scorpion pe frunte? întrebă Luka, 
amintindu-şi faţa pe care o zărise în timp ce cădea în 
cascadă. 

— Da. Eva spune că este fiul Vaskaliei. Şi crede că tot 
el s-a urcat pe acoperişul nostru. 


— Şoptitorul, spuse Luka cu tristeţe. Toată viaţa 
cineva mi-a şoptit nume. L-am auzit acolo sus pe 
acoperişul orfelinatului. 

— Jez a reparat acea gaură din acoperiş, aşa că de 
acum înainte nu se mai poate ascunde acolo sus. lată 
că Jez se întoarce cu mai multă pâine. Dimitri ne va 
cânta din nou. Hai să ne bucurăm de festival acum că 
ea a plecat. 

Muzica răsună din nou în noapte, dar Luka nu voia să 
danseze. 

Ştia că Vaskalia avea să se întoarcă. 

FANTOMA DIN MĂSLIN 


Chemarea bufniţelor răsună încetişor de-a curmezişul 
pieţei. Şoareci alergau după firimiturile de sub mese. 
Liliecii apăreau în viteză, inteligenţi ca nişte mici 
avioane de luptă şi dispăreau după zidurile sparte. 
Lumânări aromate luminau galben-portocaliu emanând 
miros de lămâie. 

Peter se plângea mereu: 

— Sunt atât de însetat... 

Muzicanţii puseră jos instrumentele pentru a lua câte 
o băutură. O privighetoare începu să cânte în locul lor. 

Dimitri se sprijinea de un butoi de bere. li văzu pe Jez 
şi pe Imogen cu capetele apropiate. Era încântat de 
fericirea lor şi spera ca Luka să nu se simtă prea singur. 

Un braţ moale îi înconjură umerii. 

— Draga mea Katrin, murmură Dimitri, lăsându-se 
condus de ea în partea cealaltă a pieţei, ştiu că războiul 
a fost groaznic pentru noi toţi... şi ştiu că ţi-e dor... 
dar... 

Se opri. Piaţa amuţise. Dimitri se întoarse. Sus într-un 
copac fâlfâia o fantomă albă ca şi cum ar fi fost 
spânzurată pe o cruce. 


De fantomă atârnau trofee, oase galbene, piei de 
animale, cuțite, monede de aur şi de argint şi un mic 
craniu. Un şarpe i se încolăcea în jurul gâtului. Coarne 
noduroase se iveau înapoia umerilor. Carapace de 
scoici răsunau în briza nopţii. O pereche uriaşă de aripii 
se încrucişa pe piept. În jurul tivului îi atârna un şir de 
dinţi ascuţiţi. 

O gheară îi atârna în faţă precum o coasă. 

Arătarea era luminată cu luminiţe verzi care pâlpâiau. 

Simlin tremura în spatele copacului unde se 
ascundea. 

Îi clănţăneau dinţii-n gură. Mama adusese acel lucru, 
acea mantie de sub salteaua ei, întinsă pe spinarea 
măgarului. Dar cine o pusese sus acolo? Era 
monstruoasă. Simlin ştia că aceasta ascunde prezenţe 
sinistre. Aidan ţipă: 

— S-a întors, Luka! lar gura ei este toată acoperită cu 
roşu. Se leagănă dintr-o parte în alta, iar acolo este o 
mantie mare cu oase şi cranii, şi piei, şi dinţi peste tot 
în partea de jos. Atârnă într-un măslin. 

Luka putea să audă respiraţia Vaskaliei. lute, aspră, 
înciudată, scurtă, mustind de furie. Credea că 
întotdeauna o auzise. Apoi ea urlă: 

— Haideţi să ne cunoaştem Băiatul Şaman şi să 
vedem cine va purta mantia în această noapte? 

„Acela sunt eu. Eu sunt Băiatul Şaman. Eu sunt cel 
care-şi schimbă înfăţişarea." Inima lui Luka tresări. Nu 
ştiuse că există o asemenea mantie. Işi dădu seama că 
mantia purta în faldurile sale acele puteri pe care el nu 
şi le dorea: răutate, vrăji vechi, superstiții, ură, durere şi 
distrugere. 

Vaskalia îi absorbise energia de parcă i-ar fi înfipt 
lipitori pe toată suprafaţa pielii. Dar Aidan îi înşfacă 
mâna şi Luka ştiu că puterea minţii lui Aidan avea să-l 


ajute. lar toti ceilalţi se adunară în jurul lui formând un 
cerc protector. 

Vocea răsuna ca şi cum Vaskalia ar fi fost posedată: 

— Cine va purta mantia de şaman? 

Aceasta nu era vocea şamanului pe care o auzise în 
peşteră, sau ecoul munţilor sau cascada. Vocea aceasta 
clocotea de ură. 

Luka îşi concentra mintea asupra Pisicii Norilor, se 
gândi la singurătatea ei deliberată, la forma omoplaţilor 
distingându-se pe sub blana groasă, albă şi la ochii ei ca 
nişte bulgări de aur. 

Deschise gura mare şi strigă: 

— Eu nu voi purta această mantie. 

Lui Luka, propria voce îi sună fragilă precum ciripitul 
piţigoilor aurii din copacii de lângă vechea lor casă. 

Pentru toţi ceilalţi fusese ca răgetul unui leopard 
uriaş. Ochii lui Luka străluciră rece, auriu şi o aruncară 
pe Vaskalia în partea opusă pieţei, ca şi cum cineva i-ar 
fi tras un pumn în plină figură. 

Zgripţuroaica se ridică din nou, iar vocea ei 
îngrozitoare răsună spărgând o cană de limonada de pe 
o masă. 

— Oricine poartă mantia îşi va orienta spiritul spre 
aer, apă şi foc pe suprafaţa pământului şi în interiorul 
lui, de asemenea. El va aduce teamă printre oamenii 
săi. El va purta cărbuni aprinşi în mîinile sale, va scoate 
suflete pe urechi, va scuipa cu molime, va tuşi aur şi-i 
va izgoni pe cei pe care noi nu-i dorim. 

Vaskalia îşi ridică degetul cu care împunse ceva din 
partea opusă a pieţei. Feţele tuturor se întoarseră, ca 
un lan palid de floarea-soarelui în noapte, urmărind 
degetul orientat către o figură plăpândă dispărând sub 
o masă. 


— Şi iată-l. leşi afară, Simlin, şi poartă mantia de 
şaman! 

FIUL LUI GABRIEL 


Luka auzi scâncete şi ştiu că era Şoptitorul. Aidan 
spuse: 

— Este fiul ei. A căzut în mâini şi genunchi. Arată de 
parcă aşteaptă să fie executat. 

Dar vocea Vaskaliei comandă: 

— Ridică-te în picioare, Simlin! Soldaţi, îmbrăcaţi-mi 
fiul în mantia şamanului. 

— Acel Căpitan Lazslo dă jos mantia din copac. 
Acesta le cere soldaţilor să-l înfăşoare pe Simlin cu ea. 
Dar el abia poate să o ţină, spuse Aidan. 

Luka auzi dinţii din jurul tivului mantiei atingând 
pavajul şi totemurile lovindu-se unele de altele. O rază 
rece de lumină selenară îl străbătu din cap până în 
picioare asemenea unui şoc electric. Această mantie 
fusese purtată pentru transformări malefice. 

Auzi genunchii lui Simlin trosnind în timp ce se 
prăvălea sub greutatea mantiei pufăind ca un biet 
animal mic, iar el nu putea suporta umilinţa lui Simlin. 


Uită de şoapte şi de porecle. El nu voia ca Simlin să 
sufere. 

Luka păşi înainte, împingând la o parte mâinile care 
voiau să-l reţină. 

— la mantia de pe el, Vaskalia, urlă Pisica Norilor prin 
el. Simlin nu doreşte să o poarte. 

— Atunci că ai apărut, băiatule orb, vino şi puneţi-o tu 
în loc. 

— Să nu îndrăzneşti să-i faci rău fratelui meu, 
vrăjitoare ticăloasă! strigă Jez. 

— Tu pleacă de aici, sperietoare de ciori, sau o să-ţi 
pară rău. Membrii familiei lui Gabriel au stăpânit arta 
transformării. Dacă Simlin nu vrea să o poarte, atunci 
un fiu a lui Gabriel trebuie să o poarte în loc. 

— Şi un fiu al lui Gabriel o va purta. lată-mă! strigă 
Jez. 

Înainta fără să se grăbească în mijlocul pieţei. Puneţi 
mantia pe umerii mei, comandă el soldaţilor. Eu sunt 
îndeajuns de puternic să o iau. 

— Jez, ai grijă, strigă Imogen, în timp ce soldaţii 
ridicară mantia de pe umerii lui Simlin şi o aşezară pe 
umerii lui Jez. Acesta stătea drept, purtând mantia 
şamanului precum un rege. Ridică mâna şi-l chemă pe 
Luka să i se alăture. 

— Tu nu poţi face asta, urlă Vaskalia. 

— Pot, răspunse Jez. Şi tocmai am făcut-o. Eu sunt 
fiul lui Gabriel, de asemenea. Sunt foarte puternic. Tu 
chiar crezi că eu aveam să stau aici şi să privesc cum tu 
îmi răneşti singurul membru al familiei care mi-a mai 
rămas? Luka este fratele meu mai mic. Şi îl iubesc. 

O bolboroseală de insulte şi blesteme ieşiră pe gura 
Vaskaliei. Sith îl avertiză: 

— Ai grijă, frate al lui Luka! Noi în munţi am învăţat 
să ne temem de puterea acestei mantii. Mantia o să 


pună stăpânire pe tine. Uită-te cum a posedat-o pe 
această femeie. In fiecare cută a ei se află o nenorocire. 

Jez începu să geamă ca şi când l-ar fi durut ceva. 

— Este atât de grea, că mă doboară la pământ. 

— Mantia însăşi nu este malefică. Este doar ce cred 
oamenii despre ea că ar putea să facă. Astfel îi dau 
putere. De aceea se simte Jez aşa de rău. 

— Eşti un băiat înţelept, strigă Ribi. Aşa ar fi vorbit şi 
mama ta. Acesta era felul ei de înţelepciune. Noi am 
cunoscut-o, Luka. 

Vaskalia urlă: 

— Dar Luka trebuie să poarte mantia. El a moştenit 
darul lui taică-său. Lăsaţi-mă să fiu mama lui Luka. 
Lăsaţi-mă să port de grijă harului pe care Gabriel i l-a 
dăruit. 

— Nu, Vaskalia. Greşeşti. El nu a moştenit darul lui 
taică-său. 

Aceste cuvinte le spusese o femeie. 

Vocea era gravă şi melodioasă, şi nu-i suna cunoscut 
lui Luka. Dimitri crezu că vocea venea de la femeia care 
stătea lângă el. Femeia de lângă el era Katrin cea 
înaltă. 

Katrin zâmbi. Păşi înainte, apoi se opri privind în jos 
la Vaskalia. 

— Greşeşti, spuse ea. Nu a existat niciodată un 
asemenea dar în familia lui Gabriel. Nici şaman, nici 
spirit prevestitor. Erau oameni buni, constructori şi 
meşteşugari, dar asta era tot ceea ce erau ei. 

— Cum îndrăzneşti să vorbeşti tu, căpcăuno! Luka 
are darul. 

— Da, îl are. Dar acesta vine de la mama lui, nu de la 
Gabriel. Familia Evangelinei a fost cea care a avut acest 
dar. 


Gura Vaskaliei se deschise şi se închise, apoi se 
deschise şi se închise din nou. Nu ieşi nici un cuvânt. 

Îşi strânse fusta ca pe o ciupercă roşie şi părăsi piaţa 
cu paşi apăsaţi în ţăcănitul tocurilor. Unul din ele se 
rupse şi pantoful se lăsă brusc într-o parte. 

Vaskalia îşi scoase ambii pantofi aruncându-i şi alergă 
să se arunce pe măgar căruia îi înfipse călcâile în 
coaste. Măgarul plecă împleticindu-se în întuneric. 

— Katrin... Katrin? rostea Dimitri, nepricepând ce se 
întâmplă. 

Aidan imploră: 

— Katrin cea înaltă... te rog, mai spune-ne. De ce ai 
vorbit? 

— Deoarece a fost ceva ce trebuia spus. Sith se 
îndreptă către Luka şi spuse: 

— Noi am cunoscut-o pe mama ta Evangelina. De 
aceea am simţit că te cunoaştem atunci, în oraş. O 
recunoşteam pe ea privindu-ţi faţa. Katrin a spus 
adevărul. Mama ta provenea dintr-o familie cu daruri, 
dar ei nu şi-ar fi folosit puterea în spiritul acelei mantii. 

— Ah, dacă ar fi fost aici! spuse Luka trist. 

— Ei bine, nu este! îl repezi Jez. 

— Jez, scoate-ţi mantia! îl imploră Luka. Miroase 
groaznic şi pot să te aud cum tremuri. 

Jez îşi întoarse faţa în jos către Luka şi mârâi: 

— Tu nu eşti numai orb, ci şi puţin nebun, nu-i aşa? 
Luka îi replică: 

— Nu suntem cu toţii, câteodată? 

— Nu şi atât de proşti, cum eşti tu. Eu ar trebui să fiu 
cel înzestrat. 

Jez îşi smulse mâna din mâna lui Luka şi se îndepărtă 
cu paşi mari. Mantia se plia în jurul lui. Oasele şi 
lanţurile zăngăneau. Un cap de vulpe, care-i atârna pe 
spate, îşi deschise fălcile şi mârâi la Imogen. Şarpele 


încolăcit pe tiv se undui în afară cu toată lungimea, ca 
şi cum ar fi fost din oţel, şi sâsâi la Luka. 

— Daţi-o jos de pe el, strigă Sith, trăgând de mantie. 

— Nu, strigă Jez. Este a mea! 

Ochii săi erau injectaţi, iar venele i se profilau ca 
nişte frânghii pe faţa lui albă. 

— Jez, te rog, scoate-o, insistă Luka. Stai aici cu mine. 
Genunchii lui Jez cedară. Căzu la pământ şi începu să 
plângă ca un copil. Dimitri şi Sith alergară să-i ridice 
mantia de pe umeri. În timp ce făceau asta, Dimitri 
văzu o mişcare cu coada ochiului. Era Simlin 
îndepărtându-se târâş. Se mai întoarse o dată să 
privească înapoi, iar scorpionul de pe frunte sclipi uşor. 

— Duceţi mantia cât mai departe în pădure şi daţi-i 
foc! ordonă Dimitri. 

Luka auzi o voce strigând cu durere în întuneric şi 
ştiu că nu aveau să scape atât de uşor de acea mantie. 

Imogen îşi înmuie mâneca în apă şi răcori fruntea lui 
jez murmurând: 

— Acum, Şşt. A plecat, Jez, a plecat. 

— Vei fi bucuros să afli că Simlin a plecat, de 
asemenea, Luka. Jez vorbea cu greutate, dinţii îi 
clănţăneau. Ar fi trebuit să-i dau un şut ca lumea să-l 
ajute la plecare. 

— Nu, spuse Luka. Acela ar fi trebuit să fiu eu. 

— Ce vrei să spui? spuse Jez. 

— Vreau să spun că... lucrurile ar fi stat altcumva. 
Dacă Vaskalia ar fi fost măritată cu... cu tatăl nostru. 

— Vrea să spună, Jez, că noi ar trebui să-i arătăm 
puţină milă lui Simlin, murmură Imogen. 


21 
TOBA DE CULOAREA MIERII 


Urletul lupilor răsuna în noapte din marginea satului. 
Rezemat cu spinarea de un copac, Luka numără şapte 
note diferite ale haitei de lupi. 

Eva şi copiii plecaseră înapoi către orfelinat. Jez şi 
Imo stăteau la o masă unul lângă celălalt. Luka îi auzi 
murmurând şi gândi: „Sunt un cuplu acum", şi din nou i 
se făcu dor de mama lui. 

— Haide, frăţioare, spuse Jez. Hai s-o vedem pe Imo 
în siguranţă acasă. 

Pe măsură ce se apropiau de orfelinat, inspirau 
parfumul micuţelor micşunele de noapte, pe care copiii 
le răsădiseră în grădinile cu moloz. 

— Păşeşte înăuntru, Luka, şi urează copiilor noapte 
bună, spuse Imogen. Vor adormi repede, dar urarea va 
rămâne cu ei şi-i va ţine în siguranţă, ferindu-i de vise 
rele. 


Luka păşi înăuntru în hol, gândindu-se: „Imo şi Jez vor 
doar să se sărute". 

Pietrele antreului încă păstrau căldura zilei. Luka 
bâjbâi după mânerul uşii, dar nu îl găsi. 

— Imo, ai lăsat uşa deschisă? întrebă el. 

— Nu, ţipă ea şi se împinse pe lângă el. 

— Copii? leşiţi afară! 

Vocea ei se răsfrânse din cele patru colţuri ale 
holului. Liniştea şi aşteptarea îl făcură pe Luka să se 
simtă rău. 

— Nu vă ascundeţi de mine, strigă Imogen. Nu este 
deloc nostim. Vă rog! Unde sunteţi? 

Numai o voce răspunse. O voce de neconfundat chiţăi 
tocmai din capătul celălalt al camerei. 

— Sunt încă aici... 

Era Aidan. 

— Ce s-a întâmplat? Unde sunt toţi ceilalţi? 

— Plecaţi. Nu am mai rămas decât eu şi Stefan. 
Femeia l-a ridicat din pătuţul său şi a zis: „Pfui, e ud", şi 
l-a pus înapoi în pătuţ. 

Apoi se auzi vocea Evei, care plângea cu sughiţuri. 

— Nu i-am putut opri. Pur şi simplu, nu am putut. 

— Ce femeie? ţipă Imogen. 

— Au fost trei spuse Aidan. Doi bărbaţi şi o doamnă... 
Vocea lui Aidan se înecă în lacrimi. 

Luka îşi aminti avertismentul Generalului: „Traficanţii 
de copii cutreieră împrejurimile şi fură copii. Apoi îi 
vând pentru un preţ bun". 

Işi plecă capul printre lacrimi şi spuse: 

— Jez. Adu-mi toba. 


PARTEA A IV-A 
TOAMNA 


Șapte lupi aşteaptă în depărtare, ascultând bătăile 
slabe ale tobei. Limbile lor atârnă picurând salivă. 

Işi înclină capetele către lupul cu botul negru şi cu 
ochii de argint, iar cozile lor se mişcă în semn de 
supunere deoarece el este conducătorul lor. 


Când va urla şi va alerga, haita lui va alerga cu el. 
Lupul cu fata neagră îl aşteaptă pe Băiatul Şaman. 


Omul cu părul de gheață merge de unul singur, aşa 
cum o fac mereu şamanii. 

„Corul unei haite de lupi nu va cânta întotdeauna 
despre moarte, Băiatule Şaman, spune el. 

la putere de la Pisica Norilor şi de la cei care te 
iubesc! 

La sfârşit, întoarce-te la viaţa ta." 


1 
GOANA A ŞAPTE LUPI 


Mirosul copiilor era în tot ce Jez aduse afară pentru 
lupi. 

În mijlocul nopţii reci mirosul lor era încă mai 
pătrunzător. Era aşa de puternic, încât Luka în 
întruparea sa de lup se dădu înapoi din calea lui. 

Mirosi blocul de lemn care fusese arma lui Florin. 
Mirosul era de lemn răşinos şi de băiat neliniştit. Din 


bentiţa Mariei îi rămase mireasma ei delicată, ca de 
flori. Luka îl recunoscu imediat. Un fir din părul ei negru, 
cârlionţat, era încă prins în bentiţă. Maria nu-i auzise pe 
hoţii de copii furişându-se decât în ultimul moment. Cât 
de înfricoşată trebuie să fi fost! Scurta Lisei purta 
mirosul ei unic de caramele în mijlocul lânei aspre. 

Jucăriile şi hainele păstrau esenţa copiilor, dar acolo 
era ceva mai mult, pentru că Luka, lupul cu faţă neagră, 
adulmeca şi un alt miros pe cât de uluitor, pe atât de 
tentant. Acesta făcu ca limba să i se răsucească în jurul 
botului. Era mirosul a ceva viu. Ceva ce trebuia prins şi 
mâncat. Carne. 

Haita sa aştepta la oarecare distanţă, cu capetele 
plecate în semn de supunere. Luka îşi dădu capul pe 
spate, îşi îndreptă botul spre cer şi urlă. Unul câte unul, 
cei şase lupi din haită îşi înălţară urletul. Fiecare intona 
o notă diferită, dar apropiată, buzele lor negre 
răsfrângându-se peste colţi. Luka crezuse întotdeauna 
că urletul lupilor era un sunet dezolant, singuratic. 
Acum el învăţă că acesta era sunetul sufletelor lupilor 
tânjind să alerge împreună încrezându-se unii în alţii. 

Prietenii săi fuseseră răpiți. Cum o vor scoate la 
capăt? Orfanii deveniseră familia lor, trăind împreună 
cu Imogen şi Eva. Lui Imo şi Evei li s-ar frânge inimile şi 
Luka ştia că el trebuie să-şi aducă prietenii înapoi în sat. 
Se cutremură când se gândi la ce s-ar putea întâmpla. 
Copiii riscau să fie separați, abuzaţi, vânduți în sclavie 
sau duşi într-o ţară străină, singuri şi pierduţi. 

Işi aminti că mantia şamanului îmbibată de răutăţi 
era încă în pădure aşteptându-l pe cel care avea să o 
poarte. Luka lupul se scutură, îşi apropie nasul pentru a 
lua urma mirosului şi păşi agale să-i găsească pe cei 
care îl părăsiseră. Haita era cu el. 


Lupii alergară prin satul învăluit în noapte, străbătură 
piaţa plină de resturi de mâncare, scaune şi pahare de 
la festival, trecură pe lângă o pereche de pantofi roşii 
zăcând abandonaţi, pe lângă ruinele bisericii şi caselor 
şi de uşa deschisă a brutăriei. 

In spatele lor se auzeau pocnituri ca de armă. Era 
furgoneta lui Dimitri. Uitându-se în urmă, Luka văzu 
forma  estompată a căţeluşei care sărea lângă 
furgonetă, dar nu se opri din goana în josul drumului 
către ieşirea din sat 

Se opri, cu o labă ridicată. Apăruse un nou miros pe 
pământ. Haita sa aştepta, tremurând de nerăbdare. 
lată, aceasta era haita lui, încordată şi îngrijorată; doi 
lupi tineri de vreun an, femela lui albă, doi pui şi 
masculul încărunţit. 

Prin ochii lupului cu bot negru, Luka văzu urme de 
anvelope mari în ţărână şi adulmecă petrol, căldura 
motorului şi mirosul puternic al oamenilor. Răpitorii 
trebuie să-i fi pus pe copii într-un camion. Luka şi-i 
imagină înghesuiți înăuntru în întuneric, adormiţi numai 
pe jumătate, îngroziţi, călătorind în depărtare cu viteză. 

Haita de lupi trebuia să călătorească cu iuţeală. Luka 
lupul îşi ridică botul spre cerul negru înstelat şi scoase 
un urlet, urmat de urletul haitei sale, vocile lor 
împletindu-se şi exprimând jale. Într-atât de concentrat 
era el în căutarea copiilor, încât nu observă că lupii 
poposiseră în vecinătatea casei cu cinci pereţi. 


2 
ŞAPTE FLORI DE OMAG 


Simlin stătea ghemuit într-un colţ. Nemişcat, ca şi 
cum ar fi fost din lemn. În spatele genunchilor săi era 
pitit globul de cristal pentru a fi păstrat în siguranţă. 

Se ghemuise aici imediat ce se întorsese de la 
festival, scăpând de teroarea mantiei şamanului. 

Mama sforăia în patul ei de elefant. Pielea ei era 
cenuşie ca o ciupercă. Simlin îi văzu picioarele ieşind 
afară de sub rochia roşie. Erau scurte, boante şi 


murdare. El alergase acasă şi o găsise stând bosumflată 
în pat şi înghițind cu lăcomie o băutură purpurie din 
cana sa. Vaskalia îşi plânsese singură de milă, până 
adormise. 

Simlin auzi un tropot, zgomot puternic de paşi. 
„Trebuie să fie ceva care vine după mine." Îşi acoperi 
capul cu braţele şi îşi închise ochii cu putere. „Urlete." 
Aduceau cu sunetele cimpoaielor de la festival, sunând 
prelung şi grav ca de pe altă lume. Acestea erau 
urletele lupilor. „Chiar lângă uşa mea." 

Simlin se întreba dacă băiatul orb era cu acei lupi, în 
mintea vreunuia dintre ei. 

Mama se cutremură şi se trezi tresărind violent. 
Alunecă din pat cu repeziciune ca un sac de făină pe 
rampa unei mori. Stătu în picioare şi-şi puse mâna la 
ureche. 

— li auzi acolo afară, Simlin? întrebă ea. Ascultă corul 
urletelor lupilor. 

El nu îndrăzni să-i dea vreo replică. Acea mantie cu 
oase ciocnindu-se unele de altele era încă acolo afară în 
noapte, îngreunată de totemuri şi blesteme. 

Mâna sa cotrobăi după globul de cristal. 

Când globul se limpezi, Simlin văzu destul de clar un 
lup cu botul negru şi cu labe lungi osoase. Alerga cu 
labele uşor arcuite, călcând parcă în vârful degetelor. În 
jurul umerilor, lupul purta un strat mai gros de blană 
argintie, menită să-i ţină cald. 

Lupul se întoarse ca şi cum ar fi putut să-i vadă. 
Simlin suspină. Ochii lui licăreau argintii, limpezi ca apa 
râului în lumina soarelui. În spatele băiatului-lup Simlin 
văzu cele şase umbre ale haitei sale. Simlin ştia destul 
despre lupi. Odată ce te puneau jos, nu mai aveai nici o 
şansă. 

— Dă-mi-l mie. 


Vaskalia trase bolul din mâinile lui Simlin. 

— El este? Este lup acum? scrâşni ea cu nasul lipit de 
sticlă. Spune-mi! 

— Tu nu poţi vedea în globul acela, nu-i aşa? strigă 
Simlin. Dintr-odată se simţi copleşit de o bucurie subită, 
nu avu timp să-i evite loviturile de pumn, dar apoi se 
întoarse cu mânie spre ea şi strigă: Da, spiritul băiatului 
este în lupul cu bot negru, din fruntea haitei. Şase lupi îl 
urmează. Băiatul este mai deştept decât tine, bătrână 
ciupercă mirositoare, Mamă ciupercă. 

Îşi feri capul instinctiv însă nu mai veni nici o altă 
lovitură. Capul ei era într-o parte ascultând la urletul 
sălbatic, niciodată schimbat al lupilor. 

— Urletul lupilor vesteşte moarte, murmură ea. Dara 
cui moarte va fi oare? Se uită în sus la grinzi şi strigă: 
Sfarmă-Oase? Pleacă şi adu-mi ceva carne. Repede! 

Deschise uşa şi bătu din palme chemându-l pe 
Sfarmă-Oase. Vulturul îşi dădu drumul adormit de unde 
stătuse şi îşi întinse aripile înainte de a se îndepărta 
pălăbănindu-se. 

Vaskalia se uită în noapte strigând: 

— Grăbeşte-te cu lumina zilei, tu cel de acolo. 
Trebuie să găsesc florile galbene de omag. Am nevoie 
de şapte. 


3 
TINUT ARGINTIU ÎMPIETRIT 


Luka îşi conducea haita cu repeziciune de-a lungul 
drumului. Un vânt uşor bătea împingând mirosul spre 
el, până ce acesta se opri cu nasul sus. Ajunseseră la 
acea răscruce unde Dimitri pusese întrebări acelei 
familii de pe tractor. Acum, Luka vedea răscrucea de 
drumuri prin ochii lupului conducător. Calul şi căruţa se 
deplasau de-a lungul acelui drum aspru spre oraş. In 


dreapta, spre est, văzu o urmă nesigură pe piatră 
dispărând în noapte. Luka adulmecă aerul şi se 
cutremură. Percepu un loc străin, sărat şi ştiu că 
undeva, curând, trebuiau să coboare spre mare. 

Luka îşi dădu seama că starea de spirit a haitei sale 
se schimbase. Schelălăiau, cu urechile date înapoi. 
Puteau să simtă mirosul apei şi erau contrariaţi de acea 
necunoscută întindere de argint, dar Luka, în forma sa 
de lup, simţea imboldul să urmeze dâra de miros în jos 
spre mare şi, încă alergând, se răsuci pe o labă pentru 
a-l urma. 

Haita alerga în salturi uşoare de-a lungul drumului cu 
hârtoape, marcat de urmele acelui vehicul greu cu copii 
şi puternic impregnat de iz de om. Alergau cu uşurinţă 
pe picioarele lor lungi, prin iarbă, rogoz sau piatră, până 
când Luka lupul simţi cum lumina îi atinse ochii şi se 
opri. 

În faţă, o fâşie galbenă la orizont se împrăştia cu 
repeziciune sus în cer şi jos în acea mişcătoare apă 
cenuşie de cositor de dinaintea ei. Luka vedea marea 
pentru prima dată. Dădea impresia că era un tărâm de 
argint liniştit, dar Luka văzu că se ondulează şi se 
mişcă, şi ştiu că este periculoasă. Lupii săi ciuliră 
urechile la sunetul ei adânc. 

Continuară cursa. Lupii săi aveau încredere în el, dar 
Luka simţi totuşi o împotrivire din partea lor când 
începu să se simtă vântul mării. Acesta le răvăşi blana 
în două şi le ridică urechile. 

Alergară şi alergară de-a lungul unui promontoriu, şi 
ajunseră până în vârful acestuia unde camionul 
întorsese luând-o spre nisip. Vârful stâncii era presărat 
cu flori roz de limba-peştelui. 

Lupii priviră îngrijoraţi spre Luka. El era conducătorul 
lor, el putea estima cel mai exact pericolul. Mireasma 


copiilor se simţea mai departe ademenindu-l, dar el 
încetini şi aşteptă în vârful stâncii, pentru că departe, 
dedesubt, era un loc unde ar fi putut fi oameni. Se aflau 
acolo case cu acoperişuri din ţiglă roşie care se 
suprapuneau semănând de sus cu o carapace de 
ţestoasă. Existau un port şi un debarcader. Pe apă 
stătea o barcă. Luka văzu camionul după care 
alergaseră tot drumul din sat şi până aici. Nici urmă de 
copii. 

Haita schelălăi şi lupii îşi atinseră nasurile în timp ce 
aşteptau ca liderul lor să facă o mişcare. Natura lui de 
lup îl făcu să se concentreze imediat asupra sursei 
izului de om, dar în spatele minţii lui de băiat atârna 
acea mantie teribilă. Era încă acolo, lângă satul său, 
răspândind nenorocire. 

Luka lupul lăsă la o parte imaginea mantiei 
şamanului. Mai întâi, trebuia să-şi găsească prietenii şi 
să salveze inima satului său. 

Urma şerpuia în zigzag de pe stânca abruptă spre 
portul secret şi marea sălbatică. 

Haita alergă în jos cu Luka în frunte, stârnind nori de 
nisip, răsucindu-se şi întorcându-se până când se opri 
brusc în locul unde urma dispăru, la debarcader. Acolo 
lupii se scuturară adunându-se la un loc încât respiraţia 
lor se întâlni într-un nor fantomatic de aburi. Pescăruşi 
uriaşi care se legănau agale pe dană, speriaţi, se 
ridicară în aer şi o luară spre mare ţipând. 

Luka lupul înainta tăcut cu burta lipită de pământ 
până la camion. Sări peste oblonul din spate. Camionul 
era gol. Totuşi, mirosul copiilor era peste tot. 

Luka lupul sări din camion şi se deplasă de-a lungul 
debarcaderului. Adulmecă frânghia bărcii înfăşurată pe 
cabestan. Barca sălta şi cobora pe valurile fluxului la 
mică distanţă, îndrăzni să se uite în jos. Un grup de 


stânci arăta când marea cenuşie se îndepărta de ei la 
reflux, apoi le acoperea din nou cu apă. Apa murdară se 
izbea de zidul portului, joasă şi întunecată, diferită de 
apa puţin adâncă de lângă malul râului care strălucea în 
lumina soarelui. 

Preţ de câteva clipe, Luka auzi scâncete ca şi cum 
nişte animale ar fi fost rănite. 

Copiii erau în acea barcă. 

Apa se izbea de zidurile portului. Departe pe mare 
valurile se spărgeau şi se rostogoleau fără încetare. 
Nisipul dus de vânt umplu nările şi gurile lupilor. Mirosul 
de peşte era puternic şi îi făcu să saliveze, dar 
strigătele se auziră din nou şi lupii tresăriră. Sunetele se 
transformară în plânsete. Lupii începură să tremure. 

Duduitul unui motor acoperi toate celelalte sunete. 

Era deasupra lor. Cobora pe urma de nisip. Din cea 
mai apropiată casă alergă un bărbat, dezlegă frânghia 
de pe cabestan cu repeziciune şi sări pe puntea bărcii 
aflate aproape de chei. In timpul saltului scăpă frânghia 
care alunecă în apă. Fără să o recupereze, traversă 
mergând cu spatele puntea spre cabina de comandă şi 
strigă: 

— Dă-i drumul, dă-i drumul acum! 

lar o femeie strigă: 

— Hai pe barcă, Serghei! 

Uşa cabinei de comandă se trânti de perete şi Luka 
lupul sări pe puntea bărcii urmat de lupii săi şi dintr-un 
loc adânc din interiorul său izbucni un urlet de chemare 
la judecată, ca o sentinţă. 

Luka lupul înfruntă omul de după cabina de comandă 
şi, mârâind, îl ţinu pe loc. Haita era alături de el. 
Duduitul motorului se opri într-un nor de praf. Frânele 
scrâşniră, cauciucurile fumegară, iar ceva auriu lovi apa 
cu un plescăit. Căteava. La chemarea din urletul lui 


Luka, căţeaua înotă cu disperare pentru a-şi ţine capul 
la suprafaţa apei. Avea în gură frânghia de care era 
legată barca. 

— Dă-mi arma, ţipă femeia din cabina de comandă, şi 
Luka se temu pentru vieţile lupilor din haita sa. 

Barca se zgudui în timp ce motorul porni şi se opri, 
porni din nou la acceleraţie maximă, apoi se opri. Luka 
şi lupii se grupară pentru a se reorganiza şi Luka lupul îl 
văzu pe fratele său alergând de-a lungul cheiului. 

Încă o dată motorul tuşi şi porni. Apoi iarăşi se stinse, 
într-un vârtej de aer Jez ateriză pe punte. Lupii mâărâiră 
şi se uitară la Luka. Îi încurajă strigând: „Staţi de pază şi 
ţineţi-i acolo", apoi alergă să se uite peste bord la un al 
doilea, dar mai puternic plescăit în apă. 

jos în apa întunecoasă şi murdară plutea o formă 
rotundă. Braţele şi picioarele scurte loveau apa cu furie 
ca zbaturile unui vapor. Dimitri. Picioarele sale erau 
prea scurte pentru a face aceleaşi mişcări suple ca 
zveltul Jez, dar braţele sale erau destul de puternice 
pentru a apuca frânghia legată de barcă şi, ţinându-se 
de ea, să înainteze ajungând pe puntea bărcii. 

Stătea acolo, plin de mânie, cu pumnii strânşi şi apa 
murdară picurând pe punte. 

— Unde sunt copiii? urlă el, iar răspunsul veni de sub 
punte sub forma unor mici strigăte. 

— Dimitri, suntem aici şi ne e foame. Ajută-ne! ţipară 
vocile pe care Luka le ştia şi le iubea. Dar barca începu 
să se clatine. Motorul porni la turație maximă. Căţeaua 
renunţă la strădania ei inutilă de a se alătura copiilor şi 
lupului pe care-l recunoscu cu greu ca fiind Luka. 

Epuizată, căţeaua dădu drumul frânghiei în timp ce 
barca întorcea şi se îndrepta spre larg, tăind apa la fel 
de uşor ca un fierar care prelucrează fierul înroşit în 
forja sa. 


Lupii scheunau speriaţi văzând că pământul de sub 
picioarele lor se ridica şi se cobora, iar mirosul 
pământului pe care ei îl ştiau rămânea în urmă. 


4 
ÎN BĂTAIA SOARELUI 


Luka lupul alergă alăturându-se haitei care stătea 
lângă cabina de comandă, dezvelindu-şi colții. Feţele 
celor trei traficanţi se vedeau prin fereastră 
schimonosite de furie deoarece planurile lor merseseră 
rău. 


— Noi încercam doar să câştigăm ceva bani, strigă 
unul dintre traficanţi. 

Dimitri recunoscu acea voce. Suna ca răsucitul tălpii 
pe pietrişul drumului. Ştia că îi mai văzuse pe cei trei, la 
han, iarna trecută, şezând într-un separeu lângă 
şemineu, doritori să vâneze animale pentru a le vinde 
pieile. Bărbaţii purtau glugă, iar femeia avea faţa 
încadrată în blană albă de hermină. Acum părul ei blond 
era udat de stropii valurilor, iar bărbaţii aveau pălăriile 
trase peste feţele ude. 

— Intotdeauna sunt unii care profită în urma 
războiului, pe când ceilalţi suferă, mormăi Dimitri. Jez, 
trebuie să-i luăm pe ăştia. 

— Dar copiii? întrebă Jez. Cât de mult vor mai rezista 
ei acolo jos? 

Dar în secret el gândea: „Cât de mult oare voi mai 
rezista eu până să-mi fie rău? Această barcă urcând şi 
coborând, urcând şi coborând pe valuri". 

— Dacă reuşim să ajungem în cabina de comandă, 
putem să-i salvăm, spuse Dimitri. 

Lupii se legănau pe picioarele lor subţiri, pe măsură 
ce barca se ridica şi cădea pe valuri, iar Luka ştiu că 
toată puterea stătea în mâinile femeii cu gura încleştată 
care pilota barca. 

Uşa cabinei se deschise cu putere şi un bărbat ieşi pe 
punte agitând un pistol. Dimitri şi Jez ezitară. Nu şi Luka 
lupul. Sări să prindă încheietura mâinii bărbatului în 
fălcile sale. Arma îşi descarcă gloanţele în punte, chiar 
printre labele sale, de trei ori, bubuind precum cea mai 
rea noapte de război. 

Urmă o pauză. 

Luka îl văzu pe Dimitri aplecându-se să înhaţe pistolul 
de pe punte, apoi împingând bărbatul în cabina de 
comandă alături de ceilalţi doi traficanţi. Era chiar acolo 


aproape, urlând în faţa bărbatului. Omul dădu înapoi 
împleticindu-se şi strigă: 

— A fost femeia aceea care vindea descântece. 
Aceea din casa micuță... Dorea să cumpere o blană de 
leopard al zăpezii... A tot insistat să fie o blană albă... 
Ea ne-a spus şi că erau copii în vechea şcoală. Ne-a zis: 
„Luaţi-i, sunt copiii nimănui, nimeni nu-i doreşte". 

— Tu, firule de praf de sub duşumeaua vieţii, urlă 
Dimitri. larna trecută vânaţi animale sălbatice, nu copii. 

— E numai o meserie, se tângui bărbatul. 

Dimitri îl împinse înapoi în cabină, trânti uşa şi se 
sprijini de ea, cu revolverul pregătit. În timp ce lupii se 
strecurau să stea de pază, el păşi în spate, zâmbind 
triumfător. 

jez se îngenunche şi deschise trapa de la cală zicând 
în gând: „Nu vă gândiţi la mâncare, nu vă gândiţi la 
mâncare". 

Lisa urcă prima, clătinându-se. Ceilalţi copii o urmară, 
zâmbind cu uşurare, toţi cu excepţia lui Florin. Îngrozit 
de sunetele armei, se ghemuise în cala bărcii astfel că 
Jez trebui să coboare şi să-l aducă pe punte. 

— Lupi! ţipă cu uimire Maria, arătând spre haită, 
deoarece ea nu auzise nici ghearele labelor lor 
păcănind uşor pe suprafaţa punţii, nici urletul acestora 
aşa cum auziseră ceilalţi copii. Erau înspăimântați şi în 
acelaşi timp fascinaţi de formele suple şi de ochii lor 
incredibili. 

— Da, dar este în regulă, spuse Dimitri, trecând în 
faţa lor. Haideţi să-i închidem pe aceşti hoţi în cală. 

Traficanţii  coborâră în cală sub ameninţarea 
pistolului, furioşi, înjurând atăt de murdar încât Dimitri 
le spuse copiilor să-şi astupe urechile. Îngenunche, 
urlând: 


— Nu vă bateţi voi joc de copii noştri! Trânti trapa. 
Asta-i tot, declară brutarul cu mulţumire în glas. 

— Nu, nu este, spuse Jez. Ne îndreptăm spre largul 
mării. Şi sunt puţin neliniştit cu toţi lupii ăştia prin 
preajmă. 

Se uită cu atenţie la ochii argintii ai lupului elegant 
care îi conducea. Nu reuşi să-i susţină privirea pentru 
mult timp. Valuri de panică îi străbătură stomacul la 
gândul transformării micului său frate. Eva cărase 
trupul fără vlagă al lui Luka înapoi la Katrin cea înaltă, 
la brutărie, dar spiritul lui era chiar aici, în acest lup, pe 
această barcă în largul mării. 

— Vă rog, lăsaţi-l să se întoarcă în siguranţă înapoi, 
se rugă Jez lupilor, mării, cerului şi oricui l-ar fi putut 
auzi. 

Luka lupul îl privi îndelung pe înaltul Jez. Admirase 
felul neînfricat în care sărise în barcă şi salvase copiii 
din acea întunecată ascunzătoare. Dimitri era acum în 
cabina de comandă. Cumva întorsese barca înapoi spre 
țărm. O amintire răsări în mintea lui Luka, ceva ce acest 
om îi spusese lui Aidan cel care trebuie să fie cărat 
peste tot. Dimitri lucrase ca marinar cu mulţi ani în 
urmă, nu-i aşa? 

Dar ce făcea Jez acum? Mersese împleticindu-se către 
balustrada bărcii şi acum stătea aplecat peste ea. Faţa 
sa avea culoarea verde a algelor de pe stâncile de pe 
ţărmul mării... 

Dimitri conduse barca în port, iar aici, la debarcader. 
Luka hotărî să nu mai aştepte ca Jez să lege barca de 
cabestan. Sări pe chei, iar haita îl urmă. Luka alergă în 
jos pe treptele de piatră pe prundişul umed. Căţeaua 
stătea chircită, tremurând pe o piatră şi se holba la ei. 
Luka lupul ştia că aceasta ar fi vrut să alerge alături de 
ei, dar îi dădu comanda să rămână pe loc. 


Se opri. Marea avea aşa un miros copleşitor! Îşi băgă 
botul în apa rece ca gheaţa şi luă o înghiţitură, dar 
imediat o scuipă. Apa era mult mai sărată decât 
lacrimile. 

Lupii alergară spre vârful falezei, pe urmele de nisip 
cu vântul mării împingându-i din spate. Săriră pitindu-se 
în iarba de pe margine în timp ce un jeep duduia în jos 
către port. Şofer era un soldat din trupele de ocupaţie. 
Lângă el stătea Generalul. 

„Cred că a sosit prea târziu în sat pentru festival, 
gândi Luka, dar sunt bucuros că el este acum aici." 

Lupii poposiră în vârful falezei dând din coadă şi 
plecându-şi capetele cu supunere, în faţa liderului lor. 
Luka îşi ridică nările în aer şi adulmecă. Petrol. Venea 
un alt autovehicul. g 

Mirosi fumul de ţigară ieşind pe fereastră. Işi luă haita 
din drum în timp ce autobuzul lui Peter înainta urmând 
jeepul Generalului, pentru a aduce copiii acasă. Haita 
trebuia să se grăbească spre nord. 

Luka observă culoarea cenuşie, ca de lup, a cerului. 
Soarele îşi trimise razele ascuţite printre nori, pe 
suprafaţa apei, astfel încât cerul, de asemenea, părea 
ca şi cum ar fi fost sub apă. Luka ştiu că trebuiau să 
vâneze şi apoi să se odihnească. La o oarecare 
depărtare de drum se afla o mică pădure, plină de 
miros de iepuri şi căprioare. Haita înfometată ucise şi 
mancă, încheind cu poame, viermii găsiţi întâmplător şi 
câţiva greieri graşi care încă ţârâiau în iarbă. Lupii se 
linseră pentru a-şi îndepărta nisipul şi mirosul de sare. 
Apoi săriră, se răsuciră şi se rostogoliră lăsând să li se 
vadă burţile cu blana pufoasă. 

Puii de lup se hârjoniră. Când deveniră agresivi şi 
lupta mai mult decât o joacă, Luka le ordonă să 


înceteze. Lupişorii îşi plesniră cozile cu supunere şi se 
gudurară. 

Ultimele raze ale zilei cădeau într-un unghi care le 
spu-nea că vine toamna. În depărtare, vârfurile munţilor 
erau tot atât de vagi şi singuratice ca aburul unei 
răsuflări impregnat pe sticlă. 

Haita se odihnea. Bufniţele se adunau chemându-se 
unele pe altele prin sunete care aduceau cu nişte 
hohote de râs. Din clarobscurul asfinţitului se auzeau 
purtate de vânt chemările uşoare ale căprioarelor. Lupii 
adormiră. 

Luka lupul se trezi când miresmele nopţii deveniră 
pătrunzătoare în aerul rece. Stând în picioare, se 
scutură până în vârful cozii, având senzaţia că fuseseră 
urmăriţi. 

Haita se ridică şi aşteptă tremurând cu nerăbdare, 
uneori mişcându-şi cozile, dar întotdeauna privindu-şi 
conducătorul. 

Cerul negru era încă încrustat cu stele. Luka şi haita 
se întoarseră cu mişcări agile înapoi în ţinuturile lor, 
fără să şovăie, deoarece aveau hărţile în cap. Noaptea 
mirosea a toamnă. Alergau fără ezitare, uneori 
repezindu-se la câte-o pasăre de noapte sau spre un un 
liliac cu chip de porc, dar nicicând abătându-se din 
drumul lor. 

Cerul se lumină. Luka văzu frunzele şi firele de iarbă 
acoperite de chiciură. Soarele se ridică pe cer şi topi 
promoroaca. 

Haita înainta fără oprire, urmându-şi țelul cu 
stăruinţă, trecu de răscruci de drumuri şi o luă în sus 
spre sat. Luka găsea prezenţa lupilor liniştitoare. Era ca 
şi cum cele şapte creaturi ar fi avut doar o singură 
gândire. Apoi Vaskalia schimbă totul. 


Simlin ştiu că era vina lui Sfarmă-Oase. Într-o zi, ar 
putea avea propria intrare. Zbură înăuntru, cărând până 
la Vaskalia un animal maro cu blană moale, scurtă. 
Animalul maroniu tremura. Ochii săi scânteiară, apoi se 
înnorară. 

Mama ridică satârul şi lovi, tac, tac, tac, tac, tac! 
Numără şase bucăţi din micuța căprioară maro. Jac! 
Şapte bucăţi acum. 

Mama jupui pielea cu un cuţit ascuţit îşi luă pisălogul 
plin cu amestec de omag galben (podbal, arnică...) şi 
începu să-l împrăştie descântând peste bucăţile de 
carne. „Pute, puh", îşi zise Simlin. Vaskalia păşi afară 
împrăştiind bucăţile de carne pe drum. 

— Acesta-i sfârşitul lor, cobi ea. Urăsc aceste urlete. 
Acum pentru un somn bun şi lung. 

Işi îndesă smocuri de muşchi în urechi şi se aruncă pe 
salteaua ei. 

Când sosiră lupii, Simlin ieşi tiptil pe uşă. 

Cel mai mic pui de lup scoase un sunet de bucurie; 
întorcea ceva pe drum cu nasul său alb, delicat. Al 
doilea pui se opri de asemenea şi adulmecă o altă 
bucată găsită alături. Carne. Bucăţi mari fuseseră 
aruncate pe drum. Acestea străluceau marmorate cu 
şuviţe albe de grăsime şi acoperite pe deasupra cu o 
peliculă galbenă ca o pieliţă. Luka se repezi la el, 
aruncându-l de se rostogoli cât colo. Femela lui albă 
năvăli peste al doilea puiandru şi-l azvârli cât mai 
departe de bucata de carne. Haita împinse lupişorii pe 
drum în sus, dincolo de casa cu cinci pereţi, dar cel mai 
mic din ei continuă să-şi lingă pasta rămasă pe buze şi 
apoi începu să schelălăie. Picioarele i se îndoiră. Mama 
se agita în sus şi în jos, împingând, apoi ridicând puiul 
cel mic, pe care-l apucă de gât şi-l cără o bucată de 


drum. Puiul era prea greu pentru a-l căra departe şi 
curând îl lăsă pe pământ. 

Picioarele puiandrului cedară. Se încorda, scormonind 
cu labele pământul, şi se zvârcoli din cauza durerii de 
burtă, pe când ceilalţi lupi aşteptau, întorcându-şi capul 
şi scheunând. 

Lupuşorul se ridică împleticindu-se pe labele sale. 
Înghiţi. Stomacul său se strângea şi se umfla o dată şi 
încă o dată, ca un burduf, apoi vomă toată acea carne 
mirositoare şi otrăvită de culoare gri-roz împrăştiind-o 
pe tot drumul. 

Simlin se uită la mama sa care stătea întinsă pe 
saltea. 

Încă dormea profund. Ţopăi de câteva ori de agitaţie 
şi ieşi să urmeze haita spre pădure. 


5 
PĂMÂNTUL FERTIL 


Lupii înaintau într-un ritm uşor oprindu-se adesea 
pentru odihnă, în aşa fel încât cel mai tânăr dintre ei să 
poată să-şi recapete puterile. În afara satului, terenul 
începu să se încline urcând spre munţi. Deplasarea era 
mai anevoioasă acum că alergau printre copaci, 
ţinându-se atât de aproape unii de alţii. Luka lupul 
putea adulmeca schimbarea anotimpului în vântul care 
răscolea frunzele căzute şi purta mireasma lor ca de lut 
printre copaci. Toamna sosise pe neaşteptate aici, în 
aceste ţinuturi înalte. Deja frunzele deveniseră roşii, de 
un galben intens şi arămii. Coniferele aveau o înfăţişare 
sobră dată de culoarea mai întunecată a acelor. 

La trecerea lupilor veveriţele se căţărau cu 
repeziciune pe trunchiurile arborilor dispărând în vârful 
copacilor. lepurii intrau cu iuţeală în vizuini, iar bufniţele 
în scorburile copacilor, dar nu era nevoie să se teamă 
de vreun pericol deoarece haita era în urmărirea altui 
vânat. 

Cu cât mai adânc pătrundeau în pădure, cu atât mai 
mult Luka lupul se încredința mai mult că mantia 
şamanului călătorise mult mai departe printre copaci, 
prin proprie putere. Dimitri le ordonase soldaţilor s-o 
îngroape. Dar unde? 

Cum terenul urca în pantă spre munţi, acesta era 
acoperit de un strat subţire de frunze arămii şi jir, iar 
pământul mirosea jilav şi pătrunzător. Frunzele foşneau 
luate de vânt, iar cele călcate de labele lupilor scoteau 
un sunet asemănător zbuciumului mării de care ei se 
temuseră atât de mult. Ciuperci dolofane, moi ca 


alunarii stăteau printre frunzele mucegăite. Erau cercuri 
de ciuperci uriaşe roşii cu puncte albe ca nişte umbrele 
otrăvitoare, dar şi rugi zgârietori cu bucheţele de mure 
coapte printre ferigi arămii. 

„Este aici, ştiu că este." 

Luka lupul alerga cu nasul în pământ. Haita continuă 
să se uite la el, întrebându-se de ce îi conducea în jurul 
acestor copaci când atât de multă mâncare fugea din 
drumul lor ascunzându-se de ei. În cele din urmă, 
înapoia unui uriaş stejar cenuşiu, Luka simţi pământul 
de sub picioare schimbat. Era bombat. Fusese cald şi 
devenise şi mai cald. Un miros neplăcut se ridica spre 
suprafaţă. Erau mormane de ghindă mare şi aurie încă 
în micile lor cupe. Veveriţele nu îndrăzniseră să treacă 
peste grămada de pământ să le ia. 

Trunchiurile mari ale stejarilor erau năpădite de 
iederă. Toamna îmbrăcase copacii în două culori: 
verdele-închis al iederei şi arămiul frunzelor de stejar. 
Copacii îşi lepădaseră deja multe din frunzele lor, iar 
acum Luka lupul le scurmă cu laba sa. 

Aici era. 

Luka dezgropa o margine de dinţi rânjind, o piele de 
şarpe şi un şirag de oase cu clinchet ca de clopoței. 
Haita i se alătură, scurmând energic dezgropând 
întreaga mantie. 

Stătea întinsă pe pământ, albă şi înaripată ca un 
calamar uriaş adus de ape în pădure. Din ea se ridica 
duhoarea care putea ca o grămadă de ouă stricate de 
gâscă şi care făcea ca blana de pe gâtul lupilor să se 
ridice de frică. 

Urechile ciulite ale lui Luka auziră un foşnet sus în 
stejar, printre frunzele uscate. Auzi ceea ce i se păru a 
fi un strănut. Să fie posibil? Se uită la haita strânsă-n 
cerc în jurul său. Lupii ciuliseră urechile la sunetul din 


stejar, dar nu-l recunoscură. Un strănut uman nu exista 
printre amintirile lor. 

Haita era obosită, dar dacă el acţiona imediat ceilalţi 
lupi aveau să fie de partea lui. El era puternic. Toţi erau 
astfel. Forţa lor era haita. Singuri, lupii nu ar putea să 
supravieţuiască. _ 

Aşa că Luka făcu mişcarea. Işi puse laba cu hotărâre 
pe mantia din piele, o apucă de o margine cu gura şi 
începu să o sfâşie cu dinţii săi mari şi puternici. 
Zgomotul scos de mantie fu copleşitor. Acesta 
cutremură copacii ca şi cum pământul s-ar fi crăpat şi 
deschis. Haita de lupi salivă şi se alătură lui Luka, 
distrugând pielea rea în bucăţi, sfâşiind-o şi rupând-o. 
Ţineau mantia între ei ca pe un cearşaf care trebuia 
pliat după ce a fost spălat. 

Apoi lupii se dezlănţuiră, sfâşiindu-o în bucățele, 
zgomotos şi cu satisfacţie. 

Luka se opri, adulmecând o nouă apariţie printre 
copaci. O formă estompată, cu limba atârnând de 
extenuare. Era căţeaua aurie. li urmărise tot drumul 
până aici. Coada ei se mişcă, şovăielnic, iar Luka îi 
răspunse schelălăind a bun venit. Nu era o ameninţare 
pentru haită aşa că lupii nu o goniră, ba chiar acceptară 
să-i ajute, totuşi obosită, aceasta se aşeză curând să se 
odihnească. 

Lupii înfometați se luptară cu mantia până în amurg. 
Aruncară resturile de oase şi piele de şarpe şi dinţi 
peste umerii lor dezmembrând mantia într-o mie de 
fărâme. Cum lumina soarelui se diminuă, siluetele 
copacilor se estompară părând uriaşe bestii gata să te 
înhaţe.  Cioatele  cenuşii ale copacilor aşteptau 
amenințătoare în umbră. Luka se strădui să-şi menţină 
lupii concentrați asupra a ceea ce aveau de făcut: să 


distrugă această mantie astfel încât să nu mai poată fi 
purtată niciodată. 

Lupii se rotiră şi se răsuciră printre supărătoarele 
rămăşiţe, marcând victoria cu izul lor. Acum, când 
mantia zăcea într-o mie de bucățele, creaturile 
scormonitoare, ciorile de leşuri, vulpile, furnicile şi 
gândacii vor căra bucăţelele şi vor definitiva acţiunea. 

Misiunea lor se încheiase. 

Luka îşi azvârli capul pe spate şi urlă a victorie, iar 
lupii săi i se alăturară şi, de asemenea, căţeaua. 
Cântecul haitei răsună printre copaci străbătând 
pădurea şi auzindu-se şi în sat. Porniră din nou cu 
căţeaua gâfâind în urma lor. Acum în sfârşit haita putea 
să vâneze, să mănânce şi să se odihnească. 

Luka gândea: „Mă voi despărţi de ei curând. Voi fi orb 
încă o dată. Aşa că mă voi culca şi voi spera ca faţa 
mamei mele să privească în jos spre mine, din visele 
mele". 


În patul ei de elefant, Vaskalia, tresărea şi se răsucea 
în somn la auzul cântecului corului de lupi. Gemea ca şi 
cum ar fi fost în suferinţă. În visele ei, mantia şamanului 
zburase departe şi, deşi gonise după ea cu braţele larg 
deschise, mantia străbătuse cerul şi se pierduse în 
infernul soarelui. 

Înapoi la brutărie, Jez se întoarse pentru a vedea un 
lup prin fereastra mică. Se grăbi spre uşă. Acel lup mare 
cu botul negru se strecura pe drum în sus, urmat deo 
altă umbră în spatele lui. 

— Dimitri, şopti el. Cred că Luka s-a întors. 

În vârful stejarului, Simlin dorea să urle şi să strige 
deoarece împuţita, zăngănitoarea şi greaua manta 
dispăruse pentru totdeauna. Aceasta nu se mai putea 
reface singură la fel cum nu s-ar mai putea reface sticla 


globului de ghicit, nu-i aşa? Nu. De-acum, nu-l mai 
putea stăpâni, nu-l mai putea copleşi. 

Băiatul orb şi lupii săi o învinseseră pe Mama. Asta 
era bine. 

Simlin se scarpină pe semnul din naştere de pe 
fruntea sa. Îl mânca atât de rău! Au! Îşi duse mâna la 
spate. Acolo avea o durere surdă chiar la baza noadei. 
Simţi o umflătură ca şi cum ceva îi creştea la capătul 
coloanei vertebrale, ceva precum coada ascuţită a unui 
scorpion. 


6 
AIDAN NU SE MAI PLICTISEŞTE 


— Unde sunteţi cu toţii? şopti Luka în timp ce intra în 
orfelinat. 

Strigătele de „Luka, Luka! Surpriză!" aproape că-l 
dădură jos din picioare. Copiii îl apucară de miini, Lisa îl 
sărută şi putu să o audă pe Imogen râzând cu afecţiune 
şi delicateţe. Cineva aruncă spre el un buchet de crăiţe 
puternic mirositoare, iar Maria strigă: 

— Unde-i lupul? 

Peste toţi, răsună vocea stridentă a lui Aidan: 

— Luka, cum se face că în dimineaţa asta mergi şi 
vorbeşti? Când Imo m-a luat să te văd la brutărie, tu 
erai întins în patul tău ca o păpuşă de cârpă cu gura 
larg deschisă. 

Copii chicotiră, iar Florin încercă un urlet de lup. 

— Nu, Florin, nu este amuzant, insistă Aidan. Toţi 
ceilalţi fuseseră furaţi. Luka stătea inconştient în 
brutărie. Am avut o perioadă neplăcută şi plictisitoare în 
care nu am avut pe nimeni cu care să vorbesc, cu 
excepţia lui Imo şi Eva, care doar plângeau tot timpul. 
Katrin cea înaltă venea cu prăjituri pe care nimeni nu 
avea chef să le mănânce şi oricum ea nu spune 
niciodată nimic. 

— Incă îl aveai pe Stefan, spuse Luka cu îndoială. 

— Stefan nu vorbeşte. El nici măcar nu plânge, spuse 
Aidan. Aşa că a fost foarte plictisitor pentru mine, Luka, 


înţepenit aici în timp ce tu alergai cu lupii. Cel puţin aşa 
mi-a spus Jez. 

— Luka a fost un mare lup cu botul negru şi cu ochi 
argintii, spuse Lisa. El ne-a salvat. Acum este iarăşi 
Luka. 

Bătu din palme şi ţopăi în jurul lui Luka. 

— Aidan, îmi pare rău că ai fost singur, spuse Luka, 
dar acum toate s-au terminat. 

— Deci când ne spui povestea? 

— Va trebui să aşteptaţi până după prăjituri, Aidan, 
spuse Luka, auzindu-şi stomacul ghiorăind sonor ca un 
mecanism de ceasornic. Apoi o să vă spun totul despre 
lupii gonind spre mare. 

Un motor de maşină dudui afară, apoi opri. Imogen 
zise: 

— Mi-e teamă că va trebui să aştepţi chiar mai mult 
decât atât, Aidan. Avem vizitatori. 

Se auziră zgomot de bocanci şi cizme militare în hol. 

— Vai! strigă Aidan. Cine sunteţi? 

—  Linişte, băieţi. Acesta este Domnul General, 
comandantul din Castelul Roşu, anunţă vocea siropoasă 
a Căpitanului Lazslo. 

— Deci dumneata eşti Generalul cu monede de aur? 

— Da, eu sunt. Şi cred că ştiu şi cine eşti tu. In 
orfelinatul cu tavan înalt vocea profundă a Generalului 
răsună cu ecou. Numele tău este Aidan. 

— Dar cum de ştii dumneata asta? 

Luka nu-l auzise niciodată pe Aidan atât de 
contrariat. 

— Luka mi-a spus. Ţine! Un zgomot puternic pe masă 
îl făcu pe Luka să tresară. Acest teanc de cărţi este 
pentru toată lumea, dar în special pentru tine Aidan. 
Fiindcă te plictiseşti şi devii nesuferit. 

— Eu, nesuferit? A spus Luka asta? Dar când? 


— Când a venit la oraş cu Purtătorul de Cuvânt. El a 
spus că îţi trebuie un scaun cu rotile de asemenea şi că 
Maria are nevoie de un aparat auditiv. Mi-a dat o listă 
lungă cu lucrurile de care voi toti aveţi nevoie. Acestea 
vor fi la voi de îndată ce am să intru în posesia lor. 
Tocmai am fost să văd cum merg lucrurile cu noua 
voastră casă. Şi lucrurile sunt foarte bune. Soldaţii au 
muncit din greu şi repede toată vara, iar voi veţi fi în 
curând acolo. 

— Domnule General, vă mulţumesc că aţi urmat lupii 
în acea noapte şi aţi salvat copii noştri, spuse Imogen. 

Copiii i se alăturară, strigând: 

— Mulţumim, Domnule General. Vă mulţumim. 

— A fost o plăcere pentru mine, spuse Generalul şi 
Luka simţi un zâmbet în vocea acestuia. Cei trei 
traficanţi îşi aşteaptă procesul. De altfel, nu vor fi mulţi 
care să le ducă dorul pe-aici. Şi, desigur, persoana 
căreia trebuie să-i mulţumiţi cu adevărat este acest 
băiat de aici. 

Generalul îşi aşeză mâna pe umărul lui Luka. Cumva 
el a convins o haită de lupi să urmărească camionul în 
care eraţi voi până jos într-un port secret. Noi, ceilalţi, 
doar i-am urmărit. 

— Nu, Luka a fost un lup, anunţă Lisa. 

— Nu, amândoi greşiţi, chiţăi Aidan. Luka a rămas 
nemişcat la brutărie dormitând cu gura deschisă ore în 
şir. Cu siguranţă, el nu a alergat de-a buşilea, urlând. 

— Aidan, eu nu înţeleg mai mult decât înţelegi tu, 
spuse Generalul. 

Se făcu linişte. Aidan oftă, un lung şi adânc oftat de 
suferinţă. 

— Luka este, într-adevăr, puţin dintr-un şaman, nu-i 
aşa, Domnule General? Fiind un lup? lar eu cred că a 
fost o pasăre. 


„Şi un leopard al zăpezii", gândi Jez. 

— Da, aduce mai degrabă cu un vechi şaman, Aidan, 
spuse Generalul. Se întoarse spre Jez şi spuse: Am fost 
impresionat de bravura dumitale pe acea barcă, frate al 
lui Luka. 

— Numele lui este Jez, zise Luka cu mândrie. 

— Sunt încântat să te cunosc, Jez. Acum, când Luka a 
venit să mă vadă, mi-a spus că ai putea să repari ceasul 
oraşului. Acesta s-a oprit la miezul nopţii. Luka crede că 
figurinele înţepenite în afara ceasului fac oamenii să 
devină supăraţi şi neliniştiţi. Şi probabil are dreptate. Ai 
putea să faci ca ceasul să meargă, iar figurinele 
liniştitoare să apară din nou? 

— Oaul Cu siguranţă că pot, cum nu, spuse Jez. ÎI voi 
aduce şi pe Ivan fierarul să mă ajute. 

— Trebuie să te caţări... zise Generalul. Dar jez 
răspunse imediat: 

— Nu mi-e teamă de înălţimi. 

„Nici mie nu mi-e teamă de înălţimi." Simlin se 
ascundea după un colţ al verandei. „Îmi place să mă 
caţăr pe acoperişuri. Oh!" Bucătarul gras venea cu 
femeia uriaşă. Ea ducea o tavă acoperită cu o muselină 
care flutura uşor. Simlin îşi linse buzele cu limba sa 
ascuţită deoarece el putea mirosi prăjiturile de 
dedesubtul muselinei. El putea simţi mirosul dulce, 
untos, de făină proaspăt coaptă care-l făcu să saliveze. 
Ce prăjituri sunt astăzi? „Nici o prăjitură pentru Simlin. 
Nu e drept, nu e drept..." 

— Ei bine, ăsta nu e băiatul Vaskaliei? întrebă Dimitri. 
De ce nu intri înăuntru cu ceilalţi? 

Simlin se apăsă mai tare de zidul de piatră. 

— Haide. De fapt şi tu eşti unul dintre copiii satului, 
spuse Dimitri, sperând să fi sunat mai amabil decât 
simţea. 


Simlin nu putea să ridice privirea şi să se uite în ochii 
brutarului. Nu ştia ce să spună, aşa că murmură ceva 
din cuvintele fără sens ale vrăjilor Mamei sale către el 
însuşi şi-şi scarpină scorpionul iritat. 

Katrin cea înaltă se încruntă. Pe fruntea băiatului 
slăbuţ apăruseră dungi roşii din cauza scărpinării. 

Katrin dispăru înăuntru. Câteva momente mai târziu, 
Eva ieşi afară, aducând trusa medicală. Ţintuindu-l în 
colţ, ea îi aşeză un pansament peste scorpion şi-l fixă 
bine la ambele capete cu plasture. 

— Asta te va opri să te mai scarpini, drăguţule, spuse 
Eva. Katrin cea înaltă reapăru şi-i întinse o brioşă 
acoperită cu zmeură. Era caldă încă. Preţ de câteva 
clipe Simlin se află în dulcele şi untosul rai în timp ce 
înfuleca prăjitura. Apoi se uită pe furiş pe după uşă. 

— Hei, hei, urlă careva şi Simlin o luă la sănătoasa, la 
vale, pe alee. 

Dimitri se strâmbă când furgoneta sa porni pe drumul 
îngust fără el. Praful se ridica în aer. Cauciucurile 
fumegau. De când Jez învățase să conducă, cauciucurile 
deveniseră la fel de netede precum chelia brutarului. 
Furgoneta încremeni cu motorul oprit, reporni, sări 
înainte, se întoarse, reporni, se întoarse şi dudui înapoi 
în jos pe drum cu roţile scârţâind pe caldarâm. 

Dimitri stătea cu braţele încrucişate. Fruntea sa 
îngrijorată arăta ca un câmp arat. Rândunelele sale 
zburaseră spre sud cu săptămâni în urmă, lăsându-l cu 
perspectiva unei alte ierni grele. Cineva deja nu se 
putuse abţine de la stivele cu trunchiuri de lângă piaţă, 
deşi acestea trebuiau împărţite în mod echitabil între 
toţi sătenii. Acum tânărul Jez era gata să meargă la oraş 
pentru a repara Ceasul din Turn. 

— Crezi că sunt un bun şofer? strigă Jez către fratele 
lui aşezat în scaunul pasagerului. 

— Da. Eşti grozav, ţipă Luka, deoarece el nu putea 
vedea zidurile apărând cu repeziciune înaintea 
parbrizului şi găinile care zburătăceau din calea lor, pe 
măsură ce fratele mai mare manevra volanul. 

Era rapid, zgomotos şi emoţionant să fii într-o maşină 
condusă de Jez. Lui Luka îi plăcea la nebunie. 

— De ce ai faţa asta aşa lungă, Dimitri? strigă Jez. 
Dacă suntem opriţi, o să spun că lucrez pentru general. 


— Tu să ai grijă de maşina mea, Jez, spuse Dimitri 
negru, şi să ai grijă de Luka, de asemenea. Am avut o 
vorbă cu Ivan. El va avea grijă de amândoi. 

— Am şaptesprezece ani, oftă Jez. Nu am nevoie să 
fiu dădăcit. Eşti sigur că ai tot ce-ţi trebuie, Luka? 

— Da, spuse Luka, bătându-se peste piept. 

Înăuntrul jachetei era o tobă. Niciodată nu pleca fără 
o tobă, iar în buzunar avea o pungă cu cireşe pentru a 
le mânca pe drum. 

— La revedere, Dimitri, strigă Jez. Ai grijă ca Alfonso 
să nu-ţi şterpelească renglotele. 

Plecară să-l ia pe Ivan, fierarul. Furgoneta hurducăia 
printre gropi pe drum în jos către fierărie, iar Luka 
chicotea hâţânat în scaunul său. 

Luka simţi mirosul fierului topit înainte de a auzi 
mocnitul focului şi clinchetul ciocanului lui Ivan. 

— Daţi-mi câteva clipe, Jez, spuse Ivan. Acestea sunt 
porţile pentru noul orfelinat şi mai am doar puţin. 

Cele câteva clipe ale lui Ivan se transformară în 
secole. Luka cobori din furgoneta şi rătăci prin curte. 
Mirosea a cal. 

Când fu în sfârşit gata, Luka a trebuit să călătorească 
în spate împreună cu genţile cu unelte. Dimitri scosese 
tăvile pentru pâine, dar furgoneta încă mirosea 
înşelător a pâine proaspătă. Jez încercă să evite o capră 
şi Luka fu aruncat de-a curmezişul furgonetei, aşa că 
rămase lungit jos pe podea, în timp ce maşina se mişca 
necontrolat şi mugea croindu-şi calea spre sud, 
hurducându-se peste gropile din drum. Dorise să 
doarmă, dar nu avea nici o şansă cu Jez la volan. După 
o bună bucată de drum, aerul se schimbă şi atunci ştiu 
că erau în oraş. 

— Sunt soldaţi care ne aşteaptă la uşa turnului, strigă 
Jez. Vrei să rămâi aicea jos, în furgoneta, Luka? 


— Nu, nu vreau, răspunse Luka. Voi merge acolo sus 
cu tine. 

— Tu ai grijă, micuţule, spuse un soldat cu grosolănie. 
Generalul nu ne-a spus că va fi şi-un băiat orb. Cum vei 
urca şi cobori tu o scară în spirală? 

— Pe picioarele mele, desigur, spuse Luka. 

Luka urcă pe pipăite scările înapoia lui Jez. Era ca şi 
cum te-ai fi tot căţărat în spirala unei cochilii de melc. 
Urcară tot mai sus pe treptele umede şi pline de 
mucegai. În spatele lui, Ivan se oprea să îşi tragă 
sufletul la fiecare câţiva paşi, plângându-se de durerea 
sa de spate. Luka începu să se simtă rău şi îşi dori să fi 
mâncat înainte de a începe ascensiunea. Se gândea la 
cripte şi morminte ca şi cum zidurile ar fl putut să se 
mişte şi să-i închidă în interiorul lor, dar Jez îl apucă de 
mână şi îi spuse: 

— Ţine-te bine, urcând treaptă cu treaptă. 

În cele din urmă ieşiră deasupra. Putea să stea în 
picioare. Simţi aerul rece pe faţă şi îşi întinse braţele ca 
pe nişte aripi, râzând. Incercând să îl apuce pe Jez din 
nou de mână, nimeri o altă mână, făcută din lemn 
aspru. 

— Cred că nu ţi-ai dori acea mână, flăcăule, spuse 
Ivan. Aceea este Doamna Moarte. Mai bine te-ai ţine de 
mână cu acei copii flămânzi. 

— Nu vreau să ţin pe nici unul din ei, mulţumesc Ivan, 
spuse Luka. 

— Ei bine, trebuie să ne apucăm de treabă sau ne va 
prinde întunericul înainte de a termina treaba, spuse Jez 
îngrijorat. Luka, eu cred că ai fi mai în siguranţă stând 
în interiorul turnului ceasului cu noi. _ 

— Nu, îmi place aici afară, spuse Luka. Işi aminti 
fantasticul său zbor cu rândunica, gândindu-se la toate 
acele creaturi ale cerului, păsările şi liliecii. 


— Este greu, se repezi Jez. Treci în acest colţ şi stai 
aici! Jez îl conduse apucându-l de umeri printr-o uşiţă 
într-un spaţiu care părea strâmt şi mirosea a metal 
umed. 

— Deci iată unde sunt ele, strigă Ivan, toate celelalte 
statuete. Îmi pot imagina oameni arătând ca acestea. 

— Cum arată? întrebă Luka. 

— Par mulţumite. Împăcate cu sine şi preocupate, nu 
ursuze şi supărate precum cele de afară. 

Luka îşi ascultă fratele, iar Ivan începu să studieze cu 
atenţie interiorul ceasului. Ei deşurubară mecanismele 
care controlau figurinele. Ambele erau stricate. Luka îi 
auzi bombănind, suduind şi spunând: 

— Da, urmat de... hmm... nu. 

— Ceasul este blocat cu un minut înainte de miezul 
nopţii, spuse Jez. 

— Nu cred că va mai merge din nou, bombăni Ivan. 

Luka strâmbă din nas. Venea un miros de ars în timp 
ce Ivan repara şi suda metalul. Luka se temu ca acesta 
să nu dea foc statuetelor de lemn. 

Departe, sub ei, oraşul se întindea tăcut. Lui Luka 
începu să i se facă foame şi gândi că era deja târziu. Cu 
siguranţă, era timpul pentru culcare. Se întrebă dacă 
era cineva afară, uitându-se la turnul ceasului şi 
întrebându-se ce se întâmpla acolo sus. Poate că deja 
oamenii încetaseră să se mai uite sus la acele statuete 
oribile care nu făceau decât să le reamintească ceea ce 
devenise viaţa lor. Cu aceste gânduri în minte adormi. 

Se trezi tremurând. Întregul turn se mişca. 

Luka îşi acoperi urechile cu mâinile. Se simţea ca şi 
cum ar fi fost în interiorul unei maşinării asemănătoare 
celei cu care Dimitri obişnuia să-şi râşnească boabele 
de cafea. Mai întâi se auzi un ton profund de bas brum 
brum, apoi ca un bâzâit al unei albine uriaşe captive 
într-o sticlă cu miere. 

Tonul de bas se stinse. Acum avea sens. Era 
cunoscutul ticăit al unui ceas. Tic-tac, tic-tac. 

Luka se sprijini de zid când huruitul crescu şi uriaşe 
umbre trecură peste el, apoi se opriră. Preţ de o clipă, 
ceasul îşi trase răsuflarea, din rărunchi. 

Apoi începu să bată. Bătăi voioase, metalice, 
asurzitoare, care se repetară de douăsprezece ori. 
Zâmbind neajutorat, Luka îşi încleştă mâinile pe cap, în 
caz că i-ar fi fost smuls de pe umeri şi rostogolit 
deasupra oraşului. Douăsprezece ori. Miezul nopţii. 
Huruitul se stinse cu un clic. 

— Sunt cu toţii în siguranţă înapoi înăuntru, spuse Jez 
cu mândrie. 

— Şi toate figurinele zumzăie în jurul ceasului - copii 
veseli şi oameni muncind pe câmpuri, mama 
zâmbitoare şi muzicianul. Nu mai sunt numai figurile 
mizerabile din timpurile rele. 

Înainte ca Jez să-l poată opri, Luka îşi croi drum 
înainte şi dincolo de uşa îngustă până pe platformă. 


Vântul nopţii îi răvăşi părul. Îşi deschise braţele larg şi 
ţipă: 

— Hei, tuturor! Priviţi aici sus. Ceasul din Turn este 
reparat. 

Oamenii începură să se adune mult sub ei. Feţele lor 
erau întoarse spre ceas astfel că Luka auzi murmurul 
vocilor lor, dar nici un foc de armă. Răsună mai întâi un 
râs molcom. Apoi cineva începu să cânte. 

Jez îşi puse mâinile cu fermitate pe umerii lui Luka. 

— Se pare că noi acum am declanşat ceva, spuse el 
şi Luka simţi zâmbetul din vocea sa. 

În holul răsunător al Castelului Roşu, Generalul stătea 
în picioare şi se plimba cu mâinile în buzunare, în faţa 
ferestrei deschise. Se opri. Văzu o mulţime de oameni 
adunându-se să urmărească rotirea figurinelor în jurul 
ceasului. Ar fi putut el cere soldaţilor să tragă asupra 
mulţimii? Era asta o revoltă? 

Nu. Se relaxă, sprijinindu-se de fereastră să 
urmărească alunecarea uşoară a figurinelor în interiorul 
ceasului, până ce următoarea oră avea să bată. 

Mai rămăsese afară doar o statuetă. Era mică şi sărea 
primprejur, cam prea aproape de marginea platformei, 
apoi îşi undui braţele şi intră în triumf. Apoi una mai 
înaltă preluă comanda. 

Generalul zâmbi şi continuă să zâmbească, apoi 
înţelese.  Redeveni sobru. Băiatul Luka avusese 
dreptate. Oamenii fuseseră afectaţi de ceea ce 
văzuseră. Dar cum de ştiuse Luka faptul că acele 
figurine furioase şi hidoase rămăseseră înţepenite în 
faţa ceasului? 

Doar era orb. 

Generalul se întoarse şi se aşeză la masă. Nu avea 
nici un rost să meargă la culcare atât de târziu. Cum 
stătea acolo, un liliac pătrunse pe fereastră. Zbură pe 


lângă el să atingă un şirag de chei agăţate în perete cu 
vârful aripii sale, apoi zbură vâjâind înapoi pe fereastră. 
Cât ai clipi din ochi, acesta se întoarse ca o săgeată şi 
mai atinse o dată acele chei. 

Erau cheile de la celulele prizonierilor. 

Generalul ştiuse în adâncul inimii sale ce urma să 
facă încă de la vizita lui Luka. Acesta din urmă îl 
întrebase atunci de ce erau prizonieri care plângeau în 
celule. Mulţi dintre ei erau acolo de ani de zile şi nu 
exista nici o dovadă a vinovăţiei lor. Întrebarea lui Luka 
rămăsese în mintea Generalului. Ar fi putut el să ia 
cheile, să coboare la celulele unde apa intra pe micile 
ferestre şi să scoată prizonierii slăbiţi la lumină? Liliacul 
îi întări convingerea că trebuie să acţioneze conform 
convingerilor sale, înainte de a fi prea târziu. 

Trebuia să-i înştiinţeze pe şefii lui de peste mări şi pe 
căpeteniile sale, de asemenea. 

Le va spune când totul va fi pregătit. 


Oboseala se aşternu peste cei doi fraţi şi peste Ivan 
fierarul de parcă le pusese cineva o pătură groasă 
deasupra. 

— Aţi putea rămâne aici peste noapte, spuse o 
santinelă de la baza scărilor. 

— Veniţi cu noi în locul unde suntem încartiruiţi şi 
dormiţi pe duşumea. Şi în castel sunt camere libere. Mai 
degrabă mergeţi voi acolo decât eu, dacă nu vă este cu 
supărare. 

— Noi trebuie să mergem acasă, vă mulţumim, 
răspunse Jez. Avem pâine de copt. 

— Şi cai de potcovit, îngână Ivan. 

— Haideţi, plecaţi acasă, strigă santinela către 
mulţimea de oameni. 


Oamenii începură să se îndepărteze, câţiva dintre ei 
strigând cuvinte de mulţumire. 

Chiar dacă erau obosiţi, cei trei cântară tot drumul 
spre casă, murmurând refrenele lui Dimitri şi cântecele 
lui Imogen, pe care Luka le învățase la orfelinat. 

— Sunt mai multe stele pe cer decât am văzut până 
acum, spuse Jez. Asta înseamnă că avem o iarnă grea 
înaintea noastră. 

— Vom ajunge în curând acasă, spuse Ivan. Dar ce 
este de-a curmezişul drumului? Sunt soldaţii. 

— Este o blocadă pe drum, spuse Jez. Încetini şi 
cobori geamul camionetei. 

— Cine-i acolo? întrebă Luka. 

— Nu le cunosc feţele, spuse Jez. Bună seara. Ce s-a 
întâmplat? 

Soldaţii îl ignorară pe Jez. Unul dintre ei îşi vâri capul 
înăuntru şi întrebă: 

— Cine-i băiatul din spate? 

— Este fratele meu. 

— Celălalt, ţărane! se repezi soldatul. 

— Hei, eu sunt Luka, iar acesta este fratele meu mai 
mare, Jez, protestă Luka, contrariat de aceste voci 
necunoscute şi furioase. 

— Un băiat a dispărut din sat, zise soldatul. Nouă ni s- 
a cerut să-l găsim. Mama sa este foarte agitată şi a dat 
alarma. Ne-a spus că fiul îi furase ceva care îi aparţinea. 
Ar putea fi oriunde. 

— Ei bine, nu este acest băiat. Acesta este Luka. Noi 
am fost în oraş cu treburi pentru generalul vostru. 
Dumneata eşti nou în această misiune, nu-i aşa? Dar 
cine lipseşte? Nu poate fi cineva de la orfelinat 
deoarece ei nu au mame care să fi dat alarma. 

Uşa furgonetei fu trasă şi deschisă. 


— Haide. leşi afară. Afară! strigară ei, înhăţându-l de 
mână pe Luka. 

— Lăsaţi-l în pace! strigă Jez. 

— Să ştiţi că faceţi o greşeală, zise Ivan. 

— Aţi luat băiatul? întrebă o voce dulceagă pe care 
Luka o recunoscu. 

— Cred că da, domnule Căpitan Lazslo. Acea femeie 
înţeleaptă - cum o cheamă? - Vaskalia, va fi mulţumită 
că i-am găsit fiul. 

— Ce? strigă Jez. Nu-i înţeleaptă deloc şi ăsta nu e fiul 
ei. Dumneata ştii asta, Căpitane Lazslo. El este fratele 
meu. Şi cred că dumneata îmi datorezi nişte bani pentru 
nişte sculpturi. 

— Mi-e teamă că are dreptate în legătură cu băiatul, 
spuse Căpitanul Lazslo către soldaţi. Acesta nu este 
Simlin, ci Luka. Lăsaţi-l să plece! 

CU BURTICA PLINĂ 


— Într-o zi, curând, voi desena toate figurinele 
Ceasului din Turn ca să le poţi vedea şi tu, spuse 
Imogen. 

— Pe toate? întrebă Aidan. Ai să le desenezi chiar şi 
pe cele îngrozitoare cu coase şi cu arme, Imogen? Cei 
mici o să fie îngroziţi. Dar ar fi mai bine pentru toţi dacă 
le-am vedea în realitate, nu-i aşa? 

„Nu-i aşa, gândi Luka. lau drept bun ce văd..." 

Poate că era doar prea obosit. Poate că spiritul lui i se 
furişa în lupul conducător, iar călătoria la oraş îl 
extenuase şi de aceea nu mai putea judeca lucrurile 
cum trebuie. Nu mai avea nici o viziune. Dar Aidan nu 
avea picioare. Pentru Luka, toate din jurul său nu erau 
decât umbre, dar el, cel puţin, putea să alerge prin 
locurile cunoscute aşa cum era brutăria, de exemplu. 

Imo şi Eva aduseseră copii pentru masa de 
dimineaţă, aşa că Luka trebui să se scoale pentru a-i 
saluta, când de fapt el dorea să stea în pat la mansardă 
şi să-l prindă somnul. 

Oftă. Işi puse jos felia de pâine, deşi era unsă cu 
gemul lui favorit de vişine negre. Nu avea acum chef de 
mâncare. 


—  Gândeşte-te numai, Imogen, noile case sunt 
aproape gata, spuse Jez. Vor fi toţi acei pereţi noi şi 
curati. Îţi vei putea agăța desenele şi picturile peste tot. 
Îţi voi mai face câteva rame pentru ele şi va fica o 
galerie de artă plină de picturi. 

„Picturi pentru alţi oameni care să le privească, nu 
pentru mine. lar Jez va fi cu Imogen cea mai mare parte 
a timpului..." 

— Priveşte ţestoasa, Lisa, spuse Dimitri. Se îndreaptă 
către pomul cu renglote. Nu o lăsa în afara uşii 
deoarece va mânca mica renglotă de pe ramura de jos. 

— Trebuie să sară ca s-o ia, spuse Lisa, iar eu nu am 
văzut niciodată o ţestoasă care să sară. 

— Aştept cu nerăbdare ca renglotele să se coacă, să 
se facă dulci şi zemoase, spuse Dimitri, plescăindu-şi 
buzele. Le voi degusta împărțindu-le cu cineva special. 

„Cineva special... aceasta nu poate fi decât Katrin 
cea înaltă." 

Luka era încântat că Dimitri o iubea pe Katrin cea 
înaltă. Brutarul merita pe cineva aşa de deosebit. Era 
mulţumit că Jez o iubea pe Imogen, de asemenea. 
Dorea ca ei să fie fericiţi. Totuşi, se simţea atât de 
singur! Şi-i dorea pe mama şi tata înapoi. 

Luka era mândru de darul său. ŞI-I folosise să salveze 
copiii din mâinile traficanţilor şi să găsească peştera cu 
pietre albastre strălucitoare pe care jez să le poată 
sculpta, obţinând bani pentru noile case. Omul cu părul 
de gheaţă şi cu mantia în culorile pământului nu-l va 
mai putea numi acum nesăbuit. Luka devenise Băiatul 
Şaman. 

Îşi transferase spiritul într-o creatură puternică de 
patru ori până acum şi fusese minunat. 

Deci, de ce nu se simţea el fericit? Se simţea atât de 
singur, atât de departe de fiecare! 


Cum stătea el nefericit la masa din brutărie, în timp 
ce copiii sporovăiau şi râdeau împrejurul lui, Pisica 
Norilor i se strecură în minte. Dintr-odată se simţi bine. 
Dintre toate creaturile, iluzoriul leopard al zăpezilor îi 
era cel mai apropiat. 

Căţeaua îşi împinse nasul în palma sa. Luka o bătu 
absent pe spate. Apoi alunecă din scaunul său şi se 
aşeză pe duşumea. Căţeaua se roti pe spate, iar Luka o 
scarpină pe burtă. Era puţin mai rotofeie, în special de 
când venise la brutărie, şi, cum mâna îi zăbovi pe burta 
caldă, Luka ştiu că acolo înăuntrul ei băteau şi alte 
inimi. Acest lucru îi amintea de Pisica Norilor în burta 
căreia băteau două inimi ca nişte tobe. 

Luka gândea: „Tată trebuie să fie unul din lupii cei 
tineri..." 

Cum stătea pe duşumea bătând uşor căţeaua de 
lângă el, auzi un smiorcăit. Nu fusese câinele. Era 
cineva dincolo de uşă. Luka se ridică în picioare. Bâjbăi 
spre uşă, apoi trase zăvorul în tăcere. Ştia cine era 
acolo afară. Ştia cine era înfometat şi şi-ar fi dorit să fie 
înăuntru. Hainele lui nespălate miroseau a teamă, a 
fum de lemn ars, a urină şi plante cu miros înţepător. 
Luka se aştepta ca el să se întoarcă şi s-o ia la 
sănătoasa. 

— Vino înăuntru, Simlin, spuse el. Avem destulă pâine 
aici. 

Toată lumea din brutărie amuţi. Jez i se adresă: 

— Mama ta a pus soldaţii să te caute noaptea 
trecută! strigă el. 

Luka auzi poarta grădinii închizându-se cu zgomot. 
Simlin îşi pierduse stăpânirea şi fugise din nou. În felul 
său trist, gândi: „Simlin este norocos că are o mamă". 


Apoi se înghionti singur. Ce gânduri prosteşti! 
Imaginează-ţi având o mamă care să se comporte aşa 
cu tine. 

— Băiatul slăbănog s-a învârtit prin jurul orfelinatului 
tot timpul, Luka, spuse cu o voce stridentă Aidan. El 
doreşte să ni se alăture. Are vechiul său glob de sticlă 
ascuns în cămaşă, dar nu-l va împărţi cu nimeni. Tot ce 
vrea este să se joace cu jucăriile micuţilor şi s-o 
urmărească pe Imo. 

— Câţiva dintre voi nu prea sunteţi binevoitori cu el, 
spuse Imogen. 

— A venit o dată înăuntru, strigă Lisa. Am încercat să- 
i arăt fasolea care creşte în cană. 

— Nu va sta mult, nu-i aşa? protestă Aidan. 

— L-ai numit libelulă sau lăcustă, Aidan, spuse 
Imogen încruntată. Şi să-l scuipi nu ajută la nimic, nu-i 
aşa Florin? 

— Nu poţi să-i învinovăţeşti pe copii dacă nu sunt 
prietenoşi cu el, spuse Dimitri. 

— Noi trebuie să-i acordăm şansa de a se schimba, 
replică ea. 

— Presupun că da. Dar acum, că el a fugit de acasă, 
nu cred că vom auzi prea multe de la Madam Vaskalia. 
Nu mai are acum un fiu din care să facă un şaman 
puternic. Stă îmbufnată în casa ei. Nu ne va mai deranja 
deloc. Ai auzit, Luka? 

Luka auzise. Nu era însă sigur că şi credea acest 
lucru. 

Stătea tăcut, simțindu-se din nou în afara a tot ce se 
întâmpla în jurul lui. Această cameră plină de oameni 
părea un loc străin. Un loc căruia nu-i aparţinea. Pisica 
Norilor se ghemui într-un colţ al minţii sale, aşteptându- 
| pe el. Se decise că lumea şamanului cu transformările 
sale era locul potrivit pentru el. 


A doua zi, în zori, vremea era rece şi plină de 
umezeală. Jumătate din scările până jos Luka îşi ţinu 
răsuflarea, ascultând. Dimitri trase zăvorul de la uşă şi 
se îndreptă cu paşi apăsaţi spre magazia de lemne. 
Luka auzi şi păcănitul ghearelor căţelei care străbătea 
curtea, însoţindu-l. Uşor ca un spiriduş, cărându-şi toba 
cu el, Luka alunecă afară şi coti spre dreapta traversând 
curtea brutăriei şi, bâjbâind, se caţără pe gardul de 
piatră şi părăsi curtea. 

Simţi ceva moale şi lipicios agăţându-i-se de obraz. 
Trebuie să fi fost o pânză de păianjen. Şi-o îndepărtă. 
Atmosfera era încărcată de melancolie. Nu era acel 
tumult de viaţă ca în toiul primăverii, dar totul părea că 
aşteaptă venirea iernii. 

„Nu am de gând să ajung în vreun loc aproape de 
Prăpăstiile Lumbului şi nici să cad în râu, îşi spuse el în 
timp ce urca panta dealului. Cred că ştiu un loc bun." 

Când alergase cu lupii, mintea şi labele sale 
urmaseră hărţi pe care nu le putuse vedea. Acum acele 
hărţi erau încă în mintea sa. Putea să simtă drumul 
către acele locuri. Îşi aminti desişurile unde Jez culesese 
albăstrelele pentru Imogen. Acolo în apropiere era o 
poiană unde ar putea să se aşeze să cânte la tobă şi să 
o cheme pe Pisica Norilor. 

Acum nu mai erau albăstrele să le poată mirosi, dar 
simţi iarba înaltă cu margarete târzii, încă închise 
pentru noapte. 

„Acesta este locul", îşi spuse el şi se aşeză. 

larba era udă aşa că sări iute înapoi în picioare, dar 
promoroaca îi umezise deja pantalonii. Luka decise să 
continue să meargă până ce soarele se va ridica şi va 
topi toată chiciura. 

Dar merse prea mult spre sud. 

SECRETE ASCUNSE 


Vaskalia se trezi din zbuciumul viselor sale. Înjură şi 
scuipă pe duşumea, apoi constată că Simlin nu se 
întorsese încă acasă. Ce-o fi făcând? Niciodată nu-i 
ceruse voie să rămână afară. Bodogăni ca pentru sine 
ceva nedesluşit, în timp ce răscoli printre păpuşile cu 
ace, împrejur pe duşumea, în pantofii ei, în grămada de 
lemne chiar şi în oala de gătit, dar ceea ce căuta ea nu 
era de găsit. 

Globul de ghicit dispăruse. 

Asta era unul din lucrurile pe care le-ar fi putut face 
Simlin. El moştenise de la tatăl său puterea de a putea 
chema întâmplările neobişnuite. În momentul în care 
Vaskalia permise acestui gând să-i răsară în minte, 
spectrul înfricoşător al demonicului tată al lui Simlin îi 
apăru şi el, cu flăcări sub tălpi şi nebunie în ochi. Şerpi 
negri i se răsuceau în urechi şi nări, iar pe obrazul lui 
ardea un scorpion cu coada ridicată, gata pentru a 
înţepa. 

— Pleacă de aici, pierde-vară al munţilor, strigă ea. 
Un scorpion femelă îşi cară ouăle mai bine de un an. 
Dar mie mi se pare că eu ţi-am cărat fiul scorpion chiar 
mai mult de-atât. 


În cele din urmă, bărbatul cu capul în flăcări îi părăsi 
mintea. Vaskalia îşi aşeză capul pe o parte şi începu să 
fredoneze pe măsură ce deveni preocupată de ierburile 
sale, pregătind un descântec. Un zâmbet îi miji pe buze. 
Se întoarse şi căută printre obiectele de magie ţinute 
sub pernele sale zgrunţuroase. Erau atât de multe - o 
şuviţă de păr galben strălucitor precum ciocul unei 
păsări de la ologul îndrăzneţ, o aşchie de piatră albastră 
strălucitoare, o roşie storcită, bucăţi din panglici de păr, 
o coardă ruptă dintr-o liră, un cocoloş de aluat, o 
figurină de lut şi câteva bucăţi de blană gri şi albă. 

Astăzi obiectul dorinţei ei era un cârlionţ de păr 
negru. 


Luka merse mai departe încrezându-se în direcţia 
luată de picioarele sale, până când simţi razele călduţe 
de soare pe faţă. 

„Vreau să mă opresc acum", îşi spuse el, dar 
picioarele mergeau mai departe, ca şi cum erau atrase 
de un magnet. 

Deodată, picioarele îi cedară şi atunci se aşeză pe 
iarba uscată. 

„Bine, nu este locul ales, dar va deveni." 

Îşi dori să-şi fi luat ceva de mâncare, deşi ştia că nu 
trebuia să mănânce înainte de a-şi schimba forma. 
Mâncarea l-ar fi putut încetini, l-ar fi făcut somnoros şi i- 
ar fi atenuat simţurile. Îşi trase toba de sub haină şi se 
concentră asupra imaginii Pisicii Norilor din mintea sa. 
Era la mare depărtare. Ar fi trebuit să încerce din 
răsputeri să o cheme de lângă cei doi pui cu ochi 
albaştri. Dimitri îi spusese lui Luka că leopardul zăpezii 
tatăl îşi părăseşte puii după naştere şi de aceea mama 
sa trebuie să rămână aproape de ei. 


În momentul în care se pregătea să bată toba, simţi 
ceva atingându-i glezna. 

— Mi-am pus şosete ca să nu mă roadă pantofii. Aşa 
că orice ai fi nu mă poţi înţepa. 

Dar, orice ar fi fost, nu încerca să-l înţepe, ci încerca 
să-l tragă. Î se înfăşurase în jurul gleznei ca o coardă 
rezistentă. 

Aceasta se strânse şi începu să-l tragă cu putere, aşa 
că Luka îşi îndesă toba înapoi sub haină şi se strădui să 
rămână în picioare, strigând: 

— Hei, stai. 

Ţopăi pe celălalt picior în timp ce coarda îl trăgea 
înainte. Apoi se trezi în faţa unui trunchi uriaş de copac. 
Îşi ridică mâinile. Coaja copacului părea aspră ca o piele 
de ţestoasă. Frunzele netede ale copacului aveau formă 
de inimă. În jurul trunchiului era o încâlceală de ramuri 
asemănătoare unor şerpi. „lederă." 

— Nu... dă-mi drumul! strigă el în timp ce, pe furiş, 
încheietura mâinii îi era legată tot mai strâns, ca într-un 
cerc, apoi fu tras. Cu cealaltă mână încercă să se apuce 
de trunchiul copacului pentru a se ţine, dar acesta se 
preschimbă la apăsarea lui într-o ploaie de rumeguş şi 
nu-i mai rămase nimic sub picioare. 

Luka se rostogoli departe în josul copacului şi ateriză 
pe pământ uscat. 

Pentru un timp rămase întins, fără a fi în stare să 
respire. Îl durea spatele. Încercă să înţeleagă ce se 
întâmplase cu el. Se afla într-o cavitate sub pământ. 
Fusese târât în jos. ledera nu ar fi putut să facă asta 
singură. O altă putere o făcuse să-l prindă. Îşi trecu cu 
repeziciune mâna prin păr şi simţi dedesubt nişte 
tentacule minuscule precum nişte picioare de miriapod. 
Dar cine are putere asupra plantelor? „Vaskalia, ea este 
cea care..." 


Începu să tuşească şi să scuipe. Tot ce putea mirosi şi 
gusta era pământ... pământ, umed, străvechi, pământ 
peste tot care-l imobiliza şi acoperea. Scuipă şi se 
scotoci în buzunar după ceva cu care ar fi putut să-şi 
sufle nasul, dar nu găsi nimic, aşa că-şi şterse nasul cu 
mâneca şi tuşi. 

Gâtul îl durea de la atâta pământ. În cap îi suna 
vocea piţigăiată şi zeflemitoare a lui Aidan: „Tu 
niciodată nu cobori în cele mai întunecate locuri, nu-i 
aşa Luka?" şi gândi: „Eu sunt în cel mai întunecat loc, 
locul care mă îngrozeşte". Işi aminti ceea ce Imogen le 
spusese întotdeauna: „Singurul drum este în sus". 

Se ridică şi întinse mâinile înainte. Era într-o mică 
peşteră străjuită de rădăcinile copacilor. Peştera ducea 
într-o galerie îngustă. Pentru a-şi croi drum prin galerie 
se feri de rădăcinile care ar fi putut să-i zgârâie faţa ori 
să-i apuce picioarele şi să-l prindă în capcană. Odată 
auzi ceva mişcându-se cu zgomot. Simţi un miros 
puternic. Nu ştia cărui animal îi putea aparţine. Poate că 
acesta avea o vizuină acolo jos, iar el îl deranjase. 

Curând Luka abia se putea menţine în picioare 
deoarece galeria se umpluse de energie. Ceva îl lovi 
peste genunchi din nou. Forţa din subteran era 
copleşitoare. Rădăcini şi vlăstare se avântau în sus 
pentru a nu fi distruse în adâncuri, unde pământul se 
mişca şi se întorcea, modelându-se singur şi hotărând 
cum se va aşeza. Luka ştia că acolo departe, departe 
sub el, pământul era în fierbere. Acolo încep 
cutremurele şi vulcanii, iar masele gigantice de pământ 
se mişcă şi se luptă. Era aşa de înghesuit încât nu putea 
respira adânc, iar aerul era stătut. 

„Aşa trebuie să fie într-un mormânt." 

În minte îi veni o scenă şi rămase acolo. Era o stradă 
cu multe benzi în satul său, înainte de a fi fost distrus. 


Auzise focuri de armă. lnamicii se ascundeau pe 
acoperişuri, în spatele uşilor, după colţuri, trăgând cu 
arma cu lunetă. 

Focurile de armă încetară. 

Un bărbat alerga de-a lungul străzii cu capul plecat. 
Căra un copil. Se opri aproape de zidul unei case, puse 
copilul jos şi se ghemui străduindu-se din greu să 
respire. Copilul ţipă, păşi în lături şi atunci armele 
reveniră din nou la viaţă. Gloanţele loviră peretele casei 
peste tot în jurul copilului. Bărbatul se aruncă peste el 
pentru a-l adăposti de ploaia de gloanţe. Bărbatul îl 
ocroti pe băiat astfel că nici un glonţ nu-l lovi pe acesta. 

Copilul era un mic băiat cu păr cârlionţat. 

Corpul bărbatului oprise fiecare glonţ care l-ar fi putut 
lovi pe fiul său. 

Ceva mai încolo pe străduţa îngustă, în cadrul unei 
uşi, se pitise fratele lui Luka, Jez, mult mai tânăr decât 
era acum. Stătea cu braţele strânse în jurul corpului. 

Luka auzi din nou urletul teribil al fratelui său care-şi 
dăduse capul pe spate, pentru a-şi striga suferinţa. 
Urletele deveneau apoi ca o şoaptă, repetată iar şi iar. 

Acum Luka auzi sunetele de la mormântul mamei 
sale. Le închisese în afara minţii sale până acum. ŞI, în 
mijlocul acestei orori, el ştiu ceva ce-i făcu inima să 
bată mai repede: Tatăl lui Luka îi salvase viaţa fiului 
său. Şi-o dăduse pe a sa în schimb. Atât de mult îl 
iubise pe Luka. 

Luka stătea neclintit sub pământ. Şocul îl ţinuse 
nemişcat până când redeveni calm. 

Galeria subterană nu-l mai îngrozea cum se 
întâmplase până acum. Aici nu putea fi nimic mai rău 
decât ceea ce tocmai îşi amintise. 

— Pot ieşi de aici, spuse el. Cel puţin încă mai am 
toba. 


Începu să se gândească la o creatură care ar fi putut 
trăi aici dedesubt sub pământ. O molie? Un vierme? 

Când se ridică, simţi că îi este cald. Ridică mâinile 
către tavanul tunelului. Îl simţi cald. Pipăi cu palma 
puţin către stânga. Tot cald. Pipăi spre dreapta. Şi acolo 
era cald. Incepu să lovească tavanul cu pumnii strânşi. 
Lovi iar şi iar, dar nimic nu se întâmplă, aşa că Luka 
începu să zgârie şi să râcâie cu unghiile şi degetele 
sale. Câteva bucățele de pământ îi căzură pe faţă, ceea 
ce-l făcu să-şi închidă cu putere ochii şi gura. De 
deasupra se auzeau sunete. 

— Cred că este cineva deasupra, ştiu că este, spuse 
el. 

„Căldura trebuie să fie de la focul cuiva. Cred că a 
străbătut o distanţă mare până aici. S-ar putea să fie 
brutarul." 

Inima lui Luka tresări şi atunci începu să râcâie şi să 
scormonească şi mai puternic până când o bucată de 
pământ îi căzu peste picioare. Rămase pentru câteva 
momente uimit. Apoi se ridică, căută şi găsi gaura din 
tavan. Dacă ar reuşi să-şi bage mâinile prin ea şi să se 
apuce de marginea de deasupra, ar putea să se tragă el 
însuşi afară. Asta, dacă ar fî avut muşchii puternici ai lui 
Jez. 

Luka nu mai trebui să iasă singur deoarece îl înşfacă 
cineva de mâini şi-l trase cu forţă. Cu un hârşâit, fu tras 
afară unde căzu epuizat pe o podea de pământ. Mirosea 
ca un ţarc de animale şi era cald. Era şi un foc aprins. 
Pale de foc îşi rostogoleau lumina peste pleopele lui. 

Luka zăcea întins tremurând şi răsucindu-se să se 
încălzească pe podeaua de pământ ars. Atmosfera era 
sufocantă şi plină de funingine. Degetele sale 
descoperiră ceva lângă el. Era un os mic golit de carne. 
Deasupra, ceva se mişcă de pe un picior pe altul. Aripi 


se întinseră, trosnind ca şi când ar fî fost prinse în 
balamale. Fâlfâiră cu forţă. Auzi un croncănit şi un țipăt 
de pasăre mare. Mirosuri puternice îi invadară nările: 
ierburi amare, miros de flori uscate, mucegăite, 
transpiraţie, mirosul de şoarece al pantofilor scâlciaţi, o 
duhoare sumbră de ciuperci lipicioase. 

Urmă o explozie de lumină pe pleoapele sale şi 
trosnetele fioroase ale lemnelor aruncate pe foc. Focul 
se înteţi degajând o căldură atât de intensă, încât Luka 
se temu că trupul său ar putea să se prăjească. Se târî 
îndărăt până ce umerii săi se întâlniră cu un perete 
zgrunţuros. Simţi miros de lemn de măslin ars. 

— lată. Un foc strălucitor să-ţi ţină de cald, fiu al lui 
Gabriel. Acel nebun Peter a clădit lemnele în piaţă, dar 
mie nu mi-a dat nici unul. Şi erau lemne dintr-un măslin 
care făcea parte din zestrea mea. L-au tăiat fără să se 
gândească la mine. 

Vocea ei acră se ridică în spirală devenind tot mai 
ascuţită şi sfârşi într-un geamăt. Aşa că am trimis 
măgarul acolo sus să-mi aducă înapoi copacul. Erau 
atât de multe lemne! Atât de grele, că i-au îndoit 
picioarele. 

Luka se simţi ca şi cum era paralizat, în casa ei. A ei. 
Duşmanul său. Vaskalia. Tot curajul şi toată puterea 
păreau să-l fi părăsit, totuşi strigă: 

— Acele lemne trebuiau împărţite între săteni, pentru 
a le fi de folos în această iarnă. 

— Nu ai învăţat niciodată când să-ţi ţii gura, nu-i aşa? 
mârâi ea. Ne va fi cald aici împreună cât e iarna de 
lungă, cald şi bine ca în sânul lui Avraam. Doar tu, 
Sfarmă-Oase al meu şi cu mine. Simlin a plecat. Aşa că, 
în locul lui, poţi tu să fii fiul meu. 

Luka se ridică în picioare şi se împletici în căutarea 
uşii bâjbâind confuz într-un loc pe care nu îl cunoştea 


deloc. Îşi dădu seama de la căldura de la picioarele sale 
că focul cu fum din belşug era în mijlocul camerei şi se 
trase înapoi. Peretele era de lemn. Îşi plimbă mâna pe 
perete, în timp ce dădu ocol întregii camere. Dădu întâi 
de un colţ, apoi de altul, apoi urmă încă unul, dar 
Vaskalia îl înhaţă de umeri. 

— Sunt cinci pereţi, spuse Luka. 

— Bineînţeles că sunt cinci pereţi. Casa mea este 
construită în cea mai bună formă care a existat 
vreodată. Pentagonul. Îl conduse îndepărtându-l de uşă 
şi spunându-i: Tu, micuţule, nu ar trebui să te plimbi 
primprejur. Ai putea nimeri în foc. Stai aici. Îl împinse 
într-un scaun şubred. Ceva îl legă strâns peste braţe şi 
piept, în timp ce Luka se zvârcoli ţipând la ea să 
înceteze. Aceasta însă îi legă gleznele de picioarele 
scaunului, apoi Luka simţi ceva care-l ciupi între 
pantaloni şi pantofi. 

— Sunt cumva furnici? ţipă el. 

— Nu. Este frânghia din iederă. ledera este atât de 
folositoare, nu-i aşa? cârâi ea. Rădăcinile astea se lipesc 
tot atât de strâns ca nişte lipitori. Tu nu vei ieşi din casa 
mea atât de repede. 


11 
POAME ÎN FLĂCĂRI 


Simlin atârna de ramura unui stejar, cu braţele sale 
lungi. Trăia aici sus de câteva zile. Noaptea trecută 
fusese foarte frig, de aceea rupsese câteva ramuri şi 
frunze dintr-un alun din apropiere, pe care le împletise 
într-un cuib între două ramuri mai groase. Ascunsese 
globul de ghicit într-o scorbură a trunchiului. 

Copacul începuse să-şi lepede frunzele care se 
învolburau precum cenuşa. Vântul se furişa în cuibul 
său. Cel puţin Simlin avusese căldură în casa cu cinci 
pereţi. Se gândi îndelung la focul din mijlocul casei. 

Se întrebase dacă s-ar fi putut ascunde în depozitul 
de lemne al brutarului, dar femeia cea înaltă l-ar fi 
alungat probabil cu sucitorul de aluat. Unde i-ar fi 
plăcut cu adevărat să fie? In orfelinat, colorând cu 
creioanele, pictând şi ascultând povestirile femeilor. 

Singurul necaz era că orfelinatul era plin de copii. 

Alaltăieri, faţa tristă Eva îl îmbiase: 

— Hai înăuntru şi ia ceva de mâncare, dragule! 

Frumoasa Imogen îl încurajase: 


— Nu te îngrijora dacă copiii spun lucruri urâte, 
Simlin. Ei nu sunt obişnuiţi cu tine. Asta-i tot. Va mai 
trebui să treacă ceva timp. 

Simlin avea de ce să fie îngrijorat. Aidan îl numea nas 
de nevăstuică, lăcustă şi gălbejit. Florin îi spunea că 
mirosea ca o veche oală de noapte, bang bang. Fetele 
erau şi mai rele. El nu ar fi îndrăznit să le ciupească la 
rândul lui deoarece l-ar fi văzut femeile. Chiar şi Stefan 
cu fundul său mare împachetat se trăgea înapoi ca un 
arici dacă Simlin se apropia de el. 

Simlin se ridică şi căută în scorbură după globul de 
ghicit. Bufnița încercă să-l ciupească. Apoi Simlin se uită 
cu atenţie în glob. 

Luka era acolo. Era şi o umbră în spatele lui. Simlin îşi 
tinu faţa aproape încât respiraţia lui aburi globul şi 
trebui să îl şteargă cu mâneca pentru a privi din nou. Ce 
creatură urma să întrupeze băiatul? 

Umbra din spatele băiatului nu era o creatură. 

Era Mama. 

Simlin observă că băiatul era în acel scaun şubred. 
Lui Simlin nu i se permisese niciodată să stea în acel 
scaun pentru că acesta aparţinea doar Mamei. Işi miji 
ochii să poată vedea mai bine. Luka nu putea să se 
ridice din scaun. Pesemne, avea braţele legate. 
„Serveşte-l cum trebuie, ipip, uraa, snorh." Asta l-ar 
învăţa minte pe băiatul orb să mai facă şmecherii şi să 
aibă un frate mai mare băgăcios, şi prieteni, şi femei 
frumoase în jur, şi să trăiască într-o brutărie cu prăjituri, 
cu o căţea şi cu o pisică cu pisoi, în loc de acel nesuferit 
Sfarmă-Oase. Acum el va trebui să stea cu Mama în 
casa cu cinci pereţi în veci şi-n veci. : 

Aceasta dorea să-l păstreze pe băiatul orb. In locul 
lui. 


Simlin se cutremură. Nu voia să se întoarcă şi să 
trăiască acolo. Nu, dar nici nu dorea ca Mama să-l ţină 
pe acest băiat. 

Băiatul era încă pe scaun. Simlin se întrebă dacă 
acest băiat se simţea tot atât de furios precum fusese 
el, lovind, ţipând şi zvârcolindu-se cu mânie când ea îl 
băga în cutia cu napi şi ceapă. Asta era când el era mic 
cât Stefan. Oamenii de la orfelinat erau drăguţi cu 
Stefan. Ei îl căutaseră pe afară atunci când dispăruse. 

Dar nimeni nu-l căutase pe Simlin. 

Un nod i se ridică în gât, iar nasul începu să-i curgă. 
Oftă şi îşi şterse nasul cu mâneca, dar cu cât Simlin se 
gândea mai mult la sentimentele sale, cu atât îi curgea 
nasul mai tare. „Este vina Mamei." Nodul din gât se 
schimbă ca şi cum metal topit îi fusese turnat pe 
beregată în jos de-a lungul coloanei şi în sus într-o 
curbură la capăt, o curbură care ar putea să lovească şi 
să înţepe. Metalul se transformă în fier dur. 

Vântul îl lovi peste faţă şi-i răvăşi părul. Venea 
furtuna. Simlin aşeză globul de cristal înapoi în 
scorbură, în timp ce vântul îndepărta şi ultimele frunze 
ale stejarului. Norii explodară, iar ploaia îl pătrunse prin 
haine rece ca nişte cuțite. Işi balansă picioarele înainte 
şi înapoi sărind pe pământ. 

Cum Simlin se grăbea printre copaci sărind peste 
ghinde şi aruncându-le în lături cu picioarele sale lungi, 
văzu mici flăcări răsărind în colţul ochilor. Flăcări într-o 
cuşcă de ramuri gri-argintii. Simlin se opri. Se uită cu 
atenţie. Nu erau flăcări, nici vorbă. Erau poame de 
măceş, strălucitoare şi translucide ca soarele de iarnă la 
apus. 

Mama se temea de ele. „Puteri magice, spunea ea. 
Păsările nu le mănâncă." 


Simlin se strădui să rupă o rămurică. Era tare ca 
fierul, iar spinii lungi argintii îi zgâriară mâinile. Poamele 
căzură chiar în mâinile sale. Îi plăceau lucrurile aprinse 
ca focul. Poamele erau rotunde şi tari ca mărgelele. 
Simlin mancă una şi icni, atât de dulce şi atât de acră 
totodată era aceasta, brr! 

Gura i se strânse pungă. Se simţi ameţit. Capul i se 
învârtea, iar gâtul îi ardea, ceea ce-l făcu să nu-şi mai 
dorească şi alte poame de măceş. 

Ploaia răpăitoare se opri tot aşa de rapid precum 
pornise, dar Simlin nu se întoarse la stejarul său. Păşi 
apăsat mai departe, cu gura strâns închisă, închisă cu 
motiv. 

Va face un blestem, o vrajă. Era doar fiul mamei sale 
şi o urmărise de nenumărate ori, îi auzise incantaţiile, 
ascultase chemările sale pentru vechi magii. Tot ce-i 
trebuia era un vas pentru leacul său. Curând, găsi o 
piatră plată şi una mai mică cu care să transforme 
poamele într-o pulbere. Infăşurându-şi leacul într-o 
frunză mare, Simlin alergă înapoi spre casă. 


12 
COPILĂRIE SĂLBATICĂ 


— Ar fi trebuit să am un copil ca tine, Băiatule 
Şaman. Vocea ei turuia încontinuu. Oricum nu era nici 
un pic de muzică în ea. Scaunul scârţâi când Luka 
încercă cu disperare să-şi îndoaie mâinile şi picioarele 
pentru a-şi acoperi urechile şi să nu mai asculte 
văicărelile ei insistente. i 

— Dar tu ai deja un fiu, spuse el. Il ai pe Simlin. 

Se încordă, aşteptând să fie lovit, o palmă peste cap, 
o arsură pe braţ. Locul ăsta era plin de violență. Luka 
urmărea fiecare zgomot, aşteptând, temându-se de 
ceea ce ea ar fi putut să-i facă. 

Un dop sări din gâtul unei sticle. Urmă un sunet ca un 
bolborosit, un miros de fructe şi fermentație, apoi un 
gâlgâit prelung urmat de un râgâit urât mirositor, care-l 
făcură pe Luka să vomite. 

Vocea ei scăzu. 


— Dacă aş avea un fiu ca tine, băiatule orb, aş putea 
să fiu regina mamă a tuturor magiilor de demult. Numai 
gândeşte-te ce ar putea face magia mea avându-te pe 
tine ca instrument al ei. Aş conduce acest sat. Sătenii 
nu ar mai râde iarăşi de mine. 

— Ce ai face tu pentru sat? Darul este pentru toată 
lumea, nu numai pentru şaman şi familia sa. 

Ori ea era prea beată, ori pur şi simplu îl ignoră. 

— Am fost prinsă în capcana maternității de acest 
cap de scorpion. Gândeşte-te la asta. O bijuterie de 
femeie cum sunt eu _ irosindu-se într-un foc de 
entuziasm. Exact cum tatăl tău a fost prins în capcană 
de Evangelina, astfel că a avut fii pe care nu şi i-a dorit. 

— Astea sunt prostii, strigă Luka. El nu a fost înşelat 
deloc. A dorit să ne aibă. Tatăl meu l-a iubit pe Jez şi m- 
a iubit pe mine. Tatăl meu m-a iubit îndeajuns de mult 
să-mi salveze viaţa şi să moară pentru mine. Lacrimi 
fierbinţi începură să alunece în jos pe faţa lui Luka. Fiul 
tău te-a părăsit, spuse el cu voce tare, surprins el însuşi 
de acest lucru. 

— Dar am obţinut unul mult mai bun, râse ea, 
înveselindu-se. Te pot ţine aici pentru totdeauna. Noi 
vom readuce la viaţă mantia de şaman. A 

Ea aşteptă. Luka auzi că nu mai răsuflă. Işi ținea 
respirația, urmărindu-i reacția. „Vicleană." El ştia ce se 
întâmplase cu mantia şamanului şi acum ea încerca să 
ghicească. 

— Tu vei fi noul meu fiu, spuse ea. Tu îţi vei folosi 
darul pentru a mă face pe mine regina satului. Totul 
trebuie să se schimbe pentru a mă pune pe mine în 
locul care mi se cuvine. 

— De ce trebuie să se schimbe totul? întrebă Luka. 

— Voi conduce satul după vechea magie. Magia mea. 
Le va părea rău celor care mi-au arătat vreodată lipsă 


de respect şi m-au privit de sus, tuturor. Acel brutar 
gras şi chel, acea uriaşă mută Katrin cu ochii ei negri, 
romantica Imogen, nefericita Eva şi nerodul de Peter 
Autobuz, fermieri şi pantofari, şi toţi acei beţivani care- 
şi pierd vremea la han... le va părea rău. 

Luka o auzi târându-şi picioarele în jurul mesei, 
trebăluind cu oale, rupând rădăcini de ierburi şi 
mărunţind în mojarul său ceva mirosind a ars, ca focul. 

— Darul tău te va transforma într-un şarlatan pentru 
mine, spuse ea. Tu îmi vei face rost de bani şi bijuterii, 
şi medicamente de la oraş. Cu toţii vor vedea că eu 
sunt cea mai puternică femeie din această parte a 
muntelui. 

— Oamenii din sat nu ţi-au făcut rău niciodată, spuse 
Luka. De ce îi urăşti atât de mult? 

— Pentru că-i urăsc. Spune-mi, dacă eşti aşa deştept, 
de ce acum eşti de unul singur? Nu ai mamă, Luka, şi 
nici tată, nu-i aşa? 

— Nu, dar este numai din cauza războiului, iar eu am 
un frate mai mare şi un câine, şi pe Dimitri, şi pe Katrin 
cea înaltă, şi pe toţi copiii de la orfelinat. 

— Şi ce-ţi aminteşti? De când erai mic, ce-ţi poţi 
aminti? 

— Că şedeam pe genunchii mamei şi ascultam 
poveşti dintr-o carte mare albastră. De asemenea, că-i 
spuneam mamei la rândul meu poveşti. Ea zicea că îi 
plac şi poveştile mele. Imi amintesc cum călăream pe 
umerii tatei şi priveam pe ferestrele oamenilor. Şi că 
mâneam pâine şi gem de cireşe. 

— Bine, dar nu eşti tu cel mai norocos. Pot să-ţi spun 
amintirile mele? 

— In regulă, spuse Luka. 

Se gândi că nu l-ar putea răni dacă ar fi de acord cu 
ea, şi era şi curios. 


— M-am născut chiar în această casă, spuse Vaskalia. 
M-am luptat pe o saltea cu mulţi alţi copii, toţi lovindu- 
mă cu picioarele peste faţă. Fraţii mei mai mari vindeau 
medicamente. M-au dus adânc în pădure şi m-au /ăsat 
acolo, Luka, m-au lăsat cu lupii şi mistreţii luptându-mă 
cu rădăcinile copacilor şi ciupercile otrăvitoare. Am trăit 
ca un copil sălbatic. O bătrână ursoaică mâncătoare de 
molii m-a dus în bârlogul ei pe timpul iernii. După 
aceasta a trebuit să mă lupt pentru mine. 

— Asta trebuie să fi fost îngrozitor, spuse Luka. 

Ceva îi spunea că nu spune tot adevărul. Dacă ar fi 
putut-o vedea, ar fi observat că ochii ei se plecaseră în 
timp ce vorbise. 

— Astfel am învăţat de una singură vechea magie, 
secretele plantelor, fructelor şi ciupercilor. Am devenit o 
excelentă vrăjitoare. Apoi a venit acea zi. Am fost 
capturată de nemernicii din partea cealaltă a muntelui 
şi forţată să mă alătur ritualurilor lor magice. l-am rugat 
să mă lase să vin acasă. În cele din urmă m-au adus din 
nou aici, dar toată lumea plecase din această casă. Am 
fost singură cu excepţia bebeluşului din burta mea... şi 
iată în ce s-a transformat acesta. Luka încercă să 
vorbească, dar ea îl lovi peste gură şi ţipă: Sătenii mă 
evitau dacă mă întâlneau pe stradă, deşi îmi cumpărau 
leacurile şi poţiunile din piaţă. Voiau ca eu să le vindec 
petele, furunculii, înţepăturile şi luxaţiile. Ee, hee! Le- 
am făcut vrăji să se îmbolnăvească în primul rând. 

Luka o auzi turnându-şi un lichid pe care-l bău pe 
nerăsuflate. 

— Deci, asta am fost eu, râgâi ea, o femeie curajoasă 
şi singură. Mama ta a fost norocoasă. 

„Dar mama mea nu este aici", gândi Luka. 

— Voi face un leac acum, spuse ea. Va fi cel mai bun 
pe care l-am făcut vreodată. Puterea oribilă a 


animalelor pe care le iubeşti atât de mult... rândunica... 
iată aici o pană de-a ei... acea pisică proastă... ceva 
blană... şi lupul cu ochii argintii... Tu nu vei mai avea 
nevoie de ei când vei lucra pentru mine. Aşa... iată aici 
am totul pregătit, pe masa mea. Toate ingredientele de 
care am nevoie, se împăuna ea. Căscă, trăgând aer în 
piept. Totul este pregătit... Amestec bine. 

Vaskalia bolborosea, turnând băuturi şi dându-le pe 
gât, până când Luka nu-i mai desluşi vorbele. Băiatul 
auzi nişte arcuri trosnind. Vaskalia se dusese în patul ei. 
Casa cu cinci pereţi era neliniştită. Lemnele de pe foc 
se înnegriseră şi arseseră, vulturul de pe grinzi îşi târî 
picioarele, apoi îşi întinse aripile, undeva în cameră se 
auziră ţipând voci plăpânde. Vaskalia sforăia, trăgând 
vânturi şi plescăindu-şi buzele adâncită în visele sale. 

Luka simţea o altă prezenţă constantă. Răutatea. Se 
răspândise peste tot, impregnând totul ca murdăria. 

Jez şi Dimitri vor veni curând să-l caute, nu-i aşa? 

Uşa se deschise încetişor. O uşoară pală de aer rece 
străbătu podeaua şi-i atinse gleznele. Luka se crispă. 
Inspiră dorind să prindă mirosul lui Dimitri de făină şi 
condimente, parfumul de levănţică a lui Katrin cea 
înaltă ori mirosul de transpiraţie proaspătă a lui Jez. 

Nu cunoştea parfumul acestei persoane. 

Era unul de murdărie veche şi de frunze uscate, şi 
haine care trebuiau spălate de mult. Auzi şuieratul 
respirației lui şi ştiu instinctiv cine era cel care-i dezlega 
corzile de iederă care-i legau gleznele de scaun. Il auzi 
pe Şoptitor alunecând într-o parte să găsească o lamă. 
Se încordă la tăierea corzilor de iederă de la gleznele 
sale; la fel când îi eliberă mâinile. Uşurare. Işi roti 
mâinile în faţă, apoi şi le masă pentru a-şi pune sângele 
în mişcare. 


Şoptitorul se strecură pe lângă scaun. Apucă mâna lui 
Luka şi-l conduse de-a curmezişul camerei către 
nevăzuta uşă şi afară unde aerul era aşa de plăcut. 

— Mulţumesc, spuse Luka. S-a purtat urât cu tine? 
Urmă o lungă pauză. Vocea spuse: 

— Luka nu este un idiot. 

— Şi nu sunt nici cap sec, nici lunatic. Nici tu nu eşti. 
Ştiu cine eşti tu în realitate. Eşti Simlin. Tu eşti 
Şoptitorul. Te ascundeai sus pe acoperişul orfelinatului 
şi mă strigai cu toate acele nume. Ştiu că ai un semn de 
scorpion pe frunte deoarece ne priveai când am coborât 
cascada cu vidra şi apoi... Luka se întrerupse. Nu voia 
să-i reamintească bietului Simlin cât de prost îl făcuse 
mamă-sa să pară în ochii tuturor la festivalul de vară. 
Ştiu că Vaskalia este mama ta, dar cine este tatăl tău? 

— Din cealaltă parte a muntelui, cu capul în flăcări. 

— Şi cine este acolo sus pe grinzi? 

— Sfarmă-Oase. lubeşte Mama. Pasăre mare. Pleşuv, 
nu reuşeşte să ducă sus tot ce are sânge. Pene negre 
ca o barbă în jurul ciocului. Merge să vâneze când îi 
cere Mama. 

— Ştiu că face asta. A venit după mine la Prăpăstiile 
Lumbului şi m-a doborât în prăpastie. Luka îi căută 
mâna lui Simlin şi spuse: Trebuie să mai aştept puţin 
înăuntru, Simlin. 

Simlin îl apucă din nou de vârful degetelor şi-l 
conduse înapoi la scaun. Luka îl auzi umblând la foc şi 
punând câteva lemne deasupra. 

Apoi reveni lângă Luka, murmurând: 

— Am pus mai multe lemne pe foc. Pun ceva plăcut 
deasupra la prăjit. Mama va mai dormi. A băut cam 
multă poţiune roşie. Face vrăji cu blăniţa cu pete şi cu 
pene. Eu plec acum. Vii şi tu? 

— Nu, nu încă. 


— Luka, nu trebuie să stai aici prea mult. 7e rog... 

— Nu voi sta, şopti Luka. 

Dar trebuia să stea aici, trebuia să-şi facă spiritul să 
se schimbe în Pisica Norilor şi s-o înfrunte pe Vaskalia 
pentru ultima dată. Trebuia să-şi înfrunte cea mai 
sumbră frică indiferent cât de periculos ar putea fi să 
rămână aici. 

Simlin se furişă către uşă. Se opri să scoată un sunet 
extraordinar, ipip, şi râse pe nas. 

„Râde ca un purceluş", gândi Luka şi nu se putu 
abţine să nu zâmbească. 

Se căută în haină. Acolo era mica lui tobă, îmbiindu-l 
să cânte la ea. Luka şi-o puse în poală şi începu s-o bată 
încetişor cu vârful degetelor sincronizând-o cu bătăile 
inimii şi cu ritmul pulsului său. 

— Îţi voi arăta eu magie, Vaskalia. 

Luka îşi concentră mintea asupra Pisicii Norilor. 

În sfârşit, ochiul minţii lui o găsi sus în munţi, cu cei 
doi pui ai săi dormind întinşi în curbura trupului ei. 
Pisica Norilor tresări. Auzise chemarea mută a lui Luka 
şi bătaia uşoară a tobei sale. Ochii ei scânteiară. 

Ochii puilor se deschiseră albaştri, apoi se închiseră 
la loc adormind. 

Pisica Norilor se ridică în picioare şi se întinse din tot 
trupul, până la pata albă din vârful cozii. Incepu să-şi 
croiască drum printre pietre coborând muntele. Luka 
urmărea venirea ei străbătându-şi vastul teritoriu, 
corpul şi picioarele ei suple şi frumoase în blana pătată 
şi netedă. 

Se opri calmă pe o stâncă şi scoase un urlet către el 
anunţându-l că este acolo. 

— Sunt aici, te aştept, şopti Luka. 

Pisica Norilor sări peste prăpastie şi alergă la vale pe 
pantele munţilor. Curând Luka avea să alerge cu ea, în 


acele spaţii deschise, în lumina cristalină a zilei din 
munţi şi putând să vadă prin ochii ei. 

În vârful patului ei mirositor, de elefant, Vaskalia se 
mişcă. Se întoarse, scuipă pe duşumea, alunecă din pat 
şi rămase în picioare. 

— Dă-i drumul, vrăjitoareo, strigă Luka. Hai să vedem 
ce poţi să faci. 

LUPTA VRĂJILOR 


Sunetul care ţâşni din gura Vaskaliei nu era uman. 
Acesta răsuna şi ameninţa atât de teribil, că Luka îşi 
puse mâinile pe urechi. 

Singurul nume pe care-l desluşi printre vorbele 
descântecului ei fusese numele său, Luka. 

Casa cu cinci pereţi se scutură scârţâind. Grinzile se 
mişcară, iar focul aruncă scântei. Luka se luptă să-şi 
menţină mintea concentrată asupra Pisicii Norilor şi să o 
tragă spre el, în timp ce Vaskalia încerca să o ţină la 
distanţă distrăgându-i atenţia. Neoprindu-se nici o clipă 
din incantaţia ei, Vaskalia punea mai multe lemne pe 
foc. Luka îl auzi devenind mai luminos şi aruncând 
scântei. Flăcările mugiră în faţa pleoapelor sale 


amenințând să-l ţină departe pe leopardul zăpezilor cu 
o barieră de foc. 

În timp ce incantaţiile ei oribile răsunau tot mai tare 
şi se auzea hârşâitul pisălogului pe piatra mojarului 
mărunţind ingredientele pentru vrajă, trupul lui Luka 
începu să se simtă fierbinte, tot mai fierbinte, ca şi cum 
ea aprinsese un foc în interiorul lui. 

Inima lui fu cuprinsă de panică. Chiar la timp auzi 
răsunând vocea omului cu păr de gheaţă. 

„Luka, ascultă-mă: Ai fugit pe pământ cu Pisica 
Norilor, ai zburat pe cer cu rândunica şi ai înotat în râu 
cu vidra. Acesta este elementul focului. Tie întotdeauna 
ţi-a mirosit a foc când eram eu prin preajmă, dar de 
această dată, este folosit împotriva ta. Acum 
stăpâneşte-l." 

Luka se gândi la zăpadă, la cerul înalt şi cascada 
vijelioasă. Aceste experienţe spirituale răcoroase ar 
putea să ţină dogoarea focului sub control până când el 
ar fi putut să facă transformarea. 

— Unde eşti tu, Pisica Norilor? Vino la mine! 

Luka invocă toată puterea sa ascunsă şi se forţă să 
respire adânc, închizându-şi mintea la incantaţiile 
nemelodioase ale Vaskaliei. Degetele sale găsiră toba şi 
începu să cânte, eliberându-şi senzaţia de arsură care 
ameninţa să-i prăjească muşchii şi tendoanele. 

Uşa casei cu cinci pereţi sări în lături. 

Luka simţi acea blană deasă atingându-l şi puternicul 
miros acru de leopard. Nepământescul strigăt răsună 
împrejurul casei cu cinci pereţi şi al satului. Preţ de o 
clipă Luka fu pierdut, aruncat afară, în neant. 

Apoi, se petrecu transformarea. Spiritul lui Luka era 
în Pisica Norilor. 

Pentru prima dată, Luka o putea vedea pe femeia 
care îl ura atât de mult. 


Când era mic, el se jucase cu un set de păpuşi din 
lemn pictate care se potriveau una în interiorul 
celeilalte. Capetele lor erau acoperite cu eşarfe care le 
ascundeau părul. In obraji aveau cercuri de vopsea roz 
şi nu aveau pupile în mijlocul ochilor mari albi. Vaskalia 
era de aceeaşi formă scurtă şi grasă a acelor păpuşi, 
dar faţa ei arăta ca şi cum cineva i-ar fi înşfăcat obrajii 
răsucindu-i atât de mult încât gura i se arcuise în jos 
pentru totdeauna exprimând nemulţumire. Ochii ei se 
rostogoleau fiecare în altă direcţie precum dropsurile 
dungate din magazinele de dulciuri scăpate pe jos. 

Sus pe grinzi vulturul bătu din aripi cu groază, plonjă 
spre podea, apoi ţâşni pe uşă afară aruncând în urmă o 
privire mâhnită. 

Vaskalia îşi flutură satârul deasupra capului. Pisica 
Norilor traversă camera dintr-un salt. Cu o singură 
lovitură a labei sale lungi o trimise pe Vaskalia 
învârtindu-se în patul său, unde se prăbuşi grămadă în 
timp ce satârul ateriză zăngănind pe plita focului. În 
dogoarea cuptorului lama acestuia începu să se înmoaie 
şi să se îndoaie. 

Pisica Norilor se întoarse, îşi deschise labele, apoi 
ridică trupul lui Luka apucându-l de gât în acelaşi fel 
cum Syrup îşi cară pisoii. Cu puţinele puteri pe care le 
mai avea, Luka se luptă să se urce pe spinarea ei, 
apucându-se cu ambele braţe de gâtul Pisicii. 

Pisica Norilor sări prin uşa Vaskaliei şi porni în josul 
drumului cu paşi uşori şi mari, cu omoplaţii mişcându-se 
asemenea pistoanelor. Prin ochii ei, Luka privea casele 
dărâmate ale satului său. Văzu gâştele şi găinile 
zburătăcind din calea lor să se adăpostească printre 
dărâmături, exuberanţa florilor din preajma vechiului 
orfelinat şi din micile grădini pline de plante răsădite de 
copii, cascada de condurul-doamnei şi priboi roz. 


Pisica Norilor coti pe o străduţă îngustă. Luka văzu 
zidul unde tatăl lui se chircise adăpostind trupul fiului 
său, înainte de a fi împuşcat, şi găurile pe care 
gloanţele le făcuseră în piatră. Văzu şi o pată roşie- 
neagră. 

Acela era locul unde murise tatăl său. 

Continuară să alerge în susul străzii spre brutărie. 
Frunzele palmate ale castanului deveniseră aurii. 
Ramurile îi atârnau cu acele globuri spinoase verzi 
precum nişte arme medievale. 

Pisica Norilor alergă până la uşa albastră a lui Dimitri. 
Ea se opri şi lăsă uşor trupul moale de pe umerii săi pe 
treptele tocite. 

Apoi, cu spiritul exuberant al lui Luka în minte, părăsi 
în salturi satul către versanţii munţilor. 


14 
AUTOBUZ ÎN FLĂCĂRI 


Animalele ştiură primele despre asta. 

In brutărie, pisicile alergară în sus pe scări cu burţile 
atârnând pe duşumea. 

Căţeaua schelălăi şi se înghesui în picioarele lui 
Dimitri. 

Ţestoasa stătea pe partea cealaltă a camerei, cu 
capul tras sub carapace. Katrin cea înaltă cobori scările 
în fugă. Se uită la Dimitri şi trase zgomotos aer pe nas. 

Dimitri inspiră la rându-i. Cu siguranţă, foc. 


Katrin cea înaltă se gândi imediat la orfelinat. 
Străbătu cu repeziciune drumul spre uşă şi o deschise. 
Luka se prăbuşi înăuntru. 

— Dar copiii sunt acum înapoi, strigă Dimitri, iar 
casele sunt aproape gata. Acum pe unde a mai umblat? 

Katrin cea înaltă îi aruncă lui Dimitri una din privirile 
ei triste de ochi căprui care-l făcu să se simtă ca şi cum 
ea ar fi văzut lucruri pe care el nici nu şi le-ar fi putut 
imagina vreodată. 

— Il voi lua sus, spuse el. 

Acum că uşa brutăriei era larg deschisă, mirosul de 
ars deveni puternic şi se auzi un hohot. Mici nori de fum 
denşi şi rotunzi ca seminţele de caprifoi sălbatic se 
rostogoleau prin aer deasupra străzii înguste. 

Dimitri se repezi pe scări în jos şi afară în stradă. 

Norii de fum se făcură de un ogri-purpuriu. Aceştia 
veneau din sud-est răsturnându-se şi rostogolindu-se 
prin aer ca semnalele de fum dintr-un foc de război. 
Oamenii ieşeau afară din case pentru a afla unde era 
focul, iar Jez veni în fugă de la orfelinat. După el veneau 
Eva şi câţiva dintre copiii mai mari, care nu ar fi stat 
acasă. 

— Imo stă cu cei mici, ţipă Jez, dar unde este Luka? 

— Sus în patul meu, spuse Dimitri. Dar unde este 
Peter? Te rog, nu-l lăsa să adoarmă la han! Avem 
nevoie de găleți şi de autobuzul lui. Dacă Peter nu este 
aici să conducă autobuzul, o să-l conduc eu. 

— Nici o şansă, bucătarule, mormăi vocea lui Peter. 
Tu poţi fi Purtătorul de Cuvânt, dar nu eşti conducătorul 
autobuzului. Tu adu apa, iar eu aduc autobuzul. 

Toţi erau în putere, aduseră găleți cu apă şi le 
încărcară în autobuz. Eva aduse vechiul clopoțel al şcolii 
şi-l sună în timp ce împreună cu ceilalţi se grăbea spre 
ieşirea din sat pentru a descoperi sursa focului. 


Casa cu cinci pereţi vuia. Din când în când izbucnea o 
flamă verde tei printre celelalte flăcări portocalii şi 
ciuperci de fum purpuriu ca de la un tren cu aburi. 
Măgarul era încordat la capătul priponului, sughiţând de 
frică. 

— A fost ea cea care a adunat tot lemnul din piaţă, 
zbieră Peter, frânând cât de aproape posibil. Las-o să se 
prăjească, las-o să ardă, las-o să se facă friptură la 
grătar, vrăjitoare lacomă. 

— Încetează, Peter, strigă Eva, dezlegând măgarul. 

— Noi trebuie să stingem focul, indiferent cine l-a 
pornit sau a cui casă este, spuse Dimitri. Jez? Tu eşti cel 
mai puternic. Treci în faţă, iar noi îţi vom pasa găleţile 
cu apă. 

Veni în trombă şi un jeep, cu doi soldaţi şi cu 
Căpitanul Lazslo. 

— Avem un furtun, strigă el. Găseşte-ne un hidrant, 
brutarule! 

— Găseşte-l singur, replică Dimitri, dar curând se 
înduplecă şi îi conduse la un hidrant de pe partea opusă 
a drumului. 

În amurg, flăcările ardeau monoton, cu un fum nociv 
care nu mirosea nicicum a fum de lemn. Eva începu să 
vomite, apoi strigă: 

— Unde este Simlin? Nu este pe-aici, nu-i aşa? 

— L-am văzut fugind spre ieşirea din sat chiar acum, 
spuse Jez. Unde este maică-sa? 

— Vaskalia? Eşti acolo? strigă Eva. Sst, tăceţi cu 
toţii.... Se opriră, cu găleţile în mână, ascultând. 

Tot ce puteau auzi erau grinzile trosnind înainte de a 
se prăbuşi într-o ploaie de scântei roşii şi negre şi 
poame explodând precum grenadele. 

— Dimitri, ce-ar trebui să facem? 


Dimitri îşi simţea inima ca şi cum i-ar fi alunecat în 
bocanci. Chiar voiau ei ca el să o salveze pe acea 
femeie? 

Se întoarse şi se uită în ochii lui Katrin cea înaltă. Ştia 
cu siguranţă că ar pierde respectul lui Katrin dacă nu ar 
încerca să salveze pe cineva dintr-o casă în flăcări, fie 
chiar şi cineva atât de urât şi de temut ca vrăjitoarea, 
deşi ea aduce pagube satului, le spusese traficanţilor 
unde să-i găsească pe copii, şi voia răul tuturor celor pe 
care-i iubea el. 

Dimitri nu fu însă suficient de iute. 

jez era înaintea lui şi-şi croia drum în casa cu cinci 
pereţi, acoperindu-şi faţa cu mâinile. Sărea în ajutor 
deoarece îşi amintise ceea ce se întâmplase în seara 
festivalului, când Luka îi ceruse să aibă milă de Simlin. 

Acum în minte îi răsunau cuvintele lui Luka: „Aş fi 
putut fi eu în locul lui”. 

Îngrozit, Dimitri zări silueta înaltă a lui Jez licărind şi 
dispărând în infern. Gândi: „Asta-i ultima dată când îl 
mai văd pe Jez în viaţă. Ce-i voi spune eu lui Luka când 
se va trezi?" 

—  Aduceţi furtunul ăla în casă, strigă Dimitri 
soldaţilor şi alergă să direcţioneze spre flăcări jetul 
furtunului conectat la hidrant. 

Găleţile cu apă continuau să sosească, dar, de fiecare 
dată când focul stătea să se stingă, urmau o altă 
explozie portocalie toxică şi un zgomot puternic, focul 
renăscând. In sfârşit, o siluetă apăru în mijlocul 
flăcărilor. 

Dimitri îţi şterse transpiraţia şi funinginea de pe faţă, 
şi clipi încercând să înţeleagă ce era acolo. Forma 
înainta clătinându-se către jetul de apă şi rămase pe 
loc, cu gura larg deschisă pentru a prinde apa. Nu. 
Două guri erau deschise. 


Jez căra pe cineva. 

O aşeză jos în grădina sa. Plantele se aplecară spre 
ea, iar una îşi întinse un cârcel şi-i atinse faţa pentru 
scurt timp. Vaskalia stătea cu umerii aplecaţi în faţă 
adăpostind pisălogul şi mojarul. Incă era încărcat cu 
ceva care arăta ca un amestec de pene şi blană albă. 
Murdăria din cutele feţei ei nu-i puteau ascunde 
încruntarea, chiar dacă Jez o salvase de la o moarte prin 
foc. 

Deşi avea răni şi arsuri pe faţă şi pe braţe, Jez se 
întoarse în grămada de lemne în flăcări înainte să-l 
poată opri cineva. 

Când ieşi afară din nou, căra o tobă înnegrită. Se 
aşeză pe iarbă şi o întoarse pe o parte şi pe cealaltă în 
mâinile sale, holbându-se la ea, şi plânse până când 
Dimitri veni să-l mângâie. 

ÎNTR-O LUME NECUNOSCUTĂ 


Simlin se cuibări în stejarul din pădurea de deasupra 
satului. Frunzele cădeau spre pământ prin faţa sa, pe 
măsură ce copacul voia să scape de ele. Se schimba 
anul cu repeziciune şi copacul îşi aduna ultimele puteri 
pentru iarnă. Simlin se înfiora de umezeala care venea 
odată cu întunericul, dar şi de mândrie şi bună 
dispoziţie. 


Sub el, în satul din depărtare, cerul era pătat în 
portocaliu. Chiar şi aici sus, în acest copac, se simţea 
mirosul de fum de lemn ars şi preparate în flăcări. 
„Toate, gândi Simlin cu voioşie, toate licorile acelea 
groase din căni, legăturile de frunze şi resturi de 
animale depozitate prin colţuri, agrafele de păr, 
unghiile, făşiile de materiale şi urme ale celor cărora ea 
voia să le facă rău. Chiar şi păpuşile de împuns ace 
înfăşate cu bandaje arseseră încet şi complet. Simlin 
putea să le audă ţipând. Răsuci cu dragoste globul de 
ghicit în mâinile sale, chicotind deoarece era aici în 
siguranţă, şi nu încingându-se şi arzând printre păpuşi. 

Îşi înălţă capul pentru a prinde micile explozii ale 
poamelor de măceş pe care el le arunca printre lemnele 
de foc. 

Simlin se umflă de mândrie încât crezu că şi ultimul 
nasture rămas la cămaşă avea să-i sară. E/ arsese casa 
cu cinci pereţi. £/ făcuse vraja cu poamele roşii de 
măceş după toţi acei ani în care o auzise pe Mama 
murmurând vrăji şi farmece. Niciodată nu încercase 
asta înainte, niciodată nu voise să practice vechea 
magie. Dar în seara asta - da! 

Sunetele şi vorbele îi veniseră atât de uşor pe buze... 
Aşteptau în capul său să fie chemate, gata pentru 
incantaţie. Erau sunetele pe care le auzise toată viaţa. 

Aproape adormit, auzi fâlfâit de aripi şi ţipete de 
bufniţă în jurul copacului în care se adăpostise. Ciori 
întunecate roiau în jurul capului său croncănind şi 
cârâind, dar Simlin era acum atât de obosit încât 
petrecerea lor nu-l mai ţinu treaz, îşi înfăşură genunchii 
cu mâinile sale lungi ţinând globul de cristal în mijloc. 
Se simţea în siguranţă aici sus. Când se trezi, se făcuse 
lumină şi nu se mai auzea nici un cârâit sau croncănit, 
doar ţipete de bufniţă răsunând în jurul capului său. 


— Plecaţi de aici, bufniţelor, se răsti el şi scuipă spre 
ele. 

Bufniţele clipiră din ochi şi dispărură în trunchiul 
copacului, iar Simlin îşi dădu seama că afară era deja 
ziuă. 

Cerul era cenuşiu ca măgarul Mamei. Simlin privi 
îndelung pe deasupra vârfului copacilor. „Vâlvătaia 
portocalie s-a stins." Un nor de fum încă plutea dincolo 
de sat. Lustrui globul cu mâneca. 

„Mama." 

Mama stătea în globul de ghicit. Avea faţa neagră. 
Ochii ei erau plini de mânie printre cenuşă şi funingine. 
Simlin lustrui din nou globul de sticlă. In burtica lui, doi 
viermişori se luptau între ei, al dezamăgirii şi al uşurării. 

Îşi aduse faţa aproape de imaginea Mamei sale din 
globul de ghicit. Braţele amândouă, picioarele 
amândouă, ochii ca dropsurile erau încă toate acolo. 
Părul de pe frunte era ars încât părea un pic cheală. 
Cheală şi foarte, foarte supărată. Pe el. Dar cum 
scăpase? 

Băiatul orb nu era cu ea. Simlin nu se mai obosi să se 
uite după el în globul de ghicit. Socotea că Luka era mai 
în siguranţă cu prăjituri cu femei frumoase şi cu fetiţe la 
orfelinat. 

Mama se încrunta la Simlin din globul de sticlă. Şi 
hotărî în locul lui. „Acum nu mai poţi sta lângă sat. la-ţi 
globul de ghicit şi pleacă." 

Aşa că Simlin plecă într-o lume pe care nu o 
cunoştea. 

PEISAJUL CU LEOPARZI 


Leopardul zăpezii se repezi în josul muntelui de pe 
stâncă pe ghețar. Urmărise o căprioară. Ateriza pe o 
stâncă ascuţită, se echilibra şi aşteptă momentul 
perfect, apoi sări să ucidă, apucând-o cu labele de gât. 
Se opri din nou nemişcată aşteptând, ochii ei ca oglinda 
fiind fără expresie. Când totul se sfârşi, căra căprioara 


înapoi pe munte la puii ei cu ochi albaştri, care scoteau 
ţipete ascuţite ca nişte păsări flămânde. 

Luka nu ştia de cât timp era acolo, în acest ţinut al 
stâncilor şi zăpezilor. Era un ţinut al leoparzilor. Aducea 
cu blana Pisicii Norilor astfel că aceasta se confunda cu 
peisajul din jur. Fiecare zi a acestei tainice vieţi retrase 
urmează un curs regulat, cuprinzând acţiunile de a se 
ascunde, a vâna, a se hrăni, a dormi şi a supraveghea 
versantul muntelui. 

După timpul de hrănire, după sfâşierea şi ciopârţirea 
cărnii cu miros proaspăt de sânge, Pisica Norilor se 
odihni pe o margine de stâncă. Luka putea privi afară 
într-o lume albăstruie, o lume de perle de gheaţă şi 
zăpadă cristalină care strălucea deasupra munţilor. 

Cu stomacul plin, puii adormiră mulţumiţi. După iarna 
care vine nu vor mai fi nevoiţi să stea mereu cu mama 
lor, dar pentru moment ea îi hrănea, îi spăla şi se şi juca 
cu ei. Puii se apropiară de ea, scoțând sunete de pui de 
pasăre şi făcând ca aceasta să-şi arate faţa frumoasă 
printre labele rotunde, enorme. Cu ochii închişi cu 
dragoste, o împinseră cu capetele lor mici. Îi trase cu 
blândeţe şi-i linse pentru a-i curăța. 

„Dragoste de mamă", gândi Luka. 

Când puii vor fi independenţi, ea va fi din nou o 
creatură singuratică. Cu excepţia unei scurte perioade 
de timp petrecute cu leopardul mascul când va procrea, 
ea va fi de una singură, trăindu-şi viaţa nevăzută. Luka 
era vrăjit de această singurătate. 

Liniştea din vârful munţilor era copleşitoare. 

Aici sus lumea se întindea înaintea lui. O privea cu o 
bucurie aparte. lepurii de munte ţineau un festival de 
joacă şi urmărire. În înaltul cerului, vulturul cu coroană 
aurie naviga pe crestele vântului. Râul era rece ca 


mercurul, tăind panta muntelui în jos către mare. 
Undeva vidra se afunda în apele ei cristaline. 

Luka simţea forţa vieţii rotindu-se iar şi iar în 
adâncurile liniştite. O simţea ca pe un curent, curgând 
necontenit, niciodată oprit de cineva care ar încerca să-l 
controleze. Lumea ar putea să existe tot atât de bine şi 
fără oameni. Se decise că şi el ar putea exista fără 
oameni, de asemenea. Cu siguranţă că şi ei ar putea 
trăi fără el acum. Găsise calea şamanului de a-şi ajuta 
satul, iar acum acesta va continua să-şi sporească tăria 
şi puterea, şi nu va mai avea nevoie de Luka de acum 
înainte. 

Leoparzii zăpezii leneveau în peştera lor uscată. Înce- 
pu o furtună de zăpadă. Rapid, o uşă compactă gri-albă 
se închise peste gura peşterii, separându-i de restul 
lumii şi blocând lumina. 

Pisica Norilor va sta aici până când furtuna de zăpadă 
va scădea în tărie. Această vreme nu era surprinzătoare 
pentru ea, iar blana perfectă fusese făcută pentru 
temperaturi de îngheţ. Ea îngropase o bucată de capră 
sub nişte tufişuri de ienupăr la mică distanţă de gura 
peşterii, dar asta nu însemna decât încă o masă pentru 
familia pisicii zăpezii. „Cât de mult ar rezista până să 
moară de foame?" se întrebă Luka. 

Leoparzii îşi închiseră ochii cu hotărâre şi adormiră. 

Furtuna se potoli. Pisica Norilor ieşi afară către 
depozitul ei secret şi dezgropa carnea de capră, încă 
proaspătă, din frigiderul muntelui. Îşi rupse un picior 
pentru sine, iar restul îl impartiră puii cu ochi albaştri. 
Mâncară, se hârjoniră şi adormiră. 

Luka numără alte două nopţi. Erau ţinuţi prizonieri de 
zăpadă. Incepuse adesea să-şi aducă aminte cine 
fusese în altă viaţă. Îi lipsea Aidan, Aidan cel fără 
picioare şi cu părul său de care Imogen spunea că era 


la fel de galben ca un cioc de mierlă. În capul său 
răsună clar vocea ascuţită a lui Aidan: „Haide odată, tu 
cel cu ochii goi. Ce se mai aude despre restul poveştii 
tale? Trebuie să ne spui sfârşitul, ştii tu. Noi 
aşteptăm..." 

Jos în sat, va avea loc o sărbătoare la mijlocul iernii, 
curând. În această iarnă vor avea muzică în fiecare 
noapte, la brutărie, orfelinat şi la han mulţumită lui 
Dimitri, Seth şi Peter care-şi bătea butoiul la fel cum 
făcuse şi bunicul său. _ 

Katrin cea înaltă avea să facă prăjituri toată ziua. In 
ajunul Anului Nou, sătenii aveau să scrie bileţele cu cele 
mai dragi secrete şi dorinţe, care împachetate apoi de 
nenumărate ori urmau să fie aruncate în foc. 

larna trecută de Anul Nou Luka scrisese că dorea să- 
şi găsească mama şi pe Pisica Norilor. Nu putuse vedea 
ceea ce scrisese stiloul lui, dar ştia ceea ce el sperase 
ca acesta să fi scris. 

Şi Jez? Care va fi dorinţa lui de data asta? Luka ar fi 
vrut să ştie. 

Puii miorlăiră. Scrijeliră cu ghearele lăbuţelor peste 
blana mamei dorind ca aceasta să le dea mâncare din 
nou. Începuse să li se vadă coastele în ciuda blănii dese 
şi, deşi dormiseră tot timpul, scânciră de foame când se 
sculară. 

Luka se simţi înstrăinat faţă de ei, ca şi cum ar fi avut 
halucinaţii. Odată, când se trezise şi privise în gol 
străpungând cu privirea vârtejul de fulgi de zăpadă, avu 
un impuls să plece din peşteră. „Afară, se rugă el de 
Pisica Norilor. Afară, te rog!" Deşi era slăbită, se 
strecură afară din peşteră şi se aşeză lângă gura ei. 
Zăpada se învolbura ca şi când s-ar răsuci numai în 
jurul lor. Apoi se opri pentru o perioadă, ca şi cum ar fi 
căzut pe gânduri. 


Furtuna de zăpadă se rostogoli traversând versanţii 
ca un mărăcine uriaş. 

In est, un soare pal şi galben se ridica tremurând pe 
cer. Panta de pe partea opusă peşterii leopardului era 
învăluită în ceaţă. Lumina soarelui pătrunse şi fărâmiţă 
ceața. 

Cineva strigă: 

- Luka! 

Strigătul dizolvă norul şi prin ochii Pisicii Norilor Luka 
văzu un om urcând cu energie coasta muntelui. El îl 
strigă din nou pe Luka şi îşi îndoi braţul dând bineţe. 
Luka crezu că bărbatul înalt purta o mantie, dar lumina 
soarelui era atât de orbitoare încât nu putu vedea cu 
claritate. 

Acum bărbatul îşi balansa braţul spre înapoi şi arătă 
spre pământ. 

— De ajuns, băiat nesăbuit, strigă el. Intoarce-te la 
viaţa ta! 

Apoi îi întoarse spatele şi se îndepărtă în grabă. 
Vocea lui răsună în jurul vârfurilor munţilor şi în mintea 
lui Luka. 

„Este omul cu părul de gheaţă, şamanul din trecut." 

Şi, în timp ce privea figura care se întorcea, Luka 
gândi că fusese tatăl său. 

Bărbatul dispăru. Luka contemplă acoperişul lumii. 
Cerul de deasupra avea nori de gheaţă, ceea ce făcea 
să pară că mai era un şir de munţi şi ghetari în cer. În 
capul său răsunau cuvintele: „Întoarce-te la viaţa ta..." 

Pisica Norilor se întinse şi scrută împrejurimile pentru 
a pleca la vânătoarea pentru hrană. Îşi ciuli urechile la 
un sunet. Se opri, stătu nemişcată cu urechile ascuţite 
acum netede din cauza concentrării. Îşi ridică doar 
imensa labă din faţă, planând uşor, gata să pornească 
atacul. Dedesubtul lor, o capră scormonea zăpada 


căutând iarbă. Pisica Norilor ţăşni orbeşte spre prada ei. 
li luă întreaga energie să o care spre peşteră. Leoparzii 
căzură asupra ei înfometați. Adormiră din nou, dar Luka 
nu putu. El continuă să se gândească la viaţa sa în sat 
şi la oamenii pe care îi iubea: Jez şi Imo, Dimitri, Aidan 
şi orfanii, Katrin cea înaltă... Începuse să îi fie dor de ei, 
atât de mult încât avea o senzaţie de durere. Şi, la 
urma urmei, nu era copilul Pisicii Norilor. 

Când leoparzii se mişcară, Luka privi puii pentru 
ultima oară. Cât de frumoşi arătau, atât de minunaţi ca 
nişte jucării, având cozile lungi înfăşurate în jurul 
capetelor mici şi rotunde, şi cu labele păroase la fel de 
mari ca nişte perne. Gândi: „Dacă am să-i mai văd 
vreodată, nu vor mai fi pui, ci leoparzi ai zăpezii maturi. 
Burticile lor sunt pline. Vor fi în siguranţă ascunşi aici 
sus, în timp ce Pisica Norilor mă va duce înapoi". 

Şi, la drum cu Pisica Norilor, pe creste de munte, 
peste tufele de ienupăr, apoi tot drumul în josul 
muntelui, sărind de pe stâncă pe prag şi înapoi, 
deasupra râului, prăvălindu-se apoi să bea cu sete din 
apa rece. Alunecă pe grohotiş în jos, păstrându-şi 
echilibrul pe pietrele şi stâncile instabile, traversă 
pantele joase şi pădurile. Nu era nici ţipenie şi nu 
văzură pe nimeni. Între timp Pisica Norilor trecu pe 
lângă pomii fructiferi acum desfrunziţi, prin spărtura din 
zidul vechii case a lui Jez şi Luka. Cerul era presărat cu 
stele. Pe străzile întunecoase, leopardul zăpezii 
strălucea alb-argintiu. Pisică fantomă. 

Trecură prin satul tăcut, dând ocol brutăriei. Cu un 
salt, Pisica Norilor trecu zidul. Uşa din spate era larg 
deschisă, înăuntrul brutăriei calde se auzea un sunet 
răsunător şi ritmic de la Dimitri care sforăia în scaunul 
său cu cei trei pisoi pe genunchi. Pisoii se sculară 


zburliţi ca nişte arici cu ochii verzi larg deschişi plini de 
groază şi neîndrăznind să se mişte. 

Pisica Norilor nu ezită. Ea continuă să alerge 
străbătând camera călduroasă cu miros de scorţişoară. 
Urcă scările ca într-un vis extraordinar, sus, tot mai sus, 
până la mansardă, şi acolo găsi corpul lui Luka, lungit 
pe pat. 

Luka se văzu pe el însuși. Aşa de alb, cu faţa mică în 
nuanţe mov, încadrată de bucle negre de păr. Aşa de 
slab. _ 

Pisica Norilor stătea lângă pat. Işi sprijini bărbia de 
pat un timp odihnindu-se. Işi trase respiraţia adânc, 
apoi se strecură spre trupul lui Luka. Spiritul lui părăsi 
corpul ei şi pluti între cele două trupuri, al leopardului şi 
al băiatului. În acel moment, Luka aruncă o ultimă 
privire în ochii ei sălbatici, din altă lume, înainte de a o 
pierde definitiv. 

Acum spiritul său era înapoi în propriul trup. Luka 
ascultă paşii Pisicii Norilor ieşind din cameră, apoi în jos 
pe scări şi afară în curte să sară zidul. Un moment mai 
târziu, ea urlă de două ori către el, de lângă pomii 
fructiferi, urându-i astfel bun-rămas. 

Corpul lui Luka zăcuse în patul său de la mansardă 
tot timpul cât spiritul îi fusese plecat cu Pisica Norilor. 


Katrin cea înaltă îl hrănise de trei ori pe zi cu supă 
caldă şi gem filtrat, turnându-i picături în gură cu o 
linguriţă şi ţinându-l de încheietură să simtă dacă pulsul 
său slab se schimbă. 

Dar Jez? El era îngrozit. Când o salvase pe Vaskalia 
din foc, ea mârâise. „Acea fiară, leopardul zăpezii, a 
sărit chiar pe deasupra mea, în noapte", iar inima lui Jez 
se întrista pentru că era sigur că leopardul îl luase pe 
Luka cu el. 

De atunci, petrecuse fiecare minut liber lângă patul 
lui Luka. 

În dimineaţa asta, în timp ce stătea în brutărie după 
ce băgase pâinea în cuptor, îl auzi pe Luka trezindu-se. 
Acesta căscă, se întinse şi spuse: 

— Oh, salut, Jez! 

— Salut ŢIE! strigă Jez. Şi se aruncă spre fratele său 
strângându-l atât de tare că Luka strigă: 

— Hei, mă doare. Dispari de aici. 

— Am fost aici în ultimele trei săptămâni, mică 
pacoste ce eşti, replică Jez. Ştiu că ai fost plecat cu 
leopardul zăpezii. Ştiam că acolo aveai de gând să 
mergi. Dar voiam să vii înapoi. 

— Îmi pare rău dacă ţi-am produs îngrijorare, 
murmură Luka. 

— Am străbătut kilometri prin zăpadă, căutându-l pe 
leopardul săritor, strigând şi chemându-te. Intr-o zi 
chiar am luat puşca lui Dimitri. Dar ştiam că, dacă aş fi 
lovit leopardul, aş fi putut să te rănesc şi pe tine. 

Se auziră picioare tropăind pe scări şi, o secundă mai 
târziu, Dimitri şi Katrin cea înaltă li se alăturară 
îmbrăţişându-l. Katrin cea înaltă îi luă pulsul lui Luka. 
Era din nou mai iute. Fusese atât de înspăimântată! Ştia 
că el era Băiatul Şaman dăruit, dar, chiar şi aşa, era 
încă mic şi tânăr, şi-şi riscase viaţa şi sănătatea mult 


prea des. De data asta crezuse că avea să stea pentru 
totdeauna cu Pisica Norilor. 

Dimitri îi înşiră toate noutăţile: 

— Katrin te-a hrănit de trei ori pe zi cu supă şi gem. 
Le-a strecurat mai întâi printr-un ciur astfel încât să nu 
te îneci cu vreo cireaşă. Jez a fost într-o formă bună, nu 
i-a spus nici măcar lui Imogen despre tine. Aproape că 
au terminat casele copiilor; Ribi are o fetiţă, iar noi am 
plănuit o petrecere de bun venit pentru tine şi de 
sărbătorire a fetiţei, de asemenea. 

Luka auzi ghearele căţelei păcănind pe scândurile 
duşumelei. 

— Oh, şi căţeaua va avea pui, spuse Dimitri. 

— Da. A fost lupul cel tânăr de culoare gri, zise Luka. 
Dar ce s-a întâmplat cu ea? 

— Fratele tău a salvat-o. Vocea lui Dimitri fusese 
aspră, dar Luka simţi o notă de mândrie în ea. Este un 
prost, dar un prost viteaz. Un erou. Casa Vaskaliei a ars 
din temelii, dar ei i-au construit un adăpost pentru 
iarnă. Imogen îi tot duce tăvi cu mâncare pe care i le 
lasă la uşă. Tipic pentru Imo. 

— Dar ce se mai aude despre Simlin? 

— Noi nu l-am mai văzut de mult, răspunse Jez. Cred 
că este pe vreun acoperiş pe undeva. 

— Nu ştiu ce va face Vaskalia fără posibilitatea de a-l 
chinui, comentă Dimitri. Acum, dragul meu Luka, vei 
mânca cel mai bun mic dejun pe care l-ai văzut 
vreodată. Katrin are o nouă linie de produse de 
patiserie. Le-am numit cuiburi. Unele au caise în mijloc, 
altele au cireşe negre, unele marţipan. Vrei tu să le 
testezi pentru noi? 

— Voi încerca doar una cu cireşe astăzi, spuse Luka. 
Pe celelalte, poate mâine. 

Jez spuse: 


— Când vei fi mai în putere, te vom duce să vezi 
copiii. Vin mereu să vadă dacă te-ai întors. Jez se întinse 
şi îşi puse mâinile peste cap. 

Lucrurile erau bune. Nu se mai simţea ca şi când ar fi 
purtat acea centură grea, care-i cuprindea mijlocul şi-l 
dobora la pământ. O avea pe Imogen, avea sculptatul şi 
acum îl avea şi pe fratele său înapoi. 

Urmară alte trei zile până când Katrin îi permise lui 
Luka să iasă în afara brutăriei. Această ultimă şi lungă 
schimbare îl slăbise mai mult decât oricare din ultimele 
întrupări ale spiritului său. Continua să transpire şi să 
tremure. Fuseseră trei zile înceţoşate de lenevire, 
visare şi huzur în mijlocul sunetelor şi mirosurilor 
familiare care-l înconjurau. Căţeaua lenevea atârnând 
cu greutate pe picioarele sale, iar pisoii săreau pe şi de 
pe genunchii săi. 

— O mai ai pe Alfonso ţestoasa? întrebă el. 

— Doarme într-o cutie cu frunze, răspunse Dimitri. A 
devenit din ce în ce mai înceată şi nu va ieşi prea 
curând din carapacea ei. Intr-o seară, am văzut-o 
privind în sus spre cuptor... aşa că acum este într-o 
cutie, în raftul de lemn, pentru somnul de iarnă. Acum, 
Luka... Katrin crede că mâine vei fi destul de bine ca să 
mergi şi să-ţi vezi prietenii. A fost de acord să ieşi. 

Luka se trezi devreme, se spălă şi se îmbrăcă, apoi îl 
aşteptă cu nerăbdare pe Jez să termine de copt 
pâinicile. 

— Nu-i asta calea, se împotrivi el atunci când Jez o 
luă la dreapta în loc de stânga, la capătul străzii. 

— Este drumul către noua lor casă, spuse Jez. Imogen 
a mutat copiii în ele chiar la timp înainte de începerea 
iernii. Dacă iarna o să fie la fel de grea ca iarna trecută, 
orfelinatul nu ar fi rezistat. Acoperişul s-ar fi prăbuşit la 
prima zăpadă. 


Noua casă era un antreu călduros acoperit cu 
ceramică, şi nu cu piatră prin care să bată vântul. Jez îl 
luă pe Luka într-o cameră din partea stângă. Aici 
mirosea a lemn proaspăt, vopsea şi umezeală. 

— Hei, strigă Luka, iar vocea sa răsună într-un spaţiu 
gol. Auzi o şoaptă: 

— Ascunde-te ACUM. Apoi fu înconjurat de vocile 
copiilor: 

— Salut, Luka, salut! 

Paşii lor duduiră pe duşumeaua de lemn, în timp ce 
năvăleau către el. Acolo mai era un sunet pe care nu îl 
cunoştea. Un amestec de murmur şi foşnet mult prea 
slab pentru a fi auzit. 

- Incă nu este prea multă mobilă aici, spuse Lisa, 
apucându-l de mână, de aceea răsună aşa. Dar este un 
scaun mare aici special pentru tine. 

Il împinse cu blândeţe în acesta, iar Luka, emoţionat 
în acest spaţiu necunoscut, se bucură că ea procedase 
aşa. 

— Mmm! exclamă Luka, lovind braţele de lemn ale 
scaunului. Este ăsta cumva scaunul de povestit? Este 
grozav. 

— Este. Dar ai venit prea devreme, Luka, răsună cu 
putere o voce. Noi nu suntem încă pregătiţi pentru tine. 

— Aidan, dacă Luka doreşte să spună povestea acum, 
atunci lasă-l să o spună, spuse Imogen. Luka, suntem 
cu toţii aşa de bucuroşi că te-ai întors printre noi! 

— Oh, dă-i drumul atunci, spune-o acum, se repezi 
Aidan, apoi o să te iau afară. 

— Povestea, POVESTEA, POVESTEA, cerură în cor copiii, 
lovind podeaua. 

Şi Luka le povesti despre copacul de iederă şi cum 
chemase cu toba Pisica Norilor, călătoria spre munţi, 
puii cu ochi albaştri din peşteră şi cum alergase pe scări 


în timp ce Dimitri dormea. Omise mari părţi din 
povestea sa. Nu le povesti copiilor de căderea în 
subteran, de pământul mişcător, nici despre şederea în 
casa Vaskaliei legat de scaun şi auzind vrăjile făcute de 
aceasta. l-ar fi înspăimântat pe copii prea mult. 

Nici despre tatăl său nu povesti ceva. 

La sfârşitul povestirii, când Luka le relată că o auzise 
pe Pisica Norilor luându-şi rămas-bun, buzele îi 
tremurară şi izbucni în lacrimi. Puse capul jos, 
plângând, dar fu luat de mâini şi scuturat cu vigoare. 

— Nu plânge, Luka, spuse Lisa. Tu vei putea merge 
să o vezi din nou, nu-i aşa? 

Luka îşi înălţă capul să se uite la copii, iar ochii săi se 
făcură aurii şi străluciră cu sălbăticia ținuturilor Pisicii 
Norilor. 

Apoi ea plecă. Ochii lui Luka erau din nou cei făra de 
vedere. 

Lisa insistă: 

— Te rog, rămâi cu noi de-acum înainte! 

— Heei, Luuuka! Asta-i pentru tine, mormăi o voce pe 
care Luka nu o recunoscu. Cineva îi împinse o jucărie 
moale în mâinile sale. Luka pipăi cu mâna un ursuleţ cu 
urechea umedă. 

— Tu eşti Stefan? Mergi în două picioare de-acum? 
strigă el. 

— DA! Eu acum nu pe duşumea... eu merg, FOARTE 
repede. 

— Şi iată-mă şi pe mine. Vocea lui Aidan vibra cu 
mândrie. Voi ceilalţi, mai bine terminaţi ce aveţi de 
făcut, în timp ce eu am să-i fac un tur special de 
prezentare. 

— Numai să ai grijă de el acum, Aidan, îl avertiză Jez. 
N-ar fi mai bine să vin şi eu cu voi? 


— Nu, Frate mai mare. Încetează să încerci să ne 
controlezi. Dar... ăă... vrei să-l ridici pe Luka? 

— Atunci dă-te mai încolo, purcelule, îl tachină Jez. 
Luka se simţi luat pe sus şi aşezat pe un scaun lângă 
Aidan. 

— Luka, bun venit în Ferrariul meu! Pe locuri, fiţi 
gata, zuum, chiţăi Aidan şi porniră înaintând cu 
repeziciune de-a curmezişul camerei, afară pe rampa 
special construită şi apoi în stradă. 

— Este noua mea jucărie, strigă Aidan. Cel mai rapid 
scaun cu rotile din lume. Imogen este aşa de speriată, 
că nu poate ţine pasul cu mine. Stai aproape de mine şi 
ţine-te bine, Luka! 

Goniră mai departe în timp ce Aidan imită motorul 
unei maşini, brrum, brrumi Aerul vâjâia pe lângă faţa lui 
Luka, iar el râse atât de mult, că-i dădură lacrimile. 

— Opreşte, Aidan, opreşte, îl imploră el, dar tocmai 
coborau o stradă în pantă. 

Mirosul de copt plutea în aer, la fel şi enervanta 
umezeală de toamnă. 

— Scaunul cu rotile m-a făcut un om liber, Luka, 
strigă Aidan. Tu te simţi bine? 

— Nici pe jumătate, spuse Luka. Suntem în afara 
satului acum, nu-i aşa? Nici o clădire împrejur. Am 
putea să mergem tot drumul până la mare, Aidan. Tu 
nu ai fost acolo în ultimul timp, nu-i aşa? 

— Nu, dar vom merge pentru un picnic. 

— Aidan. Luka îi strânse braţul, cu fermitate. Opreşte. 
Pot să aud... 

— Ce este? strigă Aidan, frânând. 

— Hai să aşteptăm... Îmi este rău... Vaskalia este pe 
aproape, şopti el. Nu mai vreau alte confruntări cu ea. 
Pot mirosi vechiul foc. Presupun că-i cenuşa casei cu 
cinci pereţi. Pot să aud fâşâitul coasei în grădina ei. 


— Este în regulă... vom merge prin dosul zidului 
astuia, şopti Aidan. Vaskalia culege plante sau ce a mai 
rămas din ele, şi pune poamele şi plantele într-o pungă. 
Hei... dar aici este şi Căpitanul Lazslo. Ţine de căpăstru 
un măgar. Se luptă. 

— Haide... vino, spuse Căpitanul Lazslo cu o voce mai 
tăioasă decât cea mieroasă pe care o avea de obicei. 

Urmară îmbrânceli, scuipături şi strigăte, „dezleagă- 
mă, dă-mi drumul", cu jurăminte şi înjurături atât de 
demonice încât până şi Aidan îşi pierdu răsuflarea de 
uimire. 

Copitele măgarului tropăiră pe drum. Picioarele 
Vaskaliei îi lovi coastele atât de tare, încât măgarul 
scoase un nechezat de protest. Căpitanul Lazslo strigă: 

— Trebuie să părăsim acest sat blestemat, Vaskalia. 
Ne vom face o nouă viaţă dincolo de mări. 

— Nu, nu am mai fost pe acest drum niciodată, se 
tângui ea. Este ceva pe acest drum care mă ţine în 
acest sat. Dă-mă jos de pe acest animal, acum. 

— Haide, Vaskalia, insistă Lazslo. Tu vei deveni noul 
tip de vindecător, o femeie magică, o femeie a 
plantelor, o celebritate. Te vei îmbogăţi. Crede-mă... 

— Da, pleacă, zgripţuroaico, noi te urâm, spuse 
Aidan, dar destul de încet, aşa că fu auzit numai de 
Luka. 

Apoi urmă o lovitură spectaculoasă. Măgarul necheză 
ca un spirit al morţilor, apoi se repezi în josul drumului 
la viteza lui maximă cu Vaskalia în spinare săltând 
zgomotos în sus şi în jos cu strigătele ei. 

— Auuu! 

Strigătul Vaskaliei se întindea înapoia ei ca o eşarfă 
purpurie în flăcări, prevestind nenorociri. 

Luka înghesuit de Aidan în scaunul său cu rotile se 
străduia să audă acele sunete coborând drumul, 


departe de ei, lăsând în urmă o linişte plină de 
nelinişte... 


— Poate că nu vom merge astăzi la mare, spuse 
Luka. 


— Poate că nu. Acum... lasă-mă să-ţi arăt cum întorc 
înapoi acest obiect. 

MANTIA DE ŞAMAN 


Când sosiră înapoi, Eva lustruia o masă cu ceară de 
albine. Luka îşi plimbă palma peste lemnul răcoros şi 
neted. 

— Pun pariu că ştiu cine a meşterit asta, spuse el. Vei 
fi la fel de bun ca străbunicul, Jez. 

— Ne trebuia o masă cu adevărat mare pentru a ne 
aduna în jurul ei, spuse Jez. În special când Katrin ne 
aduce toate aceste bunătăţi... 

— Aşteaptă, comandă Aidan. Trebuie să avem 
prezentarea înaintea fulgilor aurii. Luka, aşază-te din 
nou în acel scaun. Nu. Dacă mă gândesc mai bine, 
aşezaţi-l în mijlocul camerei... 

— Ai terminat să-i comanzi pe toţi pe-aici, Aidan? stri- 
gă Lisa. 

— Deocamdată, răspunse Aidan. 

Luka simţi micuța mână cleioasă a lui Stefan 
strecurându-se în a sa şi se lăsă condus în mijlocul 
camerei. Aşteptă. Auzi foşnind şi chicotind, apoi după o 
inspiraţie adâncă, vocile copiilor: TA-TA-TAA! 

Pe umerii săi, copiii îi aşezară cea mai moale mantie 
făcută vreodată. Aceasta cobora până la pământ. Luka 
pipăi catifeaua, mătasea şi lâna mantiei diamantine. Se 
simţea ca şi cum era înfăşurat în prietenie. 

— Sunt toate culorile la care te-ai fi gândit vreodată, 
Luka, toate culorile copacilor şi păsărilor, ierbii şi 
câmpurilor. 

— Şi florilor, şi fluturilor, şi pământului... 

— Şi a cerului, şi a norilor, şi a apei de asemenea. Am 
ales culorile pământului şi le-am cusut pe toate la un 
loc. Ei bine, Eva ne-a ajutat un pic. 


— Este mantia perfectă pentru băiatul nostru şaman, 
spuse Dimitri. Aceasta de aici este acoperită cu negru şi 
alb la fel ca leopardul zăpezii. 

— Mulţumesc, spuse Luka Băiatul Şaman. 

— Şi acum, gata, anunţă Aidan, haideţi la prăjituri. 

Se deplasă spre masă şi înşfacă o prăjiturică de foi 
plină cu caise glazurate. 

Acele nopţi de toamnă târzie erau reci. Luka dormi cu 
mantia de şaman peste velinţa patului său. Câteodată 
căţeaua era acolo, uneori vreun pisoi, mai puţin atunci 
când Katrin îi găsea şi îi arunca afară. Uneori Luka se 
scula brusc, auzind-o pe Vaskalia ţipând în mintea sa. 
Era furie în acel țipăt, dar şi durere. Luka tremura până 
se convingea singur că ea plecase cu adevărat din sat. 
Apoi se gândea la Pisica Norilor până când aluneca 
înapoi în somn în timp ce vijeliile toamnei se învolburau 
în văzduh şi băteau în acoperişul casei. 

Din culcuşul de la jumătatea pinului, privind în 
depărtarea munţilor, Simlin murmură către ramurile 
care se unduiau: 

— Încetează, vântule! 

Vijelia făcea un sunet care semăna cu cel al apei de 
culoarea metalului de la celălalt capăt al pământului şi 
lua pe sus micuţele păsărele care zburau în preajmă 
printre ramuri. 

Simlin nu putu dormi nici cu dopurile de muşchi pe 
care şi le puse în urechi, aşa că îşi dădu drumul jos, la 
baza copacului, rezemându-se de trunchiul lui. 
Picioarele sale subţiri lăsau să se vadă degetele 
albastre. „Îmi trebuie pantofi. Vreau bocanci ca Jez." 

Când lumina cenuşie a zorilor se strecură în jos către 
el, Simlin se simţi emoţionat şi îngrijorat. Un păianjen 
mare alergă de sub frunze pe picioruşe îndoite cu 
genunchi mici maro. Se uită la Simlin şi se caţără pe 


trunchiul copacului pe o frânghie de mătase. Simlin îl 
urmări cum dispare şi se întrebă dacă ar fi trebuit să-l 
mânânce. Nu. Un păianjen este mai degrabă 
asemănător unui scorpion, cu excepţia cozii care 
înţeapă. „Mai bine caut mai multe mure." 

Oftă. Îşi consultă globul de ghicit. 

Mama era în el. 

Dar nu era o imagine de acum. Era o reluare de mai 
înainte, Simlin putându-şi da seama de acest lucru după 
marginile tremurânde şi estompate ale imaginilor. 
Bărbatul cu faţa de acadea roz era acolo legând-o pe 
mama sa sus, de măgar. El îi spunea: 

— Haide, Vaskalia! Trebuie să prindem acel vapor. 
Bărbatul lega mâinile şi picioarele Mamei de şa cu funii 
portocalii de ceapă. Îşi îndoi braţul spre înapoi şi lovi 
măgarul peste fund. Acesta necheză şi-şi rânji dinţii 
galbeni, apoi porni într-un galop nesigur, măgăresc, în 
josul drumului, cu Mama sărind ca un sac de cartofi şi 
cu omul cu faţa de acadea roz alergând după ea, 
fluturându-şi braţele pentru a face măgarul să meargă 
tot drumul în jos, către marea de culoarea metalului. 
Imaginea se estompă. 

O alta îi luă locul, mult mai clară. Scena se întâmpla 
acum. 

Faţa Mamei se contura uriaşă şi aproape, apoi 
departe, aproape şi departe cu gaura neagră a gurii în 
mijloc. Ea urla. Era bolnavă. Şi acolo era un zgomot 
asurzitor. Apa. Apă mare. Mama era pe o barcă. Faţa 
Mamei era verde ca mazărea. Şi apoi eee, ura! Mama 
era foarte, foarte rău bolnavă. 

Simlin văzu ceva fâlfâind neclar sus în văzduh. Era 
Sfarmă-Oase agăţându-se cu picioarele lui uriaşe de 
vârful unui catarg, legănându-se în vânt şi bătând din 
aripi. Deci Sfarmă-Oase pleca şi el peste mări. 


„Ip ip uraaa snorh. Adio. Mama a plecat fără mine." 

Simlin râse şi se înveseli. Se uită din nou în globul de 
ghicit. Erau bubuituri şi trosnituri, iar catargul se legăna 
ca pendulul unui ceas cu Sfarmă-Oase încă agăţat de el. 
Apoi catargul dispăru. La fel dispăru şi barca. Simlin 
clipi. Marea se ridică şi făcu un zid înalt şi ascuţit, verde 
jad. Apoi se prăbuşi spărgându-se. Valurile deveniră 
albe. Simlin se uită după barcă. Nu putu să o vadă. 

Simlin încercă un mic hohot de râs. Apoi plânse. 
Plânse până când o rază palidă de soare strălucind 
printre copaci ajunse chiar în locul plin de frunze unde 
stătea. Se răsuci până când lumina îi căzu pe faţă. Faţa 
i se uscă de lacrimi. 

Poate că acea doamnă, Eva, l-ar lăsa şi pe el să stea 
într-un colţ al noii case dacă nu va mai şopti nume după 
oameni şi nici nu va alerga după fete. Poate că acum ar 
putea ajuta la gătit? 

Poate că ei l-ar lăsa să stea. 

CÂNTECUL LUI LUKA 


— Vom avea muzică bună în noaptea asta, anunţă 
Dimitri, rotind o farfurie pe degetul arătător. Avem 
destule pentru a ne bucura de ele. Ajută-mă să pun 
masa asta înapoi la perete, Jez. Ah, iată-i pe Sith şi Ribi 
cu frumoasa lor fiică! 

Fiecare dori să ţină în braţe copilul, în special Katrin 
cea înaltă şi Luka. 

— Cum o cheamă? întrebă Luka, adulmecându-i frun- 
tea delicată. 

Nu mai mirosise nimic asemănător până atunci. 

— Se numeşte Kyria, spuse Ribi, şi este minunata 
noastră bebeluşă. Mă bucur să te văd din nou, Luka. 
Ştiu că ai avut nevoie să stai un timp singur, dar toată 
lumea ţi-a simţit atât de mult lipsa. Satul are nevoie de 
petreceri. Are nevoie de veselie. 

Când toată lumea se aşeză, Sith şi Dimitri începură să 
cânte. Se auziră bătăi în uşa albastră şi Peter apăru cu 
pietrele lui doritor să bată ritmul pentru câteva melodii 
de dans. 

Katrin cea înaltă nu l-ar fi lăsat să bată în masa ei cea 
mare. În loc de asta, ea îl convinse să cânte pe un butoi 
de făină. 

— Acum voi cânta ceva doar pentru tine Luka, spuse 
Dimitri. Acesta este Cântecul lui Luka. 


Când termină de cântat această minunată muzică, 
Dimitri îşi puse violina deoparte, se înclină şi spuse: 

— Nu pot să cioplesc în piatră sau să pictez tablouri, 
dar ştiu să fac muzică. Şi această muzică exprimă ceea 
ce reprezinţi tu pentru noi toţi, Luka. 

— Continuă, Dimitri, strigă Jez. Spune tuturor ceea ce 
mi-ai spus mie în dimineaţa asta deoarece, dacă nu o 
faci tu, o voi face eu. 

Dimitri îşi drese glasul. Chiar şi aşa vocea sa era 
gâtuită când spuse: 

— Întinde-ţi mâna, Katrin, te rog, şi arată tuturor 
inelul tău. Sunt cel mai fericit bărbat în viaţă fiindcă ea 
a acceptat acest inel de la mine. Nunta va fi în prima zi 
de primăvară. Katrin doreşte să facă deja tortul şi să-l 
ţină la gheaţă. 

larna se instală repede. Peste noapte zăpada se 
aşternu şi preschimbă lumea într-un loc necunoscut. 
Dimitri îl convinse pe Jez să distribuie pâinea mergând 
pe jos deoarece se temea că furgoneta sa ar fi putut să 
rămână înţepenită în nămeţi. 

Katrin cea înaltă se apucă să facă gem. Îşi umplu 
braţele de căni cu gem de mere şi mure, vişine negre 
coapte şi zmeură pentru a încerca o nouă aromă. Puse 
o chisea de gem pe masă pentru a se răci. Luka îşi 
plimbă degetul peste aceasta simțind cum se încreţeşte 
pe măsură ce gemul se aşeza. Il gustă şi strigă: 

— Delicios! 

El o auzi spălând mai multe fructe, decojindu-le şi 
punându-le în oala de gem, la fiert. 

— Uau, încă unul? spuse el. Nu cunosc mirosul 
acestora. Katrin puse un fruct în mâna lui. Era mic, 
lucios, cu un sâmbure în mijloc şi avea parfum de 
prună. 


— Este o renglotă. Este albastră-violacee, spuse ea. 
Luka stătu un timp până să înţeleagă ceea ce auzise... 
Următoarea noapte, după o cină destul de devreme, 
Luka lenevi prin preajmă, căscând, dar simțindu-se prea 
somnoros pentru a merge sus la etaj la culcare. 
Căţeaua zăcea, de asemenea, grea şi caldă pe 
picioarele lui. Dimitri îşi puse sumanul şi bocancii. 

— Ajută-mă să aduc mai multe lemne înăuntru, Jez, 
spuse el. 

Luka auzi uşa închizându-se în urma celor doi bărbaţi. 
Le luă destul timp pentru a umple roaba cu lemne, ao 
aduce înapoi şi a-şi scutura zăpada de pe bocanci. Jez 
ridică roaba şi răsturnă lemnele pe duşumea pentru a 
se usca lângă cuptor. 

Dimitri gâfâi în drumul către uşă pentru a pune 
zăvorul şi avertiză: 

— Cerul este senin şi plin de stele. Va îngheţa 
puternic la noapte. 

Apoi aranja focul în cuptor. 

Luka sări în picioare, complet treaz, convins că auzise 
paşi afară în grădină. Căţeaua se clătină pe picioare şi 
se îndreptă spre uşă. Luka simţi un curent de aer rece. 
Căţeaua îşi mişca vârful cozii. 

Fusese şi o bătaie uşoară în uşă. 

— Aşteaptă. Niciodată nu poţi şti cine este afară, îl 
avertiză Dimitri. 

— Dar căţeaua este veselă oricine ar fi acolo afară, 
strigă Luka. 

ÎI auzi pe Dimitri trăgând zăvorul. Pe măsură ce uşa 
se deschidea încet, o margine de zăpadă căzu pe 
duşumea. 

Lumina din brutărie străluci pe o figură mică, 
înfăşurată în eşarfe. Cum figura îşi ridică faţa să se uite 
la ei, gluga îi căzu pe spate. 


jez încetă să mai respire. Faţa femeii era palidă 
translucidă, la fel ca a lui Luka, încadrată de şuviţe de 
păr negru. Ochii ei erau argintii. 

jez o apucă de mână şi ea păşi înăuntru în căldura 
brutăriei, iar Luka alergă cu bucurie spre ea cu braţele 
larg deschise. 

El nu avea nevoie de vedere pentru a şti cine se 
întorsese la ei. 


Sfârşit 


Luka e orb, dar totul se schimbă 
când pornește pe urmele leopardului zăpezii. 


mă a in Piik a it mă d fa 
ca tine ji să vlad kunea prir . 
Luka învață să ia forma 
unor animale diferite. 


Dar harul său 
nu trece neobservat... 

